**УЛСЫН ИХ ХУРЛЫН 2014 ОНЫ ХАВРЫН ЭЭЛЖИТ ЧУУЛГАНЫ**

**5 ДУГААР САРЫН 22-НЫ ӨДРИЙН ХУРАЛДААНААР**

**ХЭЛЭЛЦСЭН АСУУДЛЫН ДАРААЛАЛ**

 1. Арбитрын тухай хуулийн зарим заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлэсэн тухай Үндсэн хуулийн цэцийн 2014 оны 04 дүгээр дүгнэлт;

 2. Монгол Улсын 2014 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны Төсвийн тухай хуульд өөрчлөлт оруулах тухай хуулиудын төсөл /хоёр дахь хэлэлцүүлэг/.

**УЛСЫН ИХ ХУРЛЫН 2014 ОНЫ ХАВРЫН ЭЭЛЖИТ ЧУУЛГАНЫ**

**5 ДУГААР САРЫН 22-НЫ ӨДРИЙН ХУРАЛДААНААР**

**ХЭЛЭЛЦСЭН АСУУДЛЫН ТОВЬЁГ**

|  |  |
| --- | --- |
| 1. Гар тэмдэглэл 2.Хуулийн этгээдийн улсын бүртгэлийн тухай хуулийн шинэчилсэн найруулгын төсөл болон холбогдох бусад хуулийн, Эрүүгийн байцаан шийтгэх хуульд нэмэлт, өөрчлөлт оруулах тухай хуулийн төслүүдийг татан авсан тухай.3.Арбитрын тухай хуулийн зарим заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлэсэн тухай Үндсэн хуулийн цэцийн 2014 оны 04 дүгээр дүгнэлт; | 3-1617 19-21 |
| 4.Хоёр дахь асуудал. Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах тухай хуулиудын төслийн хоёр дахь хэлэлцүүлэг. ------------ |  21-108 |

**Улсын Их Хурлын 2014 оны хаврын ээлжит чуулганы**

**5 дугаар сарын 22-ны өдөр /Пүрэв гараг/-ийн**

 **хуралдааны гар тэмдэглэл**

 Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 76 гишүүнээс 62 гишүүн ирж, 81.5хувийн ирцтэйгээр 09 цаг 47 минутад Төрийн ордны чуулганы нэгдсэн танхимд эхлэв.

 ***Хоцорсон:*** *Сү.Батболд-1.10, Х.Баттулга-0.20, Г.Батхүү-0.10, З.Баянсэлэнгэ-0.30, С.Баярцогт-1.00, Р.Гончигдорж-0.20, Ц.Дашдорж-0.30, Д.Зоригт-0.55, Д.Лүндээжанцан-0.10, Н.Номтойбаяр-0.50, Я.Содбаатар-0.15, М.Сономпил-0.10, Г.Уянга-1.00, Л.Цог-0.40, Л.Энх-Амгалан-0.40, С.Эрдэнэ-0.30;*

 ***Чөлөөтэй:*** *Н.Алтанхуяг, Н.Батбаяр, Д.Бат-Эрдэнэ, Р.Бурмаа, М.Зоригт, С.Оюун, Ц.Оюунбаатар;*

 ***Өвчтэй:*** *Д.Оюунхорол, А.Тлейхан;*

 ***Тасалсан:*** *Б.Наранхүү, О.Содбилэг, Ж.Энхбаяр, Ө.Энхтүвшин.*

*Улсын Их Хурлын дарга З.Энхболд Засгийн газраас 2014 оны 1 дүгээр сарын 9-ний өдөр Улсын Их Хуралд өргөн мэдүүлсэн Хуулийн этгээдийн улсын бүртгэлийн тухай хуулийн шинэчилсэн найруулгын төсөл болон холбогдох бусад хуулийн төслүүдийг, Монгол Улсын Засгийн газраас 2014 оны 4 дүгээр сарын 7-ны өдөр Улсын Их Хуралд өргөн мэдүүлсэн Эрүүгийн байцаан шийтгэх хуульд нэмэлт, өөрчлөлт оруулах тухай хуулийн төслүүдийг татан авч байгааг танилцуулав.*

 ***Нэг. Арбитрын тухай хуулийн зарим заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлэсэн тухай Үндсэн хуулийн цэцийн 2014 оны 04 дүгээр дүгнэлт.***

 Хуралдаанд Тамгын газрын Хууль зүйн байнгын хорооны ажлын албаны ахлах зөвлөх Э.Түвшинжаргал, референт Ч.Батбямба нар байлцав.

 Үндсэн хуулийн цэцийн 2014 оны 4 дүгээр дүгнэлтийг Цэцийн гишүүн Т.Лхагва 09 цаг 52 минутад танилцуулав.

 Цэцийн дүгнэлттэй холбогдуулан Улсын Их Хурлын гишүүдээс асуулт гараагүй болно.

 *Уг асуудлыг 10 цаг 00 минутад хэлэлцэж дуусав.*

***Хоёр. Монгол Улсын 2014 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны Төсвийн тухай хуульд өөрчлөлт оруулах тухай хуулиудын төсөл*** */хоёр дахь хэлэлцүүлэг/.*

 Хэлэлцэж буй асуудалтай холбогдуулан ажлын хэсгээс Сангийн сайд Ч.Улаан, дэд сайд С.Пүрэв, Сангийн яамны Төрийн нарийн бичгийн дарга Х.Ганцогт, мөн яамны Төсвийн бодлого, төлөвлөлтийн газрын дарга Ганбат, Нэгдсэн төсвийн бодлого, төлөвлөлтийн хэлтсийн дарга Б.Доржсэмбэд, Төсвийн зарлагын хэлтсийн дарга О.Хуягцогт, Нэгдсэн төсвийн төлөвлөлтийн хэлтсийн мэргэжилтэн Н.Гантулга, Эдийн засгийн хөгжлийн сайд Н.Батбаяр, Эдийн засгийн хөгжлийн яамны Төрийн нарийн бичгийн дарга Б.Шинэбаатар, мөн яамны Хөгжлийн бодлого, стратеги төлөвлөлт, зохицуулалтын газрын орлогч дарга Г.Бтхүрэл, Хөрөнгө оруулалтын нэгдсэн бодлогын хэлтсийн ахлах мэргэжилтэн О.Бат-Эрдэнэ, мэргэжилтэн Б.Түвшинжаргал, Ж.Дэлгэрмаа нар оролцов.

 Хуралдаанд Тамгын газрын Төсвийн байнгын хорооны ажлын албаны ахлах зөвлөх Д.Отгонбаатар, зөвлөх Б.Гандулам, референт Г.Нарантуяа нар байлцав.

 Монгол Улсын 2014 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны Төсвийн тухай хуульд өөрчлөлт оруулах тухай хуулиудын төслийн хоёр дахь хэлэлцүүлэгтэй холбогдуулан Төсвийн байнгын хорооноос гаргасан санал, дүгнэлтийг Улсын Их Хурлын гишүүн Л.Эрдэнэчимэг танилцуулав.

 Хэлэлцэж буй асуудалтай холбогдуулан МАН-ын бүлгийн санал, дүгнэлтийг Улсын Их Хурлын гишүүн Ч.Хүрэлбаатар 10 цаг 07 минутад танилцуулав.

 Байнгын хорооны санал, дүгнэлттэй холбогдуулан Улсын Их Хурлын гишүүн Д.Лүндээжанцан, М.Энхболд, Ж.Батсуурь, Б.Бат-Эрдэнэ, С.Бямбацогт, О.Баасанхүү, Б.Чойжилсүрэн нарын тавьсан асуултад Төсвийн байнгын хорооны дарга Ц.Даваасүрэн, ажлын хэсгийн ахлагч, Улсын Их Хурлын гишүүн Б.Болор нар хариулж, тайлбар хийв.

 *Улсын Их Хурлын дарга З.Энхболд 11 цаг 09 минутад Монгол Улсын 2014 оны Төсвийн тухай хуульд өөрчлөлт оруулах тухай, Нийгмийн даатгалын**сангийн 2014 оны Төсвийн тухай хуульд өөрчлөлт оруулах тухай хуулийн төслүүдтэй холбогдон гарсан зарчмын зөрүүтэй саналын томьёоллоор санал хураалт явуулав.*

 **З.Энхболд:** 1. Хөрөнгө оруулалтын жагсаалтын 15.1.33 дахь заалт буюу “шинээр барилгын материалын лаборатори байгуулах /Ховд/” гэсэн төсөл, арга хэмжээний дуусах хугацаа “2015” гэснийг “2014” гэж, 15.1.34 дэх заалт буюу “шинээр барилгын материалын лаборатори байгуулах /Өмнөговь/” гэсэн төсөл, арга хэмжээний дуусах хугацаа “2015” гэснийг “2014” гэж, 15.1.39 дэх заалт буюу “аймгийн төвийн хөгжлийн ерөнхий төлөвлөгөөнд тодотгол хийх /Баян-Өлгий/” гэсэн төсөл, арга хэмжээний дуусах хугацаа “2015” гэснийг “2014” гэж тус тус өөрчлөх гэсэн саналаар санал хураалт явуулъя.

 Зөвшөөрсөн 36

 Татгалзсан 24

 Бүгд 60

 60.0 хувийн саналаар санал дэмжигдлээ.

 2. Хөрөнгө оруулалтын жагсаалтын 17.1.1.31 дэх заалт буюу “Бага сургуулийн болон дотуур байрын барилга /Өвөрхангай, Есөнзүйл сум/” гэсэн төсөл, арга хэмжээний төсөвт өртөг 950.0 сая төгрөгийг “854.0 сая” төгрөг гэж өөрчлөх гэсэн саналаар санал хураалт явуулъя.

 Зөвшөөрсөн 37

 Татгалзсан 24

 Бүгд 61

 60.7 хувийн саналаар санал дэмжигдлээ.

 3. Хөрөнгө оруулалтын жагсаалтын 23.1.1.1 дэх заалт буюу “Цахим мэдээллийн төв, тоног төхөөрөмжийн хамт /Нийгмийн даатгалын сангийн эх үүсвэрээр баригдах цахим архивтай хамтатган цогцоор шийдвэрлэх /Улаанбаатар/” гэсэн төсөл, арга хэмжээний төсөвт өртөг 3 тэрбум 910.0 сая төгрөгийг “3 тэрбум 299.9 сая төгрөг” гэж өөрчлөх гэсэн саналаар санал хураалт явуулъя.

 Зөвшөөрсөн 37

 Татгалзсан 24

 Бүгд 61

 60.7 хувийн саналаар санал дэмжигдлээ.

 4. Хөрөнгө оруулалтын жагсаалтын 19.1.1.11 дэх заалт буюу “Соёлын төвийн болон Захирагчийн албаны барилга /Сэлэнгэ, Орхонтуул сум, Рашаант баг” гэсэн төсөл, арга хэмжээний төсөвт өртөг 1 тэрбум төгрөгийг “1 тэрбум 383.7 сая төгрөг” гэж өөрчлөх гэсэн саналаар санал хураалт явуулъя.

 Зөвшөөрсөн 30

 Татгалзсан 29

 Бүгд 59

 50.8 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн С.Бямбацогт, Ч.Хүрэлбаатар, Ц.Нямдорж нарын тавьсан асуултад ажлын хэсгийн ахлагч, Улсын Их Хурлын гишүүн Б.Болор, ажлын хэсгээс Эдийн засгийн хөгжлийн яамны Төрийн нарийн бичгийн дарга Б.Шинэбаатар нар хариулж, тайлбар хийв.

 5. Хөрөнгө оруулалтын жагсаалтын 19.1.1.12 дахь заалт буюу “Соёлын төвийн барилга /Орхон, Баян-Өндөр сум, Дэнж баг/” гэсэн төсөл, арга хэмжээний төсөвт өртөг 849.3 сая төгрөгийг “1 тэрбум 174.8 сая төгрөг” гэж өөрчлөх гэсэн саналаар санал хураалт явуулъя.

 Зөвшөөрсөн 31

 Татгалзсан 27

 Бүгд 58

 53.4 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ч.Хүрэлбаатар, С.Бямбацогт, Ц.Нямдорж, О.Баасанхүү нарын тавьсан асуултад Төсийн байнгын хорооны дарга Ц.Даваасүрэн, ажлын хэсгийн ахлагч, Улсын Их Хурлын гишүүн Б.Болор нар хариулж, тайлбар хийв.

 Улсын Их Хурлын гишүүдийн тавьсан асуултад асуудал хариуцсан яамдын сайд нарыг байлцуулах шаардлагатай байсан тул үдээс өмнөх чуулганы нэгдсэн хуралдаан 11 цаг 56 минутад завсарлав.

 Үдээс хойших хуралдаанд ирвэл зохих 76 гишүүнээс 57 гишүүн ирж, 75.0 хувийн ирцтэйгээр 14 цаг 37 минутад чуулганы нэгдсэн хуралдааны танхимд эхлэв.

 ***Хоцорсон:*** *О.Баасанхүү-1.30, Су.Батболд-2.13, Сү.Батболд-1.20, Г.Баярсайхан-1.41, З.Баянсэлэнгэ-2.13, Х.Болорчулуун-1.30, Р.Гончигдорж-1.20, Д.Лүндээжанцан-0.30, Д.Сумъяабазар-1.41, М.Сономпил-0.30, Ш.Түвдэндорж-0.20, Л.Цог-0.10, Ж.Энхбаяр-1.50, С.Эрдэнэ-1.30;*

***Чөлөөтэй:*** *Н.Алтанхуяг, Н.Батбаяр, М.Батчимэг, Р.Бурмаа, С.Оюун, Ц.Оюунбаатар, Н.Энхболд;*

***Өвчтэй:*** *Д.Оюунхорол, А.Тлейхан;*

***Тасалсан:*** *Ж.Батсуурь, Х.Баттулга, Д.Ганбат, С.Дэмбэрэл, Б.Наранхүү, О.Содбилэг, Д.Тэрбишдагва, Г.Уянга.*

 Хуулийн төслийн талаар гарсан 6, 7, 8, 9, 10, 11, 12, 13, 15, 16 дугаар саналуудыг ажлын хэсэг татаж байгаа талаар ажлын хэсгийн ахлагч, Улсын Их Хурлын гишүүн Б.Болор танилцуулав.

 14. Хөрөнгө оруулалтын жагсаалтын 10.1.6 дахь заалт буюу Захирагчийн ажлын албаны барилгын дуусгал /Сэлэнгэ, Ерөө сум, Бугант тосгон/ гэсэн төсөл, арга хэмжээний эхлэх хугацаа 2014 гэснийг 2012 гэж, төсөвт өртөг 250 сая төгрөгийг 600 сая төгрөг гэж тус тус өөрчлөх гэсэн саналаар санал хураалт явуулъя.

 Зөвшөөрсөн 30

 Татгалзсан 28

 Бүгд 58

 51.7 хувийн саналаар санал дэмжигдлээ.

 17. Боловсрол, шинжлэх ухааны сайдын багц дахь хөрөнгө оруулалтын хавсралтын 17.1.1.151 дэх заалт буюу сургуулийн барилга 640 суудал /Улаанбаатар, Баянзүрх дүүрэг, 19 дүгээр хороо/ 2014-2015 он. Төсөвт өртөг 3 тэрбум 200 сая төгрөг.

Цэцэрлэгийн барилга 100 ор /Улаанбаатар, Баянзүрх дүүрэг, 24 дүгээр хороо/ 2014-2014 он. Төсөвт өртөг 855,4 сая төгрөг. 2014 онд санхүүжүүлэх дүн 855.4 сая төгрөг. Цэцэрлэгийн барилга 100 ор /Улаанбаатар, Баянзүрх дүүрэг, 25 дугаар хороо/ 2014-2014 он. Төсөвт өртөг 721.3 сая төгрөг, 2014 онд санхүүжих дүн 721.3 сая төгрөг гэсэн арга хэмжээнд мөн сайдын багцад зарцуулахаар нэмж тусгах. Үлдэгдэл санхүүжилт 423.3 сая төгрөгийг орон сууцны барилгын дээвэр, гадна өнгө, цахилгаан шатны засварын ажил /Улаанбаатар, Баянзүрх дүүрэг/ 2014-2014 он. Төсөвт өртөг 423.3 сая төгрөг. 2014 онд санхүүжих дүн 423.3 сая төгрөг гэж өөрчлөн Барилга, хот байгуулалтын сайдын багцад зарцуулахаар нэмж тусгах гэсэн саналаар санал хураалт явуулъя.

 Зөвшөөрсөн 31

 Татгалзсан 25

 Бүгд 56

 55.4 хувийн саналаар санал дэмжигдлээ.

 18. Боловсрол, шинжлэх ухааны сайдын багц дахь хөрөнгө оруулалтын хавсралтын 17.1.1.102 дахь заалт буюу сургуулийн барилгын өргөтгөл 320 суудал /Улаанбаатар, Сүхбаатар дүүрэг, 11 дүгээр сургууль/ 2012-2014 он. Төсөвт өртөг 3 тэрбум 400 сая төгрөг. 2014 онд санхүүжих дүн 3 тэрбум 400 сая төгрөг гэсэн төсөл, арга хэмжээний дуусах хугацааг 2015 он болгож, төсөвт өртгийг хэвээр үлдээн, 2014 онд санхүүжих дүнг 2 тэрбум 900 сая төгрөг болгон, мөн арга хэмжээний 2014 онд санхүүжих дүнгийн үлдэгдэл санхүүжилт 500 сая төгрөгийг дараах арга хэмжээнд зарцуулахаар зохицуулалт хийх. Сургуулийн барилгын үлдэгдэл санхүүжилт 320 суудал /Ховд, Булган ум/ 2012-2014 он. Төсөвт өртөг 1 тэрбум 860 сая төгрөг. 2014 онд санхүүжих дүн 300 сая төгрөг. Сургуулийн барилгын үлдэгдэл санхүүжилт 320 суудал /Хөвсгөл, Ринчинлхүм сум/ 2012-2015 он. Төсөвт өртөг 1 тэрбум 341.8 сая төгрөг. 2014 онд санхүүжих дүн 200 сая төгрөг гэсэн арга хэмжээнд мөн сайдын багцад зарцуулахаар төсөлд тус тус нэмж тусгах гэсэн саналаар санал хураалт явуулъя.

 Зөвшөөрсөн 37

 Татгалзсан 20

 Бүгд 57

 64.9 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн С.Баярцогт, Д.Батцогт нар санал хэлэв.

 19. Хөрөнгө оруулалтын хавсралтын 2.1.1 дэх заалт буюу Улсын Их Хуралд үйл ажиллагаагаа тайлагнадаг байгууллагуудын сургалтын нэгдсэн төвийн барилга /Улаанбаатар, Сүхбаатар дүүрэг/ 2014-2014 он. Төсөвт өртөг 2 тэрбум 500 сая төгрөг. 2014 онд санхүүжих дүн 2 тэрбум 500 сая төгрөг гэсэн төсөл, арга хэмжээний хэрэгжих хугацааг 2014-2015 он, 2014 онд санхүүжих дүнг 500 сая төгрөг гэж өөрчлөн 2014 оны үлдэгдэл санхүүжилт 2 тэрбум төгрөгийг дараах арга хэмжээнд зарцуулахаар зохицуулалт хийх. Шүүхийн шийдвэр гүйцэтгэх ерөнхий газрын дуусгалт /Улаанбаатар, Хан-Уул дүүрэг/ 2008-2014 он. Төсөвт өртөг 5 тэрбум 33.1 ся төгрөг. 2014 онд санхүүжих дүн 2 тэрбум төгрөг гэж Хууль зүйн сайдын багцад нэмж тусгах гэсэн саналаар санал хураалт явуулъя.

 Зөвшөөрсөн 34

 Татгалзсан 23

 Бүгд 57

 59.6 хувийн саналаар санал дэмжигдлээ.

 20. Боловсрол, шинжлэх ухааны сайдын багц дахь хөрөнгө оруулалтын хавсралтын 17.1.1.35 дахь заалт буюу сургуулийн барилгын өргөтгөл /Ховд, Жаргалант сум, 1 дүгээр сургууль/ 2012-2015 он. Төсөвт өртөг 2 тэрбум 240.1 сая төгрөг. 2014 онд санхүүжих дүн 1 тэрбум 216.9 сая төгрөг гэсэн төсөл, арга хэмжээний төсөвт өртгийг хэвээр үлдээж, 2014 онд санхүүжих дүнг 616.9 сая төгрөг болгон, мөн арга хэмжээний 2014 онд санхүүжих дүнгийн үлдэгдлийг дараах арга хэмжээнд зарцуулахаар зохицуулалт хийх.

 Спорт цогцолбор /Ховд, Манхан сум/ 2014-2015 он. Төсөвт өртөг 2 тэрбум 125.2 сая төгрөг. 2014 онд санхүүжих дүн 600 сая төгрөг гэж Соёл, спорт, аялал жуулчлалын яамны багцад нэмж тусгах.

20 дахь саналыг Улсын Их Хурлын гишүүн С.Бямбацогт татах санал гаргав.

 Санал татсантай холбогдуулан Улсын Их Хурлын гишүүн Д.Батцогт, Ч.Хүрэлбаатар, С.Баярцогт нарын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 21. Хөрөнгө оруулалтын жагсаалтын 19.1.1.3 дахь заалт буюу үндэсний урлагийн ордон /Улаанбаатар/ 2011-2015 он. Төсөвт өртөг 8 тэрбум төгрөг. 2014 онд санхүүжих дүн 3 тэрбум төгрөг гэсэн төсөл арга хэмжээг төслөөс хасах гэсэн саналаар санал хураалт явуулъя.

 Зөвшөөрсөн 28

 Татгалзсан 28

 Бүгд 57

 50.0 хувийн саналаар санал дэмжигдсэнгүй.

 21 дэх санал саналтай холбогдуулан Улсын Их Хурлын гишүүн Ё.Отгонбаярын тавьсан асуултад ажлын хэсгийн ахлагч, Улсын Их Хурлын гишүүн Б.Болор, ажлын хэсгээс Эдийн засгийн хөгжлийн яамны Төрийн нарийн бичгийн дарга Б.Шинэбаатар нар хариулж, тайлбар хийв.

 Улсын Их Хурлын гишүүн С.Эрдэнэ 21 дүгээр саналаар хураасан санал хураалтыг хүчингүй болгох горимын санал гаргав.

 **З.Энхболд:** -Улсын Их Хурлын гишүүн С.Эрдэнийн гаргасан горимын саналыг дэмжиж байгаа эсэхээр санал хураалт явуулъя.

 Төсвийн байнгын хорооны дарга Ц.Даваасүрэн Улсын төсвийн тухай хуульд тодотгол хийх асуудлыг Улсын Их Хурлын чуулганы хуралдааны дэгийн тухай хуульд заасан талаар тайлбар хийв.

 Улсын Их Хурлын гишүүн Ц.Даваасүрэн, С.Эрдэнэ нар 4, 5, 21 дүгээр саналыг татаж авах санал гаргав.

 Улсын Их Хурлын гишүүн Ц.Даваасүрэн, С.Эрдэнэ нарын гаргасан саналтай холбогдуулан Улсын Их Хурлын дарга З.Энхболд 4, 5, 21 дүгээр санал дээр хураагдсан санал хураалтыг хүчингүй болгох санал хураалт явуулав.

 **З.Энхболд:** -Улсын Их Хурлын гишүүн Ц.Даваасүрэн, С.Эрдэнэ нарын гаргасан 4, 5 дугаар саналыг хүчингүй болгохыг дэмжье.

 Зөвшөөрсөн 30

 Татгалзсан 25

 Бүгд 55

 54.5 хувийн саналаар санал дэмжигдлээ.

 4 дүгээр саналаар хураасан санал хураалтыг хүчингүй болгох саналыг дэмжье.

 Зөвшөөрсөн 29

 Татгалзсан 25

 Бүгд 55

 52.7 хувийн саналаар санал дэмжигдлээ.

 5 дугаар саналаар санал хураалтыг хүчингүй болгох саналыг дэмжье.

 Зөвшөөрсөн 34

 Татгалзсан 20

 Бүгд 54

 63.0 хувийн саналаар санал дэмжигдлээ.

 21 дүгээр саналаар сая хураасан санал хураалтыг хүчингүй болгох саналыг дэмжье.

 Зөвшөөрсөн 37

 Татгалзсан 17

 Бүгд 54

 68.5 хувийн саналаар санал дэмжигдлээ.

 21. Хөрөнгө оруулалтын жагсаалтын 19.1.1.3 дахь заалт буюу үндэсний урлагийн ордон /Улаанбаатар/ 2011-2015 он. Төсөвт өртөг 8 тэрбум төгрөг. 2014 онд санхүүжих дүн 3 тэрбум төгрөг гэсэн төсөл, арга хэмжээг төслөөс хасах гэсэн саналаар санал хураалт явуулъя.

 Зөвшөөрсөн 39

 Татгалзсан 15

 Бүгд 54

 72.2 хувийн саналаар санал дэмжигдлээ.

 Улсын Их Хурлын гишүүн, ажлын хэсгийн ахлагч Б.Болор зарчмын зөрүүтэй саналаас 4, 5 дугаар саналын талаар тайлбар хийв.

 22. Хөрөнгө оруулалтын жагсаалтын 19.2.1.2 дахь заалт буюу дүүргийн Спорт цогцолбор 1000 суудал /Улаанбаатар, Сүхбаатар дүүрэг/ 2010-2015 он. Төсөвт өртөг 4 тэрбум 701.9 сая төгрөг. 2014 онд санхүүжих дүн 1 тэрбум 351 сая төгрөг гэсэн төсөл, арга хэмжээг төслөөс хасах гэсэн саналаар санал хураалт явуулъя.

 Зөвшөөрсөн 35

 Татгалзсан 19

 Бүгд 54

 64.8 хувийн саналаар санал дэмжигдлээ.

 23. Хөрөнгө оруулалтын жагсаалтын 26.1.27 дахь заалт буюу хаалттай хуваарилах байгууламж 7-гийн өргөтгөл /Улаанбаатар/ төсөвт өртөг 1 тэрбум 800 сая төгрөг. 2014 онд санхүүжих дүн 900 сая төгрөг гэсэн төсөл, арга хэмжээг төслөөс хасах саналаар санал хураалт явуулъя.

 Зөвшөөрсөн 40

 Татгалзсан 14

 Бүгд 54

 74.1 хувийн саналаар санал дэмжигдлээ.

 24. Хөрөнгө оруулалтын жагсаалтын 15.1.56 дахь заалт буюу нэгдсэн цэвэрлэх байгууламж /Архангай, Эрдэнэбулган сум/ 2014-2016 он. Төсөвт өртөг 8 тэрбум төгрөг. 2014 онд санхүүжих дүн 3 тэрбум төгрөг гэсэн төсөл, арга хэмжээний 2014 онд санхүүжих дүнг 1 тэрбум 500 сая төгрөг гэж өөрчлөх гэсэн саналаар санал хураалт явуулъя.

 Зөвшөөрсөн 37

 Татгалзсан 17

 Бүгд 54

 68.0 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн С.Баярцогтын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 25. Хөрөнгө оруулалтын жагсаалтын 25.1.1 дэх заалт буюу төрөх эмнэлэг 150 ор /Улаанбаатар, Баянзүрх дүүрэг/ 2010-2014 он. Төсөвт өртөг 15 тэрбум 644.9 сая төгрөг. 2014 онд санхүүжих дүн 7 тэрбум 146.6 сая төгрөг гэсэн төсөл, арга хэмжээний төсөвт өртгийг 13 тэрбум 694 сая төгрөг. 2014 онд санхүүжих дүнг 5 тэрбум 200 сая төгрөг гэж тус тус өөрчлөх гэсэн саналаар санал хураалт явуулъя.

 Зөвшөөрсөн 35

 Татгалзсан 19

 Бүгд 54

 64.8 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн С.Баярцогт, С.Одонтуяа нарын тавьсан асуултад ажлын хэсгийн ахлагч, Улсын Их Хурлын гишүүн Б.Болор, Төсвийн байнгын хорооны дарга Ц.Даваасүрэн нар хариулж, тайлбар хийв. Улсын Их Хурлын гишүүн Ж.Батзандан санал хэлэв.

 26. Хөрөнгө оруулалтын жагсаалтад соёлын төвийн барилга, 200 суудал /Завхан, Баянхайрхан сум/ 2012-2014 он. Төсөвт өртөг 1 тэрбум 71 сая төгрөг. 2014 онд санхүүжих дүн 376 сая төгрөг гэсэн төсөл, арга хэмжээг нэмж тусгах гэсэн саналаар санал хураалт явуулъя.

 Зөвшөөрсөн 32

 Татгалзсан 24

 Бүгд 56

 58.2 хувийн саналаар санал дэмжигдлээ.

 26 дахь саналтай холбогдуулан Улсын Их Хурлын гишүүн Ч.Хүрэлбаатарын тавьсан асуултад ажлын хэсгийн ахлагч, Улсын Их Хурлын гишүүн Б.Болор, ажлын хэсгээс Эдийн засгийн хөгжлийн яамны Төрийн нарийн бичгийн дарга Б.Шинэбаатар нар хариулж, тайлбар хийв.

 27. Хөрөнгө оруулалтын жагсаалтад сургуулийн барилгын өргөтгөл /Өвөрхангай, Хархорин сум, Эрдэнэзуу шашны сургууль/ 2011-2014 он. Төсөвт өртөг 1 тэрбум 841,7 сая төгрөг. 2014 онд санхүүжих дүн 993.1 сая төгрөг гэсэн арга хэмжээг нэмж тусгах гэсэн саналаар санал хураалт явуулъя.

 Зөвшөөрсөн 39

 Татгалзсан 16

 Бүгд 55

 70.9 хувийн саналаар санал дэмжигдлээ.

 28. Хөрөнгө оруулалтын жагсаалтад нийслэлийн 25 Сууц өмчлөгчдийн холбооны байрын орц, дээврийн засвар. 2014-2014 он. Төсөвт өртөг 1 тэрбум 366.1 сая төгрөг. Санхүүжих дүн 1 тэрбум 366.1 сая төгрөг гэсэн төсөл, арга хэмжээг нэмж тусгах гэсэн саналаар санал хураалт явуулъя.

 Зөвшөөрсөн 38

 Татгалзсан 16

 Бүгд 54

 70.4 хувийн саналаар санал дэмжигдлээ.

 Дээрх саналтай холбогдуулан Улсын Их Хурлын гишүүн Ц.Нямдорж, Р.Гончигдорж нарын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 Хоёр. Хөрөнгө оруулалтын төсөл, арга хэмжээний нэр өөрчлөх санал:

 29. Хөрөнгө оруулалтын жагсаалтын 15.1.46 дахь заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ 100 ортой эмнэлэг гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх 100 ортой эмнэлэг /Дорноговь, Замын-Үүд сум/ гэж өөрчлөх саналаар санал хураалт явуулъя.

 Зөвшөөрсөн 40

 Татгалзсан 13

 Бүгд 53

 75.5 хувийн саналаар санал дэмжигдлээ.

 30. Хөрөнгө оруулалтын жагсаалтын 15.1.47 дахь заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ сургуулийн барилга 960 суудал гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх, сургуулийн барилга 960 суудал /Дорноговь, Замын-Үүд сум/ гэж өөрчлөх саналаар санал хураалт явуулъя.

 Зөвшөөрсөн 33

 Татгалзсан 20

 Бүгд 53

 63.5 хувийн саналаар санал дэмжигдлээ.

 31. Хөрөнгө оруулалтын жагсаалтын 15.1.48 дахь заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ цэцэрлэгийн барилга, 150 ор гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх цэцэрлэгийн барилга 150 ор /Дорноговь, Замын-Үүд сум/ гэж өөрчлөх саналаар санал хураалт явуулъя.

 Зөвшөөрсөн 35

 Татгалзсан 18

 Бүгд 53

 67.3 хувийн саналаар санал дэмжигдлээ.

 32. Хөрөнгө оруулалтын жагсаалтын 15.1.49 дэх заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ соёлын төвийн барилга гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх соёлын төвийн барилга /Дорноговь, Замын-Үүд сум/ гэж өөрчлөх саналаар санал хураалт явуулъя.

 Зөвшөөрсөн 35

 Татгалзсан 17

 Бүгд 52

 67.3 хувийн саналаар санал дэмжигдлээ.

 33. Хөрөнгө оруулалтын жагсаалтын 15.1.59 дэх заалт буюу “Сумын төвийн шинэчлэл” төсөл. Сумын төвийн айл өрх, албан байгууллагыг цэвэр, бохир ус, дулаанд холбох цэвэрлэх байгууламж байгуулах /Архангай, Баян-Өлгий, Булган, Говь-Алтай, Өвөрхангай, Дорнод, Дундговь, Завхан, Сүхбаатар, Сэлэнгэ, Өмнөговь, Төв, Увс, Ховд, Хэнтий, Хөвсгөл аймагт тус бүр 1 сум/ гэсэн төсөл арга хэмжээг “Сумын төвийн шинэчлэл” төсөл /Архангай, Баян-Өлгий, Булган, Говь-Алтай, Өвөрхангай, Дорнод, Дундговь, Завхан, Сүхбаатар, Сэлэнгэ, Өмнөговь, Төв, Увс, Ховд, Хэнтий, Хөвсгөл аймагт тус бүр 1 сум/ гэж өөрчлөх саналаар санал хураалт явуулъя.

 Зөвшөөрсөн 39

 Татгалзсан 14

 Бүгд 53

 73.6 хувийн саналаар санал дэмжигдлээ.

 33 дахь саналтай холбогдуулан Улсын Их Хурлын гишүүн Ч.Хүрэлбаатар, Ц.Нямдорж, Б.Бат-Эрдэнэ, С.Бямбацогт, Г.Батхүү нарын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 Саналтай холбогдуулан Барилга, хот байгуулалтын сайд Ц.Баярсайхан санал хэлэв.

 34. Хөрөнгө оруулалтын жагсаалтын 23.2.1.1 дэх заалт буюу Усан спорт цогцолбор1000 хүн /Улаанбаатар, Найрамдал зуслан/ гэсэн төсөл, арга хэмжээг Усан спорт цогцолбор /Улаанбаатар, Найрамдал зуслан/ гэж өөрчлөх саналаар санал хураалт явуулъя.

 Зөвшөөрсөн 36

 Татгалзсан 18

 Бүгд 54

 66.7 хувийн саналаар санал дэмжигдлээ.

 34 дэх саналтай холбогдуулан З.Баянсэлэнгийн тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 35. Хөрөнгө оруулалтын жагсаалтын 10.1.2 дахь заалт буюу Засаг даргын Тамгын газрын барилга /Сүхбаатар, Дарьганга сум/ гэсэн төсөл, арга хэмжээг Засаг даргын Тамгын газрын барилга худалдан авах /Сүхбаатар, Дарьганга сум/ гэж өөрчлөх саналаар санал хураалт явуулъя.

 Зөвшөөрсөн 38

 Татгалзсан 18

 Бүгд 56

 69.1 хувийн саналаар санал дэмжигдлээ.

 35 дахь саналтай холбогдуулан Улсын Их Хурлын гишүүн Су.Батболдын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 36. Хөрөнгө оруулалтын жагсаалтын 11.1.9 дэх заалт буюу Ус, цаг уур, орчныг шинжилгээний алба /Өмнөговь, Даланзадгад/ гэсэн төсөл, арга хэмжээг Ус, цаг уур, орчны шинжилгээний албаны конторын байр /Өмнөговь, Даланзадгад сум/ гэж өөрчлөх саналаар санал хураалт явуулъя.

 Зөвшөөрсөн 39

 Татгалзсан 17

 Бүгд 56

 70.9 хувийн саналаар санал дэмжигдлээ.

 37. Хөрөнгө оруулалтын жагсаалтын 17.1.3.2 дахь заалт буюу ерөнхий боловсролын сургуулийн сурагчдын автобус 15 ширхэг /Улаанбаатар, Баянзүрх дүүрэг-12 ширхэг, Налайх дүүрэг-3 ширхэг/ гэсэн төсөл, арга хэмжээг ерөнхий боловсролын сургуулийн сурагчдын автобус 8 ширхэг /Улаанбаатар, Баянзүрх дүүрэг-6 ширхэг, Налайх дүүрэг-2 ширхэг/ гэж өөрчлөх саналаар санал хураалт явуулъя.

 Зөвшөөрсөн 35

 Татгалзсан 19

 Бүгд 55

 63.6 хувийн саналаар санал дэмжигдлээ.

 38. Хөрөнгө оруулалтын жагсаалтын 18.1.25 дахь заалт буюу Сагилын гүүрээс сумын төв хүртэлх 7 км хайрган хучилттай зам /Увс, Сагил сум/ гэсэн төсөл, арга хэмжээг Сагилын гүүрнээс сумын төв хүртэлх 6.062 км хайрган хучилттай зам /Увс, Сагил сум/ гэж өөрчлөх саналаар санал хураалт явуулъя.

 Зөвшөөрсөн 38

 Татгалзсан 16

 Бүгд 54

 70.4 хувийн саналаар санал дэмжигдлээ.

 39. Хөрөнгө оруулалтын жагсаалтын 25.1.3 дахь заалт буюу Эрүүл мэндийн төвийн барилга 100 ор /Улаанбаатар, Баянгол дүүрэг/ гэсэн төсөл, арга хэмжээг Эрүүл мэндийн төвийн барилга 100 ор, тоног төхөөрөмж, тохижилт /Улаанбаатар, Баянгол дүүрэг/ гэж өөрчлөх саналаар санал хураалт явуулъя.

 Зөвшөөрсөн 36

 Татгалзсан 18

 Бүгд 54

 66.7 хувийн саналаар санал дэмжигдлээ.

Гурав. Урсгал зардлын төсөвт өөрчлөлт хийх санал:

40. Монгол Улсын 2014 оны төсвийн тодотголын төсөлд төсвийн ерөнхийлөн захирагч нарын бараа, үйлчилгээний зарим зардлыг 40 тэрбум 837.3 сая төгрөгөөр бууруулахаар тооцсоныг 38 тэрбум 362.6 сая төгрөг болгон өөрчлөх саналаар санал хураалт явуулъя.

 Зөвшөөрсөн 36

 Татгалзсан 17

 Бүгд 54

 66.7 хувийн саналаар санал дэмжигдлээ.

 41. Гадаад харилцааны сайдын төсвийн багцын гадаад дахь Дипломат төлөөлөгчийн газруудын урсгал зардлыг 2 тэрбум төгрөгөөр нэмэгдүүлэх саналаар санал хураалт явуулъя.

 Зөвшөөрсөн 38

 Татгалзсан 17

 Бүгд 55

 69.1 хувийн саналаар санал дэмжигдлээ.

41 дэх саналтай холбогдуулан Улсын Их Хурлын гишүүн С.Бямбацогтын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

42. Зэвсэгт хүчний хөгжлийн сангийн орлого болон зарлагыг тус бүр 20 тэрбум төгрөгөөр нэмэгдүүлэх гэсэн саналаар санал хураалт явуулъя.

 Зөвшөөрсөн 38

 Татгалзсан 17

 Бүгд 55

 69.1 хувийн саналаар санал дэмжигдлээ.

 42 дахь саналтай холбогдуулан Улсын Их Хурлын гишүүн Ц.Нямдорж, Д.Лүндээжанцан, Ч.Хүрэлбаатар нарын тавьсан асуултад Төсвийн байнгын хорооны дарга Ц.Даваасүрэн, ажлын хэсгийн ахлагч, Улсын Их Хурлын гишүүн Б.Болор нар хариулж, тайлбар хийв.

 Энэ асуудлаар Улсын Их Хурлын гишүүн Д.Лүндээжанцан Аюулгүй байдлын байнгын хороо хаалттай болон өргөтгөсөн хуралдаан хийх тухай хүсэлт тавив.

43. Хөрөнгө оруулалтын төсөл, арга хэмжээний 22.2.1.4 дэх заалт буюу ахуйн үйлчилгээний цэг /Улаанбаатар, Баянзүрх дүүрэг 4, 5, 8, 12, 19, 23, 24 дүгээр хороо/ 2014-2014 он. Төсөвт өртөг 630 сая төгрөг. 2014 онд санхүүжих дүн 630 сая төгрөг гэсэн төсөл, арга хэмжээг хасаж, Хөдөлмөрийн сайдын хөрөнгийн зардлыг 630 сая төгрөгөөр бууруулан Хөдөлмөрийн сайдын төвлөрсөн арга хэмжээний урсгал зардлыг 540 сая төгрөгөөр, Боловсрол, шинжлэх ухааны сайдын төвлөрсөн арга хэмжээний урсгал зардлыг 90 сая төгрөгөөр тус тус нэмэгдүүлэх гэсэн саналаар санал хураалт явуулъя.

 Зөвшөөрсөн 29

 Татгалзсан 25

 Бүгд 54

 53.7 хувийн саналаар санал дэмжигдлээ.

 43 дахь саналтай холбогдуулан Улсын Их Хурлын гишүүн С.Бямбацогтын тавьсан асуултад уг саналыг гаргасан Улсын Их Хурлын гишүүн Д.Арвин, Я.Санжмятав нар хариулж, тайлбар хийв.

**Төсвийн байнгын хорооны дэмжээгүй санал:**

 1. Хөрөнгө оруулалтын жагсаалтын 23.1.3.4 дэх заалт буюу халамжийн хэлтсийн албан хэрэгцээний автомашин гэсэн төсөл, арга хэмжээг Хүн амын хөгжил, нийгмийн хамгааллын салбарын албаны хэрэгцээний автомашин гэж өөрчлөх гэсэн Байнгын хороо дэмжээгүй саналаар санал хураалт явуулъя.

 Зөвшөөрсөн 6

 Татгалзсан 47

 Бүгд 53

 11.3 хувийн саналаар санал дэмжигдсэнгүй.

 1 дэх саналтай холбогдуулан Улсын Их Хурлын гишүүн С.Эрдэнийн тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 2. Хөрөнгө оруулалтын жагсаалтын 22.2.1.3 дахь заалт буюу хүнсний худалдааны төрөлжсөн төв /Улаанбаатар, Баянзүрх дүүрэг/ 2014-2014 он. Төсөвт өртөг 804 сая төгрөг. 2014 онд санхүүжих дүн 804 сая төгрөг гэсэн төсөл, арга хэмжээг хасаж, Хөдөлмөрийн сайдын хөрөнгийн зардлыг 804 сая төгрөгөөр бууруулан Хөдөлмөрийн сайдын төвлөрсөн арга хэмжээний урсгал зардлыг 804 сая төгрөгөөр нэмэгдүүлэх гэсэн Байнгын хороо дэмжээгүй саналаар санал хураалт явуулъя.

 Зөвшөөрсөн 9

 Татгалзсан 45

 Бүгд 54

 16.7 хувийн саналаар санал дэмжигдсэнгүй.

 2 дахь саналтай холбогдуулан Улсын Их Хурлын гишүүн Ч.Хүрэлбаатар, С.Бямбацогт, Д.Лүндээжанцан, Ц.Нямдорж нарын тавьсан асуултад ажлын хэсгийн ахлагч, Улсын Их Хурлын гишүүн Б.Болор хариулж, тайлбар хийв.

 Улсын Их Хурлын дарга З.Энхболд Төсвийн байнгын хорооны гаргасан дэмжээгүй саналуудаар санал хураахад хуралдааны ирц хангалтгүй байсан тул чуулганы нэгдсэн хуралдааныг 17 цаг 45 минутад өндөрлүүлэв.

 ***Бусад:*** Улсын Их Хурлын гишүүн Д.Батцогтын урилгаар Сүхбаатар дүүргийн 11 дүгээр сургууль, Баянзүрх дүүргийн Амгалан цогцолборын сургуулийн нийт 77 сурагч, Улсын Их Хурлын гишүүн Л.Энх-Амгалан, Ц.Даваасүрэн нарын урилгаар Хөвсгөл аймгийн Түнэл сумын иргэдийн Төлөөлөгчдийн Хурлын тэргүүлэгчид нийт 15 хүн, Улсын Их Хурлын гишүүн Ж.Батзандангийн урилгаар Баянзүрх дүүргийн иргэдийн төлөөлөл, Улсын Их Хурлын гишүүн Д.Тэрбишдагва, Л.Эрдэнэчимэг, Д.Сумъяабазар нарын урилгаар Сонгинохайрхан дүүргийн Онцгой байдлын аврах албаны тусгай ангийн албан хаагчид нийт 40 хүн, Улсын Их Хурлын гишүүн Д.Оюунхоролын урилгаар “Жем Трейд” компанийн ажилтнуудын төлөөлөл нийт 18 хүн, Улсын Их Хурлын гишүүн А.Бакейгийн урилгаар Баян-Өлгий аймгаас Улаанбаатар хотод их, дээд сургуульд суралцаж байгаа оюутнуудын төлөөлөл нийт 24 оюутан, Улсын Их Хурлын гишүүн Д.Сумъяабазарын урилгаар Сонгинохайрхан дүүргийн 2 дугаар хорооны иргэдийн төлөөлөл нийт 51 иргэн Төрийн ордон, Улсын Их Хурлын үйл ажиллагаатай тус тус танилцав.

 Тамгын газрын Ерөнхий нарийн бичгийн дарга Б.Болдбаатар, Хууль зүйн үйлчилгээ хариуцсан нарийн бичгийн дарга Н.Отгончимэг, Хуралдаан зохион байгуулах хэлтсийн дарга Н.Цогтсайхан, Хуралдаан зохион байгуулах албаны референт З.Нямцогт, шинжээч Х.Шижирмөнх, А.Болортуяа, Б.Баярсайхан нар энэ өдрийн хуралдааны бэлтгэл, зохион байгуулалтын үйл ажиллагааг хариуцан ажиллав.

 **Тэмдэглэлтэй танилцсан:**

ТАМГЫН ГАЗРЫН ЕРӨНХИЙ НАРИЙН БИЧГИЙН ДАРГА Б.БОЛДБААТАР

 **Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ

 **УЛСЫН ИХ ХУРЛЫН 2014 ОНЫ ХАВРЫН ЭЭЛЖИТ ЧУУЛГАНЫ**

**5 ДУГААР САРЫН 22-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

 **З.Энхболд:** -Гишүүдийн ирц 34 гишүүнтэй Ардчилсан намын 21 гишүүн ирцэд ирсэн байна, 26 гишүүнтэй Ардын нам 10 ирсэн байна, 11 гишүүнтэй “Шударга-ёс эвсэл”ийн бүлэг 4 байна, 3 бие даагчаас 2 нь байна, 2 гишүүнтэй Иргэний зориг намаас 0 байна.

 Гишүүд танхимдаа ирье.

 -С.Ганбаатар картаа хийж байж гурвуулаа болно. 3 бие даагч 3 боллоо, 100 хувь хүрээгүй байна. 4 болж 100 хувь болно. Батцогт шинээр нэмэгдсэн юм байна.

 Намын бүлгүүд үлгэр жишээ авах хэрэгтэй. Бүлгийн дарга Эрдэнэбат, бүлгийн дарга Батцэрэг, бүлгийн дарга Бямбацогт ирцээ бүрдүүлэх арга хэмжээ авъя.

 76 гишүүнээс 40 хүрэлцэн ирц, 52.6 хувийн ирцтэй тул 2014 оны хаврын ээлжит чуулганы 5 дугаар сарын 22-ны өдрийн нэгдсэн хуралдааныг нээж байна.

 Чуулганаар хэлэлцэх асуудал танилцуулахын өмнө хуулийн төсөл татан авч байгааг уншиж өгье.

 Засгийн газраас 2014 оны 1 дүгээр сарын 9-ний өдөр Улсын Их Хуралд өргөн мэдүүлсэн Хуулийн этгээдийн улсын бүртгэлийн тухай хуулийн шинэчилсэн найруулгын төсөл болон холбогдох бусад хуулийн төслүүдийг Монгол Улсын Их Хурлын чуулганы хуралдааны дэгийн тухай хуулийн 17 дугаар зүйлийн 17.1 дэх хэсэгт заасны дагуу татан авч байгааг үүгээр уламжилж байна. Ерөнхий сайд Алтанхуяг гэсэн байна. Үүгээр татан авлаа.

 Хоёр дахь татан авч байгаа хууль. Монгол Улсын Засгийн газраас 2014 оны 4 дүгээр сарын 7-ны өдөр Улсын Их Хуралд өргөн мэдүүлсэн Эрүүгийн байцаан шийтгэх хуульд нэмэлт, өөрчлөлт оруулах тухай хуулийн төслийг Монгол Улсын Их Хурлын чуулганы хуралдааны дэгийн тухай хуулийн 17 дугаар зүйлийн 1 дэх хэсэгт заасны дагуу татан авч байгааг үгээр уламжилж байна. Ерөнхий сайд Алтанхуяг гэсэн байна. Үүнийг бас татан авсныг мэдэгдлээ.

 Хэлэлцэх асуудлаа танилцуулъя.

 Өнөө, маргааш хоёрын хэлэлцэх асуудлыг цуг уншина. Хаана зогсоно, тэндээсээ маргааш үргэлжлээд явна.

 1 дүгээр асуудал, Арбитрын тухай хуулийн зарим заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлэсэн тухай Үндсэн хуулийн цэцийн 2014 оны 04 дүгээр дүгнэлт;

 2 дугаар асуудал, Монгол Улсын 2014 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны Төсвийн тухай хуульд өөрчлөлт оруулах тухай хуулиудын төсөл /хоёр дахь хэлэлцүүлэг/;

 3 дахь асуудал, Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах тухай хуулийн төсөл /анхны хэлэлцүүлэг/;

 4. Зээлийн хэлэлцээр соёрхон батлах тухай хуулийн төсөл /Монгол Улсын Засгийн газар, Япон Улсын Олон улсын хамтын ажиллагааны байгууллага хооронд байгуулсан “Инженер, технологийн дээд боловсрол төсөл”-ийн зээл;

 5 дахь асуудал, “Санхүүжилтийн ерөнхий хэлэлцээр соёрхон батлах тухай” хуулийн төсөл /Монгол Улсын Засгийн газар, Азийн хөгжлийн банк хооронд байгуулсан “Гэр хорооллыг хөгжүүлэх, хөрөнгө оруулалтыг дэмжих хөтөлбөр”-ийн санхүүжилт/;

 6 дахь асуудал, Зээлийн хэлэлцээр соёрхон батлах тухай хуулийн төсөл /Монгол Улсын Засгийн газар, Азийн хөгжлийн банк хооронд байгуулсан “Хүнс, тэжээл, нийгмийн халамжийн төсөл: Нэмэлт санхүүжилт”-ийн зээл;

 7 дахь асуудал, Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулиудын төсөл /Засгийн газар нэн яаралтайгаар хэлэлцүүлэхээр өргөн мэдүүлсэн, хэлэлцэх эсэх/;

 8 дугаар асуудал, Гаалийн тариф, Гаалийн татварын тухай хуульд нэмэлт оруулах тухай хуулийн төсөл /мөн адилхан нэн яаралтай хэлэлцүүлэхээр өргөн мэдүүлсэн, хэлэлцэх эсэх/;

 9 дэх асуудал, Нэмэгдсэн өртгийн албан татварын тухай хуулийн шинэчилсэн найруулга болон Нэмэгдсэн өртгийн албан татварын тухай хууль хүчингүй болсонд тооцох тухай хуулиудын төсөл /мөн нэн яаралтай хэлэлцүүлэхээр өргөн мэдүүлсэн, хэлэлцэх эсэх/;

 10 дахь асуудал, Монгол Улсын нэгдсэн төсвийн 2015 оны төсвийн хүрээний мэдэгдэл, 2016-2017 оны төсвийн төсөөллийн тухай хуулийн болон “Чиглэл өгөх тухай” Улсын Их Хурлын тогтоолын төсөл /Засгийн газар өргөн мэдүүлсэн, хэлэлцэх эсэх/;

 11 дэх асуудал, Компанийн тухай болон холбогдох бусад хуульд нэмэлт, өөрчлөлт оруулах тухай хуулиудын төсөл /Улсын Их Хурлын гишүүн Ганбаатар, Гарамгайбаатар нарын өргөн мэдүүлсэн, хувьцаа эзэмшигчдийн эрх ашгийн тухай, анхны хэлэлцүүлэг/;

 12 дахь асуудал, “Төрөөс боловсролын талаар баримтлах бодлого”-ыг шинэчлэн батлах тухай Улсын Их Хурлын тогтоолын төсөл /Засгийн газар өргөн мэдүүлсэн, хэлэлцэх эсэх/;

 13 дахь асуудал, Гэмт хэргийн тухай болон холбогдох бусад хуульд нэмэлт, өөрчлөлт оруулах тухай хуулиудын төсөл /Засгийн газар өргөн мэдүүлсэн, хэлэлцэх эсэх/;

 14 дүгээр асуудал, Зөрчлийн тухай болон холбогдох бусад хуульд нэмэлт, өөрчлөлт оруулах тухай хуулиудын төсөл /Засгийн газар өргөн мэдүүлсэн, хэлэлцэх эсэх/;

 15 дахь асуудал, Өрийн удирдлагын тухай болон холбогдох бусад хуульд нэмэлт, өөрчлөлт оруулах тухай хуулийн төсөл /Засгийн газар өргөн мэдүүлсэн, хэлэлцэх эсэх/;

 Хэлэлцэх асуудалтай холбогдуулан саналтай гишүүд байна уу?

 -Алга байна.

 Хэлэлцэх асуудлаа баталъя.

 ***Нэг. Арбитрын тухай хуулийн зарим заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлэсэн тухай Үндсэн хуулийн цэцийн 2014 оны 4 дүгээр дүгнэлтийн талаар хэлэлцэнэ.***

Үндсэн хуулийн цэцийн дүгнэлтийг Үндсэн хуулийн цэцийн гишүүн Лхагва танилцуулна. Индэрт урьж байна.

 **Т.Лхагва:** -Улсын Их Хурлын дарга, эрхэм гишүүд ээ, та бүхний энэ өглөөний амгаланг айлтгаж, Үндсэн хуулийн цэцийн шийдвэрийг танилцуулъя.

 Монгол Улсын Үндсэн хуулийн цэцийн дүгнэлт. 2014 оны 5 дугаар сарын 14. Дугаар 04.

 Арбитрын тухай хуулийн зарим заалт Үндсэн хуулийн холбогдох заалтыг зөрчсөн эсэх тухай маргааныг хянан шийдвэрлэсэн тухай. Үндсэн хуулийн цэцийн хуралдаан.

 Монгол Улсын Үндсэн хуулийн цэцийн дунд суудлын хуралдааныг Үндсэн хуулийн цэцийн орлогч дарга Жанцан даргалж, Үндсэн хуулийн цэцийн гишүүн Лхагва, илтгэгч Цогтоо, Наранчимэг, Солонго нарын бүрэлдэхүүнтэй Үндсэн хуулийн цэцийн хуралдааны танхимд нээлттэй хийлээ.

 Үндсэн хуулийн цэцийн дунд суудлын хуралдаанд мэдээлэл гаргагч нийслэлийн Баянзүрх дүүргийн 7 дугаар хорооны оршин суугч иргэн Номынбаясгалан оролцсон. Хуралдаанаар Арбитрын тухай хуулийн 8 дугаар зүйлийн 8.2 дахь хэсэгт байнгын арбитр энэ хуулийн 15.5-15.7, 17.4, 18.2, 2.6-д “шүүх шийдвэрлэхээр заасан маргааныг өөр этгээдээр шийдвэрлүүлэхээр дүрэмдээ зааж болох бөгөөд энэ тохиолдолд тухайн этгээдийн гаргасан шийдвэр эцсийн байна.”, 15 дугаар зүйлийн 15.8 дахь хэсэгт энэ хуулийн 15.5-15.7-д заасан маргаантай асуудлаар гарсан давж заалдах шатны шүүхийн шийдвэр эцсийн байна, 18 дугаар зүйлийн 18.2 дахь хэсэгт “Энэ хуулийн 18.1-д заасан асуудлаар үүссэн маргааныг давж заалдах шатны шүүх болон байнгын арбитрын дүрэмд заасан эрх бүхий этгээд шийдвэрлэх ба тухайн шийдвэр эцсийн байна.”, 20 дугаар зүйлийн 20.6 дахь хэсэгт “Талууд энэ хуулийн 20.5-д заасан шийдвэрийг эс зөвшөөрвөл түүнийг хүлээн авснаас хойш 30 хоногийн дотор давж заалдах шатны шүүхэд гомдол гаргаж болох ба тухайн шүүхийн шийдвэр эцсийн байна.” гэж заасан нь Монгол Улсын Үндсэн хуулийн 16 дугаар зүйлийн 16.14 дэх заалтад “Монгол Улсын хууль, олон улсын гэрээнд заасан эрх, эрх чөлөө нь зөрчигдсөн гэж үзвэл уул эрхээ хамгаалуулахаар шүүхэд гомдол гаргах, шударга шүүхээр шүүлгэх, шүүхийн шийдвэрийг давж заалдах эрхтэй.”, 48 дугаар зүйлийн 48.1 дэх хэсэгт “дагнасан шүүхийн үйл ажиллагаа, шийдвэр нь Улсын дээд шүүхийн хяналтаас гадуур байж үл болно.”, 50 дугаар зүйлийн 1 дэх хэсгийн 2 дахь заалтад “давж заалдах болон хяналтын журмаар доод шатны шүүхийн шийдвэрийг хянан үзэх,”, 50 дугаар зүйлийн 50.2 дахь хэсэгт Улсын дээд шүүхийн шийдвэр шүүхийн эцсийн шийдвэр байх” гэж заасныг тус тус зөрчсөн эсэх тухай маргааныг хянан хэлэлцлээ.

 Үндэслэл:

 1. Иргэний эрх зүйн харилцаанд оролцогч этгээдүүдийн хооронд үүссэн эдийн болон эдийн бус баялагтай холбоотой маргааныг шүүхийн болон шүүхийн бус аргаар шийдвэрлэж болох ба арбитраар маргаан шийдвэрлүүлэх ажиллагаа нь талууд сайн дураараа, хүсэл зоригоо илэрхийлэн харилцан тохиролцож, өөрсдийн сонгосон хөндлөнгийн этгээдээр маргаанаа шийдвэрлүүлдэг шүүхийн бус арга юм.

 Арбитрын тухай хуульд зааснаар арбитрч томилох, маргааны харьяалал тогтоох зэрэг асуудлаар аль нэг талын гомдлоор давж заалдах шатны шүүх арбитрын ажиллагаанд оролцож байгаа нь олон улсын нийтлэг жишиг бөгөөд үүнийг шүүхийн журмаар маргааныг шийдвэрлэх ажиллагааны нэг хэсэг гэж үздэггүй.

 2. Хуралдааны явцад мэдээлэл гаргагч иргэн Номынбаясгалан Арбитрын тухай хуулийн 8 дугаар зүйлийн 8.2 дахь хэсэгт “Байнгын арбитр энэ хуулийн 15.5-15.7, мөн 17.4, 18.2, 20.6-д шүүх шийдвэрлэхээр заасан маргааныг өөр этгээдээр шийдвэрлүүлэхээр дүрэмдээ зааж болох бөгөөд энэ тохиолдолд тухайн этгээдийн гаргасан шийдвэр эцсийн байна.”, 18 дугаар зүйлийн 18.2 дахь хэсэгт “энэ хуулийн 18.1-д заасан асуудлаар үүссэн маргааныг давж заалдах шатны шүүх болон байнгын арбитрын дүрэмд заасан эрх бүхий этгээд шийдвэрлэх ба тухайн шийдвэр эцсийн байна.” гэсэн нь Үндсэн хуулийн холбогдох заалтыг зөрчсөн гэсэн мэдээллийн шаардлагаасаа татгалзсан болно.

 3. Арбитрын тухай хуулийн 15 дугаар зүйлийн 15.8 дахь хэсэгт “Энэ хуулийн 15.5-15.7-д заасан маргаантай асуудлаар гаргасан давж заалдах шатны шүүхийн шийдвэр эцсийн байна.”, 20 дугаар зүйлийн 20.6 дахь хэсэгт “Талууд энэ хуулийн 20.5-д заасан шийдвэрийг эс зөвшөөрвөл түүнийг хүлээн авснаас хойш 30 хоногийн дотор давж заалдах шатны шүүхэд гомдол гаргаж болох ба тухайн шүүхийн шийдвэр эцсийн байна.” гэж заасан нь Монгол Улсын Үндсэн хуулийн 16 дугаар зүйлийн 16.14 дэх заалтад “Монгол Улсын хууль, олон улсын гэрээнд заасан эрх, эрх чөлөө нь зөрчигдсөн гэж үзвэл уул эрхээ хамгаалуулахаар шүүхэд гомдол гаргах, шударга шүүхээр шүүлгэх, шүүхийн шийдвэрийг давж заалдах эрхтэй, 48 дугаар зүйлийн 1 дэх хэсэгт “Дагнасан шүүхийн үйл ажиллагаа, шийдвэр нь Улсын дээд шүүхийн хяналтаас гадуур байж үл болно.”, 50 дугаар зүйлийн 1 дэх хэсгийн 2 дахь заалтад “давж заалдах болон хяналтын журмаар доод шатны шүүхийн шийдвэрийг хянан үзэх”, 50 дугаар зүйлийн 2 дахь хэсэгт “Улсын дээд шүүхийн шийдвэр шүүхийн эцсийн шийдвэр байх” гэж заасныг тус тус зөрчсөн гэх үндэслэл тогтоогдохгүй байна.

 Монгол Улсын Үндсэн хуулийн 64 дүгээр зүйлийн 1 дэх хэсэг, 66 дугаар зүйлийн 2 дахь хэсгийн 1 дэх заалт, Үндсэн хуулийн цэцэд маргаан хянан шийдвэрлэх ажиллагааны тухай хуулийн 31, 32 дугаар зүйлийг удирдлага болгон Монгол Улсын Үндсэн хуулийн нэрийн өмнөөс ДҮГНЭЛТ ГАРГАХ НЬ:

 1. Арбитрын тухай хуулийн 15 дугаар зүйлийн 15.8 дахь хэсэгт “энэ хуулийн 15.5-15.7-д заасан маргаантай асуудлаар гаргасан давж заалдах шатны шүүхийн шийдвэр эцсийн байна.”, 20 дугаар зүйлийн 20.6 дахь хэсэгт “Талууд энэ хуулийн 20.5-д заасан шийдвэрийг эс зөвшөөрвөл түүнийг хүлээн авснаас хойш 30 хоногийн дотор давж заалдах шатны шүүхэд гомдол гаргаж болох ба тухайн шүүхийн шийдвэр эцсийн байна.” гэж заасан нь Монгол Улсын Үндсэн хуулийн 16 дугаар зүйлийн 16.14 дэх заалтад “Монгол Улсын хууль, олон улсын гэрээнд заасан эрх, эрх чөлөө нь зөрчигдсөн гэж үзвэл уул эрхээ хамгаалуулахаар шүүхэд гомдол гаргах, шударга шүүхээр шүүлгэх, шүүхийн шийдвэрийг давж заалдах эрхтэй,”, 48 дугаар зүйлийн 1 дэх хэсэгт “Дагнасан шүүхийн үйл ажиллагаа, шийдвэр нь Улсын дээд шүүхийн хяналтаас гадуур байж үл болно.”, 50 дугаар зүйлийн 1 дэх хэсгийн 2 дахь заалтад “давж заалдах болон хяналтын журмаар доод шатны шүүхийн шийдвэрийг хянан үзэх”, 50 дугаар зүйлийн 2 дахь хэсэгт “Улсын дээд шүүхийн шийдвэр шүүхийн эцсийн шийдвэр байх” гэж заасныг тус тус зөрчөөгүй байна.

 2. Энэ дүгнэлтийг Үндсэн хуулийн цэцэд маргаан хянан шийдвэрлэх ажиллагааны тухай хуулийн 36 дугаар зүйлийн 2 дахь хэсэгт заасны дагуу хүлээн авснаас хойш 15 хоногийн дотор хэлэлцэж хариу ирүүлэхийг Улсын Их Хуралд уламжилсугай. Даргалагч Жанцан, гишүүд Лхагва, Цогтоо, Наранчимэг, Солонго. Анхаарал тавьсанд баярлалаа.

 **З.Энхболд:** -Чуулганы хуралдааны дэгийн тухай хуулийн 32-ын 32.1.10-т “Цэц маргаж байгаа асуудал Үндсэн хуульд нийцсэн гэсэн дүгнэлт гаргасан бол уг дүгнэлтийг Байнгын хороодын хуралдаанаар хэлэлцүүлэхгүйгээр шууд нэгдсэн хуралдаанд танилцуулах бөгөөд гишүүд Цэцийн дүгнэлттэй холбогдуулан асуулт асууж, хариулт авах боловч санал хурааж шийдвэр гаргахгүй” гэж заасан байдаг.

 Цэцийн дүгнэлттэй холбогдуулан асуулттай гишүүд байна уу?

 -Алга байна. Үүгээр Үндсэн хуулийн цэцийн дүгнэлттэй танилцлаа.

 ***Хоёр дахь асуудал. Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах туха хуулиудын төслийн хоёр дахь хэлэлцүүлгийг явуулъя.***

Төсвийн байнгын хорооны санал, дүгнэлтийг Улсын Их Хурлын гишүүн Болор танилцуулна. Индэрт урьж байна.

 -Болор гишүүн хайчсан бэ? Өглөө яваад байсан.

 Ажлын хэсгийн өөр гишүүн хэн байна вэ?

 -Эрдэнэчимэг гишүүн танилцуулаадах.

 **Л.Эрдэнэчимэг:** -Улсын Их Хурлын дарга, эрхэм гишүүд ээ. Монгол Улсын Засгийн газраас Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах тухай хуулийн төслийг 2014 оны 5 дугаар сарын 5-ны өдөр Улсын Их Хуралд өргөн мэдүүлсэн юм. Уг хуулийн төслийн нэг дэх хэлэлцүүлгийг 2014 оны 5 дугаар сарын 9-ний өдрийн Улсын Их Хурлын чуулганы нэгдсэн хуралдаанаар хийж, хоёр дахь хэлэлцүүлэгт бэлтгүүлэхээр Байнгын хороонд шилжүүлсэн билээ.

 Төсвийн байнгын хороо 2014 оны 5 дугаар сарын 21-ний өдрийн хуралдаанаараа Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах тухай хуулийн төслүүдийн хоёр дахь хэлэлцүүлгийг хийж гаргасан санал, дүгнэлтийг та бүхэнд танилцуулж байна.

 Монгол Улсын Засгийн газар Төсвийн тухай хуулийн 34 дүгээр зүйлийн 34.1.4-т Төсвийн ерөнхийлөн захирагч хооронд төсвийн зохицуулалт хийх тохиолдолд төсвийн тодотголын төслийг боловсруулан Улсын Их Хуралд өргөн мэдүүлэх тухай заалт, Улсын Их Хурлын 2014 оны 30 дугаар тогтоолыг үндэслэн Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах тухай хуулийн төслийг боловсруулан Улсын Их Хуралд өргөн мэдүүлсэн байна.

 Төсвийн тодотголыг боловсруулахдаа Төсвийн тогтвортой байдлын тухай хуульд заасан төсвийн шалгуур үзүүлэлтийг хангах, Улсын Их Хурлын 2014 оны 30 дугаар тогтоолоор өгсөн чиглэлийг биелүүлэх, Улсын Их Хурлаас шинээр батлагдсан хууль, бусад шийдвэр, Засгийн газрын тогтоолуудыг төсвийн боломж нөөцтэй уялдуулан оновчтой зохион байгуулах, Монгол Улсын 2014 оны төсвийн хуульд “0” дүнтэй тусгагдсан хөрөнгө оруулалтын төсөл, арга хэмжээнүүдийн санхүүжилтийг шийдвэрлэх зарчмыг баримталсан байна.

 Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах тухай хуулийн төслүүдийг Улсын Их Хурлын бүх Байнгын хороод, Төсвийн зарлагын хяналтын дэд хороо, Улсын Их Хурал дахь Ардчилсан нам, “МАХН-МҮАН-ын Шударга ёс эвсэл”-ийн бүлгүүд хэлэлцээд санал, дүгнэлтээ Төсвийн байнгын хороонд ирүүлсэн болно. Улсын Их Хуралд намын бүлгүүд, Байнгын хороодын санал, дүгнэлтийг Төсвийн байнгын хорооны хуралдаанаар нэг бүрчлэн танилцуулж, гаргасан зарчмын зөрүүтэй саналуудаар санал хураалт явуулан шийдвэрлэсэн болно.

 Өмнөх жилүүдэд улсын төсвийн тухай хуульд тусгагдсан хөрөнгө оруулалтын төсөл, арга хэмжээнүүд хэрэгжих явцад ажлын гүйцэтгэл удааширсан, 2014 оны төсвийн тухай хуульд тусгагдаагүй орхигдсон эмнэлэг, сургууль, цэцэрлэг, зам, гүүр болон хөрөнгө оруулалтын бусад төсөл, арга хэмжээг нягтлан шалгаж тусгайлан хөтөлбөр хэрэгжүүлэн, Хөгжлийн банкны санхүүжилтээр бонд гаргах эрхийг Засгийн газарт үүрэг болгох тухай Улсын Их Хурлын тогтоолын төсөл гаргах нь зүйтэй гэж Байнгын хорооны хуралдаанд оролцсон гишүүдийн олонх үзлээ.

 Улсын Их Хурлын эрхэм гишүүд ээ, Монгол Улсын 2014 оны төсвийн тухай хуульд өөрчлөлт оруулах тухай, Нийгмийн даатгалын сангийн 2014 оны төсвийн тухай хуульд өөрчлөлт оруулах тухай хуулийн төслийн талаар Төсвийн байнгын хорооноос гаргасан санал, дүгнэлт, зарчмын зөрүүтэй саналуудыг дэмжсэн, дэмжээгүйгээр ангилан та бүхэнд тараасан болно. Баярлалаа.

 **З.Энхболд:** -Хэлэлцэж байгаа асуудлаар МАН-ын бүлгийн дүгнэлтийг Хүрэлбаатар гишүүн танилцуулна. Индэрт урьж байна.

 **Ч.Хүрэлбаатар:** -Улсын Их Хурлын дарга, Улсын Их Хурлын эрхэм гишүүд ээ, Монгол Улсын Засгийн газраас өргөн барьсан Монгол Улсын 2014 оны төсвийн тухай хуульд өөрчлөлт оруулах хуулийн төсөл болон дагалдах хуулийн төслүүдийг нягтлан үзэж, холбогдох төрийн байгууллагуудын санал, дүгнэлтийг үндэслэн Улсын Их Хурал дахь МАН-ын бүлэг дараах дүгнэлтийг хийж байна. Үүнд:

 1. Монгол Улсын Засгийн газар Улсын Их Хурлын тогтоолоор өгөгдсөн үүрэг, даалгаврыг хугацаанд нь биелүүлж хариуцлагатай ажиллаж чадахгүй байна. Учир нь Монгол Улсын 2014 оны төсвийн тухай хууль баталсантай холбогдуулан авах зарим арга хэмжээний тухай Улсын Их Хурлын 2013 оны 63 дугаар тогтоолын 2 дахь зүйлд төсвийн тодотголыг 2014 оны 4 дүгээр сарын 1-ний дотор Улсын Их Хуралд өргөн мэдүүлэх гэсэн хугацааг 36 хоногоор, Монгол Улсын Засгийн газарт чиглэл өгөх тухай Улсын Их Хурлын 2014 оны 4 дүгээр сарын 17-ны өдрийн 30 дугаар тогтоолын 1 дүгээр зүйлийн 1.1 дэх хэсэгт заасан ажлын 5 өдрийн дотор Улсын Их Хуралд өргөн мэдүүлэх гэсэн хугацааг 12 хоногоор тус тус хэтрүүлэн Улсын Их Хурлын тогтоолуудыг ноцтой зөрчсөн байна.

 Зөвхөн энэ үйлдэл нь л гүйцэтгэх засаглал нь хууль тогтоох дээд байгууллагынхаа дээр гараад суучихсан, Улсын Их Хурал нь Засгийн газрын үйл ажиллагаанд хяналт тавих үүргээ хэрэгжүүлэх эрх зүйн чадамжгүй болсныг харуулж байна.

 2. Монгол Улсын Засгийн газар хууль зөрчин үйл ажиллагаагаа явуулж байна. Засгийн газрын дотоод, гадаад өрийн хэмжээ сүүлийн хоёр жилд эрс нэмэгдэж, дотоодын нийт бүтээгдэхүүний 62 хувьд хүрсэн нь Төсвийн тогтвортой байдлын тухай хууль, Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуулийн зүйл, заалтуудыг ноцтой зөрчсөн гэж Улсын Их Хурал дахь МАН-ын бүлэг үзэж байна.

 Олон улсын Валютын сангаас ч үүнийг нотолж, улсын өрийн хэмжээ хуульд заасан босгыг давсан, Монгол Улсын нэгдсэн төсвийн гадуур зарцуулагдаж буй “Чингис”, “Самуурай” бонд “Үнэ тогтворжуулах хөтөлбөр”-ийг төсөвт тусган тооцвол төсвийн алдагдал дотоодын нийт бүтээгдэхүүний 10.1 хувьтай тэнцүү байгаа тухай тайландаа тусгажээ. Энэ нь төсвийн тусгай шаардлага болон Төсвийн тогтвортой байдлын тухай хуулийн 6 дугаар зүйлийн 6.1.2-т заасан нэгдсэн төсвийн тэнцвэржүүлсэн тэнцэл нь тухайн төсвийн жилийн дотоодын нийт бүтээгдэхүүний 2 хувиас илүүгүй алдагдалтай, эсвэл ашигтай байх гэсэн заалтыг зөрчсөн байна. Иймээс эдийн засгийн хямралын үндэс болсон Засгийн газрын хууль бус үйл ажиллагааг Улсын Их Хурал өөгшүүлэх бус таслан зогсоох шаардлага нэгэнт бий болжээ.

 3. Монгол Улсын нэгдсэн төсвөөс гадуур зарцуулагдаж буй “Чингис”, “Самуурай” бонд, “Үнэ тогтворжуулах хөтөлбөр”-ийн зарцуулалтыг Төсвийн тогтвортой байдлын тухай хуулийн 4.1.8, Төсвийн тухай хуулийн 49.3 дахь зүйл, заалтад нийцүүлэн төсвийн бүрэлдэхүүн хэсэг болгохыг эрх баригчдаас удаа дараа шаардсан.

 Үндэсний аюулгүй байдлын зөвлөлийн Засгийн газрын үнэт цаас арилжаалж бүрдүүлсэн хөрөнгийн зарцуулалтын талаар 2014 оны 5 дугаар сарын 6-ны өдөр гаргасан зөвлөмжийн 2.1 дэх хэсэгт Засгийн газрын үнэт цаасыг Төсвийн тухай хууль, Төсвийн тогтвортой байдлын тухай хуульд нийцүүлэн Улсын нэгдсэн төсөвт оруулах асуудлыг боловсруулж Улсын Их Хуралд оруулан шийдвэрлүүлэх гэснийг нь ч дурдах нь зүйтэй байх.

 Засгийн газар 2014 оны төсвийн тодотголыг боловсруулахдаа дээрх асуудлыг шийдвэрлэхгүй орхигдуулсан нь Монгол Улсын Үндсэн хуулийн 38 дугаар зүйлийн 2.1 дэх хэсэгт заасан Үндсэн хууль, бусад хуулийн биелэлтийг улс орон даяар зохион байгуулж ажиллах гэсэн заалтыг зөрчсөн байна.

 4. Монгол Улсын 2014 оны төсвийн тодотголд тусгагдсан орлого, зарлага, хөрөнгө оруулалтын тооцоо алдаатай хийгдсэн гэж Улсын Их Хурал дахь МАН-ын бүлэг үзэж байна.

 2014 оны төсвийн төслийг боловсруулан батлах үед 1 ам.долларын ханш 1700 төгрөг байсныг 1384 төгрөгөөр тооцсон нь Төсвийн тогтвортой байдлын тухай хуулийн 5 дугаар зүйлийн 5.1.4-т заасан “төсвийн бодлогыг тодорхойлохдоо олон улсад нийтлэг хэрэглэгддэг аргачлал, мэдээллийн эх сурвалжийг ашиглах замаар төсвийн тооцооны хараат бус, үнэн зөв байдлыг хангах” гэсэн зарчмыг зөрчсөн. Ам.долларын ханшийг бодит байдалд ойртуулан төсвийн тооцооллоо хийхийг манай намын бүлгийн зүгээс удаа дараа шаардаж ирсэн, одоо ч шаардсаар байгаа.

 Засгийн газрын зүгээс 1 ам.долларыг 1384 төгрөгөөр тооцоолсноо тооцооны ханш хэмээн тайлбарлаж байгаа нь үнэн хэрэг дээрээ энэ Засгийн газар эдийн засгийн төлөв байдлаа мэдэхгүй, мэдрэхгүй, ямар ч тооцоо судалгаагүйгээр эдийн засгийн бодлогоо боловсруулж байгаагийн илрэл болж байна.

 Засгийн газар Монгол Улсын 2014 оны төсөв, мөн оны төсвийн тодотголыг боловсруулахдаа тооцооны гэх ханшаа 1384 төгрөгөөр тооцсон бол Монгол Улсын нэгдсэн төсвийн 2014 оны төсвийн хүрээний мэдэгдэл, 2015-2016 оны төсвийн төсөөллийн тухай хуульд өөрчлөлт оруулах хуулийн төслийн 2014 оны тооцооны ханшийг 1690 төгрөгөөр тооцож боловсруулжээ. Ингэснээрээ Засгийн газар Төсвийн тухай хуулийг ноцтой зөрчөөд зогсохгүй, тооцооллын зөрчилтэй хуулийн төслүүдийг хүч түрэмгийлэн Улсын Их Хурлаар батлуулах гэж байгаа нь Улсын Их Хурлыг дэндүү басамжилсан үйл ажиллагаа гэж Улсын Их Хурал дахь МАН-ын бүлэг үзэж байна. Төгрөгийн ханшийн буруу тооцоог засаагүйгээс төсвийн бүх тооцоо алдаатай болж, улмаар төсвийн бодлого нь ч буруу тийшээ хэлбийж байна. Алдаатай, буруу бодлого хямралыг улам гүнзгийрүүлэх уршигтайг энэ Засгийн газар огтхон ч ухаарахгүй ажиллаж байна.

 Иймд Засгийн газрын өргөн мэдүүлсэн 2014 оны төсвийн тодотголын хуулийн төслийг төсвийн тогтвортой байдлын тухай хуулийн 7 дугаар зүйлийн 7.4-т заасан “төсвийн тусгай шаардлагыг баримтлахгүйгээр төсвийн төсөл боловсруулах, батлах, батлагдсан төсөвт нэмэлт, өөрчлөлт оруулахыг хориглоно.”, мөн хуулийн 18.2-т заасан Засгийн газраас өргөн мэдүүлсэн төсвийн төсөл нь төсвийн тусгай шаардлагыг хангаагүй тохиолдолд төсвийн төслийг буцаана гэсэн заалтуудыг үндэслэн тус төсвийн тодотголын төслийг Засгийн газарт буцаан Монгол Улсын хууль тогтоомжид нийцүүлэн “Эдийн засгийн идэвхжлийг нэмэгдүүлэх зарим арга хэмжээний тухай” Улсын Их Хурлын 2014 оны 30 дугаар тогтоолоор өгөгдсөн чиглэлийг баримтлан төсвийн тодотголыг сайтар боловсруулан дахин шинээр өргөн барих нь зүйтэй гэж Улсын Их Хурал дахь МАН-ын бүлэг үзэж байна. Анхаарал тавьсанд баярлалаа.

 **З.Энхболд:** -Ажлын хэсгийг танилцуулъя. Сангийн сайд Улаан, дэд сайд Пүрэв, Сангийн яамны Төрийн нарийн бичгийн дарга Ганцогт, Эдийн засгийн хөгжлийн яамны Төрийн нарийн бичгийн дарга Шинэбаатар, Сангийн яамны Төсвийн бодлого, төлөвлөлтийн газрын дарга Ганбат, Эдийн засгийн хөгжлийн яамны Хөгжлийн бодлого, стратеги төлөвлөлт, зохицуулалтын газрын орлогч дарга Батхүрэл, Сангийн яамны Нэгдсэн төсвийн бодлого, төлөвлөлтийн хэлтсийн дарга Доржсэмбэд, Сангийн яамны Төсвийн зарлагын хэлтсийн дарга Хуягцогт, Эдийн засгийн хөгжлийн яамны Хөрөнгө оруулалтын нэгдсэн бодлогын хэлтсийн ахлах мэргэжилтэн Бат-Эрдэнэ, мөн яамны, мөн хэлтсийн мэргэжилтэн Түвшинжаргал, мэргэжилтэн Дэлгэржаргал, Сангийн яамны Нэгдсэн төсвийн төлөвлөлтийн хэлтсийн мэргэжилтэн Гантулга.

 -Төсвийн байнгын хорооноос гаргасан зарчмын зөрүүтэй саналуудаар санал хурааж эхэлье.

 **Д.Лүндээжанцан:** -Ерөнхий асуулт байна.

 **З.Энхболд:** -Ерөнхий асуулт гэж алга. Санал бүр дээр тайлбарлан үг хэлж болно гэж байна.

 **Д.Лүндээжанцан:** -Бас, Байнгын хорооны дүгнэлттэй холбогдуулж асуулт байдаг.

 **З.Энхболд:** -Энд бичээгүй л байна.

 -Лүндээжанцан гишүүн асуу даа.

 -Асуу, асуу. Кнопоо дарцгаа. Нэр авч байна.

 Бямбацогт гишүүнээр асуулт тасаллаа.

 **Д.Лүндээжанцан:** -Хууль зүйн байнгын хороон дээр, энэ чинь Байнгын хороо болгон төсвийн тодотгол бол Төсвийн хууль, яг төсөв хэлэлцэж байгаатай адилхан дэгээр хэлэлцэнэ гэсэн хуультай байдаг. Тэгээд Байнгын хороодын санал, дүгнэлтийг Байнгын хороо болгоноор энд уншдаг. Одоо шинэ дэг гарчихсан байна уу, үгүй юу. Хэрвээ тийм байвал, тэгвэл хүлцэл өчиж байна.

 **З.Энхболд:** -Байнгын хороо болгон дүгнэлтээ уншдаггүй л дээ.

 **Д.Лүндээжанцан:** -Уншдаг л даа. Хоёрдугаар хэлэлцүүлгийн үед уншдаг шүү дээ.

 **З.Энхболд:**  -Бүх Байнгын хороо юу? Нэгдсэн хуралдаан дээр үү?

 **Д.Лүндээжанцан:** -Тийм, нэгдсэн хуралдаан дээр.

 **З.Энхболд:** -Отгончимэг ээ, энэ юу болсон бэ? Лүндээ гишүүн үнэн яриад байна уу, худлаа яриад байна уу?

 **Д.Лүндээжанцан:**  -Ийм байсан. Гэхдээ хорвоо их өөр болчхож, одоо тэгээд юу болж байгааг мэдэхгүй байна. Үүнийг нэг лавлаадахъя. Тэгэхгүй бол энэ бол зөрчил болно. Өөрөөр хэлбэл, манай Хууль зүйн байнгын хороо төсвийн тодотголыг хэлэлцээд юун дээр болохгүй байна, юун дээр болж байна вэ гэдгийг яриад Төсвийн байнгын хороонд байдаггүй гишүүд төсөвтэй холбоотой асуудлаар санаа, оноогоо хэлээд, энэ чинь Байнгын хороогоороо дамжуулж хэлдэг байхгүй юу. Тэгээд ийм, төсөв хэлэлцэх бол парламентат ёсны гурав дахь гол асуудал нь байдаг шүү дээ. Тэгэхээр хууль тогтоох үйл ажиллагаандаа хэдийгээр багтдаг ч гэсэн. Энэ дээр ингээд юмаа хэлсэн байгаа юм.

 Миний хувьд энэ дээр тодорхой санал хэлээд дэмжүүлсэн, зарим санал унасан. Тэгэхээр Байнгын хороон дээр унасан ч бай, дэмжлэг авсан ч бай, тэр бүх санал Төсвийн байнгын хороон дээр орж хураагддаг. Тэр хураагдаад тэр Төсвийн байнгын хорооны дэмжлэг аваагүй саналууд гэж энд жагсаалтаар орж ирэх ёстой. Яг энэ, би эндээс тараасан, ажлын хэсгийн даргын юутай холбоотой саналуудыг үзээд сууж байтал манийн цөөнх болсон болон дэмжлэг авсан саналууд унасан нь ч мэдэгдэхгүй байна, унаагүй нь ч мэдэгдэхгүй байна. Саналын томьёолол орж ирээгүй.

 Хоёр дахь нь, би өчигдөр Их Хурлын гишүүн хүн өөрийнхөө Байнгын хорооноос гадна Төсвийн байнгын хороонд саналаа гаргах эрхтэй байдаг. Энэ дагуу өөрийнхөө бланк дээр ТҮЦ машины тухай асуудлаар бичээд өгсөн. 150 суманд ТҮЦ машин тавина гэдгийг би одоохондоо хэрэггүй юм гэж үзэж байгаа юм. Улаанбаатарт ачааллыг бууруулж хүнд суртлыг багасгаж үйлчилгээг сайжруулахын тулд эхлээд хотоосоо, Дархан, Эрдэнэтээсээ эхэлье. Энэ бүх сумдад тэр ТҮЦ машины хэрэг байна уу, үгүй юу. Тэр дээр нэмэгдэж орох нь 800 сая төгрөг байж байгаа. Ийм илүүдээ гарсан мөнгө байгаа юм уу, үгүй юм уу. Нэг болохоор хөрөнгө оруулалтыг царцаая, хасъя, таная гээд байдаг. Нөгөө болохоор хэдэн тэрбумаар нь тавиад, дээр нь 800 саяыг нэмье гээд байдаг. Энэ алсдаа хэрэгтэй байж магадгүй. Сумын Засаг даргын Тамгын газар чинь иргэддээ үйлчлэх гээд хүмүүс нь сууж байна шүү дээ. Хэдхэн алхмын цаана байгаа юмыг ТҮЦ машинд хийнэ гэхээр би ойлгохгүй байгаа юм.

 Хоёрдугаарт, концессоор авна гээд тавьчихсан байгаа юм. Ер нь энэ концесс гэдгийг бас сайн анхаарахгүй бол бүх юмыг концесс гэсээр байтал нөгөө бондын өрнүүдийг ирээдүйд төлөх яах вэ? Дээр нь энэ концессын мөнгөнүүд чинь цөмөөрөө төсөвт сууж, хариу төлөх болно шүү дээ. Ийм асуудлууд дээр их хянамгай хандахгүй бол өнөөдөр болж байвал маргааш яахав гэдэг байдлаар хандаж болохгүй баймаар байна.

 Энэ концесс дээр их бодлого барихгүй бол сүүлд нь бид Сүхбаатар кино дээр гардаг “Гомбо оо, концесс гэдгийг мэдээд ир” гэдэг шиг юм болох гээд, мэдэхгүй хүн тоймоор хандаад байна. Энэ концесс гэдэг чинь эцсийн эцэст бас л өр. Үүнийг цахилгаан станц байдаг юм уу, гарцаагүй, гарцаагүй юман дээр концесстох ёстой гэж ингэж бодоод байгаа юм. Тэгээд манай Өргөдлийн байнгын хороон дээр Содбилэг гишүүн, Батчимэг гишүүн бид гурав иргэдийн өргөдөл, мэдээллийг яах вэ гэдэг санал боловсруулахаар ажиллаж байгаа юм. Тэр дотор энэ системийн асуудал орж ирээд ингээд бас энэ бол зөвхөн миний санал төдийгүй Өргөдлийн байнгын хорооны ажлын хэсгийн санал байгаа. Энэ асуудал хураагдав уу, үгүй юу гэдгийг би Даваасүрэн даргаас бас нэг асуучихъя.

 Дээр нь бусад Байнгын хороон дээр гарсан саналуудыг нэг бүрчилж хурааж, тэр нь энд тусгалаа олох ёстой. Тэр яасан бэ гэсэн ийм асуулт байна.

 **З.Энхболд:** -Лүндээ гишүүний ярьж байгаа дэг бол хэзээ ч байгаагүй. Байгаа дэг бол 25.9.2-т “хоёр дахь хэлэлцүүлгээр бүх Байнгын хороо, нам, эвслийн бүлэг Төсвийн зарлагын хяналтын дэд хороо төсвийн төслийг эрхлэх асуудлынхаа хүрээнд хэлэлцэж гарсан санал, дүгнэлтийг томьёолон Төсвийн байнгын хороонд өгөх ба тус хороо эдгээр болон гишүүдийн гаргасан саналыг нэг бүрчлэн хэлэлцэн санал хураалт явуулж, гаргасан санал, дүгнэлтээ нэгдсэн хуралдаанд оруулах бөгөөд нэгдсэн хуралдаанд санал тус бүрээр ил санал хураалт явуулна. Түүнээс, бүх Байнгын хороо энд ирж дүгнэлтээ уншдаггүй л дээ. Тийм юм хэзээ ч байгаагүй бөгөөд би анх удаа сонсож байна.

 -Даваасүрэн дарга, Лүндээ гишүүний Хууль зүйн байнгын хороон дээр хураалгасан санал хаашаа алга болчхов гэдэг асуулт байна.

 **Ц.Даваасүрэн:** -Хууль зүй дээр, Байнгын хороод дээр хураалгасан саналыг ажлын хэсэг нэг бүрчлэн аваад хураахыг нь хураагаад, дэмжсэн, дэмжээгүйгээр нь ангилаад оруулаад ирчихсэн байгаа. Түүнийг ажлын хэсэг хариулах байх.

 Лүндээ гишүүний ТҮЦ машины сумдад олгох энэ зардал бол бас илүү юм гэсэнтэй бид ижилхэн байр суурийг баримталж ажилласан байгаа юм. Яагаад гэвэл угаасаа энэ төсвийн тодотгол чинь 243-ын 139 тэрбум төгрөгийн хүрээнд хийгдэж байгаа учраас ямар нэг нэмэлт эх үүсвэрүүдийн тухай огт яригдаагүй. Тийм санал хураагдах бололцоогүй болчихсон юм. Тийм учраас энэ дээр ямар нэгэн асуудал үүсэхгүй.

 Өрийн тухай таны тавьж байгаа энэ саналтай би санал нэг байгаа юм. Өнөөдөр концессын гэрээг Сангийн яам нь бараг мэддэггүй шахам болчихсон. Төрийн өмчийн хороо, Эдийн засгийн хөгжлийн яамаараа ингээд явчихдаг. Эцэстээ ямар хэмжээний өр үүсчих гээд байгаагаа бас тооцож чадахаа больчихсон ийм нөхцөл байдал бий. Тийм учраас Өрийн удирдлагын хуулийг хэлэлцэх явцад би өөрөө ажлын хэсгийг ахалж байгаа. Энэ өрнүүдийг нэг яаман дээр төвлөрүүлэх асуудлыг Сангийн сайд зээл авдаг, Сангийн сайд төлдөг энэ зарчмаар гол зарчим болгож ажиллана гэсэн ийм бодолтой байгаа юм. 2000 оноос хойш ийм зарчмаар явсан.

 Саяын 2012 оны Засгийн газрын бүтэц дээр энэ нь яг хуучин 2000 оноос өмнө Худалдаа үйлдвэрийн яам, Үндэсний хөгжлийн газар тараагаад, компаниудад өгөөд, араас нь Сангийн яам хөөцөлдөөд авч чаддаггүй байсан энэ байдал руу эргээд орчхоод байгаа юм. Тийм учраас ер нь концесс, энэ дамжуулан зээлдэх, энэ өрийн холбогдолтой асуудлыг нэг гарт, нэг тооцоонд байлгах асуудлыг Өрийн удирдлагын хуулийн хүрээнд хэлэлцээд явна гэсэн ийм байр суурьтай байгаа.

 **З.Энхболд:** -Мэндчилгээ дэвшүүлье. Хууль сахиулах их сургуулийн Удирдлагын сургуулийн багш, сонсогч нийт 44 хүн Төрийн ордон, Улсын Их Хурын үйл ажиллагаатай танилцаж байна. Та бүхэнд ажил, сурлагын амжилт, эрүүл энх, сайн сайхныг хүсэн ерөөе.

 -Тодруулах уу?

 **Д.Лүндээжанцан:** -Болороос асууя.

 **З.Энхболд:** -Болор сум болгонд ТҮЦ машин?

 **Д.Лүндээжанцан:** -Дээр нь Хууль зүйн байнгын хорооны, бусад Байнгын хороон дээр гарсан саналууд?

 **З.Энхболд:** -Хууль зүйн байнгын хороон дээр Лүндээжанцан гишүүний гаргасан санал хайчсан бэ гэж байна.

 **Б.Болор:** -Лүндээжанцан гишүүний асуултад хариулъя. Бүх Байнгын хороодоос ирсэн саналуудыг ажлын хэсэг дээр бүгдийг нь нэг бүрчлэн авч үзээд, энэ бүх саналуудаар Байнгын хороон дээр санал хураасан байгаа.

 **З.Энхболд:** -Дэмжсэн, дэмжээгүй дотор байхгүй байна гээд байна л даа.

 **Б.Болор:**  -Байгаа, байгаа.

 **Д.Лүндээжанцан:** -Ажлын хэсгийн санал энэ дотор байгаа юу?

 **Б.Болор:**  -Байгаа.

 **Д.Лүндээжанцан:**  -Тэгвэл одоо яахав.

 **З.Энхболд:** -Энхболд гишүүн асууя.

 **М.Энхболд:** -Та бүхний өглөөний амгаланг айлтгая. Төсвийн тодотголтой холбогдуулаад бас тодруулмаар зүйл байгаа юм. Энэ дэгд Улсын Их Хурлын даргаас асууж болдог юм уу, үгүй юм уу? Асуудал оруулахыг зөвшөөрсөн учраас бас Их Хурлын дарга байр сууриа илэрхийлбэл сайн байна гэж би үзэж байгаа.

 Төрийн байгуулалтын байнгын хороон дээр төсвийн тодотголын хэлэлцүүлгийг түр зуур хойшлуулж, зогсооё, Засгийн газраас өргөн барих гээд байгаа жинхэнэ төсөвтэй нь хамт, нэг мөр энэ төсвийг хэлэлцье гэдэг саналыг би гаргаад, тэгээд олонх болж чадаагүй л дээ.

 Өнөөдөр улс орны эдийн засгийн байдалд маш тодорхой болчихсон байгаа ийм зүйлүүдийг төсвийнхөө тодотголд тусгалгүйгээр, тэгээд төсвийн тодотголыг зөвхөн 150 объектын хөрөнгө оруулалт, 20, 30 тэрбум төгрөгийн цалин гэдэг юмаар хийгээд явах юм бол энэ бодит эдийн засгийн байдал, улс орны санхүү, эдийн засгийн байдалд тус нэмэр болохоор ийм төсөв болж чадахгүй ээ. Өнөөдөр төсвийн орлого чинь нэгдүгээр улирлын байдлаар бол бараг 400 орчим тэрбум төгрөгөөр тасарчихсан. Төсвийн орлогын нэгдүгээр улирлын төлөвлөгөө 51 хувиар тасарчихсан, тал хувьдаа л байж байгаа. Ийм бодитой зүйл байхад төсөвтөө тусгахгүй орлого, зарлагадаа ямар ч өөрчлөлт оруулахгүй ийм тодотголыг заавал хийх хэрэг байгаа юм уу? Үүнийг Улаан сайдын яриад байгаа жинхэнэ төсвийн тодотгол гэдэг нь орж ирэхээр хамтад нь хэлэлцвэл зүгээр юм биш үү?

 Валютын ханш гэхэд одоо бүр толгой эргэсэн юм боллоо. Төсөв дээр 1384 гээд бид нар баталчихсан. 1384 болох байхдаа гээд л хараад суугаад байгаа. Харсаар байтал 1820 болчихсон. Гэтэл өчигдөр 1690 гэдэг Засгийн газрын тооцооны ханш гээд ийм нэг ханш гараад ирсэн. Сураг ажиг битүү сонсвол цөөвтөр компаниудад 1400-аар ч бас валют өгч байгаа ч юм шиг ийм юм дуулдаж байгаа. Ингээд Монгол Улс гэдэг бол валютын дөрөв, таван янзын ханштай болчихсон.

 Энэ ноён доллараар ингэж манай Засгийн газар тоглож болж байна уу, үгүй юу. Энэ чинь цаанаа алттай харьцдаг, баталгаатай байдаг ийм л ханш баймаар юм. Хятад, Сингапурт ханшийн хатуу бодлого барьж байдаг. Гэхдээ цаад бодит эдийн засгийн харьцааг нь их барьж байдаг. Европын холбоо гэхэд евро гэдэг мөнгийг гаргаад хэдэн жил хэрэглэж байгаад, тэгээд яаж байгаад валюттай харьцдаг болгож, ямар их болгоомжлолтойгоор хандаж байлаа? Тэгэхэд Монголчууд бид нар чинь өнөөдөр дөрөв, таван янзын ханштай, иймэрхүү байдалтай. Тэгээд аягүй бол маргааш Сангийн сайд зүүдлээд валютын ирээдүйн ханш гэдэг юм уу, 2000 юм уу, 3000 гэж зүүдэлбэл маргааш тав, зургаа дахь ханш нь дахиад бий болж магадгүй. Ийм эдийн засгийг эмх замбараагүй байдалд оруулж байгаа, тооцоо хийх боломжгүй болгож байгаа энэ байдлыг ер нь анхаарч үзэхгүй юм уу? Алт гэдэг бол оройд нь хүршгүй сайн сайхан жаргал, ёроолд нь орж баршгүй их зовлонтой зүйл байдаг гэдэг шиг, валютаар ингэж их тоглож байж энэ улсын эдийн засаг, санхүү бүр хямрал биш, сүйрэх ийм байдал руу орчих юм биш биз дээ, нөхдүүд минь?

 Сүүлийн үед Засгийн газар ерөөсөө юу гэж ярьдаг болж байгаа вэ гэвэл бүх юмыг өөрөөсөө түлхэж байгаа. Их Хурлын шийдвэрээр ингэсэн гээд, өөрөө нэг бодлогогүй юм оруулж ирж, хүчээр ингэж батлуулчхаад, Их Хурлын шийдвэртэй, та нарын хэлснийг л ингэж биелүүлж байна гэнэ. Валютын ханш ярихаар одоо Монголбанк гээд ингээд ярьдаг болсон. Тэгээд зарим нэгийг нь хатгаж байгаад Монголбанктай хариуцлага тооцуулах юм ингээд яриулаад л. Засгийн газарт муу юм наалдах юм байхгүй. Энэ бол Их Хурлын даргыг, та удирдаж байгаа төрийн хууль тогтоох дээд байгууллагынхаа нэр хүндийг бодооч ээ. Энэ Их Хурлын чинь нэр хүнд Засгийн газрын бодлогогүй оруулж ирсэн энэ зүйлүүдийг үг дуугүй баталсаар байтал энэ байгууллага, энэ хууль тогтоох байгууллагын нэр хүнд уналаа.

 Намын бүлгүүд бол Их Хурлын бүтцийн байгууллага. Тэгээд намын бүлгийн дарга нь Засгийн газрын төлөөлөгч юм шиг л, Засгийн газраас өргөн барьсан л бол дууслаа, заавал батал гээд, хүний өөрийнгүй команд өгөөд хуруу гозойлгоод, Байнгын хороо, чуулган дээр ингээд л. Энэ Их Хурал чинь ард түмний өмнө дараа нь хариуцлагаа хүлээх байгууллага шүү дээ. Бид нар ард түмний өмнө юу гэж хэлэх юм бэ? Ард түмэн биднийг олонх, цөөнх гэж харахаасаа илүү Улсын Их Хурал хууль тогтоох дээд байгууллага, Зандаахүүгийн Энхболд даргатай нэг том байгууллага л гэж ингэж харж байгаа шүү. Ийм учраас энэ төсвийн тодотголоо жинхэнэ тодотголтой нь хамтад нь ингэж хэлэлцье. Эдийн засгийнхаа энэ бодит байдлыг нөхдүүд минь, жаахан эрүүл, саруулаар харцгаагаач ээ гэж хэлэх гэсэн юм. Энэ дээр болдог бол хариу өгөөч ээ.

 **З.Энхболд:** -Ханшийн талаар Энхболд гишүүн саналтай байгаа бол Төсвийн байнгын хороон дээр санал хураалгах ёстой.

 **М.Энхболд:** -Төрийн байгуулалтын байнгын хороон дээр хураалгаад уначихсан юм. Төсвийн байнгын хороон дээр зөндөө яриад ямар ч нэмэр байхгүй. Сая намын бүлгийн дүгнэлт уншлаа, анхаарч байгаа хүн байгаа ч юм уу, үгүй ч юм уу.

 **З.Энхболд:** -Бакей гишүүн.

 **А.Бакей:** -Төрийн байгуулалтын байнгын хорооны хурал дээр Миеэгомбын Энхболд гишүүн зарчмын зөрүүтэй санал биш горимын санал гаргасан. Зарчмын зөрүүтэй санал гэдэг бол нэг өөр дэгээр, горимын санал гэдэг бол нэг өөр.

 Горимын санал нь юу вэ гэхээр 2014 оны улсын төсөвт 0 дүнтэй тусгасан хөрөнгө оруулалтыг тодотгол оруулж ирж байгаа энэ төсвийн тодотголыг Улсын Их Хурлаас баталсан эдийн засгийн идэвхжлийг нэмэгдүүлэх арга хэмжээний тухай тогтоолд заасан арга хэмжээг хэрэгжүүлэх үүднээс төсвийн тодотголыг хамтад нь оруулж ирье. Тийм учраас энэ удаагийн төсвийн тодотголыг хойшлуулъя гэсэн ийм горимын санал гаргасан. Тэр горимын саналаар нь Байнгын хороон дээр бид санал хураалгаад олонхын дэмжлэг аваагүй юм. Тийм учраас зарчмын зөрүүтэй санал биш шүү.

 **З.Энхболд:** -Ханшийг төдөн төгрөгөөр тооцъё гэдэг санал гаргаагүй юм байна, тийм ээ?

 -Даваасүрэн дарга.

 **Ц.Даваасүрэн:** -Энхболд гишүүний асуултад хариулъя. Төсвийн тогтвортой байдлын хууль бий болсноор төсвийн тодотгол гэдэг ойлголтыг бас өөрчилчихсөн. Төсвийн тодотгол хийх нөхцөл шалгуур нь болохоор төсвийн алдагдал, дотоодын нийт бүтээгдэхүүний 5 хувиас дээш болсон тохиолдолд гээд ингээд заагаад өгсөн. Энэ талаасаа харвал өнөөгийн орж ирж байгаа энэ асуудал бол 2014 оны төсвийн хуульд нэмэлт, өөрчлөлт оруулах. Өөрөөр хэлбэл, хөрөнгө оруулалтын жагсаалтад зохицуулалт хийх ийм л хүрээнд хийгдэж байгаа юм. Тийм учраас бид нар бусад орлого, зарлага, тэнцлийн хувьд ямар нэг өөрчлөлт хийхгүйгээр зөвхөн хөрөнгө оруулалтын жагсаалт нь Сангийн сайдын багцад байсан 140-өөд тэрбум төгрөгийг 160 объектод хуваарилж, энэ зохицуулалтыг л хийж өгч байгаа юм.

 Хөрөнгө оруулалтын энэ зохицуулалт хийгдэхгүй бол цаг хугацааныхаа хувьд барилгын ажлууд явагдах бололцоогүй болно гэдгийг та бүхэн бас ойлгож байгаа. Ихэнх объектын тал нь сургууль, боловсролын байгууллага байгаа юм. Тийм учраас манай барилгын ажил улирлын шинж чанартай учраас төсвийн тодотгол хүлээгээд 7 сар хүргэнэ гэх юм бол энэ жилдээ энэ барилга, байгууламжууд ашиглалтад орохгүй болчих ийм нөхцөл бүрдэж байгаа. Энэ 160 объект бол энэ жилдээ 80 хувь нь бүрэн ашиглалтад орох ийм бололцоотой болчихсон объектууд байгаа. Улирлын шинж чанартай байдлыг харгалзаад, энэ асуудлыг зөвхөн хөрөнгө оруулалтын жагсаалтад зохицуулалт хийх хүрээнд авч үзсэн байгаа.

 **З.Энхболд:** -Энхболд гишүүн тодруулъя.

 **М.Энхболд:**  -Манай Төрийн байгуулалтын байнгын хороон дээр ч гэсэн бас л энэ 156 объект, 243 объект чухал байна, энэ болохоо байлаа гээд ярьсан л даа. Би тэрийг ойлгож байгаа. Даваасүрэн дарга аа, та бол яам, Тамгын газар нь ажиллаж, гүйцэтгэх талд нь ажиллаж байсан хүн, амьдралд бас ойрхон байсан хүн зах зухыг эрхбиш ойлгох байх гэж бодож байгаа юм.

 Өнөөдөр маш бодитой байдлаар төсвийн орлого чинь 400 тэрбум төгрөгөөр тасарчхаад байна. Маш бодитой байдлаар хөрөнгө оруулалт чинь 51 хувийн биелэлттэй явж байна. Тэгээд энэ валютын ханш чинь дөрөв, таван ханштай болчхоод байхад наад 156 объект дээр 130-н хэдэн тэрбум төгрөгийг хувааж тавиад цаашаа ажил чинь явахгүй ээ. Наад зах нь барилгын материал, гадаад тооцоогоо бодоод л наадах чинь сууна. Тэгэхээр наадахыгаа нэг мөсөн жинхэнэ төсвийн тодотголтойгоо оруулж ирээд, энэ хөрөнгө оруулалтын байдал, энэ төсвийн орлогын байдал бодит байдал дээрээ хөрсөн дээрээ буулгаад л энэ тодотголоо хийчих л дээ. Тэр чинь нэг 7 хоногийн л ажил байгаа биз дээ. Явахгүй юм өнөөдөр.

 **З.Энхболд:** -Санал байлаа.

 Мэндчилгээ дэвшүүлье. Улсын Их Хурлын гишүүн Сумъяабазарын урилгаар Сонгинохайрхан дүүргийн 12 дугаар хорооны иргэд, Математикийн тэтгэлэгт хамрагдсан сурагчид, нийт 68 хүн Төрийн ордон, Улсын Их Хурлын үйл ажиллагаатай танилцаж байна. Та бүхэнд ажлын амжилт, сурлагын амжилт, эрүүл энх, сайн сайхныг хүсэн ерөөе.

 -Батсуурь гишүүн асууя.

 **Ж.Батсуурь:** -Баярлалаа. Би хоёр, гурван асуудал хөндмөөр байна. Хамгийн нэгдүгээрт, валютын хатуу бодлого баримтлахгүй бол манай Монгол орон шиг ноён доллараар тоглуулаад дуусдаг, тэгээд эрх авсан арилжааны банкнууд, валют арилжааны цэгүүд, өөрөөр хэлбэл, хэдэн ченжүүд ашиг орлого олох гол хэрэгсэл болгоод, энэ валютын ханш гэдэг юмаар өглөө, оройгүй тоглоод, дээр нь зориудаар хуйвалдах замаар хомсдол үүсгээд ингээд яваад байна. Тийм учраас, жишээлбэл, Орос, Хятад хоёр сая Путин Хятад Улсад айлчлаад хий дамжуулах хоолой гээд худалдааны баахан хэлэлцээрүүд хийлээ. Өөрсдийнхөө үндэсний валютаар тооцож тооцоогоо хийнэ гээд олон улсын хэмжээнд шууд зарлаж байна шүү дээ.

 Тийм учраас бид ноён доллар гэж нэг юм бий болгочхоод, тэр нь айхтар мундаг юм гэж ард иргэдэд ойлгуулаад, дундаас нь банк, арилжааны нөхдүүд зүгээр л ашиг хонжоо хайх. Хагас бүтэн сайн болохоор зориудаар өсдөг. Энэ чинь зориудаар хомсдол үүсгээд. Тийм учраас үүнийг хатуу тогтоогоод хэн, хэн нь маргахгүйгээр ингээд шийдчихвэл яасан юм бэ гэсэн нэг асуулт байна.

 Дараагийн дугаарт, энэ өнгөрсөн хугацаанд, өнгөрсөн Засгийн газар, тэгээд бүхий л үед шийдвэрлэсэн олон объектуудыг өнөөдөр царцаасан, тэгээд мөс болгоно гэдэг ийм яриа хөөрөө гараад, энэ объектуудыг Засгийн газар яаралтай шийдээч ээ. Засгийн газар юу хийгээд байгаа юм бэ? Жишээлбэл, би Нийгмийн бодлогын байнгын хороонд ажиллахад жил гаруйн хугацаанд Байнгын хорооны ажлын хэсэг гээд, тэгээд Эрүүл мэндийн сайд нь надад хамаагүй, урьд өмнө нь ингэж завааруулсан, тэгсэн, ингэсэн гэдэг юм яриад суугаад байдаг.

 Яам нь дангаараа шийдэж чадахгүй байгаа юм бол Засгийн газар нь үүнийгээ авч үзээд, тэгээд хариуцлага хүлээх ёстой, буруу зүйл хийсэн байгаа бол тэр бурууг нь шийдээд, 300 ортой төрөх эмнэлэг гээд, дүүргүүдийн эмнэлэг суманд хүртэл байгаа объектуудыг шийдэж чадахгүй, бүр жижигхэн объектуудаас нэлээн том объектууд хүртэл шийдэж чадахгүй. Тэгээд төсвийн хөрөнгө өчнөөн зарчихсан. Цаг хугацаа өнгөрөх тусам барилгын компани өөрөө дампуурч байна, баригдсан объектууд үнэгүйдэж, төсөвт өртөг нь нэмэгдэх гол боломж болж байна. Тийм учраас шийдээд, шийдээд явчихвал яасан юм бэ? Түүндээ гол анхаарлаа хандуулаад, тэр объект үнэхээр л хэрэгтэй гэж эхэлсэн л юм бол түүнийгээ ямар арга замаар байдаг юм, дуусгаад, яам өөрөө эндээ мэргэжлийн хүмүүсийг татаж оролцуулаад анхаарлаа хандуулаач ээ.

 Улсын Их Хурал Байнгын хороонд найдаад, эндээс юмыг шийддэг хүмүүс байгаа юм шиг ойлгоод ингээд суугаад байдаг. Засгийн газарт энэ бүрэн эрх мэдэл нь байгаа шүү дээ. Тийм учраас үүнийгээ хариуцаад хийж чадах чадваргүй тийм удирдлагатай яам, хамт олон, Засгийн газар байгаа бол үгээ хэлээд өргөдлөө өгөөд шинэчлэгдэх шаардлагатай байна.

 Ер нь энэ тодотголыг Засгийн газар татаад авчхаач ээ. Ямар ч утгагүй ийм зүйл хийхээ болиоч ээ гэж би хэлмээр байна. Бүлгийнхэндээ ч гэсэн би ийм бүтэхгүй асуудалд битгий оролцооч ээ гэж уриалмаар байна. Хэдүүлээ жаахан ард түмнийхээ төлөө шударга байя л даа. Популизм хийхээ больё л доо. Үргэлж ийм юм ярьж, хийж, тэгээд хэн нэгнийг зориудаар буруутгах гэсэн оролдлого руу түлхдэг, түрүүчийн хүмүүс л тэгсэн, одоо бид шударга болгох гээд ингээд болохгүй байгаа юм. Завааруулчихсан юм гэдэг яриа хөөрөөгөө, үгүй бол авилгажсан төсөв гэдэг тийм юм ярихаа больё л доо.

 Одоо тэгээд авилгажаагүй сайхан төсөв нь хаана байгаа юм бэ? Би бол улам илүү авилгажиж байна гэж ойлгож байгаа. Эрүүгийн нөхцөл байдал хүндэрч байна гэдэг шиг ажилгүйдэл өдрөөс өдөрт гаарч бий болж байна. Тийм учраас үнэхээр зайлшгүй бүтээн байгуулалт ажлын байр шаардсан тийм бүтээн байгуулалт байгаа юм бол тэр оруулж ирсэн бонд, тэр мөнгө төгрөгөө тийш нь зориулаад айл, орлогоо жаахан орлоготой болгох юм хийгээч ээ. Ер нь ажилгүй хүмүүс хэрэгт холбогдсон ч гэсэн, хохирсон ч гэсэн бүгд л эрхэлсэн тодорхой ажилгүй. Яагаад гэхээр тэдэнд архины мөнгө олдож байна л даа. Амьдрах мөнгө бол огт олдохгүй байна. Тийм учраас тэр олдож байгаа хирээрээ архи ууж, янз бүрийн гэмт хэрэгт холбогдох нь улам гаарч байна. Ил, далд ажлын байргүй хүмүүс маш их болсон. Ажил олгогч компани чин үнэнийг хэлэхэд өнөөдөр Монголд байхгүй болчихлоо шүү дээ. Тийм учраас энд яагаад анхаарлаа хандуулж болохгүй гэж вэ? Энэ төсвөө нэг мөр болгож оруулж ир ээ, татаж аваач ээ, шударга байгаач ээ гэж би уриалж байна. Баярлалаа.

 **З.Энхболд:** -Бат-Эрдэнэ гишүүн асууя.

 **Б.Бат-Эрдэнэ:** -Баярлалаа. Та бүхний энэ өглөөний амгаланг айлтгая. Төсвийн байнгын хорооны санал, дүгнэлтээс хараад, би ойлгохдоо 0 санхүүжилттэй батлагдсан барилга, объектууд байгаа шүү дээ. Түүнийг Засгийн газар өөрийнхөө нөөц бололцоо, санхүүгийн эх үүсвэрээр хийх юм байна гэж ингэж ойлгож байсан. Гэтэл энэ дүгнэлтээс харвал энэ төсөл, арга хэмжээнүүдийг нягтлан шалгаад тусгайлан хөтөлбөр хэрэгжүүлэн Хөгжлийн банкны санхүүжилтээр бонд гаргах эрхийг Засгийн газарт үүрэг болгох тухай Улсын Их Хурлын тогтоолын төсөл гаргах нь зүйтэй гэж Байнгын хорооны хуралдаанд оролцсон гишүүдийн олонх үзлээ гэсэн ийм дүгнэлт байна л даа.

 Ерөөсөө энэ улс орон чинь зээлгүй, өр тавихгүй л бол урагшаа нэг ч алхахаа больчихсон юм уу, энэ чинь ямар учиртай юм бэ? Энэ хоёр жилийн хугацаанд Монгол Улсын авсан өр зээл чинь бүр тэнгэрт туллаа шүү дээ. Эдийн засгийнх нь өсөлт болохоор шалан дээр буудаг, авч байгаа өр зээл нь болохоор тэнгэрт тулдаг, энэ хоёр чинь ер нь яаж таарах вэ?

 Аль, 2012 оноос өмнө бодож тооцоод төсөвт тусгагдсан энэ хөрөнгө оруулалтынхаа ажлуудыг хийж чадахгүй өнөөдрийг хүртэл явж байгаа шүү дээ. Нэг тал руугаа харж байхад энэ жилийн төсөв хөрөнгө оруулалтаар ийм, ийм, төдөн хэмжээний хөрөнгө оруулалт орно гээд хоёр жил Төсвийн хуульдаа аргалж ирлээ. Гэтэл нөгөө тал руугаа болохоор энэ авилгажсан төсөв, үүнийг үзэх ёстой, нягтлах ёстой гээд. Аргагүй үнэнд гүйцэгдээд энэ жил 0 дүнтэй санхүүжүүлэх төсөл арга хэмжээг зарлаад, засаг өөрөө санхүүгийн эх үүсвэрээр 140 тэрбум төгрөгтэй, үүнийг л хуваарилж байна гэж ойлгоход дахиад Хөгжлийн банкинд хандсан, дахиад бонд зээл авахаар ийм юм гаргаж ирэх юм. Энэ чинь цаашдаа яах юм бэ?

 Түрүүн яригдаад байна. Улсын төсвийн орлого нь тасраад байдаг. Одоо төсвийн алдагдал нь хагас жил хүрээгүй байхад 400, 500 тэрбум төгрөг хүрчихсэн, ингээд явж байгаа. Энэ ер нь Засгийн газартай хариуцлагын асуудлыг Их Хурлын дарга минь, манай Их Хурлын гишүүд, энэ Их Хурлыг бүрдүүлж байгаа нам, эвсэл, бүлгийнхэн та бүхэн минь нэг анхаарч үзэхгүй бол энэ чинь арай хэтэрч байх шиг байна. Ерөөсөө чуулган эхлэх болгон дээр л Засгийн газрын өргөн мэдүүлсэн хуулийн төслүүдийг татаж байдаг болсон. Сая Их Хурлын дарга хоёр ч хуулийн төслийг татаж авлаа гээд зарлаж байна. Ерөөсөө л 2-3-ыг татаад авах юм. Бодлого, чиглэл байхгүй, түүнийгээ бодож төлөвлөж байж оруулж ирдэггүй, тэгээд Их Хурлыг өөр зүйл рүү чирээд байдаг.

 Одоо энд хөрөнгө оруулалтын олон амлалтууд бий. Хоёрдугаар тодруулах юм бол, хөрөнгө оруулалтын олон амлалт байгаа. Улсын хэмжээнд 21 аймаг, нийслэлийн 9 дүүрэг 330 сумаар ард түмнийг сайхан суулгаж байгаад бүгдээрээ санал аваад, эрэмбэлээд, танай суманд юу, юу хийх юм бэ, энэ 2014, 2015, 2016 онд бид нар хийх хөрөнгө оруулалтынхаа саналыг та бүхнээс авч байгаа юм гээд баахан санал авсан. Ард түмэн бид үнэхээр баяртай байсан. Хэрэгцээтэй хөрөнгө оруулалтын ажлуудыг мөн эрчимтэй хийх нь дээ, овоо доо гээд ингээд саналаа өгсөн. Гэтэл энэ төсөл, арга хэмжээ чинь нэг ч тусгагдахгүй. 2014 оны төсөвт ч тусгагдаагүй, 2015, 2016 онд тусгагдах ямар ч ирээдүйгүй ийм л байна шүү дээ. Тэгээд хэлэхээр, өнөөдөр Хөгжлийн сайд маань алга л даа. Ерөөсөө та нар өр, зээл тавиулахгүй, мөнгө байхгүй гээд суугаад байдаг. Өр авах эрхийг нь нээгээд өгсөн, нөгөө Чингис бонд чинь үр дүн муутай байна шүү дээ. Тодорхойгүй байна шүү дээ. Улаан сайд хариуцаж байсан хүн, энэ томоохон дэд бүтцийн бүтээн байгуулалтын ажлуудыг чинь нэн хөнгөлөлттэй зээл, бусад улс, орнуудын Засгийн газруудын буцалтгүй тусламжийн хүрээнд хэрэгжүүлж явж ирсэн гэж ингэж ойлгодог. Гэтэл богино хугацаатай асар өндөр хүүтэй ийм зээлийн дарамтад ороод ингээд бид, улс орон чинь хүнд хэцүү байдалд орох гээд байна шүү дээ.

 Дэлхийн бусад улс, орнууд чинь өрийн хавханд ороод бүр сүйрсэн ийм үндэстэн, улс орнуудын жишээ бэлэн байж байхад бид энэ гашуун, туршлагын араас бид явж болмооргүй санагдах юм. Энэ дээр та бүхэн минь анхаараач ээ. Сүүлийнх нь санал. Эхнийх нь асуулт байна. Төсвийн байнгын хорооны дарга минь, та ажил хариуцаж байсан хүн, энэ зээлийг чинь ингэж төсвөөс гадуур зарцуулдаг, тэгээд энэ улсын Засгийн газрынх нь аль яаманд нь хэн гэдэг сайд нь хариуцаад байгаа нь тодорхойгүй, хариуцах эзэн байхгүй. Ингээд үүнийг чинь хэн? Сүүлд нь ард түмэн, улс орон л үүрч дүүрч. Аягүй бол үндэснийхээ аюулгүй байдал, тусгаар тогтнолыг алдаж.

 **З.Энхболд:** -Даваасүрэн дарга хариулъя.

 **Ц.Даваасүрэн:** -Бат-Эрдэнэ гишүүний асуултад хариулъя.

 Өрийн асуудал ярьж байгаа юм. Өр дээр би нэг зүйлтэй санал нэг байгаа. Түрүүн ч би бас Лүндээ гишүүнийг асуухад хэлсэн. Яг 2000 оны өмнө өрийн удирдлагад гаргасан алдааг энэ Засгийн газрын бүтэц давтсан байгаа юм. Эдийн засгийн хөгжлийн яам зээл өгч, аж ахуйн нэгжид тараадаг, араас нь Сангийн яам хөөцөлддөг, олдоггүй энэ байдал давтагдсан байгаа юм.

 Би бол зээл авахыг үгүйсгэхгүй. Дотоодын нийт бүтээгдэхүүнд өрийг харьцуулж байгаа харьцаа бол сэрэмжлэх төвшинг тодорхойлдог болохоос биш, битгий ав гэсэн үг бас биш. 7 шалгуур үзүүлэлтийн 3 нь муудсан тохиолдолд харин зээл дарамтад орж, зээл авахгүй байх хязгаар тогтоох тухай асуудал яригддаг.

 Дотоодын нийт бүтээгдэхүүнтэй харьцах харьцаа муудсан үед үр ашигтай төсөлд авах ёстой, өрийн удирдлага маш сайн байх ёстой. Энэ талаас нь харах юм бол өрийн удирдлагын тогтолцоонд алдаа гарсан. Өрийн удирдлагын хууль орж ирсэн байгаа юм. Энэ хуулийн үед л Их Хурал үүнийг засаж өгөх хэрэгтэй. Эдийн засгийн хөгжлийн сайд бол бодлого, төлөвлөлтөө л хийх ёстой. Ийм ажил хий, ийм хугацаанд хий гэдэг төлөвлөлтөө гаргаж өгөөд, ямар эх үүсвэрээр хийх вэ, гадаад, дотоод эх үүсвэрийг бүрдүүлэх асуудал бол Сангийн сайдын асуудал. Тийм учраас зээл хөөцөлддөг энэ асуудлаа Эдийн засгийн хөгжлийн яам зогсоох хэрэгтэй. Сангийн сайд нь зээлээ авдаг, Сангийн сайд нь төлдөг энэ бүтэц рүү орох ёстой.

 Хоёр дахь асуудал бол хөрөнгө оруулалтын судалгаа хийсэн талаар яриад байгаа юм. Судалгаа бол амлачихсан гэсэн үг биш шүү дээ. Судалгаа хийгдсэн юм билээ. Гэхдээ ямар ажил нь орхигдсон бэ гэхээр 2013 оны эхний хагас жилд багтаж Эдийн засгийн хөгжлийн яам дунд хугацааны хөрөнгө оруулалтын хөтөлбөрийг Их Хурлаар оруулж ирж батлуулах байсан юм. Энэ асуудал өнөөдрийг хүртэл удаашраад яваад байгаа юм. Тэр судалгаа хийгдсэн 50 гаруй их наядын объектоос чинь энэ гурван жилийн хугацаанд хэдийг хэрэгжүүлэх юм бэ гэдэг энэ жагсаалтыг батлуулахгүй байгаагаас ийм асуудал үүсээд байна гэж ингэж ойлгогдож байгаа.

 **З.Энхболд:** -Бат-Эрдэнэ гишүүн нэмж тодруулъя.

 **Б.Бат-Эрдэнэ:** -Ингээд чих нь дүлий яваад байж болохгүй л дээ. Энэ өр, зээлийн асуудал чинь ямар ч удирдлага байхгүй буруу замаар яваад байгааг өөрөө мэдээд байдаг. Цаашдаа хүндрэх нь гэдгийг ойлгоод байдаг. Тэгсэн мөртлөө засгийн эрх барилцаж байгаа учраас хамтарч, дэмжиж байгаа учраас одоо ингээд явж байя гэсэн маягаар асуудалд хандаж болохгүй шүү дээ. Тийм учраас энэ өр, зээлийнхээ асуудлыг нэг чигт нь гаргахгүй бол болохгүй.

 Нөгөө талаар хөрөнгө оруулалтын ажил чинь, би хоёр ч удаа Их Хурлын даргын захирамжийг танилцуулсан шүү дээ. Энэ чинь гурван жил, 2014, 2015, 2016 онд улс болон орон нутгийн төсвийн хөрөнгө оруулалтаар хийх энэ барилга, объектуудын жагсаалтыг иргэд, сонгогчдоос ав гээд ингээд Их Хурлын даргын захирамжаар яваад, би санал аваад гаргаад ирсэн. Та зүгээр л, улс оронд хэдий хэмжээний юм хийхийг.

 **З.Энхболд:** -Баасанхүү гишүүн асууя.

 **О.Баасанхүү:** -Баярлалаа. Би ийм юм асуух гээд байгаа юм. Өмнө нь бас асууж байсан. Төсвийн тодотгол гэдэг чинь хуульд өөрчлөлт оруулах тухай л асуудал ярьж байгаа юм. Тэгэхээр миний хувьд нэгэнт хуульд өөрчлөлт оруулах онцгой, зайлшгүй шалтгаан байгаа гэж хэрвээ үзэж байгаа бол тэр нь энэ ард түмэн гэдсээ татаад, бүсээ чангалаад, ядуурлын байдалд орчихсон байгаа. Үүнийг л яаж засах вэ тухай асуудал гэж би ойлгож байгаа юм. Гэтэл одоо энэ ороод ирчихсэн зүйлүүдийг чинь харахад дандаа барилга барих байгаад байдаг. Жишээлбэл, шадар сайдын багцыг ингээд харахад ерөөсөө 30 тэрбумаар багцлагдаад 19 тэрбумыг нь тодотгол гэж оруулаад, бүгдээрээ байшин барих. Аврах, гал унтраахын барилга барина гээд. Би бүгдийг нь уншвал цаг үрэх байх.

 Дээр нь 1500 хүнтэй шорон барина гээд бас дахиад ороод ирсэн. Тэр нь дахиад 3 тэрбум ч юм уу, мөнгө төгрөгийг нь оруулъя гээд. Тэгэхээр би Төсвийн байнгын хорооноос асуух гээд байгаа санаа нь, та сая Ардын намын дарга ч хэлж байна, бас энэ хүмүүс ч ярьж байна. Тэр нь юу вэ гэвэл одоо энэ шинэ төсөвтэйгөө, энэ яриад байгаа валютын ханшийнхаа яг бодитой нөхцөлтэйгөө хамтруулаад оруулчихъя гэдэг саналыг та юу гэж хэлээд байгаа вэ гэхээр одоо энэ чинь ард түмний амьжиргаа хүнд байна шүү дээ, тийм учраас яаралтай гээд байсан. Гэтэл одоо энэ аврах ангийг барих ч гэдэг юм уу, баахан байшин барих, шорон барих гэдэг төсвийн тодотгол ороод ирснийг юу гэж үзэж байгаа вэ? 1500 хүнтэй шорон барих зайлшгүй шалтгаан байгаа юм уу, шаардлага байгаа юм уу? Дээр нь энэ яриад байгаа 30 тэрбумын 19 тэрбумаар нь байшин барих гэж юу байдгийг та бас энийг. Зайлшгүй шалтгаан байхыг үгүйсгэхгүй. Гэхдээ байшин гэдгийн чинь ард талд юу байдаг вэ гэвэл бас авилга явж байдаг гээд бид нар ойлгоод байгаа шүү дээ.

 Өнгөрсөн МАН-АН-ын үед эмнэлгийн байшин гэдэг баахан юм яваад царцаасан төсөв болоод өнөөдөр авилгажсан төсөв гээд яваад байхад ерөөсөө энэ дотор тодотголуудыг чинь харахад дандаа объектуудын хөрөнгө оруулалт маягаар оруулж ирээд байгаа юм. Энэ байдалтай байгаа үед яаж төсвийн тодотгол хийх юм бэ? Миний хэлээд байгаа гол санаа, шорон барих ийм ямар шаардлага гарав? Нөгөө ядарсан хүмүүсийн цалин нэмэх, эсвэл амьжиргааны доод төвшинтэй хүмүүст дэмжиж туслах, эсвэл ард түмний цалин нэмэх гэдэг төсвүүд дотор байгаа юу, тэрийг тодотгох нэн шаардлага байна гэж би ойлгоод байна. Үнэн, худлыг мэдэхгүй байна. Гэхдээ 7 буудлын Должид эмээг талхаа авч чадахаа больчихлоо гэсэн юм гараад байна шүү. Тал талх авдаг болчихсон, бүтнээр авахаар үнэ нь өсчхөөд байна гээд. Элсэн чихрийг граммлаж авч байна гэж яриад байна, давсыг граммлаж авч байна гэж яриад байна. Энэ ерөөсөө ядуурал дээд цэгтээ хүрчхээд байхад төсвийн тодотгол тийшээ чиглэх ёстой мөртлөө өнөөдөр ингээд дахиад л объектуудын юм ороод байна. Тэгэхээр Монгол Улс баян бол болно, мөнгөтэй бол болно. Нэн тэргүүнд зарцуулах хөрөнгө оруулалт яг юу гэж үзээд, энд тодотгол оруулж ирээд байгаа вэ? Нэн тэргүүний зарцуулах зайлшгүй шаардлагатай тодотгол нь юу гэж үзээд байгаа вэ? Үүнийг та надад тайлбарлаж өгнө үү. Баярлалаа.

 **З.Энхболд:** -Даваасүрэн дарга хариулъя.

 **Ц.Даваасүрэн:** -Баасанхүү гишүүний асуултад хариулъя. Би сая Лүндээ гишүүний асуултад хариулахдаа амьжиргаатай холбож яриагүй ээ. Барилгын ажлын улирлын онцлогтой холбож ярьсан юм. Манайх бол богино хугацаанд барилгын ажил хийгддэг. Тийм учраас 7 сар хүртэл төсвийн тодотгол хүлээх бололцоогүй байгаа учраас дуусаагүй барилгуудыг, ялангуяа 50 хувь нь боловсролын байгууллагын барилга байгаа учраас 9 сарын 1-нд сургууль эхэлдэг. Түүнээс өмнө амжиж ихэнхийг нь ашиглалтад оруулах энэ талаар ажиллуулах үүднээс Сангийн сайдын багц дээр байгаа энэ 139 тэрбум төгрөгийг ашиглаад 160 объектын 80-аад хувийг энэ ондоо багтааж ашиглалтад оруулъя гэсэн ийм зорилго тавиад л ажиллаж байгаа юм. 5 сар, 6 сар гээд ингээд дахиад хойшлоод явбал манайх 11 сард бараг барилгын ажил зогсоно шүү дээ. Тийм учраас үүнийг цаг алдалгүй хийх асуудал, хүүхдүүдийн боловсролын асуудал байгаа гэж би ингэж ойлгож байгаа юм. Тэр хүрээнд энэ тодотгол хийгдэж байгаа.

 Цалингийн хувьд төсвийн тодорхой урсгал зардлуудаас хэмнээд 30 тэрбум төгрөгийн эх үүсвэр нэмж гаргаж байгаа. Зайлшгүй танах шаардлагатай гэж үзсэн тансагдуу гэх маягийн томилолтын, гадаад арга хэмжээний засвар, эд хогшил гэсэн иймэрхүү зардлуудаас танаад 30-аад тэрбум төгрөгийг цалингийн эх үүсвэрт гаргахаар шийдвэрлэсэн байгаа. Бусад асуудлыг ажлын хэсэг хариулах байх.

 **З.Энхболд:** -Болор гишүүн.

 **Б.Болор:** -Баасанхүү гишүүний асуултад хариулъя. Энэ царцаасан объектуудаар бид нар бас ярилцаад үүний өмнө Улсын Их Хурлын 30 дугаар тогтоол гэж гарсан. Үүний дагуу л Засгийн газар энэ тодотголыг оруулж ирсэн байгаа. Ер нь таны ихэнх асуултад Даваасүрэн дарга хариулчихлаа. Би шоронгийн тал дээр асуултад хариулъя.

 Шоронгийн хувьд энэ бол нэлээн томоохон хэмжээний шорон 15 тэрбум төгрөгийн шаардлагатай ийм шорон байсан. Бид үүнийг ингэж барих шаардлагагүй юм гэж үзээд 3 тэрбум төгрөг тавьсан байгаа нь өнөөдрийн хэмжээнд баригдсан байгаа /энэ чинь баригдаад явж байгаа юм/. Үүнийгээ балгас хэмжээгээр нь үлдээхгүй, ямар ч гэсэн дуусгая гэдэг утгаар нь үүнийг оруулж ирсэн юм. Түүнээс биш, том 15 тэрбум гэж орж ирсэн төсвийг танаад, ингээд 3 тэрбум төгрөгийг нь тавиад энэ барилгаа дуусгасан нь зүйтэй гэж үзсэн.

 **З.Энхболд:** -Баасанхүү гишүүн тодруулъя.

 **О.Баасанхүү:** -Миний тодруулах гээд байгаа санаа нь мөнгө дутаад байгаа учраас бид хэмнэлт хийх гээд байна шүү дээ. Шорон барьж дуусгах ямар яаралтай шалтгаан байгаа вэ гэдгийг би мэдэхгүй байна.

 Хоёрдугаарт гэвэл, ер нь сургууль болон бусад зүйл гэж яриад байдаг. Ерөнхий төлөвлөгөө байна уу? Жишээлбэл, Хууль сахиулахын сургууль яаралтай дуусгах ёстой гэж хэлэхээр бүр 0-д хасчихсан гэсэн мөртлөө шоронгоо болохоор Хууль зүйн сайд яаралтай ингэж оруулж ирдэг нь ямар учир байна вэ? Ямар зайлшгүй шалтгаан гараад ирэв? Дээр нь аврах анги зэрэг чинь сургууль биш шүү дээ. Дүүрэн барилгууд байгаа байхгүй юу. Шадар сайдын 30 тэрбумын 19 тэрбум нь барилга явж байна. Тэгэхээр энэ барилгуудыг ингэж дэмжээд байгаа хирнээ нөгөө яриад байдаг халамжийн бодлогууд чинь алга байна шүү дээ. Тийм учраас өнөөдөр яагаад заавал? Би сургууль, цэцэрлэгийн эсрэг зогсоод байгаа юм биш. Гэхдээ энэ дотор чинь сургууль, цэцэрлэг гэдэг үг хэчнээн хэмжээний томьёоллууд явж байгаа юм бэ? Байхгүй байгаа шүү дээ. Хууль сахиулахын сургууль гэдэг чинь байхгүй, шорон болоод ороод ирчихсэн байна.

 **З.Энхболд:** -Болор гишүүн хариулъя.

 **Б.Болор:** -Баасанхүү гишүүн бас материалаа сайн уншсан юм болов уу даа. Энэ дотор эмнэлгүүд, сургууль цэцэрлэгүүд ер нь зонхилж байгаа. Тогтоолын дагуу Баянзүрх дүүрэгт баригдах шинэ төрөх эмнэлгийн дуусгалт гээд юмнууд орсон байгаа. Хууль сахиулахын сургууль дээр ч тодорхой саналууд орж ирсэн байгаа. Аврах анги гээд яагаад орж ирсэн байна вэ гэхээр аврах ангийн барилга баригдаад, бас хэрэгтэй болоод л баригдаж байгаа шүү дээ. Аврах анги хэрэггүй юу, тийм ээ.

 Энэ царцаасан объектууд дунд орсон байсан учраас аудитын дүгнэлтийг үндэслээд үүнийг дуусгах нь зүйтэй юм гэж үзсэн. Шоронгийн хувьд бол 15 тэрбумаар босох тэр том шоронг хэрэггүй юм, гэхдээ одоо ингээд баригдаад дуусах шатандаа орчихсон байгаа энэ хэсгийг нь ямар ч гэсэн барьж дуусгая гэсэн ийм шийдэлд хүрсэн.

 **З.Энхболд:**  -Чойжилсүрэн гишүүн.

 **Б.Чойжилсүрэн:** -Төсөв бодвол, батлагдах юм байна л даа. Өнөөдөр бид нар 5 дугаар сарын 22-нд төсвийн тодотгол батлах гээд сууж байна. Эцэслэж албажих гэсээр байтал 5 дугаар сарын сүүлч болох нь ээ. Монголын энэ барилгын ажил хийх, бусад бүтээн байгуулалтын ажил хийх цаг маань 11 сард дуусдаг гэдгийг сая Төсвийн байнгын хорооны дарга ярьж байгаа юм.

 Бид нарт танилцуулснаар төсвийн орлого маань төлөвлөснөөсөө 300 орчим тэрбум төгрөгөөр зөвхөн нэгдүгээр улиралд дутна гэсэн мэдээ байгаа. Тэгэхээр энэ төсөвт суусан барилга, объектууд чинь долларын ханш 1400 үед хийгдчихсэн, ажил, үйлчилгээ нь бага учраас зарлалаа гэхэд компаниуд орж энэ бүтээн байгуулалт бид нарын санаснаар явах уу гэдэг ийм асуулт байна. Ханшийг анхнаасаа 1384-өөр бодчихсон юм чинь валютаар гардаг зардлууд маань өөрөө төсөв дээр ачаалал болж байна. Жинхэнэ тодотгол гэдэг юм нь хэзээ ирэх юм бэ гэсэн ийм хоёр дахь асуултыг тавья.

 **З.Энхболд:** -Даваасүрэн дарга, дараа нь Улаан сайд жинхэнэ тодотгол хэзээ ирэх юм бэ гэдгийг.

 **Ц.Даваасүрэн:** -Чойжилсүрэн гишүүний асуултад хариулъя. Саяын хийгдэж байгаа 160 объектын хувьд өмнө ажил нь эхэлчихсэн ийм объектууд. Сая аудит бас тодорхой Барилга, хот байгуулалтын сайдын тушаалын дагуу, тэгээд үнийн өсөлттэй холбогдуулсан нэмэлт, өөрчлөлтүүдийг чинь авч үзээд аудитын дүгнэлт гараад төдөн тэрбум төгрөг нэмэгдчихвэл энэ ажлууд дуусна гэсэн 160-аад объект л байгаа шүү дээ. Ерөнхийдөө 243. 80 объект нь бас үргэлжлүүлэхэд асуудалтай болчихсон янз бүрийн учир шалтгаанууд байгаа. Тэгэхээр Байнгын хороо бол экспертизээр батлагдчихсан байгаа тэр төсвийг чинь өөрчлөх эрхгүй шүү дээ. Тэгээд бид нар мэргэжлийн байгууллагууд нь дүгнэлтээ гаргаад энэ төсвийн хүрээнд ажлаа хийж дуусгах боломжтой гэсэн ийм дүгнэлт гаргаад ирж байхад үүгээр нь аваад тусгаад шаардлагатай хөрөнгүүдийг нь оруулж өгсөн байгаа. Цаг хугацааны хувьд бас л цаг алдаж байна гэдэгтэй би санал нэг байна. 5 сар гэхэд уг нь болдогсон бол энэ ажил хийгдээд явж байх л ёстой. Ер нь дуусах бололцоотой гэж үзэж, тэр хөрөнгүүдийг нь аудит дүгнэлтдээ оруулж нэмж өгсөн юм шиг байсан.

 **З.Энхболд:** -Улаан сайд.

 **Ч.Улаан:** -Баярлалаа. Чойжилсүрэн гишүүний асуултад хариулъя. Төсвийн тогтвортой байдлын тухай хуулиар төсөвт тодотгол хийх эдийн засгийн шалгуур үзүүлэлтийг их тодорхой зааж өгсөн байдаг. Энэ шалгуур үзүүлэлтийн энэ оны явц байдлаас үзэхэд 7, 8 сарын хавьд төсөвт жинхэнэ утгаар нь тодотгол хийх нөхцөл бүрдэхээр байгаа. Нөхцөл бүрдсэн нөхцөлд бид нар тодотголыг оруулж ирнэ. Тэр бол иж бүрэн орлого, зарлагаа хооронд нь уялдуулж балансалсан, тэнцэх шалгуур үзүүлэлтэд өөрчлөлт оруулсан ийм тодотгол байх болно гэж бид нар төсөөлж байгаа. Баярлалаа.

 **З.Энхболд:** -Чойжилсүрэн гишүүн.

 **Б.Чойжилсүрэн:** -Улаан сайд таныхаар 7, 8 дугаар сард тэр тодотгол орж ирээд Улсын Их Хурал дээр дөрвөн удаагийн хэлэлцүүлэг яваад ингэсээр байтал аягүй бол 8 сар лав дуусах юм шиг байна. Хоёр сар үлдэхээр энэ чинь болж байгаа юм уу? Үүнийг чинь хүлээсэн хувь хүмүүс, компаниуд, олон нийт байгаа шүү дээ. Мэдээжийн юмыг заавал ингэж 8 сар хүртэл хойш нь татах ямар шаардлага байгаа юм бэ? Ойлгомжтой болчихсон байгаа шүү дээ.

 **З.Энхболд:** -Улаан сайд.

 **Ч.Улаан:** -Тодруулга өгье. Мэдээж орлого тасалдана гэдэг бол бараг мэдээжийн гэж хэлж болно л доо. Чухам хэмжээ нь яг хэд байх вэ гэдэг нь одоогоор тодорхойгүй байна. Ер нь хуулиар тогтоосон шалгуур бол төсвийн алдагдал энэ оны хувьд 750-с доошгүй тэрбум төгрөгийн алдагдалтай болсон нөхцөлд тодотгол хийгдэх бололцоотой болно. Орлого ингэж тасалдаж байгаа юм чинь тодотгол өөрөө ойлгомжтой. Зардлаа нэлээн хасах болно. Ялангуяа хөрөнгө оруулалтын зардлыг хасахаас өөр аргагүй нөхцөл байдал үүснэ. Одоо эхлээгүй байгаа буюу явц нь удаашралтай байгаа тэр барилгуудыг одоо зогсоохоос өөр арга байхгүй. Нэгэнт мөнгө байхгүй юм чинь ажил явуулдаг арга байхгүй. Мөнгө олъё гэхээр өрийн хязгаар тулчихсан байгаа. Хязгаарлачихсан. Тийм учраас хаашаа ч хөдлөх, амьсгаа авах орон зай байхгүй. Тийм учраас мэдээжийн юм бол, дараагийн тодотголоор.

 **З.Энхболд:** -Бямбацогт гишүүн асууя.

 **С.Бямбацогт:** -Төсвийн байнгын хорооноос асууя даа. Ер нь Улсын Их Хурал маань Засгийн газрын оруулж ирсэн хүссэн болгоныг нь баталж өгөөд оруулж ирсэн тогтоол, хуулийн төсөл болгоныг баталж өгөөд л явж байгаа. Харамсалтай нь гарч байгаа үр дүн нь тэгж Засгийн газар маань дураараа эрхэлж байгаатай адилхан үр дүн гарахгүй байна л даа.

 Улсын Их Хурлаас маш олон үүрэг, даалгаврыг Засгийн газарт өгсөн, Засгийн газар хууль зөрчиж байна гэдэг асуудлыг бид нар тавьсан. Хууль зөрчөөгүй гээд олонх нь хамгаалаад л үлддэг. Эцэс сүүлдээ, одоо Улсын Их Хурлаа хууль зөрчүүлдэг Засгийн газар болох гэж байна л даа. Ерөөсөө л Засгийн газрын бодлогыг явуул, тэгэхийн тулд Улсын Их Хурал хууль зөрчих хамаагүй. Олонх нь тэгээд Засгийн газрыг хамгаалдаг л олонх болчихлоо л доо. Засгийн газраа бүр толгой дээрээ гаргаад суулгачихсан. Өнөөдөр айлын эрх хүүхэд шиг Засгийн газар болчихлоо. Буруу эрхэлсэн хүүхэд бухын хүзүүнээс хатуу гэж үг байдаг. Айлын аав, ээж хоёр муудалцахаар аавынхаа ард орж нуугдаад эрхлээд, ээжийгээ барьж балбуулаад л, ингэж явсаар байгаад сүүлдээ олонх маань энэ Засгийн газраа дийлэхээ болих нь ээ. Яагаад ингэж хэлж байгаа юм бэ гэхээр Их Хурлаараа хууль зөрчүүлэх нь. Өөрсдөө хууль зөрчих нь дүүрч, өөрсдөө Их Хурлынхаа өгсөн үүрэг, даалгаврыг үл биелүүлэх нь дүүрч. Сүүлдээ Их Хурлаар хууль зөрчүүлдэг болох нь. Энэ дээр бид нар ярьж болохгүй юу.

 Оруулж ирсэн, царцаасан объектын хүрээнд төсвийн тодотголыг нь батлаад өгчихье гэдэг, түүнийгээ дагалдуулаад сая Улаан сайд хэлж байна шүү дээ. Хаашдаа дахиад төсвийн тодотгол хийх нь ойлгомжтой гэж. Хаашаа нэг биш, хоёр удаа төсвийн тодотголыг хийх байх аа, бид нар. Тийм болохоор одоо энэ тодотголтойгоо дагалдуулж тогтоол гаргаад, урьд нь хууль зөрчсөн үйлдлүүд байна, Төсвийн тогтвортой байдлын тухай хууль, Төсвийн тухай хууль зөрчсөн, “Чингис” бонд, “Самуурай” бондыг төсөвт тусгахгүй байгаа асуудал. Бид хэлэхээр тоодоггүй юм билээ. Үндэсний аюулгүй байдлын зөвлөлийн зөвлөмж гарчихсан байна. Энэ юмнуудаа хуульд нийцүүл ээ, Үндсэн хууль болон бусад хуулиа өөрсдөө сахиж биелүүл. Тэгж байж ард түмнийг бид нар хууль биелүүлэхийг шаардана. Тийм учраас Засгийн газар маань та бүхэн хуулиа биелүүлж, энэ, энэ асуудлыг шийдэж ир гэж тогтоолдоо хавсаргаж асуудлыг ярьж болохгүй юу.

 Олон асуудал байгаад байгаа шүү дээ. Сая Бат-Эрдэнэ гишүүний ярьж байгаа асуудал. Улсын Их Хурын гишүүдээр баахан худлаа хэлүүлсэн, 2012 онд. Бид очоод 2012-2016 онд сум болгонд чинь бүх л хүссэнийг чинь барьж өгнө гээд баахан амлаад явсан. Дараа нь таван яамнаас ажлын хэсэг гараад ерөөсөө л 2016 он хүртэл 50 их наядын ажил хийнэ гээд л ярьсан. Юу ч байхгүй. 2013 оны төсөв баталж байхад бид нар бас Засгийн газрын тусгай сангуудын асуудлыг шийдэж цэгцэл гэж үүрэг өгсөн. Бас байхгүй. Өрийг төсөвт суулга, ханшаа цэгцэл, ийм гурав, дөрвөн ханштай байж болохгүй гэдэг асуудлыг яриад байдаг, тоодоггүй хууль зөрчөөд яваад байдаг.

 Яг бодит байдал дээр бол Монгол Улсын төсвийн алдагдал 10 гаруй хувьтай болчихсон байгаад байгаа шүү дээ. 2 биш. Энэ юмнуудаа ингээд хууль зөрчөөд яваад байх юм уу? Үүнийг одоо цэгцлүүлэхгүй юм уу? Бид нар зүгээр л оруулж ирсэн болгоныг нь цаашдаа буруу ч байсан, зөв ч байсан баталж өгөөд л яваад байх юм уу? Энэ дээр бас цэг тавих цаг болсон юм биш үү? Энэ дээр Төсвийн байнгын хороо дагалдуулж тогтоол гаргаж асуудлыг ярьж болохгүй юу?

 Уг нь эцэстээ хариуцлагыг бид хүлээнэ л дээ. Сая хүмүүс бас хэлж байна шүү дээ. Эцэст нь Их Хурлаар хууль зөрчүүлчхээд, Их Хурал та нар өөрсдөө л ийм юм баталж өгөө биз дээ, та нарын баталсан, та нарын өгсөн үүрэг, даалгаврыг л бид нар биелүүлсэн шүү дээ гэж, сүүлдээ Их Хурлынхаа ард орж нуугдах, Их Хурлаа буруутгах тийм юм бас цухалзаж эхэлж байгаа шүү дээ. Тийм болохоор бид алийн болгон Засгийн газраа айлын эрх хүүхэд эрхлүүлж байгаа юм шиг эрхлүүлэх юм бэ? Үүнийгээ больё. Энэ дээр бас тогтоолдоо жаахан чангахан шиг чимхээд, юм хавчуулаад явуулчхаж болохгүй юу гэж Даваасүрэн даргаас асуумаар байна.

 **З.Энхболд:** -Даваасүрэн дарга хариулъя.

 **Ц.Даваасүрэн:** -Байнгын хорооны зүгээс хүсэл болгоныг нь биелүүлээд байгаа юм ч бас байхгүй. Жишээлбэл, Засгийн газраас оруулж ирсэн хоёр ч хууль манай Байнгын хороон дээр унасан л байгаа. Нэгийг нь та бүгд нийлж байгаад босгосон. Гэхдээ бид нар онцгой албан татвар гэдэг юм уу, зарим нэг зөрчилтэй асуудлуудыг явуулахгүй байр суурин дээрээ байгаа.

 Өмнөх дөрвөн жил би яг өөр шиг чинь ийм зүйл ярьдаг байсан. Өнөөдөр та нар ухаараад энэ алдаагаа ойлгож байгаа бол маш сайн. Өнгөрсөн дөрвөн жил ямар байлаа? Тийм ээ? Би хэлдэг л байсан шүү дээ. Хоёр нам хамтарчхаад ингээд хууль зөрчөөд зүтгээд байна гэж.

 **С.Бямбацогт:** -Өөрөө хамтарч ажиллаагүй юм уу?

 **Ц.Даваасүрэн:** -Би зөрчүүлээгүй гэж байна шүү дээ. Онцгой албан татварын хууль, хоёр гурван хуулийг би хуулийн зөрчилтэй хуулиудыг зогсоочихсон байгаа. Яг хууль зөрчсөн зүйлээ яг тэрийг зөрчлөө гээд хэл. Би, Тогтвортой байдлын хууль өнөөдөр хэлэлцэгдэх гээд явж байгаа. Надад хууль зөрчсөн зүйл энэ дээр нэг ч байхгүй. Байгаа бол тэр асуудлаа тавь. Би бол хууль зөрчсөн үйлдэл нэгийг ч хийхгүй. Тэр “Чингис”, “Самуурай” бондын асуудал бас л та нар хамтарч байгаад Хөгжлийн банк хийсэн шүү дээ. Тэгээд төсвийн гадуур энэ мөнгө урсдаг урсгалыг бий болгосон шүү дээ. Би тэр үед хэлж л байсан шүү дээ. “Чингис” бонд, “Самуурай” бонд чинь тэр л эх үүсвэр. Хөгжлийн банкаар явах эх үүсвэр шүү дээ. Тэгээд Хөгжлийн банкныхаа хуулийг нэг бол хүчингүй болгох хэрэгтэй.

 Хүрэлбаатар гуай та өөрөө Хөгжлийн банкин дээр улайраад гүйсэн шүү. Юмыг мартаж болохгүй. Хүнд бас ой санамж байх хэрэгтэй. Тэр хөрөнгө оруулалтын дунд хугацааны.

 Хөгжлийн банк гэдгийг өөрөө бий болгочхоод битгий ийм юм ярь. Хөгжлийн банкны эх үүсвэр, энэ чинь, за юу.

 **Ч.Хүрэлбаатар:** -Банк чинь өөрөө бондоо гаргаад.

 **Ц.Даваасүрэн:** -Хөгжлийн банкаар явж байгаа.

 **Ч.Хүрэлбаатар:** -Хоёр өөр хуультай.

 **Ц.Даваасүрэн:** -Ижилхэн. Хөгжлийн банкных. Хөгжлийн банкаар хөрөнгө оруулалтаа санхүүжүүлнэ гээд та нар ийм зүйл хийсэн. Түүгээр чинь явж байна.

 Хөрөнгө оруулалтын дунд хугацааны хөтөлбөр орж ирээгүй байгаа нь өнөөдөр сум бүрээр дөрвөн яамны төлөөлөл яваад, 50-аад тэрбум төгрөгийн санал нэгтгэж аваад, тэгээд түүнээсээ энэ гурван жилийн хугацаанд алийгаа хэрэгжүүлэх юм бэ гэдэг юмыг оруулж ирэхгүй байгаагаас л болоод байгаа шүү дээ. Шаардаад л байгаа. Өмнө нь, дөнгөж саяхан баталсан тогтоол дээр хүртэл байж байгаа шүү дээ. Хөгжлийн сайдыг үүнийгээ оруулж ир гээд. Хөгжлийн сайд тэгээд үүнийгээ оруулж ирэхгүй байвал хамтдаа хариуцлага тооцоод явъя л даа. Энэ чинь 2013 оны эхний хагас жилд оруулж ирж батлагдах зүйл шүү дээ. Протокол авч үзвэл би энэ асуудлаа оруулж ир гэж хоёр ч удаа чуулган дээр нэхсэн байгаа. Энэ дээр Засгийн газрыг өмөөрөөд ингээд байгаа юм алга. Би байгаа хууль, номын дагуу л явуулж байгаа.

 **З.Энхболд:** -Гишүүд асуулт асууж дууслаа. Одоо санал хураана.

 Төсвийн байнгын хорооны дэмжсэн 43, дэмжээгүй 10-н хэдэн санал байна.

 Эхлээд Төсвийн байнгын хорооны дэмжсэн саналаар санал хураана.

 **Монгол Улсын 2014 оны төсвийн тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналууд:**

 Төсвийн байнгын хорооны дэмжсэн санал.

 Нэг. Хөрөнгө оруулалтын төсөл, арга хэмжээний хэрэгжих хугацаа,

 төсөвт өртөг өөрчлөх гэсэн бүлэг санал байна.

 Эхний санал.

 1.Хөрөнгө оруулалтын жагсаалтын 15.1.33 дахь заалт буюу “шинээр барилгын материалын лаборатори байгуулах /Ховд/” гэсэн төсөл, арга хэмжээний дуусах хугацаа “2015” гэснийг “2014” гэж, 15.1.34 дэх заалт буюу “шинээр барилгын материалын лаборатори байгуулах /Өмнөговь/” гэсэн төсөл, арга хэмжээний дуусах хугацаа “2015” гэснийг “2014” гэж, 15.1.39 дэх заалт буюу “аймгийн төвийн хөгжлийн ерөнхий төлөвлөгөөнд тодотгол хийх /Баян-Өлгий/” гэсэн төсөл, арга хэмжээний дуусах хугацаа “2015” гэснийг “2014” гэж тус тус өөрчлөх.

 Санал гаргасан Улсын Их Хурлын гишүүн Болор, Ганбаатар, Эрдэнэчимэг, Ж.Эрдэнэбат, Д.Эрдэнэбат, Цолмон. Цаашид ажлын хэсэг гэнэ.

 1 дүгээр саналаар санал хураая.

 1. дэмжье гэдгээр санал хураая.

 Санал хураалт.

 Санал хураалтад 60 гишүүн оролцож, 36 гишүүн зөвшөөрч, 60.0 хувиар эхний санал дэмжигдэж байна.

 2 дахь санал. Хөрөнгө оруулалтын жагсаалтын 17.1.1.31 дэх заалт буюу “Бага сургуулийн болон дотуур байрын барилга /Өвөрхангай, Есөнзүйл сум/” гэсэн төсөл, арга хэмжээний төсөвт өртөг 950.0 сая төгрөгийг “854.0 сая” төгрөг гэж өөрчлөх. Санал гаргасан ажлын хэсэг, Байнгын хороо дэмжсэн.

 Санал хураая.

 Санал хураалтад 61 гишүүн оролцож, 37 гишүүн зөвшөөрч, 60,7 хувийн саналаар 2 дахь санал дэмжигдэж байна.

 3 дахь санал. Хөрөнгө оруулалтын жагсаалтын 23.1.1.1 дэх заалт буюу Цахим мэдээллийн төв, тоног төхөөрөмжийн хамт /Нийгмийн даатгалын сангийн эх үүсвэрээр баригдах цахим архивтай хамтатган цогцоор шийдвэрлэх /Улаанбаатар/ гэсэн төсөл, арга хэмжээний төсөвт өртөг 3 тэрбум 910.0 сая төгрөгийг “3 тэрбум 299.9 сая төгрөг” гэж өөрчлөх. Санал гаргасан ажлын хэсэг, Байнгын хороо дэмжсэн.

 Санал хураая.

 Санал хураалтад 61 гишүүн оролцож, 37 гишүүн зөвшөөрч, 60,7 хувийн саналаар 3 дахь санал дэмжигдэж байна.

 4 дэх санал. Хөрөнгө оруулалтын жагсаалтын 19.1.1.11 дэх заалт буюу Соёлын төвийн болон Захирагчийн албаны барилга /Сэлэнгэ, Орхонтуул сум, Рашаант баг гэсэн төсөл, арга хэмжээний төсөвт өртөг 1 тэрбум төгрөгийг “1 тэрбум 383.7 сая төгрөг” гэж өөрчлөх. Санал гаргасан ажлын хэсэг.

 -Асуулттай гишүүд кнопоо дараадах. Нямдорж гишүүнээр тасаллаа.

 Бямбацогт гишүүн асууя.

 Нэлээн олон жил бид нар ерөөсөө л конторын барилга барихгүй гээд л хасаад байгаа л даа. 2011 онд Ховд аймгийн Дуут, Мөнххайрхан, Цэцэг гэсэн гурван сумын конторын барилга 2011 онд эхэлсэн. 2012 оны сонгуулийн дараагаас эхлээд төсөв нь хасагдаж эхэлсэн. Яасан бэ гэхээр ерөөсөө контор барихгүй гээд. Одоо болтол мөнгө нь тавигдахгүй яваад байгаа юм. Гэтэл энэ дээр чинь тодотголоор конторын барилга барихаар барахгүй 1 тэрбум төгрөгийг 1 тэрбум 383 болгож нэмэгдүүлэхээр ороод ирж байх юм. Нөгөө зарчим бариад байсан чинь хаачсан бэ? Зарчим чинь хаачсан бэ?

 Хэрвээ тийм юм бол, дуусаагүй 2011 онд эхэлсэн тэр гурван сумын конторын барилгыг бариад дуусгаж болохгүй юу? Гурван жил зогсож байгаа, Одоо 2014 он гарчхаад явж байна шүү дээ. Оруулчхаж болохгүй байсан юм байхдаа. Үүнийг хариулж өгөөч.

 **З.Энхболд:** -Болор гишүүн хариулъя.

 **Б.Болор:** -Энэ нөгөө царцаасан объектууд дунд байсан барилга л даа. Тийм учраас энэ дунд явж байгаа юм. Аудитын дүгнэлттэй, наашаа бичигдэж орж ирэхдээ дүн нь тавигдахдаа төсөвт өртөг нь тавигдаагүй. Төсөвт өртгийг нь хуучнаар нь тавиад ороод ирчихсэн техникийн алдаатай байсан учраас энэ төсөвт өртөг нь нэмэгдэж орж ирж байгаа юм.

 **С.Баярцогт:**  -Тодруулъя.

 **З.Энхболд:** -Баярцогт гишүүн тодруулах горим байхгүй байна.

 -Хаянхярваа гишүүн.

 **Д.Хаянхярваа:** -Би энд ийм зарчмын юм л асуух гээд байгаа юм л даа. Бид нар ингэсэн л дээ. Төсвийн тодотголыг уг нь ярихдаа царцаасан 220-н хэдэн объектын тухай л одоо ярья гэж. Тэгээд царцаасан объектуудын үндсэн зарчим нь юу гэж хэлж, энэ объектуудыг царцаасан бэ гэхээр энэ бол маш их авилгажсан ийм объектууд байна. Тийм учраас энэ объектуудыг дахиж нягталж шалгаж үзэх ёстой гэж ингэж уг нь ярьсан. Тэгээд одоо өнөөдрийг хүртэл тэнд ямар юм нь авилгажсан, хэн авилга авсан, хэн юу болсон бэ гэдэг нь тодорхойгүй, ингээд өнөөдөр дуусаж байна л даа.

 Би энэ дээр юу гэж хэлэх гэж байна вэ гэхээр энэ Засгийн газрын хийгээд байгаа ажлын шоудаад байна гэдгийн нэг хэлбэрийг би дахиж хэлэх гээд байгаа юм. Ямар нэгэн юмыг шоу хэлбэрт оруулаад, тэгээд 260 объектыг айхтар авилгажсан, ер нь л барихааргүй шахам юм болгоод ингээд хаясан. Тэгээд эргүүлээд өнөөдөр энд орж ирж байгаа объектуудын төсөвт өртгийг бид нар харж байгаа юм л даа. Төсөвт өртгийг нь харахад энд бүгд нэмэгдсэн. Та нар хараарай. Одоо бид нарын санал хураагдаж байгаа объектууд саналын томьёоллоор санал хураахад бүгдээрээ төсөвт өртөг нь төд, тэгээд тэгж өөрчлөх. Бүр 205-ыг 600 болтол нэмээд ороод ирсэн. Тэгэхээр би эндээс юуг ойлгохгүй байна вэ гэхээр дутуу авилгажсан байсан байна гэж ойлгоод байна л даа. Одоо гүйцэд авилгажуулж байгаа юм байна. Яагаад гэвэл энэ чинь төсөвт өртөг нь бас хямдхан тавигдаад, энд бага тавьчихсан байна, илүү тавьж байж л энэ чинь их үр дүнтэй, чухал болох юм байна гэсэн ийм ойлголт төрөөд байгаа юм.

 Ер нь бид нар барилгын үнэлгээ, норм, норматив гээд энэ юман дээрээ аль нэг талаас нь харж байж, их зөв зүйтэй тооцоо судалгаа хийж ингэж байхгүй бол цаашдаа бид нарын дунд байдаг энэ авилгажсан гэнэ үү, юу гэнэв, төсөвт өртөг нь нэмэгддэг гэдэг энэ юм ерөөсөө одоо газар аваад цаашаа яваад байх хандлагатай байгаа юм.

 Би Дарханы Спортын цогцолборын талаар өчигдөр асуусан, Болор гишүүнээс би хариултаа авсан л даа. Үнэндээ Дарханы тэр Спортын цогцолбор бол 10 жил орчим хөөцөлдсөн. Би Засаг дарга байхдаа зураг төслийг нь улсын төсөвт суулгаж байж, зураг төсвийг нь хийлгүүлсэн. Ингээд тэрийг гүйцээчихнэ гэсэн бодлоор бид нар яваад барилгынх нь ажил үндсэндээ дууссан. Ингээд засал чимэглэл, гадаад бусад юм руугаа орох байсан чинь тэрийг аудитын дүгнэлтээр бусдад худалдах гэдэг анхны нэр томьёоллоор орж ирсэн.

 Одоо болохоор өчигдөр Даваасүрэн бид хоёр жаахан маргасан л даа. 550 тэрбум төгрөгийн бонд гаргаж байгаад түүгээрээ Хөгжлийн банкаар дамжуулж үлдсэн объектуудаа санхүүжүүлэх юм, сургууль цэцэрлэг барих гээд байхад намайг эсэргүүцэж байна гэсэн өнгө аясаар бид хоёр жаахан маргасан л даа. Бид нар ер нь хэрвээ ингэж төсөвт өртгийг нь нэмэгдүүлээд, цаашаа ингээд л төсөвтөө суулгах байсан бол, яах гэж түүнийг авилгажсан гэж элдэв шоу хийж зогсоосон юм бол доо гэж одоо бодож байгаа юм. Тэртэй тэргүй энэ төсвөө бид нар ингээд хэлэлцээд явах байсан бол түүнийгээ хэлэлцээд ингээд явахгүй яасан юм бэ?

 Ер нь өнөөдрийн энэ удаагийн хэлэлцэж байгаа төсвийн тодотгол үнэндээ инээдэмтэй юм болж байгаа шүү. Өчигдөр Төсвийн байнгын хорооны хурал дээр бид нар бас ярилцсан, өнөөдөр ч яах вэ, чуулган дээр ярилцаж л байна. Энэ хооронд маргаантай, элдэв долоон юм байгаа. Одоо та нар харж л байгаарай. Ахиад жинхэнэ тодотгол нь орж ирэх юм гэсэн. Жинхэнэ тодотгол нь орж ирэх үед энэ хөрөнгө оруулалтууд чинь дахиад хасагдана даа, хасагдана.

 Яагаад гэвэл төсвийн орлого нэгэнт биелэхгүй байгаа тохиолдолд. Уг нь бид нар эрүүл саруулаар сэтгэсэн бол төсвийнхөө тодотголыг яг бодит байдлаар нь хийгээд. Үнэхээр бид нарын Чингис бонд байна уу, Самуурай бонд байна уу, үнэ тогтворжуулах хөтөлбөрөө байна уу, бүгдийг нь төсөв рүүгээ оруулж ирээд, дотоодын нийт бүтээгдэхүүнд эзлэх бид нарын өрийн хэмжээ хэд болчхов гэдгийг яг одоо бодит амьдрал дээрээ хараад, 60 нь байна уу, 70 нь байна уу, 40 нь байна уу хамаа байхгүй. Тэгээд тэр Өрийн удирдлагынхаа тухай хуулийг, төсвөө бид аль алийг нь бодитойгоор хэлэлцэж чадсан бол энэ жинхэнэ бодит амьдрал руугаа зөв ойртож, 60, 70, 40, 50 дээрээ маргалдаад байх юм чинь арай нааштайгаар эргэх ийм бололцоо байсан. Үүнийг бид нар зөндөө хэлсэн. Харамсалтай нь өнөөдөр тэрийг, бид нарын хэлсэн энэ зүйлийг хүлээж аваагүй л дээ. Энэ, нэмэгдэж ингэж оруулж ирээд байх нь цаашдаа ийм шаардлага байхгүй ээ. Ингэж хэн нэгнийгээ харлуулах гэсэн өнгө аясаар илүү дутуу шоу хийж байх шаардлагагүй юм гэж би хэлэх гэсэн юм. Асуулт байхгүй, саналаа хэлчихье.

 **З.Энхболд:** -Хүрэлбаатар гишүүн.

 **Ч.Хүрэлбаатар:** -Одоо бид нарын санал хураах гэж байгаа санал дээр төсөв дээр тавигдаж байгаа мөнгөний хэмжээг нэмж байгаа юм. Яг та бүгдэд тарааж өгсөн энэ материал дотор аваад үзвэл төсөвт өртгийг нь нэмж, санхүүжилтийг нь нэмж байгаа 10 объект байж байгаа. Дээр нь цоо шинээр хэд хэдэн объектыг оруулж ирж байгаа юм. Үнэхээр төсвийн хүрээний, энэ төсвийн тодотголыг Улсын Их Хурлаас өгсөн 30 дугаар тогтоолын хүрээний дагуу хийсэн бол ийм юм орж ирэх ёсгүй. Ингээд л оруулаад ирж байгаа юм. Бид нар бүгдээрээ 46 гишүүн тойргоос сонгогдсон л доо. Бүгдэд нь л асуудлууд байгаа шүү дээ. Олон газар хөрөнгө оруулалтууд бүгдээрээ зогсчихсон, төсөвт өртгийг нь бид нар нэмж чадаагүй.

 Яагаад вэ гэхээр 30 дугаар тогтоолдоо баригдаад, дээр нь эдийн засгийн хямралтай ийм хэцүү үед нь нэмж ачаалал өгөөд яах юм бэ, ер нь хямралаас чихэр, сахар идэж байгаад гарахгүй шүү дээ. Хямралыг хатуу ч гэсэн олон хүнд таалагдахгүй арга хэрэгслүүдээр л давна. Хүн өвчин тусахад эм уудаг биз дээ, тариа тариулдаг биз дээ? Эм гашуун, тариа тарихын тулд хүний бие рүү хатгадаг биз дээ. Түүнийгээ цагаар. Цагаар хийж байна гэдэг чинь сахилга баттай бай гэсэн үг. Тийм учраас хямралаас олон нийтэд таалагдахгүй ч гэсэн, хатуу ч гэсэн арга хэмжээнүүдийг авах ёстой.

 Дээр нь маш өндөр сахилга баттай явж байж энэ Монгол Улс энэ хямралаас гарна. Тэгэхгүй бол 100 хоног нь 100-н 7 хоног, 100 сар ч болоод явах тийм эрсдэл бий. Гэтэл Засгийн газраас оруулж ирсэн дээр нь дахиад л баахан өртөг, өр нэмээд явуулчхаж байгаа юм. Тэгвэл энэ бүх гишүүдээс нь саналыг нь авчхаад, бүх аймагт, бүх газар дээр адилхан нэм л дээ. Тэгээд далдуур, цаагуур нууцаар сууж байгаад нэг юм хийгээд оруулаад ирдэг. Одоо бид үүнийг нь кнопдох юм гэнэ.

 Үнэхээр зарчим байгаа бол энэ саналуудыг одоо бүгдээрээ унагацгаа. Хэрвээ Их Хурлын гишүүдийг бүгдийг нь адилхан бодож байгаа бол бүх тойргууд дээр нь үүсээд байгаа асуудлыг нь адилхан шийдээд яв. Эдийн засаг хямралтай, данхайчихсан төсөвтэй байгаа энэ үед нь бид нар нэмж таван төгрөг нэмээд өгөөч ээ гэдэг санал оруулахаасаа бид бас санаа зовоод байна шүү дээ. Бид нар эргээд сонгогдохоо бодож байгаа юу гэвэл бодож л байгаа. Гэхдээ нэг барилга барьснаар, нэг юм хийснээрээ сонгогдохгүй ээ. Нийтдээ Монгол Улсын эдийн засаг сэргэж, аж ахуйн нэгжүүд нь орлоготой, ард иргэдийнх нь амьдрал өөдөлдөггүй юм гэхэд уруудахгүй байж байхад сонгогдож магадгүй. Үнэхээр сонгуулиа бодож байгаа юм бол.

 Хоёрдугаарт, Хөгжлийн банкны бондыг “Чингис” бонд, “Самуурай” бондтой холиод байж болохгүй. Энэ чинь тусдаа хоёр хуулиар зохицуулагдаад явж байгаа. Хөгжлийн банк нь Хөгжлийн банкныхаа бондыг гаргана, тусдаа гаргана. Хэрвээ Засгийн газар бонд гаргасан бол тухайлбал, “Чингис” бондыг, “Самуурай” бондыг гаргасан бол энэ нь Төсвийн тогтвортой байдлын тухай хууль болон Төсвийн тухай хуулиараа улсын төсөвт тусгагдаад явах ёстой. Өнөөдөр Ардын намын бүлэг дүгнэлтээ уншсан. Энэ дүгнэлттэй бид нар Хөгжлийн банк гэж ярив уу? Яриагүй шүү дээ. Яагаад вэ гэхээр тусдаа хуулиар зохицуулагдаад явж байгаа зүйл дээр бид нар янз бүрийн тайлбар хэлэх эрхгүй.

 Харин төсвөөс гадуур хэрэгжээд байгаа “Чингис” бонд, “Самуурай” бонд, “Үнэ тогтворжуулах хөтөлбөрүүдийг” хэлээд байгаа юм. Хууль зөрчсөн зүйлийг нь хэлэнгүүт Хөгжлийн банктай холиод бид нар иймэрхүү юм хэлж байсан гэсэн байдлаар тайлбар өгөөд байгаа юм. Ингэж хамаа намаагүй тархи угааж бас болохгүй шүү дээ. Байгаа юм байгаагаараа, бодитой юм бодитойгоороо л явах ёстой. Тийм учраас өртөг нэмэгдүүлж байгаа 10 санал, шинээр нэмж орж ирсэн объектуудыг болих хэрэгтэй. Бас зарчимтай байх ёстой шүү дээ.

 **З.Энхболд:** -Санал байна.

 Нямдорж гишүүн.

 **Ц.Нямдорж:** -5-аас хойш баахан объектын зардал нэмсэн саналууд явж байна. 5 дээр 320 сая ойролцоогоор нэмэх юм байна, 6 дахь Хөвсгөлийн Их-Уул дээр 1 объектоор 750 саяыг нэмэх юм байна, 7 дахь дээр 160 сая төгрөг нэмэх юм байна, 8 дээр 190 сая төгрөг нэмэх юм байна, 9 дээр 140 саяыг нэмэх юм байна. Дахиад 10 дээр Хөвсгөлийн Бүрэнтогтох дээр 1 тэрбум төгрөг нэмж байна шүү дээ. Тэгээд хойшоо яваад 12 дээр нь 500 сая төгрөг нэмж байна. Объектын саналыг. 13 дээр 300 саяыг нэмж байна, 14 дээр 400 саяыг нэмж байна, 15 дээр дахиад 1 тэрбум 200 саяыг нэмж байна шүү дээ.

 Энэ Алтанхуяг төсөвчид гээд айхтар хүмүүс байна. Үүнээс болж объектын үнэ нэмэгдээд гэж баахан дайраад, дараа нь авилгажсан төсөв оруулчихлаа, та нар янзалж өг гэж баахан дайраад. Одоо тэр хүрээнд яригдаж байгаа асуудал энэ объектууд л даа.

 Тэгээд Их Хурлын Байнгын хороон дээр объектын төсөвт өртөг ингэж миллиард, миллиардаар нь нэмэгдээд байдаг чинь ямар учиртай юм бэ? Энэ Их Хурлын гишүүн Болор чи төсөвчин болчихсон юм уу? Даваасүрэн чи төсөвчин болчихсон юм уу? Чи объектын төсвийн өртөг нэмдэг болчихсон юм уу? Хөвсгөлийн хоёр объектоор миллиард гаруй төгрөгтэй Даваасүрэнгийн тойрог л доо. Дээр нь Даваасүрэн хөөцөлдөөд яриад байдаг оюутны байр дээр 1 миллиардыг зүгээр л санаанаасаа зохиогоод тавьчихаж байна шүү дээ. Ийм юмыг бид нар батлуулах гээд байгаа юм уу? Энэ авилгажуулж байгаа явдал биш үү? Ийм юмыг бид нар батлах юм уу? Энэ төсөв төсөвчин Даваасүрэнд хувьчлагдчихсан юм уу? Даваасүрэн дуртай тоогоо нэмж байдаг болчихсон юм уу? Энэ арай хэтэрч байгаа юм биш үү? Энэ соёлын төв гэдэг юм чинь 600 сая төгрөгт баригддаг байсан юм. 250 хүний суудалтай соёлын төв. Одоо үүний өртөг 2012 онд 600 саяар барьдаг байсан юм, одоо 1 миллиард 500 сая хүрч байна шүү дээ. 260 сая төгрөгөөр баригддаг байсан 20 ортой сумын эмнэлэг одоо миллиард төгрөгийн төсөвтэй болж нэмэгдэж байна шүү дээ. Замаас нь энэ мөнгийг очиж дарамталж авах гээд байгаа юм уу, хаашаа юм бэ?

 Би горимын санал гаргаж байна. Энэ өртөг нь нэмэгдэж байгаа асуудал дээр Төсвийн байнгын хороо дахин энэ асуудлаа ярь. Их Хурлын гишүүд объектын төсвийг ингэж миллиард, миллиардаар нь санааны зоргоор тойрог дээрээ нэмж асуудал энд шийдвэрлэдгээ боль оо. Энэ бүх нэмэгдэж байгаа асуудлуудаа авч үз. Төсөвт өртөг нь нэмэгдэх шаардлагатай байвал үүнийгээ Засгийн газартаа буцаа. Засгийн газар нь тэр төсвийг нь томьёолоод асуудлаа дахиж оруулж ирэх шаардлагатай байна.

 Ер нь энэ Засгийн газар ер нь сонин юм хийж байгаа шүү дээ. 600 сая төгрөгөөр баригдах ёстой байсан соёлын төвийн байшинг бүтэн жил барихгүй саатуулчхаад, 1 миллиард 600 саяар бариулна гэж санал оруулж ирсэн шүү дээ. Өөрсдөө ийм өндөр өртөгтэй юм оруулж ирж ингэж будлиан хутгаж байгаа шүү дээ. Одоо Засгийн газар нь үнийг нь нэмдэг, дээр нь Их Хурал дээр оруулж ирэхээр албан тушаалын байдлаа урвуулж байгаад Даваасүрэн санаанаасаа зохиож Болортой нийлж байгаад энэ объектын төсвийг нэмдэг ийм юм руу явлаа шүү дээ. Ямар үндэслэлээр та нар энэ их хэмжээний мөнгө нэмж байгаа юм бэ? Яахаараа нэг жижигхэн сумын соёлын төвийн байшинг 1 миллиард төгрөгөөр үнийг нь Төсвийн байнгын хороон дээр нэмж байгаа юм бэ? Замаас нь та нар энэ мөнгийг авах гээд байгаа юм уу? Авах л гэж ийм юм хийж байна. Өөр ямар ч тайлбар энд байхгүй. Ингэж улсын төсвийн мөнгөөр сонгуулийн зардлаа далд гаргуулдгаа та нар больцгоо.

 Нэг бүрчлэн тооцоог нь хийгээд үз. Үүнийг хатуу яривал Авлигатай тэмцэх газар шилжүүлээд энэ гишүүдийг шалгуулах хэрэгтэй. Арай хэтэрч байгаа юм биш үү? Ямар үндэслэлээр та нар 1 миллиард төгрөгөөр энэ төсвийн хэмжээг нэмэгдүүлж байгаа юм бэ? Нэг объект дээр. Тэр оюутны байр л гэнэ. 7 хоногийн өмнө Даваасүрэн тэр оюутны байран дээр очиж хүмүүстэй уулзаад явж байгаа мэдээлэл сонин дээр гарч байсан. Тэгээд төсөв хэлэлцэж байх үед далимдуулаад 1 миллиард төгрөг энэ дээр нэмж байна шүү дээ. Ингэж болдог юм уу?

 **З.Энхболд:** -Мэндчилгээ дэвшүүлье. Улсын Их Хурлын гишүүн Батцогтын урилгаар Сүхбаатар дүүргийн 11 дүгээр сургууль, Баянзүрх дүүргийн Амгалан цогцолборын сургуулийн сурагчид нийт 77 сурагч Төрийн ордон, Улсын Их Хурлын үйл ажиллагаатай танилцаж байна. Та бүхэнд сурлагын амжилт, эрүүл энх, сайн сайхныг хүсье.

 -Даваасүрэн гишүүн хариулъя.

 **Ц.Даваасүрэн:** -Нямдорж гишүүний асуултад хариулъя. Оюутны юм нэмэгдсэн юм байхгүй дээ. Ажлын хэсэг хариулсан нь дээр байх.

 Ер нь ямар асуудал үүсчихсэн бэ гэхээр Хөгжлийн яамныхан үүнийгээ тодруулаарай. 160 объект дээр 243 объектыг шалгахдаа төсөвт өртөг нэмэгдсэн гэдгийг юугаар шалгасан юм. Тэгээд шалгах явцад 160-ыг нь авах бололцоотой гээд ингээд орж ирсэн. Гэтэл 10 гаруй объектын тухайн жилийн санхүүжилтийг нь тавьчхаад, төсөвт өртгийг нь нэмэхгүй орхигдуулчихсан байсан юм. Тэрийг нь Эдийн засгийн яамнаас тайлбараа авчихна биз дээ. Өөрөөр хэлбэл, 2016 оны санхүүжилтийн дүнг нь тавьсан, тэгэхдээ төсөвт өртгийг нь тэр хэмжээгээр нэмэгдүүлэхгүй орхисноос болоод л өнөөдөр ийм асуудал үүсээд байгаа юм билээ. Ажлын хэсэг тодруулчихсан нь дээр байх. Оюутан бол би мэдэхгүй юм байна.

 **З.Энхболд:** -Яамнаас нь тодруулаадахъя.

 -Эдийн засгийн хөгжлийн яам Шинэбаатар, тийм техникийн алдаа гарсан юм уу, гараагүй юм уу.

 **Б.Шинэбаатар:** -Нямдорж гишүүний асуултад хариулъя. Энэ объектууд бүгдээрээ анх туссан байхдаа бүгд зураггүй тусчихсан байсан объектууд. Тэгээд үүнийг дахиж тодотгоод, зургийг нь хийлгээд, экспертизээр батлагдаад тэр батлагдсан дүнгээр нь бид нар энэ дээр тавьсан байгаа.

 **З.Энхболд:** -Та нар тэгээд анхнаас нь тэгж багаар оруулж ирсэн бэ?

 **Б.Шинэбаатар:** -Тэр дээр өмнөх юугаар орж ирэхдээ зураггүй ороод тавигдаад явчихсан байсан.

 **З.Энхболд:** -Нямдорж гишүүн тодруулъя.

 **Ц.Нямдорж:** -Би ганцхан л юм асуугаад байна шүү дээ. Энэ Засгийн газраас орж ирсэн мөнгөн дүнг Байнгын хороон дээр миллиард, миллиардаар нь нэмээд байдаг чинь ямар учиртай юм бэ? Миллиардаар нь нэмэх шаардлага гарсан юм бол Засгийн газар нь тэр нэмэх саналаа оруулж ирэхгүй яасан юм бэ? Энэ Их Хурлын гишүүд чинь яагаад албан тушаалын байдлаа урвуулж санаанаасаа миллиард төгрөгөөр төсвийг нэмэгдүүлээд байна гэдэг юмыг л би асууж байна. Яагаад энэ Хөгжлийн яамнаас хариулт өгөх гээд байгаа юм бэ?

 **З.Энхболд:** -Ажлын хэсэг, Болор гишүүн хариул.

 **Ц.Нямдорж:** -Наана чинь олигтой хариулт гарахгүй.

 **Б.Болор:** -Нямдорж гишүүний асуултад хариулъя. Байнгын хорооноос гарсан ажлын хэсэг төсөвчин болоод, санаагаараа төсөв нэмээд ингээд яваад байгаа юм байхгүй л дээ. Сая Шинэбаатар дарга ч гэсэн хариуллаа. Энэ бол бүгд аудитын дүгнэлттэй. Энэ төсөвт өртөг нэмэгдсэн объектууд бол бүгд аудитын дүгнэлттэй объектууд.

 Сая Засгийн газар оруулж ирэхдээ, Шинэбаатар дарга ч бас хэллээ. Урьд нь байсан төсөвт өртгөөр нь, зураг төсөвгүй байхад нь тавигдсан төсөвт өртгөөр нь тавиад ороод ирчихсэн байсан юм билээ. Бид үүнийг аудитын дүгнэлтэд нийцүүлээд ингэж тавьсан учраас энэ цөөн хэдэн объектууд төсөвт өртөг нь нэмэгдсэн харагдаад байгаа юм. Энэ ажлын хэсэгт бүх намын төлөөлөл, бие даагч нарын төлөөлөл бүрдсэн ийм ажлын хэсэг байгаа. Түүнээс, бид ажлын хэсэг дээр энэ төсөвт өртгийг зоргоороо нэмээд байгаа юм байхгүй. Шалгуулмаар бол шалгуулахад бэлэн байна.

 **З.Энхболд:** -Мэндчилгээ. Улсын Их Хурлын гишүүн Энх-Амгалан, Даваасүрэн нарын урилгаар Хөвсгөл аймгийн Түнэл сумын иргэдийн Төлөөлөгчдийн Хурлын тэргүүлэгчид нийт 15 хүн Төрийн ордон, Улсын Их Хурлын үйл ажиллагаатай танилцаж байна. Та бүхэнд ажлын амжилт, эрүүл энх, сайн сайхныг хүсэн ерөөе.

 Нямдорж гишүүний үг хэлэх хугацаа дууссан.

 -Даваасүрэн дарга аа, ямар учраас энэ тоо нэмэгдэж байгаа гэдгээ Байнгын хороон дээрээ ярьсан юм байгаа биз дээ?

 **Ц.Даваасүрэн:** -Жишээлбэл, энэ нэмэгдсэн дүн нь.

 **З.Энхболд:** -Одоо гишүүдэд энэ нэмэгдсэн дүн чинь таалагдахгүй бол доош нь л дарчихгүй юу. Тэгээд л боллоо шүү дээ.

 **Ц.Даваасүрэн:** -Санхүүжих хэсэг дээр нь тавьчхаад, төсөвт өртөг нь нэмэгдэхгүй арван хэдэн объект дээр техникийн алдаа гаргачихсан байхгүй юу. Тэрийгээ Шинэбаатар хэлж байна.

 **З.Энхболд:** -Одоо 4 дүгээр саналаас эхлээд доош нь дараад л явчихгүй юу. Тэгээд л боллоо шүү дээ. Техникийн алдаа байсан бол.

 -Одоо саналаа хураая.

 4 дүгээр саналаар санал хураая. Маш хялбархан байгаа шүү дээ. 4 дүгээр саналыг ажлын хэсэг гаргасан байна, Байнгын хороо дэмжсэн байна. Энэ саналыг дэмжье гэдгээр санал хураая.

 Санал хураалт.

 Санал хураалтад 59 гишүүн оролцож, 30 гишүүн зөвшөөрч, 50,8 хувийн саналаар 4 дүгээр санал дэмжигдлээ.

 5 дугаар санал. Хөрөнгө оруулалтын жагсаалтын 19.1.1.12 дахь заалт буюу “Соёлын төвийн барилга /Орхон, Баян-Өндөр сум, Дэнж баг/” гэсэн төсөл, арга хэмжээний төсөвт өртөг 849.3 сая төгрөгийг “1 тэрбум 174.8 сая төгрөг” гэж өөрчлөх.

 -Кнопоо дарцгаа. Баасанхүү гишүүнээр тасаллаа.

 Хүрэлбаатар гишүүн.

 **Ч.Хүрэлбаатар:** -Баярлалаа. Саяын санал хураалтаар төсөвт өртгийг 383.7 сая төгрөгөөр нэмэгдүүлэхийг Ардчилсан намын гишүүд маань дэмжиж байна л даа. Тэгэхээр энэ дээр бид нар маш буруу зарчим байна. Үнэхээр Монгол Улсынхаа эдийн засгийг хямралаас гаргая, үнэхээр төсвөө танаж хянаж явъя гэдэг энэ зарчмаа Монгол Улсын эдийн засгийг идэвхжүүлэх 100 хоногийн хөтөлбөр дотроо хоёр намынхан тохирцгоосон. “Чингис” бонд, “Самуурай” бонд, “Үнэ тогтворжуулах хөтөлбөр” зэрэг төсвөөс гадуур хэрэгжиж байгаа хөтөлбөрүүдээ нийлээд тооцвол Монгол Улсын төсвийн алдагдал дотоодын нийт бүтээгдэхүүний 10.1 хувь.

 Төсвийн алдагдал дотоодын нийт бүтээгдэхүүний 10.1 хувь гэдэг бол Монгол Улсын эдийн засагт маш тэнцвэрт бус зүйлийг, тэнцвэргүй байдлыг бий болгочихсон. Үүнээсээ болоод манай эдийн засаг хямраад цаашаа яваад байгааг та бүгд минь сайн ойлгооч. Монгол Улсын хямралын гол шалтгаан нь энэ шүү дээ. Үндсэн шалтгаан нь. Тэгээд бид нар нэг амаараа эдийн засгийг хямралаас гаргана, эдийн засгийг идэвхжүүлнэ гээд хөтөлбөр гаргачихсан, Засгийн газар нь 100 хоног зарлачихсан. Тэр дотроо одоо бүр 80-н хэдхэн хоног үлдчихсэн байгаа. Тэгсэн мөртлөө Их Хурлын гишүүд минь та нар, Ардчилсан намын гишүүд ээ, та нар төсвийн зардлыг нэмэгдүүлэх зүйл дээр санал өгөөд байна шүү дээ.

 -Баярцогт оо, чи чимээгүй байж бай. Зардал нэмж байгаа. Нэг гараараа эдийн засгийг хямралаас гаргана гэж хэлдэг, нөгөө талаараа хямралд түлхэж байгаа тэр алхмуудыг бид нар хийгээд байж болохгүй шүү дээ. Бид нарын үг хэл хариуцлагатай байх ёстой шүү, үйлдэл хүртэл хариуцлагатай байх ёстой. Түрүүчийн 7 хоногийн Их Хурлын чуулган дээр үг, үйлдэл зөрж болохгүй, ам, ажил зөрж болохгүй шүү гэдгийг маш сайн анхааруулж та бүгддээ хэлсэн шүү дээ.

 Одоо цаана нь 9 объект үлдэж байгаа. Хэрвээ нэмэх шаардлагатай бол Монгол Улс даяар бүгдээрээ л нэмэх шаардлагатай байгаа. Нэг ам.долларыг 1384-өөр тооцоод, төсвийн орлогоо тооцчихсон. Энэ нь худлаа. 1384-өөр тооцоод төсвийнхөө бүх зардлыг тооцчихсон. Энэ зардлууд нь бүгд худлаа. 1384 төгрөгөөр тооцоод хөрөнгө оруулалтынхаа тооцоог хийчихсэн. Энэ бас бүгд худлаа. Төсвийн бүх тоо худлаа учраас төсвийн бодлого чинь худлаа болчхоод байгаа юм. Төсвийн бодлого худлаа болохоор эдийн засгийн үр дүн өнөөдрийн байдал нь энэ. Хямрал болгоод байгаа нь энэ. Худлаа бодлогоор бид нар эдийн засгийг жолоодвол эцсийн үр дүн нь эдийн засгийн хямрал. Аж ахуйн нэгжүүд хаалгаа барьдаг, ажиллагсдаа цөөлдөг. Энэ бүгдийн чинь шалтгаан өнөөдрийн та бүгдийн зарлага нэмэхээр дарж байгаа кнопоос чинь шалтгаалж байгаа шүү дээ. Бид нар 300-гаар, 400-гаар, тэрбумаар нь өнөөдөр нэмлээ, маргааш энэ мөнгөнүүдийг чинь өгнө шүү дээ. Хаанаас авч өгөх юм бэ? Өрийн дээд хэмжээг дотоодын нийт бүтээгдэхүүний 40 хувиас хэтрэхгүй гэчихсэн байгаа. Үүнийг та бүгд 70 хувь гэж байгаа.

 70 хувь болговол Монгол Улсын нэг хүнд 5 сая 84 мянган төгрөгийн өр орж ирж байгаа. Ийм байдлаар бид нар энэ асуудлуудыг шийдэж явах ёстой юм уу? Та бүгд наад кноп дээр жаахан хариуцлагатайхан байгаад өгөөч. Та нараас гуйж байна. Цаана чинь Монгол Улсын эдийн засгийг энэ хямралаас нь гаргая гээд тоолууртай өдрүүд яваад эхэлчихлээ шүү дээ. Тэгэхээр та бүгд минь, энэ кноп дээрээ жаахан хариуцлагатай хандаад, 10 объектоос нэг нь дарагдаад дэмжигдээд явчихлаа. Үлдсэнийгээ боль. Хэрвээ нэмэх шаардлагатай байгаа бол бүгд. Сая долларын ханш хэлэхэд 1384-өөр тооцчихсон байгаа энэ хөрөнгө оруулалтууд чинь бусад бүх хөрөнгө оруулалтууд дээр бүгд дээр нь хөрөнгө мөнгө нэмэх шаардлага байгаа. Тийм учраас миний тойрог, миний юм гэлтгүйгээр бүгдээрээ энэ удаа нийтлэг, улс эх орныхоо эрх ашгийг бодоод зардал нэмж байгаа бүх зардлууд дээрээ эсрэг санал өгөөдөхөөч ээ гэж би та бүгдээс дахиад гуйж байна.

 **З.Энхболд:** -Мэндчилгээ дэвшүүлье. Улсын Их Хурлын гишүүн Батзандангийн урилгаар Баянзүрх дүүргийн 12 дугаар хорооны ахмадууд нийт 52 хүн Төрийн ордон, Улсын Их Хурлын үйл ажиллагаатай танилцаж байна. Та бүхэнд ажлын амжилт, эрүүл энх, сайн сайхныг хүсэн ерөөе.

 -Бямбацогт гишүүн.

 **С.Бямбацогт:** -Бид нар бас жаахан хариуцлагатай л байх хэрэгтэй л дээ. Одоо тэгээд бүр сонин юм болох гээд байна л даа. Өчигдөр Төсвийн байнгын хороон дээр бичгээр санал хураасан. Бичээд бүх саналыг дэмжиж байна гээд бичээд гарын үсгээ зурчхаар болдог юм гээд. Тэгвэл дараа нь бид хуралд суугаад яах юм бэ? Мессеж бичээд, бие биендээ захиа дайгаад хуралдаа оролцдог болчихъё л доо. Энэ танхимд ингэж сууж хэрэлдээд яах юм бэ.

 Би хуулийн заалт уншаадахъя. Улсын Их Хурлын чуулганы хуралдааны дэгийн тухай хуулийн “4.11. Тухайн өдрийн хуралдаан эхлэхэд ирцэд бүртгүүлсэн гишүүн чөлөө аваагүй, хүндэтгэн үзэх болон энэ хуулийн 4.10-т заасан эсэргүүцэх шалтгаантайгаа мэдэгдэлгүй хуралдааныг орхиж гарсан, эсвэл бүртгэлээс гарсан бол түүнийг хуралдааны ирцэд тооцон тухайн асуудлаар санал хураахад эсрэг санал өгсөнд тооцно” гэж байгаа юм.

 Өнөөдөр Амаржаргал гишүүн өглөө картаа хийчихсэн байж байгаад, надад “чи битгий хүний карт сугалаарай” гэж хэлж байгаад гараад явсан. Карт нь сугарчихсан байна.

 **Д.Эрдэнэбат:** -Чи сугалсан шүү дээ.

 **С.Бямбацогт:** -Та хүрч ирээд хүний карт сугалдаг биз дээ? Та манай бүлгийн бүх картыг сугалаад явдаг биз дээ? Би яагаад бас болдоггүй юм бэ? Ийм байдлаар асуудалд хандаад байх юм уу? Хуулиа яах юм бэ? Хуулиа биелүүлье. Сая Уянга гишүүн хүний карт дараад л сууж байна. Ийм байдлаар сүүлдээ ерөөсөө хуралд ирэхээ больчихъё. Хоёулаа л сууж байж, бусад хүмүүсээ амраачихъя, явуулчихъя. Хоёулаа өмнөөс нь картыг нь хийгээд, хоёулаа өмнөөс нь ингээд сууж байя. Ийм байдлаар явах юм уу? Ийм байдлаар асуудалд хандмааргүй байна. Үүнийг бас Их Хурлын дарга холбогдох хуулийг, одоо байгаа хуулиа мөрдвөл, дээр нь өөрчлөх шаардлагатай хууль байдаг бол хурдан оруулж ирж батлуулъя.

 Баярцогт гишүүн ээ, бидний хамт санаачилсан хууль байгаа. Тэрийгээ хурдан явуулъя. Та хүний хууль татуулчхаад, оронд нь өөр хууль, мундаг хууль оруулж ирээд батлуулчихна гэсэн, тэгээд хамт зурчихсан. Одоо тэгээд бариад л суугаад байх юм. Энэ Их Хурал дэгийнхээ хуулийг.

 **С.Баярцогт:** -Өргөн барьчихсан шүү дээ.

 **С.Бямбацогт:** -Та Төрийн байгуулалтын байнгын хороон дээр хойшлуулсан шүү дээ. Ийм байдлаар хандмааргүй байна. Одоо больё.

 Тэгээд багийн төв. Та нар анзаар л даа. Бид нар бас өнгөрсөн дөрвөн жилд Их Хуралд суусан юм. Тэгэхдээ багийн төв барих гэж 50 сая төгрөг л тавьдаг байсан юм. Одоо энд чинь багийн төв барина гээд 1 тэрбум төгрөгийг 1 тэрбум 387 сая болгоё гэчихсэн, дахиад 1 тэрбум 174 сая болчихсон. Багийн төвийг тэрбум, тэрбум төгрөгөөр барьдаг болж байгаа юм уу? Тэгээд төсөвт өртгийг нэмдэг ийм байдлаар бид асуудалд хандмааргүй байна шүү дээ. Ийм хөөцөлддөг юм уу, эсвэл ажлын хэсэгт ордог юм уу, эсвэл олонхын бүлгийнх байдаг юм уу. Бид нар зарчимтай л байя. Тийм учраас төсөв хүнд байна, хэцүү байна, орлого тасарч байна гэж яриад байгаа мөртлөө нөгөө талд нь төсвийн зардлыг нэмэгдүүлэх ийм юм батлаад яваад байх нь буруу байна. Үүнийг битгий дэмжээсэй гэж та бүгдээсээ хүсье.

 Хоёрдугаарт нь, хүний карт дарахаа больё. Чуулганы хуралдааны дэгийн хууль өргөн бариад явчихъя.

 **З.Энхболд:** -Нямдорж гишүүн.

 **Ц.Нямдорж:** -5 дахь санал байна. Соёлын төвийн барилга Орхон аймгийн Баян-Өндөр сумын Дэнж баг гэж байгаа юм. Үүний төсөвт өртөг 849 сая төгрөг байсныг 1 миллиард 178 сая төгрөг болгоё гэж 320 саяар нэмэгдүүлэх санал орж ирж байна. Үүнийг чинь л эсэргүүцээд байгаа юм. Их Хурлын гишүүд дураараа төсөв дээр мөнгө нэмдгээ боль. Нэмэх шаардлага байгаа бол Засгийн газартаа тооцоо, судалгааг нь хийж байгаад саналаа оруулж ир ээ. Зоргоороо үнийг нэмдгээ боль гэж хэлж байгаа юм л даа. Эрх баригчид та нар өөрсдөө л шийдэцгээ.

 Төсвийг Их Хурал өөрөө жинхэнээсээ авилгажуулж эхэллээ шүү. Ямар ч тооцоо, судалгаа байхгүй байхад 320 сая төгрөг чинь их мөнгө шүү дээ. Нарийн яривал 320 сая төгрөг чинь хөдөө суманд баригдаад байгаа долоо, найман цагдаагийн хэсгийн байртай тэнцэх хэмжээний мөнгө шүү дээ. Би 56 саяар нэгийг бариулж байсан юм. 100-гаар хоёр, 320-оор гэхээр зургаан кабоны мөнгө болж таараад байгаа байхгүй юу. Тэгээд нэг жижигхэн багийн соёлын төвийн барилга дээр 300 сая төгрөг нэмж байгаа чинь болж байгаа юм уу гэж асууж байна шүү дээ. Шударга байцгаая гэж нөгөө Элбэгдорж чинь хэлээ биз дээ? Одоо шударга байцгаая л даа. Ямар учиртай юм бэ?

 **З.Энхболд:** -Баасанхүү гишүүн.

 **О.Баасанхүү:** -Би ийм юм асуух гээд, ингэж хэлэх гээд байна л даа. Өмнө нь зураггүй 50 сая гэж оруулчхаад таван удаа тодотгол хийгээд 500 сая, 5 тэрбум болгочхоод, тэрийгээ авилгажсан төсөв байна гээд яриад байдаг. Одоо болохоор аудитаар шалгаад. Аудит төсөвчин болчихсон юм уу? Аудит хэлсэн учраас гээд үнэлгээ нь нэмэгдээд байх юм. Энэ үнэлгээг хэн нэмэгдүүлэх ёстой вэ гэж ингэж оруулж ирсэн бэ?

 Миний ойлгож байгаагаар бол аудит бол энэ бол тухайн үедээ нэмэгдэж байсан асуудал нь зарчмын хувьд зөв байжээ гэж хэлсэн юм болов уу гэж би ойлгож байгаа. Түүнээс биш, 1 миллиардаар, 2 миллиардаар нэмээдэх гэж хэлээгүй байх гэж би бодоод байна. Бид нар мөнгөтэй хүмүүс үү? Бид нар мөнгөтэй болчихсон, би ойлгохдоо өрөнд баригдаад гаднаас зээл, тусламж авъя, өр тавья гэж яваад байгаа хүмүүс. Тэгээд яасан? Тансаг хэрэглээ гэдэг чинь үүнийг хэлээд байгаа шүү дээ. Тухайн байгаа өртөгтөө нийцүүлээд хийчих ёстой юмыг тодотголоороо хийчихье. Нэмэгдэхээр юм байгаа бол хойшлуулаад илүү чухал юмаа хийчихье гэсэн зарчмаар л энэ тодотгол орж ирж байна гэж би ойлгоод байгаа шүү дээ. Тэрнээс биш, шорон барих тухай яриагүй гэж бодож байна.

 Хоёрдугаарт нь, хүний өмнөөс кноп дардаг бол хулгай хийж байгаатай адил шүү. Өмнө нь Ашигт малтмалын тухай хууль дээр Арвин гэдэг хүн урт нэртэй хуулийг хийж байхад 1 кнопоор унагааснаас болоод Оюутолгойн 50 хувийг багасгачихсан байгаа. Хангалттай хулгай хийдэг иймэрхүү зарчмаа одоо болиод, одоо үнэ өртөг, сая Их Хурлын дарга маш тодорхой хэллээ шүү дээ. Үнийг өсгөмөөргүй байгаа нь татгалз, үнийг өсгөхийг зөвшөөрч байгаа нь дэмж гээд явахад хулгайч шиг ингэж ханддагаа болиорой. Энэ бол цэвэр хулгайн гэмт хэрэг шүү. Би үүнийг хулгай гэж үзнэ. Яагаад Улсын Их Хурал дээр орж ирэхдээ хүртэл энэ хүний, жишээлбэл, хүн нь манай намын хүнийг зодоод, дээрээс нь хүрч ирээд мөнгө төгрөг тараагаад, цагдаа дээр эрүүгийн хэрэг нь үүсгэгдээд явж байсан. Сүүлдээ Ардчилсан намын нөлөөнд ороод эцэстээ арай хийж энэ дотор орж ирчхээд өнөөдөр бас хулгай хийгээд явж байгаатай адил гэж би үзээд байна.

 Яагаад гэвэл жинхэнэ хулгайч юу байдаг вэ гэвэл бусдын эрхэнд халдахыг хэлдэг юм. Яагаад гэвэл бид нарт байгаа алтан боломж юу вэ гэвэл энэ кнопоор өнөөдөр эрхээ баталгаажуулж байгаа юм. Өөрөөр хэлбэл, би ард түмнүүдийн өмнөөс мөнгийг хэмнэе гэдэг кноп дарж байгаа юм. Харин та нар бол мөнгийг нь зарцуулъя гэж яриад байна шүү дээ. Тийм учраас аудит төсөвчин болсон юм уу гэдгийг л би асуумаар байна. Аудит дээр гэж байгаа бол, төсвийн яг энэ нэмэгдэх үндэслэл нь юунаас болж үндэслэл гарсан бэ гэдгийг тайлбарлахгүй бол ёстой одоо, Улсын Их Хурлын гишүүд өөрийнхөө эрх мэдлийг урвуулан ашигласантай адил болчих гээд байна шүү дээ. Тийм учраас өнөөдөр юу вэ гэхээр яг энэ төсөв нэмэгдсэн үндэслэлээ маш тодорхой гаргаж өгөөч. Эдийн засгийн яам бол төсөв нэмэгдүүлсэн тухай тайлбар сая өгсөнгүй. Та бол аудит нэмэх гэж хэлсэн гээд яриад байгаа юм. Аудит төсөв нэмдэггүй байх гэж би бодоод байна л даа. Би бол хангалттай тайлбар гэж бодохгүй байна. Тийм учраас яагаад ингэж онцгойлон нэмэгдүүлж орж ирээд байгаагаа л тайлбарлаж өгөөч ээ гэж хүсэж байна. Баярлалаа.

 **З.Энхболд:** -5 дугаар саналаар санал хураая.

 5 дугаар саналыг би түрүүн уншсан байгаа. Дэмжье гэдгээр санал хураая.

 Санал хураалт.

 Санал хураалтад 58 гишүүн оролцож, 31 гишүүн зөвшөөрч, 53,4 хувийн саналаар 5 дугаар санал дэмжигдэж байна.

 6 дугаар санал. Хөрөнгө оруулалтын жагсаалтын 25.1.42 дахь заалт буюу сумын эрүүл мэндийн төв 20 ор /Хөвсгөл, Их-Уул сум/ гэсэн төсөл арга хэмжээний дуусах хугацаа 2014 гэснийг 2015 гэж, төсөвт өртөг 850 сая төгрөгийг 1 тэрбум 500 сая төгрөг гэж тус тус өөрчлөх. Санал гаргасан ажлын хэсэг, Байнгын хороо дэмжсэн.

 -Кнопоо дар. Эрдэнэбат гишүүнээр.

 Нямдорж гишүүн эхэлье.

 **Ц.Нямдорж:** -Энэ 6 дээр чинь сумын эрүүл мэндийн төв 20 ортой эмнэлэг Хөвсгөл аймгийн Их-Уул сум 850 сая төсөвт өртгийг 1 миллиард 500 сая болгоё гээд, 750 саяар нэмж байна. Баярсайхан сайд аа, сууж байхгүй юу. Энэ 850 саяын өртөгтэй 20-хон хүний ортой эмнэлэг чинь яахаараа Их Хурал дээр ирээд 1 миллиард 500 сая болчихдог юм бэ? Энэ ид шидийн учрыг тайлбарлаж өгчхөөд та нар кнопоо дараач. Барилгын үнийг Их Хурал өөрөө ингэж хоёр дахин өсгөж болдог юм уу? Энэ дээр л хариулт авмаар байна. Энэ арай хэтэрч байгаа юм биш үү? Тэгээд авилгачин төсөв энэ тэр гэж юм яриад байдаг.

 Баярсайхан, одоо энэ барилгынхаа өртгийн учрыг хэлж өгөөч. Сонсож байна уу, үгүй юу. Тэнд юм яриад байна. Яахаараа хоёр дахин нэмэгдчихдэг юм бэ, яахаараа 20-хон ортой эмнэлгийн барилга 1 миллиард 500 сая хүрдэг юм бэ? Би наадахыг чинь 260 сая төгрөгөөр бариулж байсан юм. 20 ортойг. Энэ юу болоод байна? Та нар олонх болж кноп дарж байгаа хүмүүс ээ, энэ авилгыг, албан тушаал эрх мэдэл урвуулахыг өөгшүүлж байгаа энэ саналаа бодож үзээрэй. Хэтэрч байна шүү.

 **З.Энхболд:** -Эдийн засгийн хөгжлийн яам 850 сая төгрөгөөр оруулж ирснийг Төсвийн байнгын хороо 1.5 болгоё гэсэн юм байна.

 -Шинэбаатар, чи энэ 850 сая төгрөгөөр дэмжиж байгаа юм уу, 1 тэрбум 500-г нь дэмжиж байгаа юм уу? Яагаад ингэж өссөн юм бэ?

 **Б.Шинэбаатар:** -850-аар орж ирсэн байгаа. Энэ 2014 онд төсөвт тусгагдсан өртөгт тендер зарласан юм билээ. Үүгээр барилга угсралтын ажлыг 650 сая төгрөгөөр нэмэгдүүлэх шаардлагатай байна гэдэг Эрүүл мэндийн яамны санал орж ирсэн байгаа юм.

 **З.Энхболд:** -Эрүүл мэндийн яамны санал юм уу?

 **Б.Шинэбаатар:** -Тийм.

 **З.Энхболд:** -Тэгээд Эдийн засгийн хөгжлийн яамнаас 850-аар төсөв оруулж ирдэг нь яаж байгаа юм бэ? Аль нь зөв юм бэ?

 **Б.Шинэбаатар:** -Тийм учраас 650-аар өсгөөд 850 дээр нь бид нар 650-ыг 1500-аар санал оруулсан.

 **З.Энхболд:** -Гончигдорж гишүүн.

 **С.Баярцогт:**  -Одоо төсөвт өртөг дээр л ярина.

 **Р.Гончигдорж:** -Баярцогт оо, түр хүлээж бай даа. Одоо нэг л зүйлийг тодруулж асууя. Уг нь аудитын хүмүүс байх шаардлагатай байх шиг байгаа юм. Улсын Их Хурал төсөв батлахдаа хэдэн царцаасан хөрөнгө оруулалтууд байсан, 0 дүнтэйгээр тавиад. Тэрийг аудитын байгууллага шалгаад, аудитын байгууллага үүний үнэлгээ болон төсөвт өртгүүд дээр нь аудит хийсэн. Аудит хийгээд Улсын Их Хуралд хийсэн дүгнэлтээ оруулж ирсэн. Улсын Их Хурал үүнийг нь авч хэлэлцсэн. Энэ үндсэн дээр Засгийн газрыг хөрөнгө оруулалтынхаа 0 дүнтэй орсон жагсаалтуудаа энэ жил гүйцэтгэж болох аудитын шалгалт хийгдсэн тэр дүнгээр нь оруулж ирэх энэ ажиллагааг явуулсан. Нэгд.

 Би энд Засгийн газраас орж ирсэн нийт төсөв дээрээ энэ жил зарцуулалт ярьж байгаа төсөв дээр энэ нэмэгдэж байгаа юм байхгүй байгаа. Дандаа төсөвт өртгүүдийн үнэлгээн дээр нь дахин үнэлгээ хийгдэж, төсөвт өртгүүд нь нэмэгдсэн энэ заалтууд дээр бид санал хурааж байна. Энэ бол ерөнхийдөө би техникийн асуудал гэж ойлгож байна. Мөн үү, үгүй юу? Ажлын хэсэг ээ, яамныхан? Оруулж ирсэн төсөв, төсвийн дүн дээр ерөөсөө юм нэмэгдээгүй, Байнгын хороон дээр. Байнгын хороо нэгэнт аудит Улсын Их Хурлын төсвийн хяналт дээрх мэргэжлийн байгууллагын хувьд хийсэн аудитын дүгнэлт дээр нь энэ орж ирсэн зүйлүүдийг нь гаргасан.

 Харин Улсын Их Хурал аудитын оруулж ирсэн дүгнэлт, Засгийн газар хоёрын хооронд төсөв оруулж ирэхдээ төсөвт өртөг гэдэг дээр нь техникийн хувьд нэмэгдэж орж ирээд энэ жилийн энэ орж байгаа төсвийн чинь суусан мөнгөнүүд өөрөө зөвтгөгдөж байгаа зүйл шүү дээ. Баланс нь. Ийм л заалтууд санал хураалтууд одоо бүгдээрээ байна шүү дээ. Энэ дээр Сангийн яамныхан, та нар хариулаадахаач. Энэ чинь ерөөсөө ийм л зүйл. Төсөв дээрээ нэмсэн юм Улсын Их Хурал оруулаагүй. Төсөвт өртөг дээр нь. Төсөвт өртөг гэдэг нэг зүйл. Төсөвт өртгийн нэмэгдлээс энэ жил орж ирж байгаа зүйл нь төсөвт өртгийн нэмэгдлээс дараа жил нэхэгдэж орж ирэх асуудлууд.

 **Ц.Нямдорж:** -Наана чинь хэлээд байна шүү дээ.

 **Р.Гончигдорж:** -Наадахыг чинь мэдэж байна. Энэ дээр Улсын Их Хурлын гишүүд цээжний пангаар ярьдаг ажил биш. Мэргэжлийн байгууллагууд.

 **Ц.Нямдорж:** -Нэмж оруулж ирээд.

 **Р.Гончигдорж:**  -Тэгдэг л байсан юм байна, тийм учраас ерөнхийдөө бас зөв хэлжээ. Авилгатай төсөв гэж зөв хэлсэн юм байна. Тэгж нэмж болдог байсан юм байна. Би юунд итгэдэг вэ? Мэргэжлийн байгууллагуудын хатуу үнэлгээн дээр тогтсон үнэлгээнүүд өнөөдөр дахин хянагдаж орж ирсэн гэдэгт итгэж байгаа. Би ингэж итгэж болох уу, үгүй юу?

 Яамныхан та нар хариул л даа. Миний хэлээд байгаа, бодоод байгаа энэ үндэслэл зөв үү, үгүй юу? Манай төсөвлөлтийг хариуцдаг хүмүүс байж байгаа шүү дээ. Төсөвлөлт яаж хийгддэг вэ, төсөвт өртөг ямар шалтгаанаар нэмэгддэг вэ.

 **С.Баярцогт:** -Хөрөнгө оруулалтаа хариуцаж байгаа Эдийн засгийн хөгжлийн яам хариулах ёстой.

 **Р.Гончигдорж:** -Аудитын байгууллагыг байлгах шаардлагатай байна.

 **З.Энхболд:** -Гончигдорж гишүүн аудитаас асуух асуулттай байгаа тул аудит болон яг энэ эмнэлгийн төсвийг нэмсэн Эрүүл мэндийн сайд, цаашид гарах сайд нарыг байлцуулж байж, үдээс хойш 14 цагаас үргэлжлүүлье.

 Засгийн газар одоо энэ төсөв нэмсэн шалтгаанаа нэг бүрчлэн тайлбарлахад бэлд.

 -Үдээс өмнөх хуралдаан дууслаа.

 **З.Энхболд:** -Санал хурааж явж байсан. 6 дугаар санал дээр зогссон байгаа.

 -Эрүүл мэндийн сайд байна уу?

 Болор гишүүн.

 **Б.Болор:** -Эрхэм гишүүддээ өдрийн мэндийг хүргэе. Ажлын хэсгээс оруулж ирсэн саналууд дээр үдээс өмнөх хуралдаан дээр гишүүд нэлээн маргалаа л даа. Энэ дээр ажлын хэсэг нэг зарчмыг барьж ажилласан байсан. Энд дураараа төсөвт өртөг нэмээд ингээд явсан юм байгаагүй. Аудитын дүгнэлт, яамдаас ирсэн санал зэргийг, гарсан зураг төсвийг нь харгалзан үзэж байгаад ингээд тавьсан. Харамсалтай нь сөрөг хүчний зүгээс нэлээн шүүмжлэл дагуулж байна. Ер нь яамдаас тавьж байгаа тайлбарууд ч гэсэн уялдаа холбоо муутай байгаад байгаа учраас энэ хэдэн заалтуудаа төсөвт өртөг нэмэгдсэн хэдэн объектуудаа дараагийн төсвийн тодотгол дээр аудиттайгаа яриад өртөг, төсвөө зөв тооцоод ингээд оруулж ирэх нь зүйтэй гэж үзээд ажлын хэсгээс 6 дугаар санал, 7, 8, 9, 10, 11, 12, 13, 15, 16 дугаар саналуудыг татаж авч байна.

 **З.Энхболд:** -14 нь юугаараа өөр болоод үлдэж байгаа вэ?

 **Б.Болор:** -14 үлдэж байгаа. 14 дээр ажлын хэсгийн гишүүн Ж.Эрдэнэбат гишүүн тайлбар хэлнэ.

 **З.Энхболд:** -6-аас 16, нийт 9 саналаа хасаж байгаа юм уу?

 -Ажлын хэсэг 9 саналаас санал хураалгахаас татаж авч байна.

 Урьд нь хураачихсан хоёрыг яах юм бэ гэж байна, Болор гишүүн?

 **Б.Болор:** -Урьд нь хураачихсан хоёроо нэгэнт хураачихсан юм чинь дараагийн гуравдугаар хэлэлцүүлгээрээ 2/3-оор бас татаж аваад явах боломж гарах байх гэж бодож байна. Одоо татаж болдог бол татъя.

 **З.Энхболд:** -Санал хураачихсан юм болохгүй байх л даа. Дахиад Байнгын хороон дээрээ 2/3-оороо үүнийгээ больё гэдгээр, саяынхтай адилхан зарчмаар хураагаад гуравдугаар хэлэлцүүлэг дээр дахиж нэг чуулган руу орж ирнэ гэсэн үг. Тийм биз дээ, Даваасүрэн дарга аа?

 Нийт ажлын хэсгийн төсөв нэмэх 11 санал бүгд алга болж байна гэсэн үг, тийм үү?

 **Б.Болор:** -Төсөвт өртөг нэмэгдсэн саналууд.

 **З.Энхболд:** -6 дугаар санал татагдсан учраас үг хэлэхээр нэрээ өгсөн гишүүдийн нэр алга болж байна.

 **А.Бакей:** -Санал хэлье, дарга аа.

 **З.Энхболд:** -Аль саналтай холбогдуулж?

 **А.Бакей:** -Татаж байгаа саналтай холбогдуулж.

 **З.Энхболд:** -Нэгэнт татсан юм чинь буцааж оруулна гэдэг ойлголт байхгүй шүү дээ.

 **А.Бакей:**  -Техникийн асуулт.

 **З.Энхболд:** -Тэгвэл кнопоо дарцгаа.

 -Нямдорж гишүүнээр асуулт тасаллаа.

 Бакей гишүүн.

 **А.Бакей:** -Энэ татаж байгаа нь хугацааны хувьд энэ удаагийн төсвийн тодотгол биш, дараагийн оруулж ирэх төсвийн тодотгол хүртэл бүхэлдээ хойшлогдож байна гэж ойлгож болох уу, эдгээр арга хэмжээг? Жишээлбэл, энд орж байгаа объектууд дийлэнх нь 2012 оны улсын төсөвт тусгагдсан объектууд байгаа байхгүй юу. Өөрөөр хэлбэл, сонгуулийн жилд. Тэгээд сонгуулийн жилд яасан бэ гэхээр өмнөх Улсын Их Хурлын гишүүд зураг, төсөвгүй тийм объектуудыг дур мэдэж оруулчхаад, араас нь зураг төсвөө хийлгээд, араас нь дахиад зураг төсөвт экспертиз хийлгээд ингэж будилж явж, явсаар байгаад энэ нь дандаа гүйцэтгэгч нь тодорчихсон, ажил нь эхэлчихсэн, тэгсэн мөртлөө бид өөрсдөө будлиулаад өвөл нэг хойшлуулаад, одоо дахиад хойшлуулаад ингээд бүр замыг нь алдагдуулж байна. Тэгэхээр энэ бол балгас болж үлдэхээс л өөр аргагүй болчхож байгаа байхгүй юу. Ингэж бас болохгүй ээ. Яагаад гэвэл энэ чинь тэртэй тэргүй 139 тэрбум төгрөг эх үүсвэр нь байж байхад, тэр хүрээндээ Их Хурлын тогтоолоор албан ёсоор оруулж ир гэж даалгавар өгчхөөд, тэгээд аудитын байгууллагаар хянуулаад тэгээд оруулж ирсэн юмыг дахиад балгас болгохын төлөө ийм шийдвэр гаргах гэж байгаа бол үнэхээр буруу байна. Би эсэргүүцэж байна.

 **З.Энхболд:** -Засгийн газар, жишээлбэл 6 дугаар саналыг 850 сая төгрөгөөр энэ ондоо дуусгаж болно гэж оруулж ирснийг ажлын хэсэг 1 тэрбум 500 гэж оруулж ирсэн нь санал хураагдахгүй болохоор 850 сая төгрөг чинь тавигдаад энэ ондоо ажил нь хийгдээд л явна гэсэн үг шүү дээ.

 **А.Бакей:** -Тэгж ойлгож болох уу?

 **З.Энхболд:** -Болор гишүүн тайлбарла даа.

 **А.Бакей:**  -Би бол тэгж ойлгохгүй байна.

 **З.Энхболд:** -Засгийн газрын оруулж ирсэн санал чинь 850 сая төгрөгөөр болно гэж ойлгуулсан байхгүй юу.

 **Б.Болор:** -Засгийн газрын оруулж ирсэн саналаараа л явна шүү дээ. Үлдэнэ гэсэн үг байхгүй юу.

 **А.Бакей:** -Бас л эрэмдэг, зэрэмдэг дуусаагүй барилга үлдэж таарна.

 **З.Энхболд:** -Тендер зарлагдаад явж байгаа ажил гэж сая Болор гишүүн ярилаа шүү дээ.

 -Баярцогт гишүүн.

 **С.Баярцогт:** -Би энэ завсарлагын дундуур Эдийн засгийн хөгжлийн яам, Сангийн яамныхнаас бас асуулаа. Би энэ ажлын хэсэгт байгаагүй. Тэгэхээр хардах хэрэггүй. Би бодитой ажлын тухай л асууж байгаа юм.

 Одоо өргөн барьсныгаа харахаар төсөвт өртөг нь 1 тэрбум төгрөг. 2014 ондоо санхүүжүүлэх нь 383.7 тэрбум төгрөг гээд 1 сая төгрөг тавигдчихсан байгаа юм. Сая төсөвт өртгийг нь ийм хэмжээгээр нэмэгдүүлье гээд санал хураагаад дэмжигдчихсэн. Тэгээд тэрийгээ ажлын хэсэг татаад авчхаж байгаа юм. Тэгэхээр юу болж үлдэх вэ гэхээр Засгийн газраас өргөн барьсан төсөвт өртөг нь 1 тэрбум төгрөг, энэ жил санхүүжүүлэх нь 383.7 сая төгрөг гээд байж байгаа. Энэ нь Засгийн газрынхаа өргөн барьснаар орж ирээд батлагдчихлаа гэж бодъё. Би санхүүжилт нь гарах юм уу, гарахгүй юм уу гэдгийг л асуух гэсэн юм. Техникийн хувьд?

 **З.Энхболд:** -Хэнээс асууж байна вэ?

 **С.Баярцогт:** -Сангийн яамнаас асууж байна, Эдийн засгийн хөгжлийн яамнаас асууж байна. Энэ санхүүжилт гарах уу, гарахгүй юу? Бид нар батлагдсан гээд очоод тойргийнхоо хүмүүст хэлдэг, эргээд энэ төсөвт өртөг чинь нэмэгдээгүй учраас энэ гарахгүй ээ гээд ингээд суугаад байх юм уу?

 **З.Энхболд:** -Улаан сайд хаана байна? Батбаяр сайд Орост томилолттой яваа.

 -Шинэбаатар хариул. Пүрэв дэд сайд байсан, хаачсан бэ?

 Эдийн засгийн хөгжлийн яамны Төрийн нарийн бичгийн дарга хариулъя.

 **Б.Шинэбаатар:** -Баярцогт гишүүний асуултад хариулъя. Бид анх оруулахдаа анх тооцсон зураг төсвөөр нь тооцоод оруулсан. Нэмж гарахгүй гэж ойлгож байгаа. 1 тэрбум нь 4 дүгээр объектоор гэхэд 1 тэрбум нь гарчихсан байгаа. Тийм учраас тэр асуудал яригдахгүй гэсэн ойлголттой, санхүүжилт нь хийгдэнэ гэж ойлгож байгаа.

 **З.Энхболд:** -Танай яамны оруулж ирсэн саналаар Улсын Их Хурал баталж өгөх гэж байна. Үүгээр чинь болно гэж оруулж ирсэн юм байгаа биз дээ?

 **Б.Шинэбаатар:** -Болно гэж оруулж байгаа.

 **З.Энхболд:** -Тэгээд наад байшингаа болгоод дуусга л даа.

 -Эдийн засгийн хөгжлийн яам болно гэж үзэж байна.

 Баярцогт гишүүн тодруулъя.

 **С.Баярцогт:** -Би тодорхой зүйл асууж байгаа юм.

 **Б.Шинэбаатар:** -Зарлаж байж л. Зарлаагүй байхад, наадахыг чинь.

 **С.Баярцогт:** -Энэ 4 дүгээр санал бол одоо байгаагаараа 19.1.1.11 гээд, төсөвт өртөг нь 1 тэрбум төгрөг. Энэ жил санхүүжүүлэх нь 383.7 гэж байгаа. Тэгэхээр хүнд юу гэж уншигдаад байна вэ гэхээр 1 тэрбум төгрөг байж байгаад ойролцоогоор 620-н хэдийг нь гаргачихжээ. Одоо 383.7 үлдчихсэн. Үүнийг нь энэ жил гаргах юм байна гэж хүнд уншигдаад байгаа байхгүй юу. Гэтэл ажлын хэсэг чинь үзээд тийм биш байна. Хуучин байсан төсөвт өртөгтөө тултал гарчихсан юм байна. Энэ жил санхүүжүүлэх гэж байгаа 383.7-г чинь төсөвт өртөг дээр нь нэмж байгаа юм байна. Ингэх юм бол Сангийн яамны төрийн сан чинь мөнгийг нь гаргана шүү дээ. Тэгэхгүй, төсөвт өртөг нь тэрбумаараа байвал Сангийн яам хэдэн төгрөг энэ жил санхүүжүүлнэ гээд гаргачихсан байна ч гаргахгүй шүү дээ. Яагаад гэвэл наадах чинь төсөвт өртөг нь.

 **З.Энхболд:** -Эдийн засгийн хөгжлийн яам хариулъя.

 **О.Бат-Эрдэнэ:** -Эдийн засгийн хөгжлийн яамны Хөрөнгө оруулалтын нэгдсэн хэлтэс. Би нэг тайлбар хийе.

 Баярцогт гишүүний асуугаад байгаа саяын төсөл бол 1 тэрбум төгрөгөөр 2012 оны төсвийн тухай хуульд туссан. Эндээс нийтдээ 971.6 сая төгрөгийн санхүүжилт гараад ажил нь явчихсан. Одоо бол Соёл, спорт, аялал жуулчлалын яам нэмээд 337 сая төгрөгийн нэмэлт гэрээ хийхгүй бол дуусахгүй байна гэдэг ийм маягаар гэрээ хийчихсэн ийм л ажил. Тэгээд бодит байдал дээр санхүүжилт нь дутсан учраас холбогдох яам нь үүнийхээ дагуу л төсвийг нь нэмэхгүй бол болохгүй нь, бодит байдал ийм байна гэдгээр л саяын татагдаж байгаа хэдэн төсөл, арга хэмжээнүүд орж ирсэн юм. Одоо ажлын хэсэг татаад авчихаар тэрбум төгрөг өөрөө зогсоод.

 **З.Энхболд:**  -Чи юу яриад байгаа юм бэ? Танай яамны оруулж ирсэн тоог баталж өгөх гэж байна шүү дээ. Юун дутсан мөнгө яриад байгаа юм бэ? Чи Эдийн засгийн яаманд ажилладаг юм уу, ажилладаггүй юм уу?

 **О.Бат-Эрдэнэ:** -Энэ бол тэрбум төгрөгөөр, төсөвт өртөг нь 337-оор нэмэгдүүлье гээд ажлын хэсэг дээр орж ирсэн.

 **З.Энхболд:** -Нэмэгдүүлэхгүй гэж байна. Танай яамны оруулж ирсэн мөнгийг баталж өгөх гэж байна. Мөнгөө оруулж ирсэн юм бол түүгээрээ ажлаа хийж дуусга л даа.

 -Арвин гишүүн асууя.

 **Д.Арвин:** -Сая гишүүд ингээд байна л даа. Өөрсдийнхөө тойрог дээр юм тавих, гишүүд өөрсдөө ингэж санаачиллаа гэсэн ийм зүйл хардаж сэрдэж яриад байх шиг байна. Би зүгээр нэг тайлбар хийчихье. Энэ төсвийн тодотголд бас 2014 онд батлагдчихсан, улсын төсөвт батлагдчихаад, жишээлбэл, халуун усыг, цэцэрлэг ч гэх, дээвэр засах гэдэг юмаа оронд нь хөрөнгө оруулалтуудыг солих ийм зүйлүүд энэ дотор бас явж байгаа шүү гэдгийг хэлмээр байна. Энэ нь шинээр хөрөнгө оруулалт биш, 2014 оны төсөвт зохицуулалт хийсэн ийм зүйлүүд байгаа шүү гэдгийг бас хэлж, анхааруулъя. Тэгэхгүй бол бүхэлдээ тойргууд дээр юм тавиад байна гэж ингэж шүүмжлээд байх шиг харагдаж байна. Үүнийг бас тайлбарлах гэсэн юм. Өөр юмгүй.

 **З.Энхболд:** -Арвин гишүүн хэнээс асуув?

 **Д.Арвин:** -Гишүүдэд тайлбар хэлсэн юм. Дотроо солих юмнууд, шинэ юм биш гэж байгаа юм.

 **З.Энхболд:** -Санал юм байна.

 Баярсайхан гишүүн.

 **Ц.Баярсайхан:**  -Түрүүн Нямдорж гишүүн надаас нэг объектын тухай асуусан. Би Эрүүл мэндийн яамны яг тухайн объектыг мэдэхгүй. Яагаад гэвэл манайх хариуцаж байгаа юм биш.

 Одоо бидний тодотгох гээд байгаа 139 тэрбум төгрөгийн энэ ажил бол өнгөрсөн оны 8 сараас эхлээд л тендер нь зарлагдсан байсан, явж байсан ажлуудыг зогсоогоод тэгээд төсвийн тодотгол дээр 0 дүнтэй болгоод, хуульд оруулаад. Одоо бол ингээд 139 тэрбумаараа Их Хурлын тогтоолын дагуу л өөрчлөлт хийж байгаа объектууд шүү дээ. Энэ талаар түрүүн Төсвийн байнгын хорооны дарга, ажлын хэсгийн дарга хоёр уг нь ойлгомжтой тайлбарласан юм. Энэ дээр техникийн алдаа гараад нэмэгдүүлэх төсвөө төсөвт өртөг дээрээ нэмээгүйгээс шалтгаалаад ийм маргаан гарч ирсэн. Үүнийг гишүүд бас харилцан ойлголцохгүй, хоорондоо маргалдаад явчихлаа. Уг нь энэ их л буруу юм. Үүний цаана нэлээн олон аж ахуйн нэгжүүдийн үйл ажиллагаа, бас л хүсэн хүлээж байсан үр дүн талаар өнгөрөх ийм байдалд орох нь байна шүү дээ.

 Ер нь барилгын үнэ бүрдлийн асуудал, барилгын төсвийн энэ бүрдлийн асуудал бол тодорхой төвшинд хийгдээд явж байгаа. Хуучин Зам, тээвэр, хот байгуулалтын сайдын 18/181 гэсэн тушаалуудыг ярьдаг юм. Гэхдээ энэ тушаал гарах зайлшгүй шаардлага байсан юм. 2002 он хүртэл барилгын төсвийн норм, дүрмийг огт өөрчлөөгүй. 2007 он, 2009 он гээд цалинг хоёр удаа нэмсэн байгаа юм. Тэгээд цалингаа нэмэнгүүт нь цалингаасаа тооцдог тогтмол зардлуудынхаа хувь хэмжээг 50 хувиар, 56 хувиар, дээд тал нь 65 хувиар хүртэл бууруулж тооцсон байхгүй юу. Тэгээд эдийн засгийн хямрал гайгүй болоод ирэнгүүт буцаагаад тооцохдоо цалингаас тооцох нь болохгүй юм байна гээд, зарим тодорхой зардлуудаасаа норматив тооцсон юм.

 Үнийн өсөлтийн судалгаа хийгээд үзвэл өнөөдөр эрчим хүчний салбар дээр үнийн өсөлт 210 хувьтай байгаа, замын салбар дээр 187 хувьтай байгаа юм. Барилга дээр 65-84 хувийн өсөлт гэж ингэж харагдаж байгаа юм. Үнэ цаашдаа өснө шүү дээ. 1996 онд улсын төсвийг бид нар 380 тэрбумаар баталж байсан. Өнөөдөр хэд болчхоод байгаа билээ?

 Дээр нь он дамжиж байгаа, одоо бидний яриад байгаа баахан арга хэмжээг аваад үзэхээр 2006 оноос хойших арга хэмжээ байгаа юм. 2006-2007 оны арга хэмжээ дөрөв байгаа. 2012 он хүртэлх арга хэмжээ нь 46 хувийг эзэлж байгаа юм. Тэгээд энэ төсөв нэмэгдсэн шалтгааныг нь аваад үзэхээр ерөөсөө л зураг, төсөлгүйгээр оруулчихдаг он дамждаг гол шалтгаанууд л байгаа шүү дээ. Үүнийг улс төржилгүйгээр тухайн объект болгоныг нь манай гишүүд тойрог, тойрог дээрээ маш сайн мэдэж байгаа. Үүнийг гүйцээхгүй бол болохгүй. Он, он дахиад хойш нь тавиад байвал улам л илүү зардал гарах ийм л юм шүү дээ.

 Тийм учраас уг нь би ажлын хэсгийг энэ дээрээ ойлголцоод, энэ төсөвт өртгийг нь нэмэхдээ техникийн алдаа гарсныг ойлгуулаад. Хуучин бид нарын баталсан 30 дугаар тогтоолын хавсралт яг хэвээрээ байгаа. Тэр дагуу нь үзэж, хараад батлаад өгчих нь зайлшгүй хэрэгтэй л юм. Ер нь үнэ бүрдлийн асуудлаар, улсын төсвийн хөрөнгө оруулалтын энэ өртөг, зардлыг яаж тооцох вэ, дээр нь хоёр тогтоол дээрээ өөрчлөлт хийж болох нь уу гэдэг чиглэлээр бид нар салбар дундын, хувийн хэвшлийг оролцуулсан Эдийн засгийн хөгжлийн яам, Сангийн яамтай томхон ажлын хэсэг ажиллаж байгаа юм. Үүнийг зүгээр нэг сайд тушаал гаргаад шийдчихдэггүй, бас холбогдох байгууллагуудын судалгаа, дүгнэлт юман дээр үндэслэж гаргадаг учраас цаг алдаж байгаа юм бий. Тийм учраас би дээрх хоёр гарсан тогтоолыг буруу гэж үзэхгүй байгаа юм. Яагаад гэвэл энэ талаар бид нар нэлээн судалгаа хийсэн. Гагцхүү одоо ямар юмыг шийдэж чадвал энэ улсын төсвийн хөрөнгө оруулалтаар хийгдэх объектуудын төсөвт өртөг үнэ нь бодитой болж, энэ ажлыг цаг тухайд нь хийдэг болгох вэ.

 Тендерийн хуулиас шалтгаалсан юм байна шүү дээ. Тендер зарладаг, маргаан гарвал энэ маргаан нь 9 сарын дараа зогсож байж, дараагийн тендер зарлах ийм, бид хуулиар дандаа л он дамжуулаад явчихдаг. Тийм учраас Тендерийн хуульдаа өөрчлөлт оруулъя. Уг нь аудит шинжлээд ийм, ийм хүчин зүйлээс болжээ гэдгийг хэлэх байтал объект дээр төд гэж ярьдгийг буруу гэж үзээд байгаа юм. Тийм учраас цаашдаа бид нар барилгын тухай хуулийн шинэчилсэн найруулга дээр үнэ бүрдлийн асуудлаар би Улсын Их Хурлын гишүүдэд, намын бүлгүүд дээр танилцуулга хийнэ. Цаашдаа ийм тогтсон журамтай. Тэр нь үнийн өсөлтийн индексээр.

 **З.Энхболд:** -Хүрэлбаатар гишүүн.

 **Ч.Хүрэлбаатар:** -Ажлын хэсгээс төсөвт өртгийг нэмэгдүүлсэн саналуудаа татаж авч байгаад баярлаж байна. Бас дээр нь нэмээд хийчихсэн шинээр хөрөнгө оруулалтуудынхаа объектуудыг нэмээд татаад авчихвал бүр их баярлана.

 Сая Баярсайхан сайдын хэлж байгаа үгтэй би санал нэг байна. Гэхдээ та харамсалтай нь энэ үгийг 2014 оны улсын төсөв батлагдаж байхад ярих ёстой байсан. Энэ индэр дээрээс Ерөнхий сайд Алтанхуяг авилгажсан төсөв гэж хэлж байж, энэ бүх хөрөнгө оруулалтуудыг зогсоосон, царцаасан. Өнөөдөр Баярсайхан сайд үнэхээр бодит байдлаар үнэ өртөг нь өсөх ёстой байсан юмаа гээд хэлж байна. Уг нь та бүгд Засгийн газартаа хагас жилийн өмнө энэ байдлыг улс төржихгүйгээр эрүүл саруулаар ярьсан бол өнөөдөр бид нар ингээд сууж байхгүй, шал өөр асуудлууд яриад сууж байх байсан.

 Харамсалтай нь тухайн үеийнхээ төсвийг батлуулах, улс төр хийх зорилгоор хамаа, намаагүй юм ярьж байж өнөөдрийн байдалд хүргэсэн. Тэр үйлдлүүд чинь өнөөдрийн эдийн засгийн хямралд маш их хувь нэмрээ оруулсан. Харин өнөөдөр Засгийн газрын гишүүд үүнийгээ ойлгож эхэлж байгаад баяр хүргэе. Цаашдаа аливаа нэгэн үгийг хэлэхээсээ өмнө гарах үр дагаврыг нь сайн бодож хоорондоо зөвлөлдөж байгаад мэдэхгүй, чадахгүй зүйл байвал мэддэг, чаддаг хүнээс нь асууж байгаад үгээ хэлж байгаарай гэдгийг нэгдүгээрт зөвлөе.

 Хоёрдугаарт нь, би аймгуудаас сонгогдож ирсэн гишүүдийн гаргаж байгаа гомдлыг ойлгож байна. Аймагт нь төсөв дээр нь хэдэн төгрөг нэмчихсэн, үүнийг нь хасаж байгаа дээр эмзэглээд, түүнийг тойрч гарахын тулд үнэн, худал яриад байгааг ч бас ойлгож байна. Гэхдээ ингэх хэрэггүй. Одоо татаж авсан энэ объектууд дээрээ Үндэсний аудитын дүгнэлтийг үндэслээд төсөвт өртөг нь нэмэгдсэн бол бүх объектыг нь бүгдийг нь оруулж ир. Бүгдийг нь оруулж ирэх эдийн засгийн нөөц бололцоо байхгүй гэж байгаа бол эрэмбэлээд, нэг номерт нь бүх цэцэрлэгүүд явна, хоёрдугаарт бүх сургууль явна, гуравдугаарт бүх эмнэлэг явна гээд эрэмбэлээд аваад ороод ир. Тэгвэл ямар маргаан гарах юм бэ?

 500-г 1 тэрбум 500 гээд дундаас нь тэрбум төгрөгийн зөрүү ороод ирэхээр чинь 100 сая төгрөг дутаад объектуудаа зогсоолгочихсон олон Их Хурлын гишүүн энэ танхим дотор сууж байгаа шүү дээ. Тэр хүмүүс нь тойрогтоо очоод хэлэх үггүй, уулзах нүүргүй ийм байж болох юм уу? Үгүй биз дээ. Бас л та бүгдтэй адилхан ихэнх нь сонгогдчихсон хүмүүс шүү дээ. Тийм учраас татаж аваад цөөн нэг, хоёр хүн өөр өөрийнхөө тойрог дээрээ илүү юм нөхөж оруулж ирдэг аргаар биш, нийт сонгогдсон гишүүдийг Төсвийн байнгын хороонд харьяалагддаг байна уу, харьяалагддаггүй байна уу, ажлын хэсэг гээд бараг сүлжээ маягийн юм болчихсон, энд нь ордог байна уу, орохгүй байна уу гэдгээс үл хамаараад бүгдэд нь тэгш оруулаад ирвэл өнөөдрийнх шиг ийм маргаан гарах уу? Гарахгүй шүү дээ.

 Тийм учраас ажлын хэсгийг яг энэ бүрэлдэхүүнээр нь цаашид ажиллуулж болохгүй ээ. Зогсоох ёстой, болиулах ёстой. Арай жаахан ёс зүйтэй, жудагтай ийм хүмүүсийг оруулж ирээд Үндэсний аудитынх нь дүгнэлт дээр үндэслэж байгаад бүгдээс нь саналыг нь авч байгаад адилхан жигд оруулж ир. Тэгэх юм бол энэ дээр гомдол гарахгүй шүү дээ. Зарим нэг нь нүүрээ улалзуулаад тайлбар өгөх гээд оролдох ийм үйл явдлууд гарахгүй шүү дээ.

 Гуравдугаарт нь, эдийн засгийн хямрал болж байгаа. Бид нар эдийн засгийг идэвхжүүлэх гэсэн энэ төлөвлөгөөндөө зардлыг 20 хувиар бууруулна гээд ярьчихсан. Тэгвэл тэр нэмэгдэх гэж байгаа бүх хөрөнгө оруулалтуудаа объектуудыг нь гаргаад эрэмбэлээд, заримыг нь хасаад, урсгал зардал дээрээ төрийн данхайж байгаа бүтцүүдээ цөөлөөд, дэд сайдуудыг, ажлаа мэдэхгүй дэд сайдууд /ажлаа мэдэхгүй байгаа нь өнөөдөр харагдаж л байна шүү дээ/, орон тооны хүмүүсээ алга болгоод, бүхэл бүтэн яамаар нь алга болгоод, ажлаа хийж мэдэж байгаа яамдыг нь үлдээгээд ингээд явбал жинхэнэ эдийн засгийг хямралаас гаргах зүйл чинь болно. Дээр нь тэр мөнгөөрөө бид нар царцаагаад байгаа хөрөнгө оруулалтуудаа шийдэж болно. Заавал зээл авах албагүй. Зээл авахын тулд та нар цэцэрлэгийн барилга барих дургүй байгаа юм уу гээд хоёрын хооронд улс төр хийгээд байх шаардлагагүй шүү дээ.

 **З.Энхболд:** -Энх-Амгалан гишүүн.

 **Л.Энх-Амгалан:** -Яг шаардлагатай байгаа хөдөө, орон нутагт баригдах гэж байгаад хасагдаж байгаа дотор эмнэлгүүд бас байгаа, сургуулийн барилгууд хасагдаж байгаад их харамсаж байна. Энэ чинь ерөөсөө Засгийн газар өргөн барьсан тодотголоо зөв тайлбарлаж чадахгүй байгаа учраас л гишүүдийн дунд ийм буруу ойлголт төрчихлөө шүү дээ. Яг энэ төсвийнхөө тодотголыг зөв тайлбарлаж, гишүүдэд зөв мэдээлэл өгвөл энэ чинь цаашаа дэмжинэ. 12-хон объектын л асуудал. Цоо шинээр орж ирсэн объектууд байхгүй байна. Тэгээд төсвийн тодотголын хүрээнд энэ зүйлээ.

 Гол үл ойлголцлууд нь хаана гараад байна вэ гэвэл Эдийн засгийн хөгжлийн яамнаас хийсэн жишиг зураг гэж хийсэн юм билээ. Би зөвхөн өөрийнхөө аймгийн Их-Уул сумын эмнэлгийг ярьж байна. Төсөвт өртөг нь 2014 оны улсын төсөвт 850 сая гээд суучихсан. Гэтэл Эдийн засгийн хөгжлийн яамны гаргасан жишиг зураг нь өөрөө 1.5 тэрбум болоод ингэхээр чинь 1.5 тэрбумаар энэ чинь баригдах шаардлага амьдрал дээр үүсэж байна шүү дээ. Засгийн газрын ийм буруутай алдаанаас болоод хэд хэдэн объектууд баригдахгүйгээр дахиад нэг жил хойшилж байгаад л харамсаад байна л даа. Бид нар дахиад 270 объектыг царцааж, царцааж бүтэн хоёр жилийн турш царцааж, царцаачхаад сая 140 объектынх нь хувь заяаг шийдэх шиг боллоо. Дараа нь дахиад 130 объектын хувь заяа маш тодорхойгүй үлдэж байгаа. Дахиад энэ 130 дээр нэмээд төсвийн тодотголоор, сая бид нарын санал хураагаад явж байсан 12, 13 объект дахиад л царцаад үлдэх нь байна шүү дээ. Зарим нь эхэлчихсэн явж байгаа.

 Их Хурал нь өөрөө өөрийнхөө баталсан хуулийг тэр хуулиар нь баталгаажуулж чаддаггүй. Сүүлдээ аудит гэдэг Үндэсний аудит гэдэг газар л Улсын Их Хурлын баталсан хуулийг өөрсдөө хянадаг, өөрсдийнхөөрөө шийддэг, үзэмжээрээ шийддэг, аль объектыг хэдэн онд дуусгах вэ, аль объектыг хойшлуулах вэ гэдгийг аудитын газар л шийддэг ийм хэлбэр рүү орчхож байгаа юм уу? Тэгвэл бид төсөв баталж, Төсвийн тухай хууль баталж суух хэрэг байгаа юм уу? Аудитын газрын хэдэн нөхдүүд, ерөөсөө юм гараад ирэхээр л аудит руу шидчихдэг, аудитын газрын хэдэн нөхдүүд л үзэмжээрээ шийддэг ийм л Төсвийн тухай хуультай болчхоод байна шүү дээ.

 Энэ дээр би арай өөр байр суурьтай. Төсвийн тодотгол өргөн барьсан Засгийн газар энэ тайлбаруудаа зөв хийгээч ээ. Гишүүддээ зөв мэдээлэл өгөөч. Энэ дээр ерөөсөө улс төржөөд байх шаардлага байхгүй. Бид нар өөрсдөө энэ кнопоороо дахиад хэдэн объектуудыг тэр тусмаа эмнэлэг, сургуулиудыг эрэмдэг, зэрэмдэг болгож үлдэж байна шүү. Хэрэв ингээд ажлын хэсэг татсан тохиолдолд, Улаан сайдын ярьж байгаа төгс төгөлдөр төсвийн тодотгол энэ 6 сард хийсэн. Энэ 6 сардаа эд нар заавал орж ирэх ёстой шүү гэж бодож байгаа юм.

 **З.Энхболд:** -Бямбацогт гишүүн.

 **С.Бямбацогт:** -Ер нь татаж аваад эргээд үнэхээр ач холбогдлоор нь эрэмбэлээд, үнийг нь харьцуулаад орж ирэх нь зөв байх. Яах аргагүй саяын санал хураах гэж байгаа объектуудыг харьцуулаад үзвэл бас өөр, өөр үнэтэй байгаад байгаа юм. Жишээлбэл, соёлын төвийн барилга бидний баталсан төсөв дээр Сэлэнгэ аймгийн Шаамар суманд 863 сая гэж байхад Сэлэнгэ аймгийн Орхонтуул сумын соёлын төвийн барилга нь /гэхдээ бүр багийнх шүү/ 1 тэрбум 383 сая гээд. Нэг аймагт нэг нь сумын соёлын төв, нэг нь багийн соёлын төв. Сумынх нь 863, багийнх нь 1 тэрбум 383 байдаг ийм зөрүүтэй байж болохгүй ээ. Жишиг үнэ гэж байх ёстой.

 Уг нь аудит гаргахдаа ер нь цэцэрлэг барихад 1 м² нь төд орчим байх юм байна, сургууль барихад 1 м² нь төд орчим байх юм байна гэж хаана ч адилхан. Тээврийн зайнаасаа хамаараад өөрчлөгддөг, бусдаар яг адилхан тийм жишиг үнэтэй байхгүй бол хөөцөлддөг гишүүдтэй, хөөцөлддөг сайд нартай аймгууд, сумуудад нь өндөр үнэтэй барилга баригддаг. Хөөцөлдөж чаддаггүй, мөрөөрөө бизнесээ хийдэг хүмүүст нь болохоор хямд үнэтэй барилга баригддаг ийм л байдлыг бид өөрчлөх гэж аудитыг ажилласан байх гэж боддог юм.

 Харамсалтай нь энэ өөрчлөгдсөнгүй. Анх Ерөнхий сайд оруулж ирээд авилгажсан төсөв гэж хэлсэн. Үүн дээр аудит гарч ирсэн. Авилгажсан төсөв гэж хэлэхдээ яагаад тэр үг гарсан бэ гэхээр Ерөнхий сайд маань, Засгийн газар маань өөрсдөө үнийг өсгөнө, 750 тэрбум төгрөгөөр үнийг өсгөнө гэж оруулж ирсэн. Энэ яагаад ингэж ялгавартай байдлаар үнэ өсдөг юм бэ? Танил талаараа, хөөцөлддөг хүмүүсийнх нь үнэ өсдөг юм уу гээд ярихаар авилгажсан төсөв байсан, авилгажсан төсвийг ажлын хэсэг байгуулж ажиллана гэж Улсын Их Хурлаас үүрэг өгсөн, аудит маань дүгнэлтээ гаргасан. Аудитын гаргасан дүгнэлт дээр үндэслээд Төсвийн байнгын хороо хуралдаад Засгийн газарт энэ 243 объект дээр чиглэл өгсөн. Засгийн газар нь түүнийх нь дагуу аудитын дүгнэлт дээр үндэслээд Төсвийн байнгын хорооны өгсөн үүрэг, даалгаврыг биелүүлээд эргээд энэ объектуудыг ийм үнэтэй барьж болох юм байна гээд, саяын нэмэгдэж байгаа энэ 10 объектыг оруулж ирсэн.

 Гэтэл эргээд ажлын хэсэг маань дахиад нэмнэ гээд явж байгаа юм. Тэр аудитын дүгнэлт хаачив? Засгийн газар нь бид үүгээр хийж болно гэсэн нь хаачив? Ийм байдлаар эргээд Улсын Их Хурал дээр төсвийг өөрчилдөг асуудал, хариуцсан хүмүүс нь хийдэг биш, Улсын Их Хурын гишүүдийн хийдэг ажил маань энд харагдаад байгаа юм. Хэрвээ ингэж хийх гэж байгаа бол гарцаа байхгүй шийдэх ёстой бол орхигдсон, хаягдаж байгаа, үлдэж байгаа тэр объектуудыг бүгдийг нь хамтад нь ярих ёстой.

 2011 онд эхэлсэн, 2012 онд эхэлсэн объект одоо царцаад мөнгөгүй зогсож байгаа шүү дээ. Тэдгээр нь ингээд хаягдаад байгаад байдаг, бусад нь яагаад дундуур нь орж ирээд үнэ нь нэмэгдээд яваад байдаг юм бэ? Дунд нь аудитын дүгнэлт хаачсан юм бэ? Засгийн газрын хийж байгаа ажил нь яасан юм бэ? Өнөөдөр танилцуулж байгаа, тайлбарлаж байгаа байдлыг бид сонсож байна. Иймэрхүү байдалтай л бидний ажил уялдаа, холбоотой яваад байна л даа. Уг нь ийм байдлаа засах гэж энэ хэдэн объектыг өнгөрсөн 11 сараас өдий болтол царцаасан, зогсоосон, шалгасан. Аудит дүгнэлтээ гаргасан, Улсын Их Хурал хэлэлцсэн. Засгийн газар нь эргүүлж оруулж ирсэн. Харамсалтай нь нөгөө байдал чинь дахиад л давтагдаад байж байна.

 Үүнийг нэг мөр шийдчихье гэсэн шүү дээ. Хэн нэгнээс, хэн нэгэн байгууллага, хүнээс үл хамаарч жишиг үнэтэй л объект нь баригддаг, эрэмбээрээ, ач холбогдлоороо явдаг байя гэдэг зарчмыг л бид тогтоох гэж уг нь оролдсон. Чадсангүй. Одоо дахиад л ийм байдал руугаа орж байна. Тийм болохоор дахиад төсвийн тодотгол орж ирнэ гэж байгаа. Энэ дээрээ үүнийгээ бас нэг мөсөн шийдье.

 Баярсайхан сайд сая хэлж байна. Үнэ өсөх ёстой гэж. Эцэст нь үнэ өссөний буруутныг яасан бэ? Хэдэн төсөвчин нь авилгачин юм байна, өмнөх Засгийн газар баахан авилгажсан төсөв хийдэг байсан юм байна гээд хэдэн төсөвчин рүүгээ юмаа чихээд, өмнөх Засгийн газар руугаа юмаа чихээд гарсан шүү дээ. Гэтэл энэ байдал чинь бодитоор байж байна шүү дээ. Тийм болохоор үүнийгээ бас нэг мөр шийдэх ёстой байх. Дараа хийх төсвийн тодотгол дээрээ энэ асуудлыг бүгдийг хамтад нь оруулж ирээд, Засгийн газар маань үүнийгээ нэг мөр шийдээд, үнийн өсөлтийг яаж тооцох юм, үнийг яаж индексжүүлэх юм, үүнийгээ шийдэх нь зөв байх. Тэгэхгүй хөөцөлддөг юм уу, эсвэл наагуур, цаагуур гүйдэг хүмүүсийнхийг аваад яваад байдаг, бусдаар жирийн хүмүүсийнх нь юм явдаггүй ийм байдалтай байж болохгүй байх гэж бодож байна.

 **З.Энхболд:** -Нямдорж гишүүн.

 **Ц.Нямдорж:**  -Саяын саналыг татаж авсны дараа Засгийн газраас орж ирсэн санал үлдэнэ л дээ. Түүгээрээ л энэ объектууд чинь санхүүжилт энэ жилдээ хийгдэнэ. Үүнийгээ нэгдүгээрт ойлголцмоор байгаа юм. Наадуулыг чинь сох зогсоох гэж зүтгээд байгаа хүн байхгүй шүү дээ. Дургүй хүргээд байгаа юм бол Их Хурал дээр оруулж ирээд гишүүд ярьж байгаад цөөхөн хүн дураараа барилгын үнэ нэмдэг явдал хийгдээд байна шүү дээ. Засгийн газарт нь зохистой тайлбар байхгүй. Ийм асуудал нэгдүгээрт байгаа юм.

 Хоёрдугаарт, хуулийн ажлын бодитой шаардлага хэлэхээр юм чинь, болохгүй бол сөрөг хүчин рүү дайрдгаа боль оо. Ардчилсан намын бүлгийн даргаас эхлээд ажил хариуцаж байгаа бүх гишүүд нь. Та нарт дутагдал байгаа бол энэ төсөв зохиож чадахгүй байгаа Засгийн газраасаа хариуцлагаа асуу. Төсвийн хэлэлцүүлэг зохион байгуулж чадахгүй байгаа тэр Байнгын хороотойгоо асуудлаа ярь. 45 хүнээ бүрдүүлээд энд асуудлаа шийдэж сур, та нар. Ер нь ямар сандал дээр, улс төрийн ямар байр суурь дээр сууж байгаагаа та нар ойлгож байна уу, үгүй юу? Нэг ийм зүйл хэлье.

 Дараа нь хэлэх юм бол, дааганаас унаж үхдэггүй, даравгараас болж унаж үхдэг гэдэг ардын үг байдаг. Энэ жилийн төсвийн будлиан бол Засгийн газраас өөрөөс нь л болсон шүү дээ. Өөрсдөө төсөв зохиохын өмнө төсөвчин гэж баахан авилгачид байна гэж Ерөнхий сайд нь дайраад, тэр төсөвчид чинь дандаа Засгийн газрын хүмүүс байдаг байхгүй юу. Сургуулийн барилгын зургийг Боловсролын яамныхан нь, спорт, аялал жуулчлал, эмнэлгийн чиглэлийн юмнуудыг Эрүүл мэндийн яамныхан нь өөрсдөө зохиодог байхгүй юу. Тэгэхдээ хуультай. Барилгын тухай хуулийн дагуу энэ хуулийн дагуу батлагдсан төсөв зохиох журмын дагуу энэ бүх юм чинь зохиогдоод ирсэн. Тэгээд төсөвчин гэж өөрийнхөө Засгийн газар руу баахан дайрчхаад, дараа нь Их Хурал дээр санал оруулж ирчхээд, бид нар авилгажсан төсөв оруулчихлаа шүү, 10 хувийг нь замаас нь авдаг юм шүү гэсэн юм яриад ингээд бүх юм будлиулаад хаясан шүү дээ.

 Тэгээд нэг буруу гишгэхээр хоёр дахь нь дандаа болдог. Аудитын газар шалгалт хийсэн явдал буруу. Одоо бүр аудитын газар объектын үнэ тогтоодог, барих оныг нь тогтоодог газар болж хувирлаа шүү дээ. Энэ чинь батлагдсан төсвийг зориулалтын дагуу зарцуулж байна уу, үгүй юу гэдэгт нь хяналт тавьж дүгнэдэг газар болохоос биш, төсөв зохиодог газар биш ээ.

 Одоо аудитын газрын дүгнэлт гээч юмны дагуу ажил хийдгээ Засгийн газар ч зогсоох хэрэгтэй, Их Хурал ч зогсоох хэрэгтэй. Ер нь яалтай ч юм бэ. Тэгээд энэ Засгийн газраас оруулж ирснээр нь энэ юмаа батлаад цааш явмаар байх юм. Үнэ өслөө, үнэ өслөө л гэнэ. Хоёр тушаал гарсан юм. 2012 онд Баттулга сайд буухынхаа өмнөх өдөр барилгын үнэ тооцох нэг тушаал гаргаад, түүгээр үнэ нэлээд нэмэгдсэн. Дараа нь Дашдорж сайд болчхоод нэг тушаал гаргасан. Түүгээр жаахан үнэ нэмэгдсэн. Гэхдээ ингэж 600 саяын өртөгтэй байсан объект 1 тэрбум 600 сая болтлоо өртөг нь нэмэгдэх ийм тушаал гараагүй ээ. Гараагүй.

 Энэ үндэслэлгүйгээр объектын үнэ нэмээд байгаа юмны цаад талд далдуур заваан юмнууд хийх тийм санаанууд байгаа шүү. Үүнийг нуугаад байж хэрэггүй. Яахаараа 600-хан сая төгрөгийн үнэтэй байсан юм 1 тэрбум 600 сая болчихдог юм бэ? Хоёр давхар соёлын төв шүү дээ. Тэрийг чинь өчнөөн, төчнөөнийг бариулсан, квадратыг нь ч мэднэ. Бүр гайхаад байгаа юм. Ийм юмнууд байгаа учраас цаашдаа Засгийн газар төсөв оруулж ирдэг хариуцлагаа дээшлүүл л дээ. Өөрсдөө өөрийнхөө ажлыг самардгаа больчих л доо. Энэ Засгийн газрын бүтэлгүй бүх юм тархинаасаа түрүүнд ажилладаг амтай холбоотой юм. Яасан ч тэвчээргүй, тэсвэргүй амтай ийм хүмүүс байдаг юм. Дандаа өөрсдөө ажлаа будлиулдаг, унагадаг. Тэгээд л нэг зөнөчихсөн согтуу хүн цамцандаа орооцолдож унаж байгаа юм шиг үгэндээ орооцолдож унасаар байгаад бүтэн хоёр жилийг ардаа хийлээ шүү дээ. Та нарын аманд скоч наалтай биш, ер нь яах юм бэ? Дэндүү байна шүү дээ.

 Энэ жил энэ объектууд чинь бүгдээрээ ажил нь эхэлчих ёстой байж байтал энэ объектын төсвийг хэлэлцэнэ гэж бүтэн жил Их Хурал ярилцаад ямар ч үр дүн гарахгүй байна шүү дээ.

 **Д.Арвин:** -Одоо ажлаа хиймээр байна. Загнуулах гэж энд сууж байгаа биш.

 **З.Энхболд:** -Мэндчилгээ дэвшүүлье. Нийслэлийн Чингэлтэй дүүргийн 23 дугаар дунд сургуулийн 11 дүгээр ангийн 37 сурагч Төрийн ордон, Улсын Их Хурлын үйл ажиллагаатай танилцаж байна. Сурлагын амжилт, эрүүл энх, сайн сайхныг хүсье.

 Ажлын хэсэг саналаа татаж авсны дараа үлдэж байгаа саналуудаар санал хураая.

 14 дүгээр санал. Хөрөнгө оруулалтын жагсаалтын 10.1.6 дахь заалт буюу Захирагчийн ажлын албаны барилгын дуусгал /Сэлэнгэ, Ерөө сум, Бугант тосгон/ гэсэн төсөл, арга хэмжээний эхлэх хугацаа 2014 гэснийг 2012 гэж /урагшлуулж тавьдаг нь яаж байгаа юм бэ?/ төсөвт өртөг 250 сая төгрөгийг 600 сая төгрөг гэж тус тус өөрчлөх.

 -Ямар ялгаатай юм бэ?

 Эрдэнэбат ямар учраас тайлбар хэлэх гэж байгаа билээ?

 Ажлын хэсгийн гишүүн Ж.Эрдэнэбат тайлбар хэлье.

 **Ж.Эрдэнэбат:** -Би ажлын хэсэгт ороод бас ажилласан. Ажлын хэсгийн гишүүд руу бурууг зүтгүүлээд байх шаардлагагүй байх гэж би бодож багаа юм. Энэ дээр би нэг тайлбар хэлэхэд юу вэ гэхээр, өмнөх Их Хурлаар батлахдаа 2014 он, 2014 он 250 сая гээд төсөвт өртгийг нь тавиагүй явчихсан байхгүй юу. Төсөвт өртөг нь 250 сая, гүйцэтгэл нь 250 сая. Эхлэх хугацаа нь 2014 он, дуусах хугацаа нь 2014 он гээд. Гэтэл энэ ажил маань өөрөө 2012 онд эхэлсэн, төсөвт өртөг нь 600 сая төгрөгийн өртөгтэй байсан ийм ажил юм. Энэ яах вэ, үндсэндээ найруулгын шинж чанартай л засвар. Засвар л орж байгаа, өөр ямар нэгэн өөрчлөлт юм ороогүй. Төсөвт өртөг нь хуучин байснаасаа нэмэгдэж байгаа юм байхгүй. Төсөвт өртөг нь бодит байдлаараа 600 сая байсан юм.

 **З.Энхболд:** -250 гэж бичсэн нь ямар учиртай юм бэ?

 **Ж.Эрдэнэбат:** -250 нь хуучин гүйцэтгэл дээрээ байсан 250 сая. Өмнөх дээр батлагдсан 250 сая байхгүй юу. Тэгээд 250-саа дутуу санхүүжилт байсан нь явна. Яг ингээд уншвал захирагчийн албаны барилгын дуусгал гэчихсэн байгаа биз? Дуусгал гэчихсэн мөртлөө эхлэх хугацаа нь 2014, дуусах хугацаа нь 2014. Төсөвт өртөг нь 250, гүйцэтгэл нь 250 гээд тавьчихсан байсан байхгүй юу. Дуусгал гэдэг утгаараа бол 2012-2014 он, тэгээд төсөвт өртөг нь 600, гүйцэтгэл нь дуусгалтын үлдэгдэл санхүүжилт нь 250 сая байсан ийм л зүйл байгаа юм. Үндсэндээ найруулгын шинж чанартай юм л даа.

 **З.Энхболд:** -Саналаа хураая.

 14 дүгээр саналыг ажлын хэсэг гаргасан байна, Байнгын хороо дэмжсэн.

 Дэмжье гэдгээр санал хураалт явуулъя.

 Санал хураалтад 58 гишүүн оролцож, 30 гишүүн дэмжиж, 51,7 хувийн саналаар 14 дэх санал дэмжигдлээ.

 Одоо нэр томьёо солих, үнийн дүн дотроо арга хэмжээ эхэлж байна. Зөв үү?

 17 дахь санал. Боловсрол, шинжлэх ухааны сайдын багц дахь хөрөнгө оруулалтын хавсралтын 17.1.1.151 дэх заалт буюу сургуулийн барилга 640 суудал /Улаанбаатар, Баянзүрх дүүрэг, 19 дүгээр хороо/ 2014-2015 он. Төсөвт өртөг 3 тэрбум 200 сая төгрөг.

 **С.Баярцогт:**  -15-ыг уншина.

 **З.Энхболд:** 15, 16 татагдсан. 8-аас 16 хүртэл татаад, 14 ганцаараа үлдсэн.

 **Д.Эрдэнэбат:**  -15 чинь?

 **З.Энхболд:** -15, 16-г мөн адил татна гэж хэлсэн.

 -Баярцогт буруу юм уншиж байгаа биз дээ?

 **С.Баярцогт:** -Хоёр гээд, Хөрөнгө оруулалт гээд 15, 16 гэж явах юм биш үү?

 **З.Энхболд:** -Тэр хүрээгүй. Одоо эхний 1-ээс явж байгаагийн 17 дээр явж байна.

 2014 онд санхүүжих дүн 2 тэрбум гэсэн төсөл, арга хэмжээг хасаж, 2014 онд санхүүжих 2 тэрбум төгрөгийг дараах арга хэмжээнд зарцуулахаар зохицуулалт хийх.

 **Д.Эрдэнэбат:** -Дарга өөр юм руу яваад байна шүү дээ.

 **З.Энхболд:** -Эрдэнэбат, Баярцогтын ширээ юу болчихсон юм бэ? Хүн юм уншуулахгүй.

 -Болор, би зөв явж байгаа биз дээ? Болор гишүүн микрофонд хэлээдэх.

 **Б.Болор:** -Одоо та яг зөв явж байна. Ер нь энэ ажлаа явуулахын тулд л би сая маргаантай байгаа асуудлыг татаад, дараагийн асуудлууд дандаа дотроо гүйж байгаа, зохицуулалт хийгдсэн, төсөвт өртөг нэмэгдээгүй, төсөв хасагдаж, нэмэгдээгүй ийм саналууд байгаа учраас гишүүд минь дэмжээч ээ гэж хүсэж байна. Та яг зөв уншаад явж байна.

 **З.Энхболд:** -Үргэлжлүүлэн уншъя.

 Цэцэрлэгийн барилга 100 ор /Улаанбаатар, Баянзүрх дүүрэг, 24 дүгээр хороо/ 2014-2014 он. Төсөвт өртөг 855,4 сая төгрөг. 2014 онд санхүүжүүлэх дүн 855.4 сая төгрөг. Цэцэрлэгийн барилга 100 ор /Улаанбаатар, Баянзүрх дүүрэг, 25 дугаар хороо/ 2014-2014 он. Төсөвт өртөг 721.3 сая төгрөг, 2014 онд санхүүжих дүн 721.3 сая төгрөг гэсэн арга хэмжээнд мөн сайдын багцад зарцуулахаар нэмж тусгах. Үлдэгдэл санхүүжилт 423.3 сая төгрөгийг орон сууцны барилгын дээвэр, гадна өнгө, цахилгаан шатны засварын ажил /Улаанбаатар, Баянзүрх дүүрэг/ 2014-2014 он. Төсөвт өртөг 423.3 сая төгрөг. 2014 онд санхүүжих дүн 423.3 сая төгрөг гэж өөрчлөн Барилга, хот байгуулалтын сайдын багцад зарцуулахаар нэмж тусгах. Санал гаргасан ажлын хэсэг, Байнгын хороо дэмжсэн.

 Хоёр цэцэрлэг, барилгын дээвэрт олгож байна.

 Дэмжье гэдгээр санал хураая.

 Санал хураалт.

 Санал хураалтад 56 гишүүн оролцож, 31 гишүүн зөвшөөрч, 55.4 хувийн саналаар 17 дахь санал дэмжигдлээ.

 18 дахь санал. Боловсрол, шинжлэх ухааны сайдын багц дахь хөрөнгө оруулалтын хавсралтын 17.1.1.102 дахь заалт буюу сургуулийн барилгын өргөтгөл 320 суудал /Улаанбаатар, Сүхбаатар дүүрэг, 11 дүгээр сургууль/ 2012-2014 он. Төсөвт өртөг 3 тэрбум 400 сая төгрөг. 2014 онд санхүүжих дүн 3 тэрбум 400 сая төгрөг гэсэн төсөл, арга хэмжээний дуусах хугацааг 2015 он болгож, төсөвт өртгийг хэвээр үлдээн, 2014 онд санхүүжих дүнг 2 тэрбум 900 сая төгрөг болгон, мөн арга хэмжээний 2014 онд санхүүжих дүнгийн үлдэгдэл санхүүжилт 500 сая төгрөгийг дараах арга хэмжээнд зарцуулахаар зохицуулалт хийх.

 Сургуулийн барилгын үлдэгдэл санхүүжилт 320 суудал /Ховд, Булган сум/ 2012-2014 он. Төсөвт өртөг 1 тэрбум 860 сая төгрөг. 2014 онд санхүүжих дүн 300 сая төгрөг. Сургуулийн барилгын үлдэгдэл санхүүжилт 320 суудал /Хөвсгөл, Ринчинлхүм сум/ 2012-2015 он. Төсөвт өртөг 1 тэрбум 341.8 сая төгрөг. 2014 онд санхүүжих дүн 200 сая төгрөг гэсэн арга хэмжээнд мөн сайдын багцад зарцуулахаар төсөлд тус тус нэмж тусгах.

 -Баярцогт гишүүн асууя.

 **С.Баярцогт:** -Одоо ёстой шударга юм яриад байсан хүмүүс шударга юмаа жаахан ярихгүй бол /би улс төржөөд байгаа юм байхгүй/. Одоо та нар төсөвт өртгийг нь хэвээр нь үлдээчхээд, санхүүжилтээс нь буулгаж үлдээгээд өөр юм руу зарж байна шүү дээ. Тэгж болохгүй ээ.

 Би ажлын хэсэгтэй ярьж байна. Өөрөө амьдрал мэдэхгүй байж олон юм яриад. Чи Сэлэнгэ аймгийн Орхонтуул сумыг мэдэх юм уу? Мэдэхгүй шүү дээ, чи. Рашаант гэдэг чинь 3 мянган хүнтэй баг гэж нэрлэгдэж байгаа болохоос биш, сум шиг байхгүй юу. Манай Сэлэнгэ аймгийн олон сум, хороо тийм зовлонтой, за юу. Гурав, гурав хуваагдчихсан. Социализмын үед тэгээд л хийчихсэн. Тэнд ажиллаж, амьдарч байгаа хүмүүсийн буруу гэж юу байгаа юм бэ. Мэдэхгүй байж, битгий ярьж бай. Мэддэг юмаа ярь л даа. Чи Рашаант тосгоны тухай юу ч мэдэхгүй. Тэгээд дайраад байх хэрэггүй шүү дээ. Тийм учраас энэ зарчим нь буруу болж байна гэж л хэлж байгаа юм. Би танай Ховд руу хэзээ дайрсан юм бэ?

 -Асуулттай гишүүд кнопоо дар.

 Мэндчилгээ дэвшүүлээдэхье. Улсын Их Хурлын гишүүн Тэрбишдагва, Эрдэнэчимэг, Сумъяабазар нарын урилгаар Сонгинохайрхан дүүргийн нутагт байдаг Онцгой байдлын аврах албаны тусгай ангийн албан хаагчид нийт 40 хүн Төрийн ордон, Улсын Их Хурлын үйл ажиллагаатай танилцаж байна. Та бүхэнд ажлын амжилт, эрүүл энх, сайн сайхныг хүсэн ерөөе.

 Батцогт гишүүн асууя.

 **Д.Батцогт:** -Би Баярцогт гишүүний юун дээр хэлье л дээ. Энд Ховдын юман дээр эргэлзэж тээнэгэлзээд байх юм байхгүй юм. Засгийн газрын нөөцөөс баригдаж байсан, нөгөө шатсан сургууль гээд миний бүтэн жил тойрч хэрүүл хийдэг чинь л энэ байхгүй юу. Тэгээд улсын төсөвт ч суугаагүй, 0 үнийн дүнтэй жагсаалтад ч ороогүй ийм юм. Тэгээд наадах чинь энэ онд хаягдахгүй байх үүднээс л одоо хэдэн төгрөг оруулж ирээд тавьж байгаа шүү дээ. Энд эмзэглээд, хөрөнгө мөнгө нэмчихсэн юм байхгүй гэдгийг л хэлэх гэсэн юм.

 **С.Баярцогт:** -Томоор нь авсан дүнгээсээ салгаад, дараа жил нь.

 **Д.Батцогт:** -Тэгээд яах юм бэ? Тэрийг чинь тэгээд хаях юм уу?

 **З.Энхболд:** -18 дугаар саналаар санал хураая.

 Санал хураалт.

 Санал хураалтад 57 гишүүн оролцож, 37 гишүүн зөвшөөрч, 64,9 хувийн саналаар 18 дахь санал дэмжигдлээ.

 19 дэх санал. Хөрөнгө оруулалтын хавсралтын 2.1.1 дэх заалт буюу Улсын Их Хуралд үйл ажиллагаагаа тайлагнадаг байгууллагуудын сургалтын нэгдсэн төвийн барилга /Улаанбаатар, Сүхбаатар дүүрэг/ 2014-2014 он. Төсөвт өртөг 2 тэрбум 500 сая төгрөг. 2014 онд санхүүжих дүн 2 тэрбум 500 сая төгрөг гэсэн төсөл, арга хэмжээний хэрэгжих хугацааг 2014-2015 он, 2014 онд санхүүжих дүнг 500 сая төгрөг гэж өөрчлөн 2014 оны үлдэгдэл санхүүжилт 2 тэрбум төгрөгийг дараах арга хэмжээнд зарцуулахаар зохицуулалт хийх.

 Шүүхийн шийдвэр гүйцэтгэх ерөнхий газрын барилгын дуусгал /Улаанбаатар, Хан-Уул дүүрэг/ 2008-2014 он. Төсөвт өртөг 5 тэрбум 33.1 сая төгрөг. 2014 онд санхүүжих дүн 2 тэрбум төгрөг гэж Хууль зүйн сайдын багцад нэмж тусгах. Санал гаргасан ажлын хэсэг.

 Микрофонтой кнопоо дараад нэрээ бичүүлээд бай.

 -Нямдорж гишүүнээр тасалъя.

 Эрдэнэбат гишүүн.

 **Д.Эрдэнэбат:** -Энэ хөрөнгө оруулалтын асуудал дээр бүгдээрээ нэг нэгдсэн ойлголттой болмоор байна. Яг үнэндээ энэ яамнаас орж ирж байгаа ажлын хэсэг дээр зохицуулагдсан зүйлүүд нь зайлшгүй нөхөх тоон хэлбэлзэл рүү оруулчихсан шүү дээ. Аудитын дүгнэлт гэж байгаа. Энэ дээр бие биеэ хардаад нутаг нугаараа яримааргүй байгаа юм. Би яг ний нуугүй хэлэхэд, саяын арваад төсөв, энэ хөрөнгө оруулалтууд татагдаж байгаад хувь хүнийхээ хувьд их харамсаж байгаа юм.

 Энэ санхүүжилт нь хүрэхгүй байсан, энэ зөв зохицуулалт хийгээд орж ирж байгаа юмыг бид нар бие биеэ авилга гэж дайрахгүйгээр уг нь хийчихсэн бол их зөв байсан. Харамсалтай нь ажлын хэсэг татаж байна л даа. Тэгээд яах вэ, тоо нь хэвээрээ үлдэж байгаа ч гэсэн зарим нь санхүүжилт хэцүү, зогсчихсон хэвээрээ барилга үлдэнэ. Ойлгомжтой болчихсон. Цаашлаад Их Хурлын гишүүд энэ асуудлаар ингэж улс төржсөн байдлаар яриад хамаг юмаа унагаамааргүй байгаа юм.

 Би авилгажсан төсөв гэдэг асуудлаар ерөөсөө сүртэй авилгажсан гэж ярихгүй байгаа шүү дээ. Асуудалтай 100-н хэдэн объект цаана нь үлдчихсэн. Хэрвээ өнөөдөр орж ирж байгаа асуудлыг царцаасан хөрөнгө оруулалтын эхэлчихсэн асуудлыг бас ингээд авилгажсан гээд яриад эхлэх юм бол цаад байгаа 100-н хэдэн объектууд чинь асуудалтай байгаа нь л байхгүй юу. Одоо дараагийнхаар нь орж ирнэ. Бондын асуудал дээр ярихаар бөөн юм үүсэх л байх. Тэр дотор Нямдорж гишүүн ээ, асуудалтай юм зөндөө байгаа шүү дээ. 300, 400 сайн эр нь огт ажил хийгээгүй алга болоод зугтаачихсан, чанаргүй объект барьсан, барилгын ажлыг нь хийж байгаад мөнгийг нь авчхаад алга болчихсон компаниуд гээд олон зүйлүүд байгаа байхгүй юу даа. Тэгээд бид нар үүнийг нийгэмд сенсаци тариад яах вэ, болж өгвөл нийгмийн асуудалтай сургууль, цэцэрлэгийг нь дуусгачих юмсан гээд ээлж дараатай явах гэхээр та нар ийм юм хийчихлээ, одоо тэр чинь хаана байна гээд ам асуух байдлаар энэ ажил явахгүй ээ.

 Тийм учраас би цөөнхөд ганцхан юм уриалах гэсэн юм. Хэдүүлээ үүнийгээ ойлголцож яриад, үнэхээр энэ улсынхаа төлөө, энэ олон жил болсон, миний мэдэж байгаагаар 2006 оноос эхэлсэн ажлууд байж байгаа шүү дээ. Ингээд дуусгачих юмсан гэдэг дээр нэгдсэн байр суурь байвал ямар вэ? Одоо ингээд та нар санаатай ч юм шиг, санамсаргүй ч юм шиг кнопоо дарахгүй, гөлийгөөд суугаад байх юм. Ингэж байж болохгүй. Тийм учраас би ганцхан юмыг та бүгдээсээ уриалъя. Одоо бие бие рүүгээ дайрч ярилцахаа больё.

 -Хүрлээ, бие бие рүүгээ дайрахаа больё. Энэ царцаасан хөрөнгө оруулалтаа бүгдээрээ эвтэйхэн ойлголцоод явуулаад ажлыг нь эхлүүлье, тэгэх үү. Тэгээд төсвийн тодотгол дахиад орж ирэхэд, тэр 100-н хэдэн объект чинь орж ирнэ. Би 100-н хэдэн объектоос бараг нэлээн хэд нь асуудалтай объектууд тэртэй тэргүй шүүгдээд үлдэнэ. Тэр дээр хэн нэгнийг яллах гэж бид нар зүтгэх нь хамгийн чухал зүйл биш ээ гэж ингэж бодож байна. Тийм учраас энэ дээр улс төр хийхгүйнхэн шиг хэдүүлээ ойлголцоод энэ жаахан ажлуудаа явуулаад, энэ хэдэн компаниудаа ажилтай болгоод, орон нутгийн асуудлыг жалга дов гэхгүйгээр шийдээд явчихмаар байна гэсэн ийм саналтай байна. Тийм учраас одоо бушуухан санал хураалт хийгээд энэ юмнуудаа дуусгая.

 **З.Энхболд:** -Нямдорж гишүүн.

 **Ц.Нямдорж:** -Хан-Уул дүүрэг дэх шийдвэр гүйцэтгэлийн байшингийн дуусгал гэнэ үү? Энэ ямар объектын тухай яригдаад байгаа юм бэ? Үүнийгээ хэлж өгөөч. Дашрамд тэмдэглэхэд энэ Их Хурал айхтар буруу шийдвэр үүний өмнө гаргасан шүү. Шүүх, прокурорын байшинг зараад газартай нь хамт зараад түүнээс олсон мөнгөө шүүх, прокурорын байшинг барь гэсэн шийдвэр гаргуулсан байсан. Шүүх, прокурорын байшинг зарах асуудал бол Хууль зүйн яамны хийдэг ажил биш шүү. Үүнийг чинь хийлгэхгүйн тулд Шүүхийн ерөнхий зөвлөл гэдэг юм байгуулагдсан юм. Хувьчлах гэж байгаа бол Төрийн өмчийн хороогоор дамжиж үнэлгээ хийгдэж байж, дуудлага худалдаагаар орж байж зохион байгуулагдах ёстой ажил шүү. Яг энэ царцсан объектуудын асуудлыг үүний өмнө Их Хурлаар хэлэлцэж байхад /Даваасүрэн гишүүн ээ, та үүнийг сонсчихгүй юу/ тийм заалт орсон байсан. Хорих анги, шүүх, прокурорын байшинг газартай нь худалдаад, түүнээс боссон мөнгөөр шүүх, прокурорын байшин барь гэсэн ийм шийдвэр гаргуулсан юм билээ.

 Ер нь цаашдаа Их Хурал дээр, Тэмүүжин би чамд хандаж хэлж байна. Дураараа шийдвэр гаргуулдаа болиорой. Худлаа, энд тэнд хүн амьтан гуйсан, ажил хэргийн бус тийм ханцуйны доорх муу аргаар шийдвэрүүд гаргуулдгаа та нар болиорой.

 19 дээр байгаа объект хаанахын юун объект вэ? Энэ миний мэдэхгүй объект байна. Би бол ажлуудаа дуусгуулаад явсан хүн шүү. Үүнд тайлбар өгчихөөч. Хаанахын объект гэдгийг.

 **З.Энхболд:** -2008 онд эхэлсэн л объект байна шүү дээ.

 Болор гишүүн.

 **Б.Болор:** -Нямдорж гишүүний асуултад хариулъя. Энэ Хууль зүйн яамнаас ирсэн санал. Улсын Их Хурлын Тамгын газартай ярилцаад ажлын хэсэг дээр орж ирсэн санал. Энэ хуучин Хан-Уул дүүрэгт Тагнуулын байр юм билээ. Одоо Шүүхийн шийдвэрийн ерөнхий газар руу шилжсэн. Энэ барилгын дуусгалтад гэж хэлж байгаа юм.

 **Ц.Нямдорж:** -Тодруулъя.

 **З.Энхболд:** -Нямдорж гишүүн тодруулъя.

 **Ц.Нямдорж:**  -Бүртгэлийн ерөнхий газрын урд талд, Спорт цогцолборын урд талд нэг байшин баригдаад байсан, тэр мөн биз? Тэмүүжин сайд аа, тийм гэж надад хэлээд, энэ дээр цэг тавья.

 **Х.Тэмүүжин:** -Тийм.

 **З.Энхболд:** -Тэмүүжин сайд тийм гэж хэллээ.

 19 дүгээр саналаар санал хураая.

 Санал хураалт.

 Санал хураалтад 57 гишүүн оролцож, 34 гишүүн зөвшөөрч, 59,6 хувийн саналаар 19 дэх санал дэмжигдлээ.

 20 дахь санал. Боловсрол, шинжлэх ухааны сайдын багц дахь хөрөнгө оруулалтын хавсралтын 17.1.1.35 дахь заалт буюу сургуулийн барилгын өргөтгөл /Ховд, Жаргалант сум, 1 дүгээр сургууль/ 2012-2015 он. Төсөвт өртөг 2 тэрбум 240.1 сая төгрөг. 2014 онд санхүүжих дүн 1 тэрбум 216.9 сая төгрөг гэсэн төсөл, арга хэмжээний төсөвт өртгийг хэвээр үлдээж, 2014 онд санхүүжих дүнг 616.9 сая төгрөг болгон, мөн арга хэмжээний 2014 онд санхүүжих дүнгийн үлдэгдлийг дараах арга хэмжээнд зарцуулахаар зохицуулалт хийх.

 Спорт цогцолбор /Ховд, Манхан сум/ 2014-2015 он. Төсөвт өртөг 2 тэрбум 125.2 сая төгрөг. 2014 онд санхүүжих дүн 600 сая төгрөг гэж Соёл, спорт, аялал жуулчлалын яамны багцад нэмж тусгах.

 -Асуулттай гишүүд кнопоо дарцгаая.

 Баярцогт гишүүнээр хаалаа.

 Батцогт гишүүн.

 **Д.Батцогт:** -Баярлалаа. Энэ дээр би нэг юм асуух гээд байгаа юм. Уг нь Ховд аймагт хэрэгжиж байгаа хоёр төсөл хоёулаа л яваасай гэж хүсэж байсан. Би уг нь 2014 ондоо 1 дүгээр арван жилийнх нь өргөтгөлийн барилга нь ашиглалтад орчхоосой гэж хүссэн чинь, хасаад Манхан сумын соёлын юун дээр тавьчихсан байх юм. Нэг объект ч гэсэн түрүүлээд ашиглалтад орж байвал уг нь хэрэгтэй л байгаа юм. Тэгээд энэ яагаад ийм санал гарсныг Болор гишүүн хариулаадахаач.

 **З.Энхболд:**  -Болор гишүүн хариулъя.

 **Б.Болор:** -Энэ Байнгын хороодоос гарсан саналуудын нэг. Байнгын хороон дээр гишүүдээс гарсан санал. Байнгын хороон дээр дэмжигдээд орж ирсэн. Ингээд дэмжигдээд орж ирээд бас Бямбацогт гишүүнээс гарсан санал. Энэ барилга бол өөрөө 2011 оноос хойш нэлээн зогсонги байдалтай байгаа ийм барилга юм билээ. Үүнийг Дэмбэрэл гишүүн бас энэ саналыг гаргаж байсан байх. Тэгээд үүнийг дуусгах нь зүйтэй юм гээд энэ санал ажлын хэсэг дээр дэмжигдээд ингээд явсан байгаа.

 **З.Энхболд:** -Батцогт гишүүн таалагдахгүй бол доош нь дарчхаж болно. Тэгвэл хуучнаараа үлдэнэ гэсэн үг.

 -Хүрэлбаатар гишүүн.

 **Ч.Хүрэлбаатар:** -Би 20 дугаар саналыг л ингэж харж байна. Шинэ объект ороод ирсэн юм уу, үгүй юу гэдэг л асуулт байна. Түрүүчийнх дээр ингээд нэг дээр илүү байсан санхүүжилтийг нь аваад нөгөө рүү нь арай ажил нь явж байгаа руу шилжүүлж байсан. Үүнийг харахаар 2014-2015 он гэчихсэн байна. Шинэ объект уу? Шинэ объект болгоныг татаж авъя гэж түрүүн тохирсон шүү дээ. Шинэ объект бол болохгүй, үргэлжилж байгаа бол хамаа алга.

 **З.Энхболд:** -Болор гишүүн Ховдын Манхан сумын Спорт цогцолбор шинэ юм уу, үргэлжилж байгаа юм уу?

 **Б.Болор:** -Энэ баригдаж байгаа л объект. Ер нь гэрээний дүнгээрээ бол юу нь дуусчихсан. Гэхдээ аудитын гаргасан дүгнэлтээр бол цаашид хөрөнгө гаргаж үргэлжлүүлэх шаардлагатай гэсэн дүгнэлт гарсан ийм объект байгаа юм.

 **С.Бямбацогт:** -Би саналаа татчихъя.

 **З.Энхболд:** -Болор гишүүн саналаа татах уу?

 **Б.Болор:** -Бямбацогт гишүүний гаргасан санал. Өөрөө татъя гэж байгаа бол ажлын хэсгээс энэ саналыг татъя.

 **З.Энхболд:** -Санал гаргасан дотор Бямбацогт гишүүний нэр байхгүй байна.

 20 дугаар саналыг татсан учраас санал хураахгүй.

 21 дүгээр санал. Хөрөнгө оруулалтын жагсаалтын 19.1.1.3 дахь заалт буюу үндэсний урлагийн ордон /Улаанбаатар/ 2011-2015 он. Төсөвт өртөг 8 тэрбум төгрөг. 2014 онд санхүүжих дүн 3 тэрбум төгрөг гэсэн төсөл арга хэмжээг төслөөс хасах.

 -Асуулттай гишүүд кнопоо дарцгаа.

 Нямдорж гишүүнээр асуулт тасаллаа.

 Отгонбаяр гишүүн.

 **Ё.Отгонбаяр:** -Би ганц зүйл тодруулж асуух гэсэн юм. Мөнгөн дүнг нь багасгаад энэ объектоо үлдээж болоогүй юм уу? Үндэсний урлагийн ордон чинь их л олон Засгийн газрын хөтөлбөр дамжиж ирсэн шүү дээ. Ганц урлагийн ордон дээр, мөнгөн дүнг нь багасгаад үлдээж болоогүй юу гэж асуух гэсэн юм.

 **З.Энхболд:** -Болор гишүүн.

 **Б.Болор:**  -Отгонбаяр гишүүний асуултад хариулъя. Энэ их чухал объект гэдгийг ойлгож байгаа. Гэхдээ бид нар бас холбогдох газруудтай холбогдоод энэ ажил ерөөсөө огт эхлээгүй, тендер нь хэд хэдэн удаа зарлагдаад, тендерт оролцох үнийн санал ирээгүй ийм эхлэх боломжгүй, энэ жил ямар ч боломжгүй ийм объект байсан учраас бид үүнийг хассан юм.

 **З.Энхболд:** -Отгонбаяр гишүүн тодруулъя.

 **Ё.Отгонбаяр:** -Оюунгэрэл сайд хариулж болох уу? Газар нь шийдэгдчихсэн шиг санагдаад байх юм. Тасгоны овооны тэнд. Тэгээд яагаад ажил эхэлж чадахгүй байгаа юм бол?

 **З.Энхболд:** -Би Эдийн засгийн хөгжлийн яамныханд үг өгч болж байна.

 -Та нар мэдэх үү?

 **Б.Шинэбаатар:** -Энэ объектын хувьд зураг төсөв нь одоо болтол байхгүй байгаа. Гэхдээ зураг төсөв нь гараагүй ч гэсэн тендер зарлаж, түлхүүр өгөх нөхцөлөөр зарласан. Тэгээд тэр түлхүүр өгөх нөхцөлд зургаа хийх ийм компани гарч ирэх дээр зарласан боловч оролцогч ирээгүй.

 **З.Энхболд:** -Зураггүй объектод тендер зарлаж болдог юм уу?

 **Б.Шинэбаатар:** -Хэд хэдэн жил дамжчихсан учраас бид нар түлхүүр өгөх нөхцөлөөр гэдэг нөхцөл тавиад зарлаж үзсэн юм.

 **З.Энхболд:** -Ямар юм барихаа өөрөө мэд гэсэн үг үү?

 **Б.Шинэбаатар:** -Зургийн даалгавар нь байгаа л даа.

 **З.Энхболд:** -Үндэсний ордон хэрэгтэй байна, та нар зургаа зураад аваад ир л гэсэн үг юм байна шүү дээ. Отгонбаяр гишүүн ээ, ийм байна.

 Нямдорж гишүүн больсон.

 Асуулт дууслаа.

 21 дүгээр саналаар санал хураая. 21 дүгээр саналыг дэмжье гэдгээр санал хураая.

###  Санал хураалт.

 Санал хураалтад 56 гишүүн оролцож, 28 гишүүн зөвшөөрч, 50,0 хувийн саналаар дэмжигдсэнгүй.

 **С.Баярцогт:** -Одоо энэ чинь баланс чинь хөдөлнө шүү дээ.

 **З.Энхболд:** -Тийм, баланс хөдөлнө.

 Одоо тэгээд зураггүй объектоор тендер зарла гэлтэй нь биш, дахиад л хууль зөрчих гэж байна шүү дээ. Томьёоллоо зөв ойлгосон. Үндэсний урлагийн ордноос 3 тэрбум төгрөг хэмнэх үү гэхэд, үгүй гэж байна шүү дээ.

 -Нямдорж гишүүн.

 **Ц.Нямдорж:** -Хоёрдугаар хэлэлцүүлгийн үед энэ 3 тэрбум төгрөгөө соёлын салбарын өөр нэг юманд зарах санал оруулаад ир л дээ.

 **С.Баярцогт:**  -Хасагдаад баланслагдчихаж байгаа юм.

 **З.Энхболд:** -Одоо энэ чинь нэмэгдэл зардал гарах болчхоод байгаа юм.

 -Эрдэнэ гишүүн.

 **С.Эрдэнэ:** -Нэгэнт энэ баланстай нь тааруулаад орчихсон энэ асуудал дээр, энэ 3 тэрбумыг гэж үлдээж болохгүй л дээ. Тэгэхээр нэгэнт гишүүд маань ойлголт муу байсан учраас дахиад нэг тайлбарлаад санал хураачихвал яасан юм бэ гэсэн горимын санал оруулж байна.

 **З.Энхболд:** -Энэ санал түрүүчийн хасахаас өмнөх явчихсан. Сэлэнгийн хоёр санал бий шүү дээ. Түүнтэй яг адилхан статустай гуравдугаар хэлэлцүүлэг дээрээ үүнийгээ 2/3-оор хүчингүй болгоод оруулж ирье.

 **С.Эрдэнэ:** -Би горимын санал оруулж байна. Горимын саналаар санал хураагаад шийдээд өгөөч.

 **З.Энхболд:** -Түрүүн ийм хоёр юм явчихсан юм.

 -Тэгвэл ингэе. Би Эрдэнэ гишүүний горимын саналаар санал хураах уу, үгүй юу гээд санал хураая. Тэгээд хураая гэвэл дахиж хураая.

 Урд талын хоёроо гуравдугаар хэлэлцүүлэг дээр дахиж ярь гэдэг түрүүчийнхээ шийдвэрээр явъя.

 **С.Бямбацогт:** -Хүний карт сугалж болохгүй шүү.

 **З.Энхболд:** -21 дүгээр саналаар Эрдэнэ гишүүн санал хураалтыг хүчингүй болгох горимын санал гаргаж байна.

 -Отгончимэг сая надад зөвлөгөө өгч байна. Гуравдугаар хэлэлцүүлэг дээр саналаар дахиж санал хураах санал байдаггүй. Төсвийн хэлэлцүүлгийн онцлог гэнэ. Тэгэхээр энэ болон түрүүчийн хоёр саналаар, гурвууланг нь хүчингүй болгох санал хураалт явуулах хэрэгтэй гэж байна.

 Дэгийн хууль тийм байна гэнэ.

 **С.Баярцогт:** -Гурвуулангаар нь хураалгая гэж хэн ч санал гаргаагүй биз дээ? Сая Эрдэнэ гишүүн горимын л санал хэлсэн.

 **З.Энхболд:** -Харин тэгэхээр, Эрдэнэ 21-ээр гаргасан, түрүүчийн хоёроор Даваасүрэн гишүүн санал гаргачих уу?

 -Даваасүрэн, дугаараа хэлээд.

 **Ц.Даваасүрэн:** -Төсөвт өртөг нэмэгдсэн саналуудыг татаж байгаа учраас өмнө хураагдсан байсан хоёр саналыг хүчингүй болгох санал хураалт явуулахгүй бол болохгүй. Яагаад гэвэл Төсвийн хууль чинь өөр дэгээр явдаг. Гурав, дөрөв чинь нэг зэрэг явчихдаг шүү дээ. Тийм учраас бид гурав дээр зүгээр нэгтгэсэн саналууд оруулж ирж хураалгана. Тэрнээс биш, тэнд ямар нэгэн санал хураалт явахгүй.

 4, 5 дахь саналыг дахин санал хураалт явуулж хүчингүй болгохгүй бол болохгүй болчхоод байна.

 **З.Энхболд:** -Би тус тусад нь хураалгая.

 Эрдэнэ болон Даваасүрэн гишүүд 4, 5, 21 дүгээр саналаар дахин санал хураалт явуулах горимын санал гаргаж байна. Үүнийг дэмжье гэдгээр санал хураая.

 Санал хураалт.

 Санал хураалтад 55 гишүүн оролцож, 30 гишүүн зөвшөөрч, 54.5 хувийн саналаар горимын санал дэмжигдэж байна.

 Одоо би 4, 5, 21 дүгээр саналаар тус тусад нь санал хураалт явуулъя.

 -4, 5-ыг татаж авъя гэж үү?

 Сая хүчингүй болгох дээр санал хураалт явуулсан. Одоо тус бүрээр нь санал хураалт явуулах ёстой.

 Одоо ингэвэл яах вэ? Болор гишүүн 4, 5, 21-ийг ерөөсөө татаж авъя гэдэг санал гаргавал яах вэ?

 **Д.Эрдэнэбат:** -Горимын хувьд болохгүй.

 **З.Энхболд:** -Тийм, болохгүй юм байна. 21 татвал өөрөө үлдэх юм байна. Тэгэхээр ингэе. Би одоо 4-өөр нэг, 5-аар нэг, 21-ээр нэг тус бүрд нь хүчингүй болгох санал хураалт явуулъя.

 4 дүгээр саналаар хураасан санал хураалтыг хүчингүй болгохыг дэмжиж байгаа гишүүд саналаа өгнө үү.

 Санал хураалт.

 Санал хураалтад 55 гишүүн оролцож, 29 гишүүн зөвшөөрч, 52.7 хувийн саналаар 4 дүгээр саналаар хураасан санал хураалт хүчингүй болж байна.

 5 дугаар саналаар хураасан санал хураалтыг хүчингүй болгоё гэдгээр санал хураалт явуулъя.

 Санал хураалт. Кнопоо дарцгаа, саналаа хураая.

 Санал хураалтад 54 гишүүн оролцож, 34 гишүүн зөвшөөрч, 63 хувийн саналаар 5 дугаар саналаар хураасан санал хураалтыг хүчингүй болгож байна.

 21 дүгээр саналыг дэмжсэн санал хураалтыг хүчингүй болгоё гэдгээр санал хураая.

 **С.Эрдэнэ:** -Сая хүчингүй болгохоор хураачихсан шүү дээ.

 **З.Энхболд:** -Үгүй, тус тусад нь хурааж байгаа. Дараа нь дэмжинэ.

 21 дүгээр санал хураалтаар хураасан саналыг хүчингүй болгохыг дэмжиж байгаа гишүүд саналаа өгье. Одоо нэг дэмжээд, дахиад нэг дэмжинэ гэсэн үг.

 Санал хураалт.

 Санал хураалтад 54 гишүүн оролцож, 37 гишүүн зөвшөөрч, 68.5 хувийн саналаар 21 дүгээр саналаар хураасан санал хураалт хүчингүй болж байна.

 Одоо 21 дүгээр саналаар дахиж санал хураана.

 21 дүгээр саналыг би дахиж уншаад санал хураалгана. Энэ чинь эсрэг санал учраас 21-ийг татвал болохгүй.

 21 дүгээр саналаар санал хураая. Хөрөнгө оруулалтын жагсаалтын 19.1.1.3 дахь заалт буюу Үндэсний урлагийн ордон /Улаанбаатар/ 2011-2015 он. Төсөвт өртөг 8 тэрбум төгрөг, 2014 онд санхүүжих дүн 3 тэрбум төгрөг гэсэн төсөл, арга хэмжээг төслөөс хасах. Үүнийг дэмжье гэдгээр санал хураая.

 Санал хураалт.

 Санал хураалтад 54 гишүүн оролцож, 39 гишүүн зөвшөөрч, 72.2 хувийн саналаар 21 дэх санал дэмжигдэж байна.

 -Болор гишүүн.

 **Б.Болор:** -Түрүүн ажлын хэсгээс төсөвт өртөг нь нэмэгдсэн саналуудыг татаж авсан. Энэ дунд 4, 5 дахь санал байсан, дэмжигдээд явсан байсан. Сая хүчингүй болсон учраас одоо энэ хоёр саналаа ажлын хэсэг албан ёсоор татаж авъя.

 **З.Энхболд:** -4, 5 дугаар саналыг ажлын хэсэг татаж авсныг баталгаажуулж байна.

 22 дахь санал. Хөрөнгө оруулалтын жагсаалтын 19.2.1.2 дахь заалт буюу дүүргийн Спорт цогцолбор 1000 суудал /Улаанбаатар, Сүхбаатар дүүрэг/, 2010-2015 он. Төсөвт өртөг 4 тэрбум 701.9 сая төгрөг. 2014 онд санхүүжих дүн 1 тэрбум 351 сая төгрөг гэсэн төсөл, арга хэмжээг төслөөс хасах.

 -Болор гишүүн тайлбарлая.

 **Б.Болор:** -Энэ яг түрүүнийхтэй, үүний өмнөхтэй л адилхан. Зураг, төсөвгүй. Энэ гурван хасах санал бол ерөөсөө тийм саналууд байгаа. Нэг бол зураг, төсөвгүй, тендер зарлагдаагүй, энэ жил явах боломжгүй. Нэг бол тендер нь зарлагдаад санал ирээгүй ийм л саналууд байгаа.

 **З.Энхболд:** -Ажил нь эхлээгүй юм байна, тийм ээ?

 **Б.Болор:** -Тийм.

 **З.Энхболд:** -Санал хураалт.

 22 дугаар саналыг дэмжье гэдгээр санал хураая.

 Санал хураалт.

 54 гишүүн оролцож, 35 гишүүн зөвшөөрч, 64.8 хувийн саналаар 22 дахь санал дэмжигдэж байна.

 23 дахь санал. Хөрөнгө оруулалтын жагсаалтын 26.1.27 дахь заалт буюу хаалттай хуваарилах байгууламж 7-гийн өргөтгөл /Улаанбаатар/, төсөвт өртөг 1 тэрбум 800 сая төгрөг. 2014 онд санхүүжих дүн 900 сая төгрөг гэсэн төсөл, арга хэмжээг төслөөс хасах. Санал гаргасан ажлын хэсэг. Бас ажил нь эхлээгүй, зураг, төсөвгүй, тендер зарлагдаагүй объект уу?

 23 дугаар саналаар санал хураая.

 Санал хураалт.

 Санал хураалтад 54 гишүүн оролцож, 40 гишүүн зөвшөөрч, 74,1 хувийн саналаар 23 дахь санал дэмжигдэж байна.

 24 дэх санал. Хөрөнгө оруулалтын жагсаалтын 15.1.56 дахь заалт буюу нэгдсэн цэвэрлэх байгууламж /Архангай, Эрдэнэбулган сум/, 2014-2016 он. Төсөвт өртөг 8 тэрбум төгрөг. 2014 онд санхүүжих дүн 3 тэрбум төгрөг гэсэн төсөл, арга хэмжээний 2014 онд санхүүжих дүнг 1 тэрбум 500 сая төгрөг гэж өөрчлөх. Санал гаргасан ажлын хэсэг.

 -Баярцогт гишүүн асууя.

 **С.Баярцогт:** -2014 онд санхүүжих ёстой 1.5 тэрбум төгрөг нь төсвөөс шууд хасагдаж байгаа юм уу, эсвэл өөр объект руу шилжиж байгаа юм уу? Яагаад гэвэл дараа жилийн төсөв дээр хүндрэл авчирна. Дахиад дараа жилийн төсөв дээр 1.5 дээр нэмэх нь 6 тэрбум, 7.5 тэрбум төгрөг болно шүү дээ. Ингээд 2015, 2016 оны төсөв дээр хамаагүй их хүндрэл ирэх байхгүй юу. Ажлын хэсэг яагаад ийм шийдвэр гаргаж байгаа юм бэ гэж асууж байгаа юм.

 **З.Энхболд:** -Болор гишүүн хариулъя.

 **Б.Болор:** -Баярцогт гишүүний асуултад хариулъя. 7.5 тэрбум ч биш, 6.5 л байх. Гэхдээ энэ ийм учиртай юм. Би бас өөрөө энэ тойргоос сонгогдсон гишүүн. Нэгдсэн цэвэрлэх байгууламж урьд нь ерөнхий хийгдэж байсан жишгээр энэ төсөвт өртөг тавигдсан байсан. Ингээд холбогдох байгууллагуудтай холбогдоод яриад зураг, төсвийг хийгээд явж байх явцад энэ бол 8 тэрбум төгрөгөөс бага өртгөөр баригдах ийм боломжтой юм гэж гарч байгаа учраас энэ санхүүжилтийг бууруулсан юм.

 **З.Энхболд:** -Нийт дүн нь 8-аар биш, 3-аар баригдана гэсэн үг үү?

 **Б.Болор:** -Нийт дүн нь 8-аас багасна л гэсэн үг.

 **З.Энхболд:** -Мэндчилгээ дэвшүүлье. Улсын Их Хурлын гишүүн Бакейгийн урилгаар Баян-Өлгий аймгаас Улаанбаатар хотод их, дээд сургуульд суралцаж байгаа оюутнуудын төлөөлөл нийт 24 иргэн, Улсын Их Хурлын гишүүн Оюунхоролын урилгаар Жем Трейд компанийн ажилтнуудын төлөөлөл нийт 18 хүн төрийн ордон, Улсын Их Хурлын үйл ажиллагаатай танилцаж байна. Та бүхэнд ажил, сурлагын амжилт, эрүүл энх, сайн сайхныг хүсэн ерөөе.

 24-өөр санал хураая. Ажлын хэсэг санал гаргасан, Байнгын хороо дэмжсэн. Дэмжье гэдгээр санал хураая.

 Санал хураалт.

 Санал хураалтад 54 гишүүн оролцож, 37 гишүүн зөвшөөрч, 68,5 хувийн саналаар 24 дэх санал дэмжигдлээ.

 25 дахь санал. Хөрөнгө оруулалтын жагсаалтын 25.1.1 дэх заалт буюу төрөх эмнэлэг 150 ор /Улаанбаатар, Баянзүрх дүүрэг/ 2010-2014 он. Төсөвт өртөг 15 тэрбум 644.9 сая төгрөг. 2014 онд санхүүжих дүн 7 тэрбум 146.6 сая төгрөг гэсэн төсөл, арга хэмжээний төсөвт өртгийг 13 тэрбум 694 сая төгрөг. 2014 онд санхүүжих дүнг 5 тэрбум 200 сая төгрөг гэж тус тус өөрчлөх. Санал гаргасан ажлын хэсэг, Байнгын хороо дэмжсэн.

 Баярцогт гишүүн төсөвт өртгийг нь яаж бууруулсан юм бэ гэж байна. Болор гишүүн хариулъя.

 **Б.Болор:** -Юу гэж асуусан бэ?

 **З.Энхболд:** -Төсөвт өртгийг нь яагаад бууруулсан бэ гэж байна. Түрүүн яагаад ихэсгэсэн бэ гэж асуугаад байсан.

 **Б.Болор:** -Энэ ийм учиртай юм. Бид бас л ажлын хэсэг дээрээ ярилцаад холбогдох хүмүүстэй нь уулзаад Нийслэл, барьж байгаа компани, Эдийн засгийн яам бид бүгд ярилцаад Эдийн засгийн яамнаас эксперт гараад энэ дээр дүгнэлт гаргаад давхардсан ажлууд маш их байна. Тийм учраас энэ ажилд 5.2 тэрбум төгрөгөөр хийгдэх боломжтой юм гэж акт гаргасан. Тэр дагуу ажлын хэсэг энэ дүнг тавьсан. 7.1 гэдэг Засгийн газрын оруулж ирсэн энэ саналыг Эрүүл мэндийн яам ч баталгаажуулаагүй, Эдийн засгийн яам ч баталгаажуулаагүй. Энэ бол тухайн ажлыг гүйцэтгэж байгаа компанийн санал байсан. Тэгээд экспертийн дүгнэлт гараад үүнийг 5.2 болгож тавьсан юм.

 -Баярцогт гишүүн, дараа нь Батзандан гишүүн.

 **С.Баярцогт:** -Би бол ажлын хэсэг саяын төсвийг энэ жил санхүүжих дүнг бууруулсан төсөв, одоо хэд хэдэн төсөв бууруулж байна шүү дээ. 1.5-аар бууруулж байна, энд 1.8-аар бууруулж байна. Тэгээд ард талд нь гурван санал байна шүү дээ. Тэр гурав нь болохоор цоо шинэ объектуудыг оруулж ирээд 376, 993, 1.3-аар нэмж тусгаж байгаа байхгүй юу. Тийш нь шилжүүлсэн байна шүү дээ. Тэгээд тэрийгээ л хэлнэ биз дээ. Тэгэхгүй, ингээд өөр юм яриад байх юм. Би тэгж л ойлгож байна. Тэгэхгүй бол, наадах чинь баланслахгүй. Нэг юмнаас нь багасгаад, нэг юмыг оруулж ирж байгаа ийм л юм байгаад байгаа юм байна шүү дээ.

 Ер нь энэ өөрөө юу руу аваачдаг вэ гэхээр энэ жил ингээд аргалаад зарим объектуудыг санхүүжүүлж байгаа юм шиг боловч ирэх жилүүдэд энэ объектууд чинь дахиад хүндэрнэ. Тийм л юм руу явна. Би тэгж л ойлгож байна. Тэгэхгүй бол дараагийн гурван объект бол цоо шинээр орж ирж байгаа объектууд байна шүү дээ.

 **З.Энхболд:** -Батзандан гишүүн.

 **Ж.Батзандан:** -25 дугаар зүйлийн 7.1 тэрбумаар үлдэгдэл санхүүжилтийг нь хийе гэж байгаа юм. Энэ байшин бол төрөх эмнэлгүүд үндсэндээ баригдаад 70, 80 хувийн гүйцэтгэлтэй явж байгаа эмнэлэг байна. Баянзүрх дүүрэг бол өөрөө төрөх эмнэлэг байхгүй, эмнэлгийн хомсдолтой ийм дүүрэг байгаа. Тэгэхээр 5 тэрбумыг хоёрын хооронд дутуу хөрөнгийг төсөвлөөд суулгачих юм бол энэ төрөх эмнэлэг ажил нь дуусахгүй байх магадлал их өндөр байгаа юм.

 Нийслэлийн хөрөнгө оруулалтын газрын дарга Нарантуяагаас энд бичиг ирсэн байна. Энэ 7.1 тэрбум төгрөгийн ажил хийгдэх ёстой. Үүнээс 4.1 тэрбум нь барилгын ажилд, 3 тэрбум нь эмнэлгийн тоног төхөөрөмж буюу вакумжуулсан мэс заслын өрөө, агааржуулалтын систем, өвчтөний лифт зэрэг төхөөрөмжид зарцуулагдана. Анх 2011 онд 9.4 тэрбум төгрөгийн төсөвтэй экспертээр батлагдсан боловч улсын төсөвт 7.4 тэрбум төгрөг л суулгасан ба энэ дүнгээр гүйцэтгэгч компанитай гэрээ байгуулсан. Нийслэлийн байр суурь бол улсын төсөвт 7.1 тэрбум төгрөг суулгаж, энэ барилгыг дуусгаж өгөөч гэж хүсэлт гаргаж байна гэж нийслэлээс энэ хүсэлт нь ирсэн байгаа. Тэгэхээр би 7.1-ээр нь үлдээж өгөөч ээ гэж санал гаргаж байгаа юм.

 **З.Энхболд:** -Одонтуяа гишүүн.

 **С.Одонтуяа:** -Горимын юм асууя. Одоо үүнийг бид 7.1-ээр нь үлдээе гээд энэ саналыг дэмжихгүй гэхээр төрөх маань бүр 7.1 ч үгүй болчих юм биш биз дээ? Энэ горим нь яаж хураагдаж байгаа вэ? Анх орж ирснээрээ үлдэнэ гэхээр чинь, яаж?

 **З.Энхболд:** -Даваасүрэн гишүүн тайлбарлая.

 **Ц.Даваасүрэн:** -Одонтуяа гишүүний асуултад хариулъя. Энэ дээр ийм асуудал үүсчхээд байгаа юм. 7 аравны хэд гэсэн тийм албан тоот яваад байгаа болохоос биш, зураг, төсвийг нь экспертизээр батлаагүй юм билээ /төсвийг нь/. Тэгэхээр экспертизээр батлаагүй төсвийг авчих юм бол ёстой наадах чинь хар дагагдах байхгүй юу. Тийм учраас Эдийн засгийн хөгжлийн яам нь тухайн компанитай нь юм уу тооцоо нийлээд 5.2 гэсэн саналыг ажлын дэд хэсэгтээ бууруулж гаргаж, орж ирж хураалгаж байгаа юм. Тийм учраас наадахыг чинь 7.1 гэх ямар ч үндэслэлгүй болчхоод байгаа байхгүй юу. Экспертизээр батлагдаагүй байгаад байгаа юм билээ. Тэгэхээр ажлыг нь явуулж байхын тулд одоогийн тухайн яамтайгаа хийж байгаа тооцооны хэмжээнд санхүүжилтийг нь шийдэхээс өөр арга байхгүй. Энэ санал унавал бүр юу ч байхгүй.

 **З.Энхболд:** -Энэ саналыг дэмжихгүй бол бүр нэг ч төгрөг байхгүй юм уу?

 **Ц.Даваасүрэн:** -Тэгнэ, нэмэгдэхгүй. Хуучин төсвөөрөө явна.

 **З.Энхболд:** -Зөндөө их юм ярилаа. Одоо саналаа хураая.

 Энэ төсвийг нэмж өгөх Эдийн засгийн хөгжлийн яам болон Эрүүл мэндийн яамны баталгаажуулсан экспертизээр орсон дүнг нь нэмж өгөхгүй бол энэ эмнэлэг дуусахгүй юм байна. Бид нар тэгээд компанийн хүссэн мөнгийг нь өгөөд байж болохгүй л дээ.

 -25 дугаар саналыг дэмжье гэдгээр санал хураая.

 Санал хураалт.

 Санал хураалтад 54 гишүүн оролцож, 35, гишүүн зөвшөөрч, 64,8 хувийн саналаар 25 дахь санал дэмжигдлээ.

 26 дугаар санал. Хөрөнгө оруулалтын жагсаалтад соёлын төвийн барилга, 200 суудал /Завхан, Баянхайрхан сум/, 2012-2014 он. Төсөвт өртөг 1 тэрбум 71 сая төгрөг. 2014 онд санхүүжих дүн 376 сая төгрөг гэсэн төсөл, арга хэмжээг нэмж тусгах.

 -Хүрэлбаатар гишүүн асууя.

 **Ч.Хүрэлбаатар:** -Би энэ төсөл, арга хэмжээг нэмж суулгах гэж байна. Энэ шинэ хөрөнгө оруулалт уу?

 **З.Энхболд:** -Болор гишүүн хариулъя.

 **Б.Болор:** -Энэ шинэ арга хэмжээ биш ээ. Энэ 2012 оноос явж байгаа ийм арга хэмжээ. Соёл, спорт, аялал жуулчлалын яамнаас ирсэн санал, аудитын гаргасан дүгнэлтийн дагуу энэ барилгын дуусгалтад 376 сая төгрөг нэмж тусгаад.

 **З.Энхболд:** -Болор гишүүн ээ, төсөвт өртгийг нэмж байгаа юм уу?

 **Б.Болор:** -Төсөвт өртөг нэмэгдэхгүй, энэ жил санхүүжих дүн нь 276 сая төгрөг гээд ингээд энэ барилга дуусах юм.

 **З.Энхболд:** -Төсөвт өртөг хэвээрээ. Энэ жил 0 байсныг нь 376-аар нэмж байгаа юм байна.

 -Эдийн засгийн хөгжлийн яам, энэ анх хэдээр байсан объект юм бэ? 1 тэрбумаар байсан юм уу, 1-ээс доошоо байсан юм уу?

 **Б.Шинэбаатар:** -Манай оруулж ирсэн төсөл дээр байгаагүй санал. Энэ ажлын хэсгээс орж ирсэн.

 **З.Энхболд:**  -Байгаагүй, шинээр орж байгаа юм уу?

 -Сумын соёлын төв ямар үнээр баригдаж байгаа вэ, Оюунгэрэл сайд аа? Энэ объект 2014 онд байгаагүй байж магадгүй. Тэрний өмнө байсан байх гээд байна. Гэхдээ хэдэн төгрөг байсан бэ?

 **Ц.Оюунгэрэл:** -Янз бүрийн хэмжээтэй байгаа.

 **З.Энхболд:**  -Янз бүр биш, яг энэ объект.

 **Ц.Оюунгэрэл:** -Ямар объект ярьж байна вэ?

 **З.Энхболд:**  -26 дугаар санал.

 **Ц.Оюунгэрэл:** -Манай Алтан-Од хариул даа.

 **З.Энхболд:** -Мэдэхгүй юм чинь, унагаагаад л явчихгүй юу.

 26 дугаар саналыг дэмжье гэдгээр санал хураая.

 Санал хураалт.

 Санал хураалтад 56 гишүүн оролцож, 32 гишүүн зөвшөөрч, 58,2 хувийн саналаар 26 дахь санал дэмжигдэж байна.

 27 дахь санал. Хөрөнгө оруулалтын жагсаалтад сургуулийн барилгын өргөтгөл /Өвөрхангай, Хархорин сум, Эрдэнэзуу шашны сургууль/ 2011-2014 он. Төсөвт өртөг 1 тэрбум 841,7 сая төгрөг. 2014 онд санхүүжих дүн 993.1 сая төгрөг гэсэн арга хэмжээг нэмж тусгах.

 Санал хураая.

 Санал хураалтад 55 гишүүн оролцож, 39 гишүүн зөвшөөрч, 70,9 хувийн саналаар 27 дахь санал дэмжигдлээ.

 28 дахь санал. Хөрөнгө оруулалтын жагсаалтад нийслэлийн 25 Сууц өмчлөгчдийн холбооны байрын орц, дээврийн засвар. 2014-2014 он. Төсөвт өртөг 1 тэрбум 366.1 сая төгрөг. Санхүүжих дүн 1 тэрбум 366.1 сая төгрөг гэсэн төсөл, арга хэмжээг нэмж тусгах. Санал гаргасан ажлын хэсэг, Байнгын хороо дэмжсэн.

 -Нямдорж гишүүн асууя.

 **Ц.Нямдорж:** -Гишүүд үүнийг юу гэж үзэх юм бэ? Нийслэлийн 25 Сууц өмчлөгчдийн холбооны байрын орц, дээврийн засварт 1.3 тэрбум төгрөг нэмж өгнө гэсэн байх юм. Энэ Сууц өмчлөгчдийн холбоо чинь хувийн байгууллага болчихсон. Одоо нийслэлд өгөөд эхлэх юм бол ирэх жилээс аймгийн төвийн хэдэн байрын Сууц өмчлөгчдийн холбоонд дахиад мөнгө өгөөд эхлэх нь байна шүү дээ. Энэ зарчим чинь зөв юм уу, Болор оо? Энэ ямар гээчийн юм яваад байгаа юм бэ?

 25 ширхэг Сууц өмчлөгчдийн холбоо юм уу, 25 дугаар сууц өмчлөгчдийн холбоо юм уу? Ямар учиртай юм бэ? Энэ дээр тайлбар авъя. Хувьчлагдсан орон сууцны дээврийн засварын зардлыг улсаас гаргах гэж байгаа бол энэ байж болдоггүй асуудал шүү. Хувийн үйл ажиллагаа шүү.

 **З.Энхболд:** -Мэндчилгээ дэвшүүлье. Улсын Их Хурлын гишүүн Сумъяабазарын урилгаар Сонгинохайрхан дүүргийн 2 дугаар хорооны иргэдийн төлөөлөл нийт 51 иргэн Улсын Их Хурал, Төрийн ордонтой танилцаж байна.

 -Гончигдорж гишүүн асууя.

 **Р.Гончигдорж:** -Үүнийг оруулсан хүмүүс миний асуултад Нямдорж гишүүний асуултыг хамтатгаад хариулаад өгөөч. Нэг орон сууцны 25 сууц өмчлөгчдийн холбооны гэж. Нэг холбоонд хэд хэдэн орон сууц байгаа, тийм биз? Тэгэхээр энэ нь тэнд харьяалагдаж байгаа орон сууцнуудын дээврийн засвар гэсэн тийм ойлголтоор. Түүнээс орон сууц өмчлөгчид нь энэ хөрөнгийг өгч байгаа биш. Тэр 25 Сууц өмчлөгчдийн холбоонд хамаарагддаг 50 байр ч юм уу, 70 байр ч юм уу. Тэдгээрийн дээвэр, юуны засварт нь хөрөнгө оруулалт хийж байна гэсэн ийм ойлголтоор уу гэж би тодруулж асууя.

 **З.Энхболд:** -Болор гишүүн хариулъя.

 **Б.Болор:** -Нямдорж гишүүн, Гончигдорж гишүүн хоёрын асуултад хариулъя. Гончигдорж гишүүн зөв ойлгосон байна. Тэгэхээр Гончигдорж гишүүн зөв ойлгосон байна гэж хэлье. Нямдорж гишүүний асуултын хувьд.

 **З.Энхболд:** -Ер нь жил болгон лифт, дээвэр гээд мөнгө тавиад л яваад байдаг шүү дээ. Тэр хуулийн үндэслэлтэй байх аа.

 **Б.Болор:** -Монгол Улсын хуулийн 16 дугаар зүйлийн 16.6-д заасныг үндэслээд Мэргэжлийн хяналтын ерөнхий газрын дүгнэлт гарсан ийм 25 СӨХ-ны 50-аад байр байгаа юм билээ. Энэ байрны орц, дээврийн засварт 1 тэрбум 366 сая 100 мянган төгрөг тавьж өгөх ийм хүсэлт ажлын хэсэг дээр Улаанбаатар хотоос сонгогдсон Сумъяабазар, Тэрбишдагва, Арвин, Эрдэнэ, Батзандан, Ганхуяг, Эрдэнэчимэг, Уянга, Баярсайхан, Гантөмөр гэсэн гишүүдээс ирсэн саналын дагуу үүнийг авах нь зүйтэй юм байна гэж ажлын хэсэг дээр шийдвэр гараад тэгээд оруулж ирж байгаа юм.

 **З.Энхболд:** -Нийслэлийн бүх дүүрэг хамаарагдаж байгаа юм уу?

 Санал хураалт.

 Санал хураалтад 54 гишүүн оролцож, 38 гишүүн зөвшөөрч, 70,4 хувийн саналаар 28 дахь санал дэмжигдлээ.

 Хоёрдугаар бүлэг санал Хөрөнгө оруулалтын төсөл, арга хэмжээний нэр өөрчлөх гэдэг бүлэг санал байна.

 29 дэх санал. Хөрөнгө оруулалтын жагсаалтын 15.1.46 дахь заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ 100 ортой эмнэлэг гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх 100 ортой эмнэлэг /Дорноговь, Замын-Үүд сум/ гэж өөрчлөх. Санал гаргасан ажлын хэсэг, Байнгын хороо дэмжсэн.

 Түрүүчийн Төсвийн хууль дээр сумын нэрийг нь мартчихсан юм уу? Аймагт нь биччихээд хаана барих нь тодорхойгүй явсан уу?

 -Баригдаж байгаа ажил юм байна.

 29 дүгээр саналыг дэмжье гэдгээр санал хураалт явуулъя.

 Санал хураалт.

 Санал хураалтад 53 гишүүн оролцож, 40 гишүүн зөвшөөрч, 75,5 хувийн саналаар 29 дэх санал дэмжигдэж байна.

 29, 30, 31 адилхан санал юм байна, тийм ээ.

 30 дахь санал. Хөрөнгө оруулалтын жагсаалтын 15.1.47 дахь заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ сургуулийн барилга 960 суудал гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх, сургуулийн барилга 960 суудал /Дорноговь, Замын-Үүд сум/ гэж өөрчлөх. Сумын нэр нэмэгдэж байгаа юм байна.

 Санал хураая.

 Санал хураалтад 52 гишүүн оролцож, 33 гишүүн зөвшөөрч, 63,5 хувийн саналаар 30 дахь санал дэмжигдлээ.

 31 дэх санал. Хөрөнгө оруулалтын жагсаалтын 15.1.48 дахь заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ цэцэрлэгийн барилга, 150 ор гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх цэцэрлэгийн барилга 150 ор /Дорноговь, Замын-Үүд сум/ гэж өөрчлөх.

 Санал хураая.

 Санал хураалтад 52 гишүүн оролцож, 35 гишүүн зөвшөөрч, 67,3 хувийн саналаар 31 дэх санал дэмжигдлээ.

 32 дахь санал. Хөрөнгө оруулалтын жагсаалтын 15.1.49 дэх заалт буюу “Сумын төвийн шинэчлэл хөтөлбөр”-ийг хэрэгжүүлэх /Дорноговь/ соёлын төвийн барилга гэсэн төсөл, арга хэмжээг “Сумын төвийн шинэчлэл хөтөлбөр”-ийг хэрэгжүүлэх соёлын төвийн барилга /Дорноговь, Замын-Үүд сум/ гэж өөрчлөх. Санал гаргасан ажлын хэсэг, Байнгын хороо дэмжсэн.

 Санал хураая.

 Санал хураалтад 52 гишүүн оролцож, 35 гишүүн зөвшөөрч, 67,3 хувийн саналаар 32 дахь санал дэмжигдлээ.

 33 дахь санал. Хөрөнгө оруулалтын жагсаалтын 15.1.59 дэх заалт буюу “Сумын төвийн шинэчлэл” төсөл. Сумын төвийн айл өрх, албан байгууллагыг цэвэр, бохир ус, дулаанд холбох цэвэрлэх байгууламж байгуулах /Архангай, Баян-Өлгий, Булган, Говь-Алтай, Өвөрхангай, Дорнод, Дундговь, Завхан, Сүхбаатар, Сэлэнгэ, Өмнөговь, Төв, Увс, Ховд, Хэнтий, Хөвсгөл аймагт тус бүр 1 сум/ гэсэн төсөл арга хэмжээг “Сумын төвийн шинэчлэл” төсөл /Архангай, Баян-Өлгий, Булган, Говь-Алтай, Өвөрхангай, Дорнод, Дундговь, Завхан, Сүхбаатар, Сэлэнгэ, Өмнөговь, Төв, Увс, Ховд, Хэнтий, Хөвсгөл аймагт тус бүр 1 сум/ гэж өөрчлөх.

 -Кнопоо дарцгаа.

 Батхүү гишүүнээр тасаллаа.

 -Хүрэлбаатар гишүүн.

 **Ч.Хүрэлбаатар:** -Баярлалаа. 2014 оны улсын төсвийг хэлэлцүүлж эхлэх үед Ардын намаас ажлын хэсэг гарсан, Ардчилсан намаас бас ажлын хэсэг гарсан. Энэ дээрээ аймаг болгоноос нэг, нэг сумыг жишиг сум дээр сонгож авъя гэж тохирсон. Ардын намын сонгогдсон тойргуудаас нэг, нэг сумын нэр нь бичүүлж аваад гарын үсэг зураад тохирсон. Дараа нь Засгийн газрын хуралдаан дээр очоод энэ нь өөрчлөгдөж байгаа юм. Увс аймгаас Өмнөговь гэдэг сумыг оруулчихсан байсан. Засгийн газрын хуралдаан дээр юу болсон бэ гэхээр Ерөнхий сайд Увс аймгийн Өмнөговь сумыг болиуллаа гэж хэлээд, өөр сум оруулж ирж байгаа юм.

 Уг нь төсөв хэлэлцэж байх үед Их Хурал мэдмээр юм. Гэтэл үүнийг нь аваачаад Засгийн газар дээр нөгөө хоёр намаас ажлын хэсгээс гарсан бүх саналуудыг нь өөрчлөөд, нэн ялангуяа ардын намаас сонгогдсон гишүүдийн жишиг сумуудыг өөрчилчихсөн. Бид нар 11 дүгээр сарын 15-нд энэ төсвийг батлуулчхаад, тойргоороо яваад бүх газраа уулзалтаа хийгээд төсвөө тайлбарлаад явахдаа энэ жишиг сум дээр “танай сум жишиг сум болсон шүү” гээд хэлчихсэн. Тэгэхэд нь цэвэр улс төржилт ороод нөгөө сумуудыг нь өөрчилж байгаа юм. Тийм учраас би одоо яг энэ дээр ажлын хэсгээс ч асуугаад яах вэ. Баярсайхан сайдаас асуумаар байна. Концессын гэрээгээр хэд хэдэн сум оруулж байгаа гэсэн. 50-аад сум гэдэг чинь, Увс аймгаас Өмнөговь сум энд нь хамаарагдаж орж байгаа юу, үгүй юу гэдгийг би танаас асуумаар байна.

 Ажлын хэсгээс Их Хурал дээрээ тохирсон зүйлийг нь ингээд Засгийн газар нь өөрчлөөд байх юм бол бид нар энэ дээр ер нь ярьж Их Хурлын ажлын хэсэг гаргаж энд төсөв баталж байх ямар шаардлага байна вэ? Яахав, Болор Засаг даргаас нь асуух ёстой, Засгийн газар нь мэднэ, тэгээд гишүүдийн саналыг нь тусгана гэсэн тайлбар Байнгын хороон дээр хэлж байсан. Хамгийн гол нь Их Хурлын гишүүд бид үүнийг кноп дарж оруулсан шүү дээ. Тэр тусмаа жишиг төслүүдийг чинь Их Хурал дээр бид нар нэмж оруулсан шүү дээ. Тэгээд сумаа тохирцгоосон. Харамсалтай нь үүнийг нь өөрчлөөд. Тэгж Их Хурлын гишүүдийг Засгийн газар нь ингэж алж болдог юм уу? Ингэж улс төржиж болдог юм уу? Тэгээд одоо түүгээр нь асуулт тавихаар концессын гэрээн дээр асуудлууд нь байгаа гэсэн. Үнэхээр манай намын бүлгээс тавьсан тэр сум болгон тэр концессын юун дотор нь орж өгсөн үү? Орсон бол ажил нь хэзээ эхлэх вэ гэдгийг би Баярсайхан сайдаас асуумаар байна.

 **З.Энхболд:** -Болор гишүүн хариулъя.

 **Б.Болор:** -Хүрэлбаатар гишүүний асуултад хариулъя. Би Байнгын хороон дээр бас энэ асуултад хариулсан. Өнгөрсөн жил 2014 оны төсөв хэлэлцэж байх үед Ардын намын бүлгээс ажлын хэсэг, Ардчилсан намын бүлгээс ажлын хэсэг, “Шударга ёс эвсэл”-ээс ажлын хэсэг гараад ажилласан байх. Энэ ажлын хэсгүүд бол тус тусынхаа шугамаар ажлаа хийгээд дүгнэлтүүдээ Төсвийн байнгын хороонд хүргэсэн. Миний бие бол Төсвийн байнгын хорооны ажлын хэсгийг ахалж байсан. Энэ хүрээнд Төсвийн байнгын хороон дээр энэ 16 аймгийн 16 сум гэж тусгахаар санал оруулаад санал хураагдаад дэмжигдээд явсан.

 Байнгын хороон дээр хэлж байсан үг бол тухайн орон нутгаас сонгогдсон гишүүд, Засгийн газар аймаг, сумдын орон нутгийн удирдлагууд ярьж байгаад сумаа сонгоно гэсэн ийм зарчимтай явж байсан. Намын бүлгүүд хоорондоо юу гэж ярьсныг би мэдэхгүй.

 Хүрэлбаатар гишүүний хувьд нэг сум онцолж л яриад байгаа юм. Уг нь таны хувьд аль нэг суманд нь хийгдээд явахад, бүх сумд чинь адилхан л баймаар юм. Дараагийн сумдад нь яриад, дараагийнхаа юманд ороод л ингээд явах байлгүй дээ. 16 аймгийн 16 суманд л хэрэгжиж байгаа шүү дээ. Бүх сумд л адилхан байгаа гэж үзэж байгаа. Энэ дээр улс төржөөд байгаа юм байхгүй байх. Тэгээд Баярсайхан сайд хариулах уу.

 **З.Энхболд:** -Баярсайхан сайд үг хэлэх маягаар хариулж болно.

 -Баярсайхан сайд үг хэлнэ.

 **Ц.Баярсайхан:** -Энэ 16 аймгийн 16 суманд “Сумын төвийн шинэчлэл” хөтөлбөрийг хэрэгжүүлэх асуудлыг Их Хурлын гишүүд аль, аль бүлгээсээ санал гаргаж орсон. Тэр үед нь ихэнх гишүүд тодорхой сумын санал өгсөн. Энэ сумын саналаар бид нар, Барилга, хот байгуулалтын яамны хувьд Засгийн газрын хуралдаанд оруулсан. Ингэж оруулаад одоогоор Засгийн газраас 16 сум шийдчихсэн явж байгаа.

 Ер нь бид нар энэ жил 50 сумын инженерийн шугам сүлжээ барьж байгуулах концессын гэрээг зарлахаар материалаа бүрдүүлж Эдийн засгийн хөгжлийн яаманд өгсөн. Энэ дотор Хүрэлбаатар гишүүний асууж байгаа Увс аймгийн Өмнөговь сумыг оруулсан байгаа. Өмнөговь сумын удирдлагууд бас ирж уулзсан. Жишээлбэл, Оюунхорол Завханы Тэлмэн сумын асуудал тавьсан. Тэлмэн сумынхан ирж уулзсан, бас зураг, төслөө хийчихсэн явж байгаа. Одоо Бат-Эрдэнэ гишүүн асуух байх. Өмнөдэлгэр сумын асуудал байгаа. Өмнөдэлгэр сумыг бас концессын юунд оруулчихсан байгаа.

 Энэ инженерийн шугам сүлжээ бүгдэд нь адилхан хийнэ гэхээр бас зарим сумд болохгүй байгаа юм. Жишээлбэл, Ховд аймгийн Зэрэг сум бол инженерийн шугам сүлжээг НҮБ-ын туслалцаатайгаар хийчихсэн учраас зайлшгүй өөр бас нэг барилга, байгууламж барих шаардлага байна гэж хүсэж байгаа. Одоо 16 суманд сумдынхан, аймгийн хүмүүстэй нь авчраад бид нар семинар зохион байгуулсан. Ерөнхий техникийн даалгаврыг гаргаад өгчихсөн. Мөнгө, хөрөнгийг нь орон нутагт төсвийн эрх шилжүүлэх, яг орон нутагтаа ажил хариуцах чиглэлээр нь аймагтаа шилжүүлээд өгчихсөн. Бид нар 50 сумыг бүсчилсэн маягаар зарлая гэдэг саналаа өгчихсөн байгаа. Дээр нь 2015 оны төсвийн хүрээний мэдэгдэл дээр 20 аймгийн 20 сум гэдгээр бас санал явуулж байгаа. 2016 онд дахиад 20 сумыг тавивал Засгийн газрын мөрийн хөтөлбөрт байгаа “100 сумын шинэчлэлийн хөтөлбөр” хэрэгжих юм.

 Түрүүн бас асуусан. Дөрвөн яамны ажлын хэсэг сумдад ажилласан. Энэ дээр бид нарын байр суурь арай өөр байсан. Эдийн засгийн хөгжлийн яам голлоод явсан. Ер нь сум дээр очоод харж байхад гарцаа байхгүй сумын төвийн ерөнхий төлөвлөгөө, инженерийн шугам сүлжээ гэдэг бол илүү давуутай санал байгаа юм. Бүх сумын протоколд бүгдээрээ л инженерийн шугам сүлжээтэй болъё, хүйтэн, халуунд хүүхдүүд гадна, дотор гардаг, төсвийн байгууллагууд, эмнэлэг гэхэд инженерийн шугам сүлжээгүй гэдэг асуудлыг номер 1-д тавьдаг юм билээ.

 Одоо энэ сумдад инженерийн шугам сүлжээ хийхийн сацуу бас Сум хөтөлбөрт орсон тодорхой объектуудыг нь барьж байгуулах асуудлыг нь шийдэх ёстой. Энэ дээр яамнаас хүмүүсээ хариуцуулж ажиллуулж байгаа, газар дээр нь зохион байгуулж байгаа. Энэ жил мөн НҮБ-ын хөтөлбөрөөр 4 аймгийн 8 сум дээр бас инженерийн шугам сүлжээ гэж явж байгаа. Үүний мөнгө бол харьцангуй бага учраас орон нутгийн иргэдийн оролцоог нэлээн хангаж ажиллаж байгаа. Ер нь энэ “Сумын төвийн шинэчлэл” хөтөлбөрийг хэрэгжүүлж байгаа бүх сумдад бид нар иргэдийн оролцоо, тэнд байж байгаа аж ахуйн нэгжүүдийн оролцоо, бүх хүмүүсийн оролцоотойгоор л энэ сумын төвөө шинэчлэх ажил шаардлагатай байна.

 Тендерийн хуулийн хувьд бид нар тендерийг зөвхөн сонгон шалгаруулалт биш, харьцуулалтын, мөн төсөл сонгон шалгаруулах гэсэн хэлбэрүүдээ ашиглаач ээ гэсэн ийм чиглэл өгч байгаа юм. Инженерийн шугам сүлжээг барьж байгуулахдаа зөвхөн уламжлалт газрын хөлдөх гүнээс булах тэр технологи, маш өндөр зардлаасаа аль болохоор татгалзаж, орчин үеийн шинэ технологийн юм ашиглаач ээ. Заавал төвлөрсөн байлгаж чадахгүй бол хэсэгчилсэн маягаар ч хийх аргаа сонгооч ээ гэсэн.

 Сумын төвүүд дээр цэвэрлэх байгууламжийн нэг маягийн зураг гарсан. Үүнийгээ хэрэгжүүлж байгаа. Хийхдээ энэ нэг маягийн зургийг ашиглаад холболтынхоо зургийг хийгээд яваач ээ гэдэг ийм шаардлагыг тавьж байгаа юм. Айл, өрх, албан байгууллагыг аль болохоор цэвэр, бохир усны системд холбох зорилт тавьж байгаа. Төвлөрсөн халаалтгүй газар нь халаалт хийх, хэсэгчилсэн халаалттай явна гэвэл тэр хүмүүсийн сонголтыг бас хүндэтгээд явж байгаа. Энэ ажлуудыг хийж байгаа.

 Ер нь албан байгууллагуудын хувьд цэвэр, бохир усны системийг нь тавьж өгөөд, энэ рүүгээ өөрсдөө холбогдохыг нь өөрсдийнх нь хөрөнгөөр хийж, ийм байдлаар аль, аль талаасаа хамтарч ажиллаж байгаа. Тийм учраас гишүүд маань энэ дээр нэлээн анхаарал тавих байх.

 Зоригт гишүүн бол Сүхбаатар аймгийн Эрдэнэцагаанд өнөөдөр ажиллалаа. Аж ахуйн нэгж байгууллага, иргэдтэйгээ хамтарч маш сайн зохион байгуулж байгаа юм билээ. Энэ зохион байгуулалтын явцад гарч байгаа чиглэлээр юу хийгдэж байгаа, НҮБ-ын төслөөр юу хийгдэж байгаа, аймаг болгон дээр юу хийгдэж байгаа талаар би энэ 16 аймгаас сонгогдсон гишүүд, цаашдаа мөн энэ төсөлд хамрагдах гишүүдэд нэгдсэн байдлаар танилцуулга хийхээр бэлтгэж байгаа. Тэр дээр бас санаа, оноогоо оруулаад явах бололцоотой гэж ингэж үзэж байна.

 **З.Энхболд:** -Нямдорж гишүүн.

 **Ц.Нямдорж:** -Би Их Хурлын гишүүдийг энэ асуудалд анхааралтай хандаасай гэж хүсэж байна. Энэ их том ажил байгаа юм. Сумын төвийн айл, өрх, албан байгууллагыг цэвэр, бохир ус, дулаанд холбох, цэвэрлэх байгууламж байгуулах гэсэн ийм хоёр төрлийн ажил байгаа юм. Энэ дээр ер нь нэг сумын төвийг ийм юмтай болгоход хэдэн төгрөгийн зардал гарч байгаа юм бэ? Яг ажил хэрэг болчихсон сум байна уу? Зардал хир гарах вэ? Ирээдүйтэй юу? Би яагаад ийм юм асуугаад байна вэ гэвэл социализмын үед хөдөөгийн зарим нэгэн сумдыг ийм төвлөрсөн халаалтын системд шилжүүлж үзсэн юм. Тэр дотор манай сум орж байсан юм. Уурын зуухтай, газар доогуур явсан шугамтай. Алтанхуяг бид хоёрын сум. Нэгдлийн хөрөнгөөр зодож тэрийг хийж байсан юм. Тэгээд сүүлд нь зардлаа дийлэхээ байгаад уурын зуухыг нь буулгаад дууссан.

 Одоо манай Хяргас суманд газар доогуурх байгууламж нь байдаг байхгүй юу. Тэрийг нь ашиглах гэхээр зардал дийлдэхгүй ийм юм болчхоод байгаа юм. Сумын төв гэхээр чинь таван байгууллага л байдаг шүү дээ. Захиргаа, сургууль, эмнэлэг, цэцэрлэг, дээр нь соёлын төв, ингээд л холбоо гээд зургаа болоод дуусна. Эдгээрийн хооронд шугам татаад, тэндээс гарсан бохир усыг цэвэрлэх байгууламж руу юугаар аваачиж хийх юм бэ? Цэвэрлэх байгууламжийг тусад нь байгуулаад тийшээ машинаар муу ус зөөх гээд байна уу гэх мэтээр асуудал үүснэ дээ. Яг энэ арга хэмжээ чинь хэрэгждэг бол их сайн. Яриад байх юм байхгүй. Яг туршаад үзчихсэн сум байна уу, Баярсайхан сайд аа? Байвал нэгийг хэлээд өгөөч, зардал нь хэд юм бэ?

 Одоо Баянхонгорт хоёр сум шинэ сум болчихлоо, гоё болчихлоо, хүн ажилтай болчихлоо гээд л одоохондоо яриад байгаа юм. Би Ганбат гишүүнээс асуусан юм, та нар хуучин барилгаа яах гэж байгаа вэ, тэр чинь балгас болно доо гэсэн чинь хүн худалдаад авчих байлгүй дээ гэсэн юм ярьж байсан. Худалдаж аваад сумын төвд үйлчилгээ явуулаад ашиг олдог юм байдаггүй юмаа, манай сумынхан нэг шинэ эмнэлэгтэй болчхоод хуучин эмнэлгээ зарах гээд дийлээгүй юм, одоо хүртэл юу ч болж чадахгүй байгаа. Хөдөөгийн зах зээлийн чинь нөхцөл л тийм байдаг юм. Хуучин хоёр сумын чинь хуучин барилга, байгууламж нь юу болох вэ гэхэд би хариулт авч чадаагүй шүү.

 Монголын сумын амьдрал бол аймгийн дарга байсан Санжмятав мэтийн цөөхөн хүн байна. Сумын л амьдрал шүү дээ. Энэ дээр л хариулт авмаар байна. Хэдэн төгрөгөөр юу хийх гээд байна вэ? Айл, өрхийг халуун усаар хангана гэсэн байгаа. Тэгэхээр усаа халаачхаад, цэвэр, бохир, хүйтэн усны усыг айлын гэр рүү оруулах юм явж байна, энд. Тэр хэмжээнд ойлгоод байна уу? Би бол айл гээд биччихсэн байгаа учраас бүх гэрт халуун ус очих юм байна, гоё болох юм байна гэж ойлгоод байгаа шүү дээ. Энэ дээр л.

 Уг нь болдогсон бол Баярсайхан сайд аа, техник, тоног төхөөрөмжийг нь суурилуулаад, тэгээд бүх зардлаа тооцоод, нэг суман дээр сайн туршиж үзчихээд, энэ Их Хурал, Засгийн газрын төвшинд нэг сайн яриад, ийм зардалтай юм байна, 327 сумыг ийм болгоход төдөн төгрөг хэрэгтэй юм байна, төдөн жилийн дотор энэ болох юм байна гэдэг ийм байдлаар асуудалд хандвал их бодитой болмоор байгаа юм л даа. 250 суманд цагдаагийн хэсгийн байшин бариулах гэж арваад жил бид нар болсон шүү дээ. Одоо Тэмүүжингийн үед сүүлийн 70-г бариад дуусах ёстой юм. Сум болгонд хүрэх мөн ч амаргүй ажил даа. Тэгээд сум болгоныг ийм болгоно гээд байхаар чинь эргэлзээд л байна.

 **З.Энхболд:** -Баярсайхан сайд.

 **Ц.Баярсайхан:** -Инженерийн шугам сүлжээг суманд хийхэд ер нь их төвөгтэй байгаа юм. Ялангуяа айл, өрх болгонд холбох юм шиг ингэж ойлгож яривал бүр төвөгтэй болно. Зарим суманд бол цэвэр усны эх үүсвэр байхгүй. Зөөврийн усаар 20, 30 км-ээс усаа татдаг ч суманд байна. Зарим сумдад инженерийн шугам сүлжээ хийхэд маш төвөгтэй. Хадан дэвсгэртэй. Тийм учраас өнөөдөр зургаа, долоон сум бол ер нь сумын төвийг хэрвээ өөрчилнө гэвэл өөр газар нүүлгэхээс өөр арга байхгүй. Дээд тал нь 500 метрээс 1 км, дээд тал нь 20-оод км нүүлгэх ийм юмнууд яригддаг юм билээ.

 Тийм учраас яг ингэж хайрцаглахгүйгээр хийхгүй бол, жишээлбэл, Сүхбаатар аймгийн Эрдэнэцагаан суманд цэвэр усны эх үүсвэрээс усан сан байгуулж байж, усан сангаасаа түгээлт хийнэ гэж үзвэл хамаг мөнгө нь цэвэр усныхаа шугамд л явчихаар байгаа юм. Ингэчих юм бол иргэд ойлгохгүй. Яагаад гэвэл газар доорх байгууламжид хэчнээн төгрөг хийснийг захын иргэн ойлгохгүй. Тийм учраас болж өгвөл цэвэр усных нь эх үүсвэрээс нь бас нэг ариун цэвэр, эрүүл ахуйн нөхцөлд тохирсон ийм усан сан байгуулаад, тэр усан сангаасаа дунд нь юм уу, үгүй дээ гидроколонк маягаар усыг нь хүргэх арга хэмжээг эхлээд авъя. Тэрний дараагийн шат болгоод хашаа, байшинг нь зохион байгуулалтад ороод, иргэдийнх нь оролцоотойгоор, цаашдаа магистраль, гол шугамуудыг нь татаж өгье.

 Тэр шугамынхаа эх үүсвэрээс л цэвэрлэх байгууламж руугаа татъя гэж байгаа юм. Ховдын Мянгат сум дээр НҮБ төслийг нь хийгээд орон нутгийн компани хийсэн юм билээ. Цэвэрлэх байгууламжид ус очоогүй. Би газар дээр нь үзсэн. Ийм байдалд оруулахгүйн тулд заавал төвлөрсөн биш, хэсэгчилснээр хийх хэрэгтэй гэж ингэж үзэж байгаа юм. Тэгээд жишээлбэл, 200 мянган доллар өгсөн Гурвансайхан сум дээр зохион байгуулалт хийж байгаа юм. Айл болгон 600 мянган төгрөг гаргаад хашаагаа цэгцэлж байна, магистраль шугамуудаа татаж байна. Бас хувийн компаниуд оролцож байна.

 Эрдэнэсайхан сум дээр иргэд нь бас өөрсдөө оролцоод нэлээн олон удаа хуралдсан. Өнөөдөр Зоригт гишүүн очоод Эрдэнэцагаан сум дээр иргэдтэйгээ уулзалт хийж байгаа юм билээ. Хэнтийн Биндэр сум бол бас өнөөдөр “Атмор” гээд шинэ технологиор хийдэг энэ хүмүүстэй гэрээ байгуулаад ажиллаж байгаа юм байна. “Атмор”-ынхон бас арай өөр технологиор түрүү, түрүүчийнхээ оруулж ирснээс нэлээн сайжруулсан ийм гурван шугам явдаг. Нэг хоолойгоор халуун, дулаан усаа явуулах юмаа хийж байна. Зарим сумдад дулааны асуудлаа шийдэж байна. Жишээлбэл, Төв аймгийн тав, зургаан сум хотын нэг компанитай нийлээд дулаанаараа бүх байгууллагуудаа хангаад тэр байгууллага нь өөрөө аваад явах ийм маягаар зохион байгуулагдаад явж байгаа юм. 2006 онд Өмнөговь аймгийн Баяндалай сум дээр инженерийн шугам сүлжээ барьж байгуулсан. 350 сая төгрөгөөр чүүтэй, чаатай орсон. Одоо үүний өртөг жаахан өссөн.

 Үнэхээр төвлөрсөн шугамд холбож чадахгүй зарим сумд гараад ирвэл хэсэгчилсэн маягаар хийхгүй бол бас болохгүй байгаа юм. Гэхдээ л цэвэр усны эх үүсвэрийг хүргэнэ гэдэг их төвөгтэй байгаа юм. Тийм учраас хатуу заахгүйгээр ямар ч гэсэн инженерийн шугам сүлжээ барья. Аймгийнхаа төв дээр гайгүй зам харгуй, худалдааны гэдэг юм уу, хувийн хэвшлийнхний гол явдаг гудамжаа нэг засмалдъя. Явган хүн явах замтай болгоё, сумын төвийг бас жаахан гэрэлтүүлье. Шаардлагатай объектоо барьж байгуулъя гэсэн санал сумдаас түрэн ирж байгаа.

 Жишээлбэл, зайлшгүй нүүлгэх сум дээр сая Баянхонгор аймагт баригдсан хоёр сумын жишгээр бол зарим сумыг ингэж өөрчлөхөөс өөр арга байхгүй. Энд жишээлбэл, Говь-Алтайн Цээл байгаа, Тэлмэн сумыг хэрвээ одоо шинээр баригдах тэр дулааны станц руу нүүлгэх юм 20 гаруй км нүүчихвэл иргэд нь ч ажлын байраар хангагдах бололцоотой юм билээ. Говь-Алтайн Хөхморьт гээд элсний нүүдэлд дарагдсан сум байгаа, Дорноговийн Мандах гээд яг хадан дэвсгэр дээр байгаа. Тэр сумдыг ярьж байна. Жишээлбэл, Цагаан суваргын орд ашиглалтад орох юм бол МАК компанийнхан Мандах сумын төвийг бид нар шинэ сумын төвөөр /арай/ хадан дэвсгэрээс нь гаргаад бариад өгье гэж байгаа юм.

 Ингээд тал, талын хүчин чармайлтаар л бид шийдэх ёстой. Сумын төвийн үүнийг хийснээрээ ямар ч гэсэн тэнд иргэд маань бас хотын нөхцөл рүү ойртсон нөхцөлд амьдрах болж байна. Хоёрдугаарт, төв рүүгээ чиглэсэн нүүдэл нь багасах юм гэсэн ийм л байр суурьтай байгаа юм. Тийм учраас энэ дээр бид нар аймгуудад хийж байгаа сайн зүйлүүдийг бүгдэд нь үзүүлж байгаа юм. Гурвансайхан дээр мөн 16 сумаа татаж үзүүлсэн. НҮБ-аас хэрэгжиж байгаа төсөл мөнгө чинь хүрэхгүй байна гээд энэ 6 дугаар сарын 13-нд НҮБ донорын уулзалтыг Дундговийн Гурвансайхандаа хийж байгаа юм. Тэгэхээр гаднынхан ч гэсэн танай сумд анхнаасаа л буруу.

 **З.Энхболд:** -Бат-Эрдэнэ гишүүн.

 **Ц.Нямдорж:** -Тодруулъя.

 **З.Энхболд:** -Нэлээн дэлгэрэнгүй ярилаа шүү дээ. Болохгүй байна уу?

 -Нямдорж гишүүн тодруулъя. Би дэг зөрчөөд сайдад үг өгөөд байна л даа.

 **Ц.Нямдорж:** -Би нэг суманд ойролцоогоор хэдэн төгрөгөөр дулаан, цэвэрлэх байгууламжийн чинь асуудал шийдэгдэх гээд байгаа юм бэ? Нэг сумын дундаж зардал хэлж өгөөч гэж хэлээд байна л даа. Тэр мөнгийг хаанаас гаргах гэж байгаа юм бэ? Та нар концессоор, концессоор л гэх юм. Концесст чинь мөнгөө хааш нь хийхээ мэдэхээ байчихсан баячууд л ордог үзэгдэл шүү дээ. Тэгээд ийм юмыг өөрийнхөө хөрөнгөөр хийчих гэж байгаа бол тэр мөнгийг нь хаанаас, хэзээ буцааж өгөхөөр төлөвлөж байгаа юм бэ?

 **З.Энхболд:** -Энэ жилийн төсөвт тус бүр 5 тэрбум байгаа шүү дээ. Тэр дотроо багтаагаад л энэ ажлаа хийх ёстой шүү дээ. НҮБ-ынх бол тусдаа явж байгаа.

 -Болор гишүүн, энэ 33 дугаар санал чинь нэг сумны 5 тэрбум төгрөг биз дээ?

 **Б.Болор:** -Нэг сумын 5 тэрбум, 16 сум нийлээд 80 тэрбум.

 **З.Энхболд:** -Сумын байшингуудын зай өөр учраас турбаны урт өөр болоод явчхаад байгаа юм.

 -Бат-Эрдэнэ гишүүн асууя.

 **Б.Бат-Эрдэнэ:** -Би гурван юм асууя. Энэ төсвийн тодотгол чинь 0 дүнтэй барилга, объектуудыг санхүүжүүлэхтэй холбоотой асуудал хэлэлцэж байгаа гэж ойлгож байсан. Гэтэл 2014 оны төсвийн тухай хуульд орсон асуудлууд ороод ирлээ гэж ойлгож байгаа. Энэ ямар учиртай вэ? Энэ дээр хэлж өгөөч.

 Хоёрдугаарт, энэ 33 дугаар саналыг уншаад үзэхээр аймгийн төвүүдийг /аймгийн төвд сум байгаа шүү дээ/ инженерийн шугам сүлжээг шинэчлэхтэй холбоотой олон жил яригдаж байгаа нийтлэгээр хэрэгжих энэ төсөл, арга хэмжээ хэрэгжиж байна уу, эсвэл тусдаа, 16 аймгийн 16 сумын асуудал ярьж байна уу? Инженерийн шугам сүлжээний хувьд.

 Ар талд нь дахиад 16 аймгийн нэр дурдаад нэг, нэг сум. “Сумын төвийн шинэчлэл” төсөлд хамрагдана гэсэн байна. Энэ чинь хоёр зөрүүтэй ойлголт байна уу? Энэ хоёр асуултад хариулж өгөөч.

 Гуравдугаарх нь, ерөөсөө өмнө нь улсын төсвийн хууль хэлэлцэхэд тогтсон жишиг байдаг. Энэ Улсын Их Хурлын бүрдүүлж байгаа нам, эвсэл, бүлгүүд ярьж байгаад хамтарсан ажлын хэсэг гаргаад, тэгээд юмаа боож багцлаад ингээд шийдээд яваад ирсэн ийм л зүйл шүү дээ. Өмнө нь сөрөг хүчнээс гаргасан саналыг ч аваад тусгаад ингээд явдаг байсан. Сая ажлын хэсгийн ахлагч Болор гишүүний хариулж байгаагаас үзвэл ер нь “байх” гэсэн маягтай хариулаад байна л даа. “Шударга ёс эвсэл”, Ардын намын бүлэг ажлын хэсэг байгуулаад тэгээд тэр тус тусдаа саналаа өгсөн байх. Би бол сайн мэдээд байх юм алга байна гэсэн маягтай байх юм.

 Би бол ингэж явж ирээгүй, юмаа нэгтгээд тэгээд Төсвийн байнгын хороо, Их Хурлаар оруулаад тэгээд нэгэнт тогтчихсон, хэлсэн юм өөрчлөгдөхгүй л явж ирсэн. Тийм учраас яг энэ маягаараа бид бүрэн итгэлтэйгээр нэгэнт бүлгээс бидэнд албан ёсоор санал хэлээд бид нарын саналыг аваад нэгтгээд гар, хөлийн үсгээ зураад ингээд тогтчихсон 16 аймгийн нэг, нэг сумыг. Би Хэнтий аймгийн Өмнөдэлгэр сумыг оруулсан. Өмнөдэлгэр сум бол зүүн бүсээс анх удаа тэргүүний сум болсон. Гурван сум нэгдсэн ийм том сум. Гуравдугаарт, нэг хүндрэл нь Өмнөдэлгэр сум өөрөө 1970-н хэдэн онд шилжиж нүүсэн. Хуучин сумын төв нь доороос нь ус гараад болохоо болиод тэгээд шинэ сумын төв нүүсэн байхгүй юу. Тэгтэл яг Баярсайхан сайдын хэлж байгаа шиг хадан дэвсгэртэй газар нүүгээд шилжээд суучихсан. Тэнд нь шохойн чулуулаг ихтэй, хатуулаг ихтэй. Тэнд ажиллаж, амьдарч байгаа иргэдийн эрүүл мэндийн байдал, элэг бусад талаар өвчлөл асар ихтэй, ундны цэвэр усны хангамжийн асуудал хамгийн хүнд байдаг байхгүй юу. Тийм учраас “Шинэ сумын төв” энэ төсөлд хамрагдах юм бол давын өмнө, нэг жилийн өмнө ч гэсэн тэнд ажиллаж, амьдарч байгаа, сумын төв дээр амьдарч байгаа арваад мянган иргэдийн эрүүл мэндийн асуудал нэг тал руугаа шийдэгдэх юм байна гэж ингэж би баяртай, иргэд ч тэгж хүлээж авсан.

 Нэгэнт хуучин явж ирсэн энэ жишгээрээ тал, талаасаа гарсан ажлын хэсгүүд нэгдээд нэг санал дээр тогтсон бол, тэр өөрчлөгддөггүй байдаг энэ зарчмаараа юм байх гэж бодоод иргэд, сонгогчидтойгоо уулзахдаа энэ талаар тодорхой дэлгэрэнгүй мэдээлэл Хэнтий аймгийн Өмнөдэлгэр сум энэ шинэ сум төсөлд хамрагдсан гээд ингээд хэлээд, зарлаад явсан. Гэтэл яг Засгийн газар дээр болохоор үүнийгээ өөрчлөөд өөр тийш нь шилжүүлчхэж байгаа юм байна. Тэгэхээр дараа, дараагийн улсын төсвийн тухай хууль, бусад юман дээрээ ярьсан, тохирсон ийм юмнууд нь хэвээрээ байх юм уу, эсвэл өнөөдөр ингээд хаалганы наана, цаана худлаа хэлээд ингээд нолилоод /0/ яваад байх юм уу? Үүнтэй үргэлжлүүлээд цааш нь ярих юм бол 2014, 2015, 2016 онд хэрэгжүүлэх төсөл, арга хэмжээний санал ард иргэдээсээ авчхаад одоо нолилоод /0/ сууж байгаа шигээ ийм байдлаар ажил, асуудалд хандах юм уу гэдэг асуудал.

 Хамгийн сүүлд нь асуухад үнэхээр сумын төвийн орон нутгийн ажил, амьдралаа сайн бодож байж бид амлалтаа өгөхгүй бол хамаагүй худлаа амлалт өгөөд байж болмооргүй байна л даа. Энэ чинь Улаанбаатар хотын бүх айлуудад бохир, цэвэр усыг хөтлөөд очно гэсэн, тэр чинь бололцоо байхгүй эд шүү дээ. Өнөөдөр огт өөр тийшээ яригдаад л яваад байгаа юм. Ийм байдлаар явчих юм бол нөхцөл байдал чинь хүнд болох нь ээ. Энэ дээр тодорхой хариулт өгөөч ээ гэж хүсэж байна. Баярлалаа.

 **З.Энхболд:** -Болор гишүүн хариулъя.

 **Б.Болор:** -Бат-Эрдэнэ гишүүний асуултад хариулъя. Би бас түрүүн хэлсэн. Одоо дахиад л хэлье. 2014 оны төсөв хэлэлцэж байх үед намын бүлгүүдээс ажлын хэсэг гарч ажиллаад, саналуудаа тус тусдаа гаргаад, хоорондоо ярилцсан юм байсан байх, Төсвийн байнгын хорооноос гарсан ажлын хэсэгт гурван намын бүлгүүдээс гурван санал ирсэн. Энэ саналуудыг нэгтгээд тодорхой саналуудыг нь тусгаад ингээд ажлын хэсгээс оруулаад ингээд явсан. Энэ дунд “Шинэ сум” төсөл дээр Ардын намын бүлгийн санал дунд 16 аймгийн 16 сумыг жагсаагаад бичсэн байсан. Энэ сумдыг “Шинэ сум” төсөлд хамруулна гэсэн аливаа нэгэн тийм амлалт ямар ч гэсэн Төсвийн байнгын хорооны ажлын хэсгээс гараагүй. Тэгж гарах боломж ч байхгүй. Тийм учраас Төсвийн байнгын хороон дээр санал хураагдаад ингээд Их Хурал дээр санал хураагдаад энэ маань 16 аймгийн 16 сум гээд ингээд явсан.

 Таны өгсөн санал дээр Өмнөдэлгэр сум гэж байсан. Сая Баярсайхан сайд ч хэллээ. Өмнөдэлгэр сум бол бас энэ концесс зэрэг дээр яригдаад явж байгаа юм байна. Тэгээд дараагийн сум нь болоод явах байх. Биндэр сум одоо явж байгаа юм байна. Энэ бол Засгийн газар дээр, мөн орон нутагтай нь зөвлөлдсөн юм байдаг байлгүй дээ. Тэрийг сайн мэдэхгүй байна. Тусдаа арга хэмжээ байгаа. Энэ “Сумын төвийн шинэчлэл” гэдэг бол нөгөө сумдын цэвэр, бохир усны шугам сүлжээ гээд бас нэг хөтөлбөр явж байгаа. Үүнээс тусдаа хөтөлбөр. Үүний дагуу 16 аймгийн 16 суманд энэ жилийн хувьд энэ “Шинэ сум” төсөл хэрэгжинэ. Энэ санал орж ирж байгаа санал бол найруулгын чанартай санал байгаа. Энэ дээр зөвхөн хаалтад орсон үг хасагдаж байгаа. Ингээд найруулгын чанартай санал орж байгаа юм. Баярлалаа.

 **З.Энхболд:** -Яг энэ 33 дугаар саналтай холбоотой юм ярихгүй, тэгээд халиад байна.

 Бат-Эрдэнэ гишүүн.

 **Б.Бат-Эрдэнэ:** -Тэгэхээр энэ чинь аймгийн төвүүдийн Хэнтий аймгийн Өндөрхаан хот ч гэдэг юм уу, Хэнтий аймгийн Хэрлэн сум ч гэдэг юм уу, яг тийм сумуудыг хэлж байна уу, эсвэл өөр зүгээр хөдөөгийн сумуудын хоёр тусдаа төсөл яваад байна уу? Энэ дээр тодорхой хариултыг өгөөч ээ.

 Хоёрдугаарт, дараа дараагийн, одоо дахиад ямар ч гэсэн хоёр удаагийн, 2015 оны улсын төсөв хэлэлцэх юм байна, 2016 оны улсын төсөв хэлэлцэж таарах нь байна шүү дээ. Тэгээд одоо ингээд Их Хурлыг бүрдүүлж байгаа намын бүлгүүдийн санал гараад, тэр бол мэдэхгүй, ажлын хэсэг нь “Төсвийн байнгын хороон дээр нэг юм ирсэн байх, би мэдэх юм байхгүй” гэсэн ийм байдлаар ажил, асуудалд хандах юм бол үнэхээр цаашдаа явахад хэцүү юм байна.

 Одоо энэ бүлгийн дарга Бямбацогт дарга сууж байна. Ийм байдлаар ажил, асуудалд хандаад явах юм бол өмнө нь ийм асуудал хэзээ ч гарч байгаагүй. Гэтэл яг ийм жишгээр явах юм бол үнэхээр харамсалтай байна даа.

 **З.Энхболд:** -Болор гишүүн.

 **Б.Болор:** -Би бас Бат-Эрдэнэ гишүүнд яаж хэлэх ёстой юм бол доо. 2014 оны төсвийг хэлэлцэж байх үед намын бүлгүүдээс ирсэн саналыг аваад нэгтгээд, тэгээд саналаа боловсруулаад л оруулсан шүү дээ. Энэ удаагийн энэ тодотголд энэ зохицуулалт дээр “Шударга ёс” бүлгээс л санал ирсэн. Ардчилсан намын бүлэг болон Ардын намын бүлгээс ерөөсөө санал ирээгүй. Тийм учраас намын бүлгүүдээс энэ удаагийн энэ тодотгол дээр санал ирээгүй.

 2014 оных дээр бол би танд хоёр ч хэллээ. Одоо гурав дахиа хэлье. Намын бүлгүүдээс ирсэн саналыг ажлын хэсэг дээр нэгтгээд тэгээд Төсвийн байнгын хороогоор оруулаад, Их Хурлаар оруулаад л ингээд явсан шүү дээ. Энэ төсөл бол тусдаа төсөл.

 **З.Энхболд:** -Бямбацогт гишүүн.

 **С.Бямбацогт:** -Манай гишүүдийн тавиад байгаа асуудал бас зөв л дөө. Хамтраад төсвөө баталсан, хамтраад төсвөө баталж байх үед ажлын хэсэг дээр биднээс нэг бүрчлэн аймгийнхаа, тойргийнхоо аль, аль сумаа тавиулах юм бэ гэж асууж байсан. Бид нар нэг бүрчлэн сумаа энэ, энэ сум шүү гээд өгсөн. Гэтэл Засгийн газар дээр Төсвийн хуулиа зөрчөөд өөрчилчихсөн. Энд яасан бэ гэхээр Ардын намын сумыг болохгүй шүү, бид нар бодлогоороо сумаа тавих ёстой шүү гэдэг байдлаар ингэж ялгавартай хандаж байгаа юм л даа.

 Бид нар шинэ сум гэж яриад байгаа юм. Энэ шинэ сум гэдэг асуудлуудыг чинь 2010 онд шинэ бүтээн байгуулалт хөтөлбөрийг Улсын Их Хурал баталсан юм. Засгийн газраас “Утаагүй Улаанбаатар хөтөлбөр” баталж Улаанбаатар хотыг утаанаас нь салгана гэсэн асуудлыг Гансүх сайд оруулж ирж байсан. Улсын Их Хурал дээр ажлын хэсэг гарч, би ахалж ажиллаад, шинэ бүтээн байгуулалт хөтөлбөр болгож, зөвхөн Улаанбаатар хотыг утаагүй болгох биш ээ, 21 аймаг, 330 сумаа хөгжүүлэх ёстой. Тэгж байж Улаанбаатар хотын төвлөрлийг сааруулна, утааг багасгана гэдэг бодлогыг явуулж байж Монгол Улсын 330 сумаас эхний ээлжид 96 сумыг шинээр төлөвлөж хөгжүүлье, Монгол Улсын 21 аймгийг 5672 км хатуу хучилттай замаар холбоё, аймаг болгонд орон сууц барья. Улаанбаатар хотынхоо ногоон байгууламжийг нэмэгдүүлье, сургууль, цэцэрлэг, эмнэлгүүд барья гэдэг асуудлыг уг нь энэ хөтөлбөрт тусгасан юм.

 Сайд нь Баттулга сайд байсан. Баттулга сайд маань сайд байсан давуу эрхээ ашиглаад Баянхонгор аймгийн хоёр сумаас энэ ажил эхэлсэн ийм түүхтэй. Гэхдээ өнөөдөр үр дүн чухал. Хэн хийсэн, хэн эхлүүлсэн, яаж хийсэн нь биш, ганцхан ингэж ялгаварлаж байгаа нь харамсалтай байгаа. Гэхдээ үр дүн нь чухал байгаад байгаа юм. Өнөөдөр бид нар сүүлийн 10 жил, 20 жил сумдыг эрчим хүчтэй болгох гэж, сургууль, цэцэрлэг, эмнэлэгтэй болгох гэж маш их хөрөнгө оруулалт хийсэн. Дээр нь дахиад сум болгонд 5 тэрбум, 10 тэрбум. Ингээд шинэ сум байгуулна гээд дахиад сургууль барих, дахиад л цэцэрлэг барих, эмнэлэг барих гэдэг асуудал яриад байх юм уу, дэд бүтэцтэй болгох юм уу? Яг сум болгонд ямар онцлог байна, ямар хөрөнгө оруулалт юу шаардлагатай байна вэ, тэр болгонд нь таарсан уян хатан тийм байдлаар асуудлыг шийдэх ёстой шүү, Баярсайхан сайд аа.

 Тэгэхгүй, юу гэдэг юм, Баянхонгор аймагт нэг сумыг тэр чигээр нь сургууль, эмнэлэг, цэцэрлэг, контор, бүх барилгуудыг байхгүй болгочхоод, Баярсайхан сайд аа, дахиад шинээр барьж байгаа байдлаар өмнөх хөрөнгө оруулалтаар, өмнөх хөрөнгөө үгүй хийгээд шинээр барьдаг чинь бас буруу бодлого байх шүү. Үүндээ бас анхаарч ажиллаарай.

 Одоо ярьж байгаа зүйл дээр дэд бүтцийн асуудал шийднэ гээд байгаа юм. Дэд бүтэц шийдэх газар нь дэд бүтцээ шийдье, сургууль, эмнэлэг хэрэгтэй газар нь сургууль, эмнэлгээ барья. Гэтэл өөр байдлаар бас 5 тэрбумын 2 тэрбумаар нь дэд бүтцийнх нь асуудлыг шийдчихээд, 3 тэрбумаар нь зураг, төсөл, үйлдвэрийн тоног төхөөрөмж гэдэг юм уу иймэрхүү байдлаар явах гээд байгаа сураг байгаад байгаа юм. Энэ бас зөв юм уу, буруу юм уу? Энэ дээр иймэрхүү байдал байгаа юу, үгүй юу? Үүнийг бас хариулж өгөөч ээ. Яг ямархуу байдлаар явах юм бэ? Дахиад бүх конторуудыг шинэчлээд урьдах конторуудаа актлаад, худалдаад, эсвэл балгас болох юм уу, эсвэл дэд бүтцийг нь шийдэх юм уу, эсвэл хэрэгтэй хэрэггүй төсөл хөтөлбөр хэрэгжүүлж байгаа нэртэй энэ сум болгон дээр тавьж байгаа 5 тэрбум үр ашиггүй болчих юм уу? Яг ямар бодлогоор явуулах вэ? Энэ дээр бас тодорхой бодлогоо хэлж өгөөч гэж хүсэж байна.

 **З.Энхболд:** -Болор гишүүн. 33-тай холбоотой хэсэгт нь л хариулъя.

 **Б.Болор:** -Бямбацогт гишүүн зөв л юм хэллээ. Энэ ажил урагшлах ёстой, явах ёстой. “Сумын төвийн шинэчлэл” гэдэг бол дэд бүтцийн л. Контор зэрэг бол энэ жилийн төсөвт суучихсан, “Сумын төвийн шинэчлэл”-д байхгүй байх л даа. Яг детальчлаад тийм, ийм гэх нь салбарын сайд нь хариулна уу гэхээс би бол шууд тэгж хэлэх боломж алга. Энэ хөтөлбөр бол өөрөө 16 аймгийн 16 суманд л хэрэгжиж байгаа дэд бүтэц хөгжүүлэх ийм л хөтөлбөр шүү дээ. Энэ дээр л сум болгон дээр 5 тэрбум төгрөг тавьсан байгаа. Энэ жилээс хэрэгжээд явж байгаа. Цаашлаад бас олон сумдад хэрэгжээд явах юм гэж ойлгож байгаа.

 **С.Бямбацогт:** -Тодруулъя.

 **З.Энхболд:**  -Тодруулаад ч Болор гишүүн нэмж хариулж чадахгүй дээ. /Хамааралгүй юм асуугаад байгаа учраас/.

 -Бямбацогт гишүүн тодруулъя.

 **С.Бямбацогт:** -Энэ заалтыг бид өөрчлөх гэж байгаа л даа. “Сумын төвийн шинэчлэл” гээд хаалт дотор /сумын төвийн айл, өрх, албан байгууллагыг цэвэр, бохир ус, дулаанд холбох, цэвэрлэх байгууламж байгуулах/ гэсэн заалттай байгааг зөвхөн сумын төвийн шинэчлэл гэж ерөнхий болгох гэж байгаа юм. Ерөнхий болгочхоод, ерөнхий болгосныхоо цаад талд энэ 5 тэрбумаар юу ч хамаагүй хийж болно. Шинэчлэл гэдгээр бид жорлон барьчихаж болно, хүмүүст зээл өгчхөж болно, юу гэдэг юм хүмүүст хурал, зөвлөгөөн, семинар сургалт зохион байгуулж болно, төсөл хийнэ гэдэг юм уу ийм байдлаар зарцуулах гээд байна уу, үгүй юу? Энэ дээр тодорхой хариулт өгөхгүй юу. Үнэхээр дэд бүтцийнх нь асуудал шийдэх гээд байгаа юм уу, шаардлагатай сургууль, цэцэрлэг, эмнэлгийг нь барих гээд байгаа юм уу?

 **З.Энхболд:** -Баярсайхан сайд товчхон хариулъя.

 **Ц.Баярсайхан:** -Одоо энэ батлагдсаныг өөрчилснөөр энэ ажлыг хийхгүй орхих гэж байгаа юм байхгүй. Нэн тэргүүнд инженерийн шугам сүлжээ. Яагаад гэвэл бид нар Мянганы хөгжлийн зорилтод хүн амаа эрүүл, чанартай усаар хангах ёстой. Энэ доторх сумдад зарим нь хэлсэн. Гүний худаг байхгүй, дандаа ил, задгай уснаас зөөдөг, 8, 10 км, дээд тал нь 30 км зөөдөг сумд байж байгаа. Үүнийгээ нэгдүгээрт шийдээд авъя.

 Хоёрдугаарт нь, одоо баригдсан сургууль, эмнэлэг, цэцэрлэг дээр нэмж барихгүй ээ. Үнэхээр зайлшгүй шаардлагатай ганц нэг объектууд гарч ирж байгаа юм. Дээр нь мэдээж сумын төв гэдэг чинь гэрэлтүүлэг байхгүй, 2 км засмал зам ч байхгүй л байгаа шүү дээ. Үүнийг нь шийдэхэд нь эрх зүйг нь гаргаж өгье.

 Бид нар аймгийн болоод сумдын удирдлагад хатуу хэлж байгаа юм. Ямар ч гэсэн ажлын техникийн даалгавар өгчихсөн. Энэ даалгавраас гажихгүй, энэ 5 тэрбум төгрөг бол сумын ойд өгсөн мөнгө биш, янз янзын юманд зарцуулах мөнгө биш, төсвийн урсгал зардалд зарцуулагдах мөнгө биш. Гагцхүү бүтээн байгуулалт. Үүний үр дүнд танай сумын өнгө төрх өөр болж, иргэд чинь бас цэвэр устай, бохирын байгууламжтай, дээр нь сум, орныхоо нүүр царай болсон шаардагдах энэ хөрөнгө оруулалтаа хийгээч ээ. Гэхдээ бас аль болохоор орчин үеийн шинэ технологи ашиглаад хийчхээч ээ. Их зардалтай юмнаас аль болохоор зайлсхийгээрэй, дараа нь үүнийг ашиглаж байх хэрэгтэй.

 Одоо 5 дугаар сарын 18-аас эхлээд Шинжлэх ухаан, технологийн их сургууль дээр энд ажиллах хүмүүсийг бэлтгэж байгаа. Өөрөөр хэлбэл, шугам сүлжээ баривал яаж арчлах юм, авчраад сургалт хийж байгаа. Бүх сумдаас хүнийг нь авчирчихсан сургалт хийж байгаа. Хоёр шатны сургалт хийгээд дараа нь энэ шугам, сүлжээгээ авч явах хүнийг нь бэлтгэж байгаа юм. Яг хатуу юманд хийчхээр бас зарим ажил нь хийгдэж болохгүй байгаа учраас ерөнхийдөө сумын төвийн шинэчлэлийг инженерийн шугам сүлжээ, бусад байгууламж, шаардагдах хөрөнгө оруулалт гэдгээр хийж байгаа юм. Гэхдээ улсын төсвөөр явах ёстой юмыг энд оруулахгүй ээ.

 **З.Энхболд:** -Батхүү гишүүн.

 33 дугаар саналаар санал хураая. 33 дугаар саналыг дэмжье гэдгээр санал хураая.

 Санал хураалтад 53 гишүүн оролцож, 39 гишүүн зөвшөөрч, 73,6 хувийн саналаар 33 дахь санал дэмжигдэж байна.

 34 дүгээр санал. Хөрөнгө оруулалтын жагсаалтын 23.2.1.1 дэх заалт буюу Усан спорт цогцолбор1000 хүн /Улаанбаатар, Найрамдал зуслан/ гэсэн төсөл, арга хэмжээг Усан спорт цогцолбор /Улаанбаатар, Найрамдал зуслан/ гэж өөрчлөх.

 1000 хүний суудалтайгаа больж байгаа юм байна, тийм ээ?

 **З.Баянсэлэнгэ:** -Яагаад 1000 хүн гэснийг нь асууя.

 **З.Энхболд:** -1000 үзэгч юм уу, 1000 хүн зэрэг орох бассейн юм уу?

 -Болор гишүүн хариулъя.

 **Б.Болор:** -Энэ бас тэгээд тодорхойгүй болоод л ийм санал орж ирсэн байх л даа. Байнгын хороон дээр гарсан санал, мөн яамнаас нь ирсэн саналын дагуу ажлын хэсэг дээр ийм санал ирээд, тэгээд энэ найруулгын чанартай саналыг оруулъя гэсэн юм.

 **З.Энхболд:** -Үзэгчийн тоо байх нь.

 Санал хураая.

 Санал хураалтад 54 гишүүн оролцож, 36 гишүүн зөвшөөрч, 66,7 хувийн саналаар 34 дэх санал дэмжигдэж байна.

 35 дахь санал. Хөрөнгө оруулалтын жагсаалтын 10.1.2 дахь заалт буюу Засаг даргын Тамгын газрын барилга /Сүхбаатар, Дарьганга сум/ гэсэн төсөл, арга хэмжээг Засаг даргын Тамгын газрын барилга худалдан авах /Сүхбаатар, Дарьганга сум/ гэж өөрчлөх.

 -Асуулттай гишүүд кнопоо даръя.

 Батболд гишүүнээр асуулт тасаллаа.

 **Су.Батболд:** -Сумдаас маш их хүсэлт ирдэг юм. Тамгын газрын барилгатай болмоор байна, тэгээд энэ чинь соёлын төвийн харьяанд ч юм уу, сургуулийн хажууд гээд сумынхан тэгдэг байхгүй юу. Бид нар орон нутгаар яваад тайлбарлахаар юун Тамгын газрын барилга барих вэ? Наана чинь сургууль, цэцэрлэг, эмнэлэггүй байгаа, та нар байж бай, тэвчиж бай гээд тайлбарлаад явдаг байхгүй юу. Тэгээд Сангийн сайд болохоор энд суманд өчнөөн тэрбум төгрөгөөр барилга худалдаж авч болдог юм уу? Адилхан л тайлбарлах хэрэгтэй шүү дээ. Би энд Сүхбаатар аймгийн Дарьганга сум гэж ойлгоод уншаад байна шүү дээ. Би бол тэгээд тайлбарлаад эрх баригчдын нэрийн өмнөөс мөнгө хэмнэх гээд ингээд сонгогч нарт ад болоод яваад байдаг. Сайд нар болохоор барилга худалдаж авна гээд дарга нар, албан тушаалтнуудад байр бэлдээд явж болохгүй шүү дээ. Адилхан л зарчимтай байх хэрэгтэй шүү дээ. Манай аймагт ч гэсэн өчнөөн суманд Тамгын газар хэрэгтэй л байна шүү дээ. Цээл байна, Цээл бүр юу ч үгүй нурчихсан.

 **Б.Болор:** -Цээл байгаа.

 **Су.Батболд:** -Байгаа юу? Ашгүй дээ. Цээлийн Засаг дарга чинь МАХН-ынх байхгүй юу, тэгээд орсон юм байна л даа. Зарчим байхгүй байна. Зарим нь тэгж тайлбарлаад байдаг, зарим нь тэгж тавиулаад байж болохгүй шүү дээ.

 **З.Энхболд:** -Ажлын хэсэг хариулах уу? Даваасүрэн дарга хариулах юм уу?

 -Төсвийн байнгын хорооны дарга хариулъя.

 Болор гишүүн.

 **Б.Болор:** -Батболд гишүүний асуултад хариулъя. Тийм ээ, та сая зөв хэллээ. Ер нь ийм Засаг даргын Тамгын газрууд маш олон аймагт маш олноороо байгаа гэдгийг та бид бүгд мэдэж байгаа. Архангай аймагт ч байгаа. Гэхдээ энэ онцгой шаардлагатай, Засгийн газраас орж ирсэн ийм барилга байгаа. Энэ дунд Төв аймгийн Цээл сумын. Аль намын засаг даргатай гэдгийг нь би мэдэхгүй, энэ төсөлдөө орчихсон явж байгаа юм. Тэгээд Сүхбаатар аймгийн Дарьганга сумын гээд хоёр, гурван юм орж ирсэн юм. Энэ Дарьганга сумын хувьд энэ барилга нь аль хэдийн баригдчихсан юм билээ. Тийм учраас ийм томьёоллоор оруулж ирэх санал орж ирснийх нь дагуу ажлын хэсэг дээр авч үзээд үүнийг оруулъя гэж шийдсэн юм.

 **З.Энхболд:** -Санал хураая.

 35 дугаар саналыг дэмжье гэдгээр санал хураая.

 Санал хураалт.

 Санал хураалтад 56 гишүүн оролцож, 38 гишүүн зөвшөөрч, 69,1 хувийн саналаар 35 дахь санал дэмжигдэж байна.

 36 дугаар санал. Хөрөнгө оруулалтын жагсаалтын 11.1.9 дэх заалт буюу Ус, цаг уур, орчныг шинжилгээний алба /Өмнөговь, Даланзадгад/ гэсэн төсөл, арга хэмжээг Ус, цаг уур, орчны шинжилгээний албаны конторын байр /Өмнөговь, Даланзадгад сум/ гэж өөрчлөх. Ажлын хэсэг санал гаргаж, Байнгын хороо дэмжсэн байна. Конторын байр гэж өөрчилж байгаа юм байна.

 Санал хураая.

 Санал хураалтад 55 гишүүн оролцож, 39 гишүүн зөвшөөрч, 70,9 хувийн саналаар 36 дахь санал дэмжигдэж байна.

 37 дугаар санал. Хөрөнгө оруулалтын жагсаалтын 17.1.3.2 дахь заалт буюу ерөнхий боловсролын сургуулийн сурагчдын автобус 15 ширхэг /Улаанбаатар, Баянзүрх дүүрэг-12 ширхэг, Налайх дүүрэг-3 ширхэг/ гэсэн төсөл, арга хэмжээг ерөнхий боловсролын сургуулийн сурагчдын автобус 8 ширхэг /Улаанбаатар, Баянзүрх дүүрэг-6 ширхэг, Налайх дүүрэг-2 ширхэг/ гэж өөрчлөх. Санал гаргасан ажлын хэсэг. Тоо нь буурч байгаа юм байна.

 Санал хураалт.

 Санал хураалтад 55 гишүүн оролцож, 35 гишүүн зөвшөөрч, 63,6 хувийн саналаар 37 дахь санал дэмжигдэж байна.

 38 дахь санал. Хөрөнгө оруулалтын жагсаалтын 18.1.25 дахь заалт буюу Сагилын гүүрээс сумын төв хүртэлх 7 км хайрган хучилттай зам /Увс, Сагил сум/ гэсэн төсөл, арга хэмжээг Сагилын гүүрнээс сумын төв хүртэлх 6.062 км хайрган хучилттай зам /Увс, Сагил сум/ гэж өөрчлөх. 7 км-ээс буурч 6 км 62 метр болж байна.

 Анхнаасаа буруу хэмжсэн юм уу? Валютын ханшаас болоод зай нь багасчихсан уу?

 38-ыг дэмжье гэдгээр санал хураая.

 Санал хураалт.

 Санал хураалтад 54 гишүүн оролцож, 38 гишүүн зөвшөөрч, 70,4 хувийн саналаар 38 дахь санал дэмжигдэж байна.

 39. Хөрөнгө оруулалтын жагсаалтын 25.1.3 дахь заалт буюу Эрүүл мэндийн төвийн барилга 100 ор /Улаанбаатар, Баянгол дүүрэг/ гэсэн төсөл, арга хэмжээг Эрүүл мэндийн төвийн барилга 100 ор, тоног төхөөрөмж, тохижилт /Улаанбаатар, Баянгол дүүрэг/ гэж өөрчлөх. Санал гаргасан ажлын хэсэг, Байнгын хороо дэмжсэн.

 Мөнгөн дүн нь хэвээрээ, тоног төхөөрөмж, тохижилт гэдэг үг нэмэгдэж байгаа юм байна.

 Санал хураая.

 Санал хураалтад 54 гишүүн оролцож, 36 гишүүн зөвшөөрч, 66,7 хувийн саналаар 39 дэх санал дэмжигдэж байна.

 **Гуравдугаар бүлэг санал байна. Урсгал зардлын төсөвт өөрчлөлт хийх санал байна.**

 40 дүгээр санал. Монгол Улсын 2014 оны төсвийн тодотголын төсөлд төсвийн ерөнхийлөн захирагч нарын бараа, үйлчилгээний зарим зардлыг 40 тэрбум 837.3 сая төгрөгөөр бууруулахаар тооцсоныг 38 тэрбум 362.6 сая төгрөг болгон өөрчлөх. Санал гаргасан ажлын хэсэг, Байнгын хороо дэмжсэн байна.

 Санал хураалт.

 Санал хураалтад 54 гишүүн зөвшөөрч, 36 гишүүн зөвшөөрч 66,7 хувийн саналаар 40 дэх санал дэмжигдэж байна.

 41 дүгээр санал. Гадаад харилцааны сайдын төсвийн багцын гадаад дахь дипломат төлөөлөгчийн газруудын урсгал зардлыг 2 тэрбум төгрөгөөр нэмэгдүүлэх. Санал гаргасан ажлын хэсэг, Байнгын хороо дэмжсэн.

 Саналтай хүмүүс кнопоо даръя.

 -Бямбацогт гишүүн.

 **С.Бямбацогт:** -Гадаад дахь Дипломат төлөөлөгчийн газруудын урсгал зардлыг 2 тэрбум төгрөгөөр нэмэгдүүлнэ гэж байна. Яагаад ингэж нэмэгдүүлэх гэж байгаа юм бол? Монгол Улсад ард иргэд нь талхаа худалдаж авч чадахгүй, махаа худалдаж авч чадахгүй хүнд байгаад байхад энэ 2 тэрбум төгрөгийг гадаадад амьдарч байгаа, харьцангуй бас гадаадад байгаа дипломат төлөөлөгчийн газрынхан чинь харьцангуй өндөр цалинтай, хангамж сайтай л байдаг шүү дээ. Тэд нар дээр нь юм нэмээд байдаг, энд ард түмэн нь туйлдаад байдаг. Ямар үндэслэлээр яагаад үүнийг нэмэх гэж байгаа юм бол? Үүнийгээ нэг тайлбарлаад өгчхөөч.

 **З.Энхболд:** -Болор гишүүн хариулъя.

 **Б.Болор:** -Бямбацогт гишүүний асуултад хариулъя. Гадаад улс, оронд ажиллаж байгаа Дипломат төлөөлөгчийн газруудад ажиллаж байгаа хүмүүс маань бас л ард түмний нэг хэсэг л дээ. Та, биднийг төлөөлөөд, улс, эх орноо төлөөлөөд тэнд ажиллаж байгаа хүмүүс. Энэ хүмүүсийг ард түмний нэгээхэн хэсэг биш гэж хэлж бас болохгүй л дээ.

 Энэ хүмүүсийн хангамж нэмэгдээд байгаа юм ерөөсөө байхгүй, цалин нэмэгдээд байгаа юм ерөөсөө байхгүй. Энэ урсгал зардал дээр нэмэгдэж байгаа энэ бол ёстой, ханшийн зөрүү. Одоо бид нар энд бүсээ чангалж байна гээд тэнд байгаа газ, ток, түрээсийн мөнгөө төлөхгүй байна гэж байхгүй шүү дээ. Тийм учраас энэ ханшийн зөрүү дээр Сангийн яам, Гадаад яам хоёр нэлээн асуудал байгаа учраас ялангуяа Гадаад яам маш хүнд нөхцөлд байгаа учраас бид үүнийг хийсэн юм.

 **З.Энхболд:** -Бямбацогт гишүүн тодруулъя.

 **С.Бямбацогт:** -Гадаадад байгаа иргэд ч Монголын иргэд л дээ. Монголынхоо төлөө ажилладаг л байх. Гэхдээ тэнд байгаа хүмүүсийн ханшийн зөрүү гээд. Энд чинь тэгвэл ханшийн зөрүүнд 100 төгрөг болгоных нь 30 төгрөг алга болчихсон ард түмэн чинь, цалин авч байгаа иргэд чинь хэцүү байна шүү дээ. Тэд нар дээр ханшийн зөрүүг яаж тооцох гээд байгаа юм бэ? Аж ахуйн нэгж, байгууллагууд чинь ханшийн зөрүүнд бас өнөөдөр нэрвэгдээд үнэхээр хүнд байна шүү дээ. Олж байгаа орлого алга, олон компаниуд үүд хаалгаа хааж байна. Хамгийн сүүлд өнөөдөр хүртэл Монголын Үндэсний гуравхан авиа компанийн нэг, хувийн Изинис компани хаалгаа барьж байна, дампуурч байна. Эдгээрийгээ яаж бодох гээд байгаа юм бэ? Гадаадад байгаа өндөр цалинтай, өндөр хангамжтай хүмүүсийг сайн боддог юм байна, ханшийн зөрүү өгөхгүй болохгүй гээд. Тэгвэл ард түмнээ яаж бодох гээд байгаа юм бэ? Тэр ханшийн зөрүүг хэн өгөх юм бэ? Карманаас нь 100 төгрөг болгоных нь 30 төгрөг нь алга болчихлоо шүү дээ.

 **З.Энхболд:** -Болор гишүүн нэмж хариулъя.

 **Б.Болор:** -Ер нь дипломат байгууллага, дипломат алба гээд энэ бас тусгай алба л даа. Улсын нууцтай харьцдаг бас өөр алба. Энэ хүмүүсийн өндөр цалин гэж яриад байгаа юм. Сая Бямбацогт гишүүн тэгж ярилаа. Энэ хүмүүс бол тухайн орныхоо нөхцөл байдалтай харьцуулбал тийм өндөр цалин аваад байдаг хүмүүс биш л дээ. Дэмбэрэл гишүүн энд сууж байна, Амаржаргал гишүүн бид гурав дөнгөж өчигдөр бүх элчин сайд нартай видео конференц хийсэн. Тэр хүмүүсийнхээ санал бодлыг сонссон. Тэгээд маш өндөр өртөгтэй газар, тэндэхийнхээ юугаар бол маш бага цалинтай л ажиллаж байгаа. Тэгэхдээ бидний цалинг нэмээч гэж юм ер ярихгүй байгаа юм. Харин энэ тодорхой зардлуудыг нь бид нар, тухайн улсад төлөх ёстой тэр зардлуудаа бид төлж л таарна шүү дээ. Төлөхөөс өөр арга байхгүй. Тийм учраас л үүнийг оруулж байгаа юм. Энэ хүмүүсийг ажилладаг байх гэж ярьж болохгүй л дээ. Энэ хүмүүс бол ажлаа хийгээд л явж байгаа.

 **З.Энхболд:** -Төсөвт төгрөгөөр суучихдаг, тэнд очихдоо тэдний валютаар очдог, тэгээд буурсныг л тохируулж өгч байгаа юм байна.

 41 дүгээр саналыг дэмжье гэдгээр санал хураая.

 Санал хураалт.

 Санал хураалтад 55 гишүүн оролцож, 38 гишүүн зөвшөөрч, 69,1 хувийн саналаар 41 дэх санал дэмжигдэж байна.

42 дахь санал. Зэвсэгт хүчний хөгжлийн сангийн орлого болон зарлагыг тус бүр 20 тэрбум төгрөгөөр нэмэгдүүлэх. Санал гаргасан ажлын хэсэг, Байнгын хороо дэмжсэн.

 -Кнопоо дараад асуу.

 Асуух асуулттай гишүүд: Хүрэлбаатар гишүүнээр асуулт тасаллаа.

 Нямдорж гишүүн асууя.

 **Ц.Нямдорж:** -Энэ ямар учиртай ийм 20 тэрбум төгрөг яваад байгаа юм бэ? Энэ чинь маш тодорхой л ажиллагаанууд жилийн өмнөөс төлөвлөөд төсөвтөө асуудлаа зохицуулаад энхийг сахиулахын зардлаас орж ирж байгаа мөнгөнд зохицуулалт хийгээд, Засгийн газар шийдээд явчихдаг л асуудал шүү дээ. Энэ удаад ямар юм болчхоод ингээд төсөвт тодотгол хийтэл нь асуудал яригдаад байгаа юм бэ? Наана чинь нэг их нууцлаад байх юм байхгүй шүү дээ. Хэдэн цэрэг гадагшаа яваад буцаж ирдэг л асуудал шүү дээ. Энэ ер нь юу юм бэ?

 **З.Энхболд:**  -Даваасүрэн дарга хариулъя.

 **Ц.Даваасүрэн:** -Бидэнд танилцуулахдаа нууцын зэрэглэлтэй танилцуулагдсан л даа. Тэгэхдээ энэ бол төсвөөс мөнгө гарахгүй байгаа. Нөхөн төлбөр.

 **З.Энхболд:** -Лүндээжанцан гишүүн.

 **Д.Лүндээжанцан:** -Би бол энхийг сахиулах үйл ажиллагааны хуулийг бас манай Байнгын хороогоор орж хэлэлцүүлж батлуулсан л даа. Энэ бол НҮБ-ын мандат олж авах гэж маш их чамгүй хөөцөлдлөгөө болсон. Энэ асуудлыг яривал олон юм байна. Гэхдээ өнөөдрийн дэлхий ертөнцийн байдал, энэ халуун цэг, орлого олоод түүнийхээ дагуу очиж ажиллах асуудал гарч байгаа юм.

 Тэгэхээр энэ үйл ажиллагааны асуудлаар бас нэг горимын санал байна. Аюулгүй байдлын байнгын хорооны дарга болоод Батлан хамгаалахын сайд байвал Үндэсний аюулгүйн зөвлөл нэлээн хэлэлцдэг. Бид бүхэн энхийг сахиулах үйл ажиллагаатай холбоотой асуудлаар Аюулгүй байдлын байнгын хорооны өргөтгөсөн хурал байдаг юм уу, ийм зүйл хийх нь зүйтэй гэсэн ийм санал, хүсэлтийгАюулгүй байдлын байнгын хороонд тавьж байгаа юм.

 Тэнд бас нэлээн ярих асуудлууд гараад байгаа юм. 20 тэрбум төгрөг орж ирнэ гэдэг чинь 20 тэрбум төгрөгийн зарлагын асуудал хамтад нь орж ирж байна. Энэ бол хэрэг хэрэг. Цаанаа бас ямар хариуцлага, эрсдэл байгааг бид хэлж мэдэхгүй байна. Үүнийг шууд төсөв дээр. Төсөв гэдэг бол улс орны улс төрийн бодлогын, тухайн орны бодлогын мөнгөөр илэрхийлсэн дүн, тийм илэрхийлэл байгаа шүү дээ. Тэгэхээр бид зөвхөн мөнгө батлахдаа биш, цаанаа бодлого давхар баталж байгаа гэдгээ бодож энэ асуудлыг бас сонсох ёстой юм байна. Энэ дээр парламент анхаарлаа тавих ёстой. Хууль нь гарчихсан, Үндэсний аюулгүйн зөвлөл түүгээрээ яриад Батлан хамгаалах яам, Гадаад яам яриад явуулчихдаг тэр уламжлалт хууль, эрх зүйн орчноос гадна парламент үүнийг эдийн засаг, мөнгө санхүүгийн хувьд төдийгүй, бас иргэдийнхээ аюулгүй байдалтай холбоотой асуудлаар, энэ асуудлыг Аюулгүй байдлын байнгын хорооны хаалттай, өргөтгөсөн хурлаар хэлэлцэх нь зүйтэй байна гэдэг ийм саналыг би тавьж байгаа юм. Мөнгөндөө биш.

**З.Энхболд:** -Одоо саналаа хураана. Өнгөрсөн жилийн төсөв хэлэлцэж байхад мэдэгдээгүй байсан орлого орж ирсэн учраас зарцуулах хэрэгтэй гэж тайлбарлаж байсан. Тэгээд орлого нь ч тэр, зарлага нь ч тэр хуульдаа заасан байдаг заалтынхаа дагуу явагдана.

 Энхийг сахиулагчдын хувцас хунар, эм, тариа, техник хэрэгсэлд голдуу зарцуулагдах юм билээ. Энэ олон жил хийгдээгүй, хүлээгдэж байгаа ажлууд бас хуримтлагдсаар байгаад зарлага ийм байгаа гэж тайлбарлаж байсан.

 42 дугаар саналыг дэмжье гэдгээр санал хураая.

 Санал хураалт.

Санал хураалтад 55 гишүүн оролцож, 38 гишүүн зөвшөөрч, 69,1 хувийн саналаар 42 дугаар санал дэмжигдлээ.

43 дахь санал. Хөрөнгө оруулалтын төсөл, арга хэмжээний 22.2.1.4 дэх заалт буюу ахуйн үйлчилгээний цэг /Улаанбаатар, Баянзүрх дүүрэг 4, 5, 8, 12, 19, 23, 24 дүгээр хороо/ 2014-2014 он. Төсөвт өртөг 630 сая төгрөг. 2014 онд санхүүжих дүн 630 сая төгрөг гэсэн төсөл, арга хэмжээг хасаж, Хөдөлмөрийн сайдын хөрөнгийн зардлыг 630 сая төгрөгөөр бууруулан Хөдөлмөрийн сайдын төвлөрсөн арга хэмжээний урсгал зардлыг 540 сая төгрөгөөр, Боловсрол, шинжлэх ухааны сайдын төвлөрсөн арга хэмжээний урсгал зардлыг 90 сая төгрөгөөр тус тус нэмэгдүүлэх. Санал гаргасан ажлын хэсэг, Байнгын хороо дэмжсэн байна.

 -Кнопоо дар.

 Бямбацогт гишүүнээр асуулт тасаллаа.

 **С.Бямбацогт:** -Баянзүрх дүүргийн 4, 5, 8, 12, 19, 23, 24 дүгээр хороонд уг нь ахуйн үйлчилгээний цэг байгуулна гэж байсан юм байна л даа. Ахуйн үйлчилгээний цэг гэж яг ямар ажлууд хийх гэж байсан юм бэ? Түүнийгээ тайлбарлаж өгөөч ээ. Тэгээд яагаад больчхож байгаа юм бэ? Яах аргагүй л Баянзүрх дүүрэг хамгийн том дүүргүүдийн нэг, хотоос алслагдсан гэр хороололтой. Тэнд иргэд рүү бас үйлчилгээ дөхүүлэх хэрэгтэй л байсан байх. Гэтэл үүнийг хасаад Хөдөлмөрийн сайдын урсгал зардал дээр. Урсгал зардал гэдэг чинь хурал, зөвлөгөөн, гадаад, дотоод томилолт, шатахуун, бичиг цаас, гар утасны, бензин шатахууны гээд зардлууд явчихдаг л даа. Энэ рүү хийгээд, 630 сая төгрөгөөр та урсгал зардал дээрээ тусгаж юу хийх гээд байгаа юм бэ? Үнэхээр ийм байж болохгүй шүү дээ. Яагаад ингэсэн бэ? Энэ чинь 630 сая төгрөг шүү дээ. Үүнийг хариулж өгөөч. Уг нь иргэддээ хүрсэн, алслагдсан гэр хороололд тэр ахуйн үйлчилгээний цэг нь зөв баймаар юм. Тэгж байхад хурал, зөвлөгөөн, сургалт семинар, гадаад, дотоод томилолт, зугаалах, хүлээн авалт руу нэмж байдаг чинь ямар учиртай юм бэ? Үүнийг тайлбарлаж өгөөч.

 **З.Энхболд:** -Болор гишүүн хариулъя.

 **Б.Болор:** -Байнгын хорооноос гарсан санал л даа. Санал гаргасан гишүүнээс нь хариулт авбал болох уу? Түрүүн та Баярсайхан сайдад үг өгөөд байсан. Арвин гишүүнд.

 **З.Энхболд:** -Тойргийнх нь гишүүн үг хэлэх маягаар л ярина шүү дээ. Түүнээс асуултад хариулахгүй.

 -Арвин гишүүн.

 **Д.Арвин:** -Баярлалаа. Энэ бол 2014 оны төсвөөр батлагдчихсан юм. Энд сая хэлсэн, дээрх хороонуудад халуун ус хэвээрээ. 8 дугаар хороо гэр хорооллын дахин төлөвлөлтөд орчихсон, бүгдээрээ байшинжиж байгаа учраас энэ халуун усыг, нэг халуун усыг хасаад “гэр цэцэрлэг” рүү Боловсролын яам руу шилжүүлэх асуудал юм. Бусад нь яг хэвээрээ үлдэж байгаа юм. Яагаад сайдын багц уруу оруулсан бэ гэхээр энэ бүгдээрээ 90, 90 сая төгрөг. Яг тендерээр орно гэхээр 90 сая төгрөг чинь бараг газрын үнэдээ орчхоод байгаа юм. Тэгэхээр үүнийг төсөл шалгаруулж болохгүй учраас ингэж ярилцаж байгаад орсон юм. Түүнээс биш, энэ ахуйн үйлчилгээний цэгүүд бүгд байгаа. Ганцхан л хасагдаж байгаа. Тэр нь “гэр цэцэрлэг” болж зах хороолол руу явж байгаа. Бусад нь яг хэвээрээ байгаа, хасагдаагүй.

 **З.Энхболд:** -Би ерөөсөө ойлгосонгүй. Хөрөнгө оруулалтаас урсгал зардал руу шилжчихээр чинь болохгүй шүү дээ. Хөдөлмөрийн сайдын урсгал зардал руу л орох гээд байна шүү дээ.

 **Д.Арвин:** -Үгүй ээ, 8 хоронд л халуун ус байхгүй юу. Нэг нь байшин болж байгаа юм. Гэхдээ эргэн төлөгдөөд явчихна л даа.

 **З.Энхболд:** -Санжмятав сайд микрофондоо хэлээдэх.

 **Я.Санжмятав:** -Арвин гишүүний гаргасан энэ санал бол ямар нэгэн байдлаар Хөдөлмөрийн сайдын урсгал зардал, бичиг цаас, хурал, уулзалт зөвлөгөөн рүү явахгүй л дээ. Энэ бол ахуйн үйлчилгээний цэг гээд тэнд байж байгаа, гэр хороололд байж байгаа хүмүүсийг халуун ус, түүний хажууд ажлын байр бий болоод ажиллах ийм зүйл юм билээ. Нэгэнт улсын төсвөөр ингээд баригдчихаар цаашдаа төсвөөс мөнгө шаардагдахгүй байхаар зохицуулж өөрөө, өөрсдөө ажлын байраа хадгалаад явчих бололцоог хангах үүднээс нь манай Хөдөлмөрийн сайдын багц дээр нь суулгаж өгье л гэсэн ийм л санал.

 Дээр нь нэмээд энэ хөрөнгө нь бас хүрэхгүй учраас нэгэнт зохицуулалт хийх юм бол хувийн хэвшлийн хөрөнгө оруулалтууд бас шаардлагатай ийм л зүйл. Түүнээс биш, 90 сая төгрөгөөр тухайн хороодын асуудлыг бүрэн шийдэх ийм хэмжээний зардал болж шийдэгдэхээргүй ийм зүйл байгаа юм.

 **З.Энхболд:** -Хэн нэгэн хүн хувийн халуун ус барихад нь хажуугаас нь дэмжих гээд байгаа юм байна, тийм үү? Бүтнийг барьж дийлэхгүй учраас.

 Ямар ч гэсэн халуун ус шинээр барихгүй юм байна. Барих гэж байгаа хүн дэмжлэг үзүүлэх юм байна.

 43 дугаар саналыг дэмжье гэдгээр санал хураая.

 Санал хураалтад 54 гишүүн оролцож, 29 гишүүн зөвшөөрч, 53,7 хувийн саналаар 43 дахь санал дэмжигдэж байна.

Төсвийн байнгын хорооны дэмжээгүй санал руу орох уу, завсарлах уу?

 **С.Баярцогт:** -Ирцгүй, энэ чинь бүр босно шүү дээ.

 **З.Энхболд:** -Харин тийм. Түрүүн Болор гишүүн ухамсраараа урсгал зардал өсгөж байгаа саналуудаа татаж аваад байсан. Одоо эсрэгээр бүх хөрөнгө оруулалтын зардал өсөх санал чинь босно шүү дээ. Наад баахан эзэнгүй кнопууд чинь.

 -Санал гаргасан гишүүд нь татаж болох уу гэж байна.

 Явуулах уу? Би эхлээд хураагаад үзье. Болохоо байвал зогсооно шүү.

 ***Төсвийн байнгын хорооны дэмжээгүй санал.***

Дэмжээгүй саналын эхний санал. Хөрөнгө оруулалтын жагсаалтын 23.1.3.4 дэх заалт буюу халамжийн хэлтсийн албан хэрэгцээний автомашин гэсэн төсөл, арга хэмжээг Хүн амын хөгжил, нийгмийн хамгааллын салбарын албаны хэрэгцээний автомашин гэж өөрчлөх. Санал гаргасан ажлын хэсэг, Байнгын хороо дэмжээгүй.

 -Эрдэнэ гишүүн асууя.

 **С.Эрдэнэ:** -Баярлалаа. Энэ ерөөсөө мөнгө төгрөгтэй холбоотой асуудал биш юм. Тэгээд Байнгын хороон дээр буруу ойлголтоор үүнийг унагаачихсан юм шиг байна. Би бол халамжийн хэлтсийн гээд, “хэлтсийн” гэдэг нэр томьёо заагаад оруулчихсан учраас нийгмийн халамжийн бусад байгууллагууд дээр нь тендер явуулах боломжгүй болчхоод байгаа юм. Жишээлбэл, ахмадын сувиллын газар байж байна, хүүхдийн байгууллага байна. Манай “Өнөр бүл”, тахир дутуу иргэдийн байгууллага байж байна. Эдгээр байгууллагууд автомашин дээр тендер зарлах боломжгүй болчхоод байгаа юм. Тэгээд бид нар нэр томьёоных нь хувьд халамжийн хэлтсийн биш, Хүн амын хөгжил, нийгмийн хамгааллын салбарын гэж оруулсан юм. Ингээд оруулсан. Нэр томьёоны л өөрчлөлт. Энэ нь ямар нэгэн мөнгө төгрөгтэй холбоотой асуудал байхгүй. Угаасаа урд нь төсөв дээр хэлэлцэгдээд батлагдчихсан ийм л асуудал шүү дээ. Энэ унагасан асуудлыг дэмжээд өгөөч ээ. Энэ чинь цаана нь ахмадын асрамжийн газар байж байна, хүүхдийн асрамжийн газар байж байна. Тэгээд хөгжлийн бэрхшээлтэй иргэдийн асуудал байж байна. Нэр томьёон дээр яагаад Төсвийн байнгын хороон дээр буруу ойлгуулчихсан юм бол. Үүнийг гишүүд бас анхаараад энэ асуудлыг.

 **З.Энхболд:** -Хааш нь дарах юм бэ?

 **С.Эрдэнэ:** -Энэ асуудлыг унагаагаад өгөөч ээ гэж хүсэх гэсэн юм. Энэ бол ямар нэгэн мөнгө төгрөг хасах юм уу, нэмэх тухай асуудал биш шүү дээ.

 **З.Энхболд:** -Ажлын хэсгийн хоёр саналыг Байнгын хороо дэмжээгүй юм байна.

 -Болор гишүүн.

 **Б.Болор:** -Баярлалаа. Дэмжээгүй санал гээд явж байгаа саналууд дунд эхний хоёр санал бол ажлын хэсгээс уг нь дэмжигдэж орж ирсэн. Тэгээд Төсвийн байнгын хороон дээр унасан юм. Ер нь эхний хоёр санал, ялангуяа эхний саналыг ажлын хэсэг дэмжиж байгаа санал. Төсвийн байнгын хорон дээр унасан учраас дэмжээгүй санал болж орж ирээд байгаа юм.

 **З.Энхболд:** -Саналаа хураая.

 Төсвийн байнгын хорооны дэмжээгүй саналыг дэмжье гэдгээр санал хураая.

 Санал хураалт.

 Санал хураалтад 53 гишүүн оролцож, 6 гишүүн зөвшөөрч, 11,3 хувийн саналаар Төсвийн байнгын хорооны санал дэмжигдэхгүй, ажлын хэсгийн санал дэмжигдэж байна.

 2 дахь санал. Хөрөнгө оруулалтын жагсаалтын 22.2.1.3 дахь заалт буюу хүнсний худалдааны төрөлжсөн төв /Улаанбаатар, Баянзүрх дүүрэг/ 2014-2014 он. Төсөвт өртөг 804 сая төгрөг. 2014 онд санхүүжих дүн 804 сая төгрөг гэсэн төсөл, арга хэмжээг хасаж, Хөдөлмөрийн сайдын хөрөнгийн зардлыг 804 сая төгрөгөөр бууруулан Хөдөлмөрийн сайдын төвлөрсөн арга хэмжээний урсгал зардлыг 804 сая төгрөгөөр нэмэгдүүлэх. Санал гаргасан ажлын хэсэг, Байнгын хороо дэмжээгүй байна.

 Кнопоо дарцгаа.

 -Нямдорж гишүүнээр тасаллаа.

 Хүрэлбаатар гишүүн.

 **Ч.Хүрэлбаатар:** -Энэ санал Төсвийн байнгын хороон дээр унасан юм. Хамгийн гол унасан шалтгаан юу вэ гэхээр хөрөнгө оруулалтын зардлыг хасаад, урсгал зардал руу шилжүүлээд байгаа байхгүй юу. Уг нь хөрөнгө оруулалтын зардлын цаана нь ямар нэгэн хөрөнгө үлдэнэ шүү дээ. Энэ бол нэг удаагийн арга хэмжээг санхүүжүүлээд ингээд явчхаж байгаа. Тэгэхээр бид нар энэ дээр зарчим нь юу вэ гэхээр хөрөнгө оруулалтаасаа хасахгүй, харин урсгал зардлаасаа илүү хасаж явах нь зөв болчхоод байгаа. Ийм учраас л бид нар Төсвийн байнгын хороон дээр энэ саналыг унагаасан юм. Цаашдаа бид нар хөрөнгө оруулалтын урсгал зардлыг илүү түлхүү хасах ёстой болохоос биш, ерөөсөө нэмэгдүүлж болохгүй байгаа юм. Ийм учраас Их Хурлын гишүүд минь санал өгөхдөө хөрөнгө оруулалтаас урсгал зардал руу шилжүүлж байгаа ийм саналуудыг дэмжихгүй байх нь зөв шүү гэдэг санал хэлэх гэсэн юм.

 **З.Энхболд:** -Бямбацогт гишүүн.

 **С.Бямбацогт:** -Сая Хүрэлбаатар гишүүний хэлж байгааг давтах гээд байна л даа. Түрүүн бид нар бас хөрөнгө оруулалтын зардлаас Баянзүрх дүүрэгт ахуйн үйлчилгээний цэг барих гэж байсныг болиулаад сайдын багц уруу өгчихсөн. Гэтэл сайд надад хамаагүй, би мэдэхгүй, гишүүн мэднэ гэчхэж байгаа юм. Гишүүн нь юу гэж байна вэ гэхээр, тэртэй тэргүй төсвийн хөрөнгөөр халуун ус барьчхаад, дараа нь тэрийг худалдаад борлуулж болно, хувьчилж болно, хувийн хэвшилтэй хамтрах гэж байгаа бол концесст хамтраад хийж болно. Тийм олон гарц байхад урсгал зардал руу оруулаад, цаад талд нь ерөөсөө л төсвийн хөрөнгийг үр ашиггүй зарцуулах юм явж байна шүү дээ.

 Түрүүн 830 сая төгрөгийн зардлыг нь ингэчихсэн. Одоо дахиад ингээд 800-н хэдэн сая ороод ирэх юм. Ийм байдлаар урсгал зардлууд, хөрөнгө оруулалт дээр тавьсан юмаа урсгал зардал руу оруулж байгаад, сайдад нь энэ чиний мөнгө биш ээ, миний мөнгө, би мэдэж байна гэдэг байдлаар зарцуулдаг ийм жишиг тогтох гэж байгаа юм уу? Ийм байдлаар арай тэгж болохгүй байх аа.

 **З.Энхболд:** -Санал байна.

 Лүндээжанцан гишүүн.

 **Д.Лүндээжанцан:** -Би түрүүчийн хүмүүстэй адилхан л байна. Ер нь манай Төсвийн байнгын хороо мэргэжлийн байнгын хороо харамч хүнд мөнгөө бариулдаг, хатуу хүнд хуулиа бариулдаг гээд үг байдаг. Ер нь юм болгон дээр яг хуулийнхаа дагуу л явбал эцсийн эцэст алдаа багатай байдаг л даа. Бид бол хөрөнгө оруулалтын хэмжээ, төсөв дэх урсгал зардлын хэмжээ гэдгийг чинь төсвийн алдагдал гэдэг дээр ингээд. Төсвийн алдагдал бол хоёр зүйлээс шалтгаалах байх. Хөрөнгө оруулалт хэт нэмэгдэх, урсгал зардал хэт нэмэгдэх гээд. Тэгээд одоо яагаад урсгал зардлаа сая хасна гэсэн мөртлөө хөрөнгө оруулалтаасаа урсгал зардал руугаа шилжүүлээд байгаа чинь их тохиромжгүй байна. Тэгээд Санжмятав сайд, биш ээ, хэн дээр нь байна? Яасан ч юм авах дуртай хүн юм.

 Энэ ер нь үзэмжийн асуудал болж хувирч болохгүй шүү дээ. Төсөв гэдэг чинь нарийн задаргаатай. Зэвсэгт хүчний төсвийг бид ярихад туж шүүмжлэлд ордог нь юу вэ гэхээр нэг бүрчилж, объект болгоноор нь задалж өгч батлах ёстой гэдэг юмыг хэчнээн жилийн яриа болж, болж, тэгээд Төсвийн шинэ хууль гарлаа, бүх юм сайхан боллоо, одоо ер нь бүх юм эмхэнд орлоо гээд Баярцогт яриад л байсан. Дараа нь Улаан сайд яриад л байсан. Эн ер нь төсөв чинь хаашаа болж байна вэ? Эдийн засгийн хөгжлийн яам гээд юмаа мэддэг нөхөд үү, мэддэггүй нөхөд үү? Тэгэхээр энэ чинь Эдийн засгийн яам, мөнгө мэддэг Сангийн яам, Төсвийн байнгын хороо энэ гурав чинь ёстой нэг хад хайрцаг шиг хайрцаглаж байж оруулж ирэхгүй бол энэ төсвийн тодотгол хийгээгүй бол тэгээд яах юм бэ? Одоо дахиад тодотгоно гэж байна.

 Ер нь энэ удаагийн төсвийн тодотгол бол хуурамч Дамбийжаа гэдэг болоод байна. Суурь нь 1384, 1480-н хэдтэй суурьтай. Түүгээр бараа, үйлчилгээ, бүх юмаа худалдаж авна, худалдан авалт хийнэ. Тэр хуурамч худалдан авалтууд болно, тэгээд тендерт нь хүмүүс орохоо байна. Ер нь ийм юманд дотор. Би юм яримааргүй санагдаад суугаад байсан юм. Ингээд суурь нь худлаа. Дараа нь төсвийн орлого тасарч байгаа гэж байна. Дахиад иж бүрэн төсөв тодотгол хийнэ гээд байгаа юм. Ингээд хийхээр чинь одоогийн энэ баясаад алга ташаад батлаад байгаа юм чинь дахиад алга болно гэж байна. Ингэж бид нар цаг нөхцөөж суух хэрэг байна уу, үгүй юу, энэ парламент? Ийм хуурамч төсөв баталж байхын хэрэг байна уу, үгүй юу.

 Би үүнийг Хууль зүйн байнгын хороон дээр Нямжавын Батбаяр сайдаас бүр яг өөрөө асуусан байхгүй юу. Тэнээд бас яах вэ, энэ чуулган эдэр бага ярья даа, хүрд эргэх боломж муутай юм, бусад мэргэжилтнүүд нь яриг гэж бодоод Хууль зүйн байнгын хороон дээр асуугаад байсан. Тэгэхэд яг л ийм хариулт өгөөд байдаг юм. “Өөр арга байхгүй, 1480-н хэдээр авна, өөр арга байхгүй, тэгээд дахиад тодотгол хийх юм, та нарын энэ чинь дахиад хасагдаад ороод ирнэ, дахиад хасна. Энэ бол юу ч биш, энэ бол зүгээр царцаасан объектуудыг аргагүйн эрхэнд тогтоолтой учраас оруулж байгаа юм” гээд.

 Тэгээд би өчигдөр бас зурагт харж байсан чинь манай Төсвийн хороон дээр хэрвээ үүнийг батлахгүй бол их олон объект гацаатай байгаа, царцаачихсан байгаа. Тэрийг ажилд оруулна гээд байгаа юм. Тэр чинь бас худлаа юм билээ шүү дээ. Одоо төсвийн хөрөнгө оруулалтыг дахиад танана гэж байгаа үед тэр юунууд чинь дахиад хасагдах юм билээ. Тэгэхээр өмнө жил батлагдсан явж байгаагаа хасах уу, саяын энэ баталсан нь яг баталгаатай үлдэх үү? Энэ ээдрээтэй, бүгдийг дахиад хасна гэж байгаа юм. Ийм нөхцөл байдлууд байна гэдгийг бас эрхбиш, жаахан ухаарч үзмээр байна. Тэгээд хамаг цагаа алдаад энэ дээр яриад байдаг. Түүний оронд яаралтай дараагийнхаа төсвийн тодотголын асуудлыг иж бүрэн тодотголын асуудлаа оруулж ирвэл бараг цаг хожих ашигтай байх. Тэгээд ингээд хүлээлт үүсгэчихсэн. Одоо энэ царцаасан объектуудаар тендер арай хийж зарлаж байтал, дахиад дараагийнх нь төсөв орж ирээд хасагдахаар чинь юм эргээд ингээд болохоо байна.

 Ерөөсөө, анхнаасаа мордохын хазгай л болсон. Өнгөрсөн жил тэр төсвийнхөө, валютынхаа ханшийг боломжтой хэмжээнд нь тавиад ингээд явсан бол одоо амар байхгүй юу. Анхнаасаа суурийг нь буруу тавьчхаар чинь ингээд болохоо байчхаад байна шүү дээ. 1482 болдоггүй юм бол 1550 ч юм уу, 1600-аар аваад, тэр рүүгээ үзээд алд гэсэн чинь “тэгдэггүй юмаа гээд”. Яахав, 1400, 1500 байвал Засгийн газарт хэдэн төгрөг ард түмний түрийвчнээс орж ирдэг л байх. Одоо 1800 хүрчхээр чинь ард түмэн хамгийн хүнд хохирлыг амсаад, аж ахуйн нэгжүүд хохироод, дээр нь засаг өөрөө хохирч байна шүү дээ. Гурван давхар хохирол үүсчхээд байна шүү дээ. Үүнийг эрүүл саруул ухаантай хүн бол ойлгох байх.

 **З.Энхболд:** -Нямдорж гишүүн.

 **Ц.Нямдорж:** -Гишүүд ээ, энэ заалт дээр та нар жаахан анхаарчихгүй юу. Улсын төсвийн хөрөнгөөр Баянзүрх дүүрэгт хүнсний зах барина гэсэн ийм юмыг л бид үгүй хийх гэж ярьж байна шүү дээ. Улаанбаатарын хамгийн олон захтай газар чинь Баянзүрх шүү дээ. Тэндээс эхлээд Босо, Цайз, урагшаа Сайхансамбуугийн зах, тэрний наад талд нэг зах, Арслантай гүүрний цаад талд нэг зах гээд түмэн зах байгаа шүү дээ. Тэгээд улсын төсвийн хөрөнгөөр Баянзүрх дүүрэгт хүнсний зах барьчхаад, өмчлөгч нь хэн байх юм бэ?

 -Арвин, хүлээж бай. Баянзүрхийн асуудлыг ингээд бужигнуулаад байгаа юмны цаад талд чи байгаа гэдэг нь харагдаад байна л даа. Босож гүйгээд, гишүүдийг ятгаад л. Чи яг ингэдэг л дээ, чамайг мэдэхгүй биш.

 Тэгэхээр би ямар саналтай байгаад байна вэ гэхээр энэ одоогийн зориулалтыг нь өөрчилнө гэж байгаа санал нь зөв байна. Улсын төсвийн хөрөнгөөр Улаанбаатарт хүнсний зах барьдаг явдлыг болиулъя. Тэгээд ч энэ захуудыг чинь хотоос гаргана гээд байгаа биз дээ?

 **Д.Арвин:** -Биш ээ, ажлын байр нэмнэ.

 **Ц.Нямдорж:** -Тэгээд энд биччихсэн байна. Хүнсний худалдааны төрөлжсөн төв гэж байна. Энэ чинь зах л гэсэн үг. Өөр юу юм бэ?

 **Д.Арвин:** -Ажлын байр нэмэх юмаа.

 **Ц.Нямдорж:**  -Тэгээд хүнсний бүтээгдэхүүн худалддаг юм байгаа биз дээ? Юун ажлын байр яриад байгаа юм бэ, чи? Балайраад битгий бай. Тэгээд би энэ зориулалтыг өөрчлөхийг зөв гэж бодож байна. Тэгээд ажлын хэсэг дээр ярьж байгаад үүнийг өөр нэг объектод шилжүүлэх саналыг гуравдугаар хэлэлцүүлэгт оруулж ирэх хэрэгтэй.

 Та нар Дүнжингарав гээд цэлийсэн том зах байна, наад талд нь Сайхансамбуугийнх байж байна, дахиад нэг техникийн зах байж байна. Энэ гүүрийн урд талын захуудыг хар л даа. Хүнсний төрөлжсөн худалдааны төв гэдэг чинь зах л гэсэн үг шүү дээ. Энд чинь өөр юу байдаг юм бэ? Лангуу түрээсэлж таарна. Ийм юмыг улсын төсвийн хөрөнгөөр барина гэж ямар юм байдаг юм бэ? Түрүүн баахан халуун ус яриад явчихлаа. Баянзүрх дүүргийн хорооны халуун усны асуудлыг Их Хурал дээр ярьдаг чинь зөв юм уу? Тэр хот дээр юугаа ярьдаг юм бэ, дүүрэг дээр юугаа ярьдаг юм бэ. Баахан мөнгө тийш нь шилжүүлээ биз дээ? Сүүлд нь ингэж мөнгө гаргуулчхаад хойноос нь хутгалддаг шүү дээ.

 Баянзүрх дүүргийн эмнэлгийн талаар асуудал түрүүн яригдаад байсан. Энэ эмнэлгийн төсөв анх яаж гарсан, хэн хойноос нь гарсан, тэгээд цаашаа юу болсон бэ гэдгийг би бүгдийг мэднэ. Би бүгдийг мэднэ шүү. Үүний цаана ийм л юм болох гэж байгаа юм. Тэгэхээр үүнийгээ хүнсний худалдааны төв гэдгээ болимоор байна. Тэгээд өөр зориулалтаар энэ мөнгийг зарах саналыг оруулж ирмээр байна.

 **Д.Арвин:** -Чамаар заалгахгүй шүү дээ. Чамаар заалгадаг цаг өнгөрсөн.

 **Ц.Нямдорж:** -Арвин аа, чи энэ мөнгө хулгайлах гэж байгаа, цаад талд нь нэг муу юм хийх гэж байгаа. Би тэрийг чинь мэдэж байгаа. Баянзүрх дүүрэг дээр барьж байгаа төрөх эмнэлгийг 12 тэрбумаар чи яаж завааруулсныг би мэдэж байна шүү дээ. Чи энэ төрөхийн эмнэлгээс болоод Ардчилсан намд орсон чинь ч бас ойлгомжтой шүү дээ. Тэр мөнгөний асуудлаас зугтаж хариуцлагаас бултах гэсэндээ л чи ийм алхам хийсэн шүү дээ. Одоо дахиад үүнийг чи ярих гэж байна уу? Болиорой чи.

 **З.Энхболд:** -Саналаа хураая. Микрофонгүй ярихаа больё.

 Төсвийн байнгын хорооны дэмжээгүй 2 дугаар саналаар санал хураая.

 Санал хураалт.

 Санал хураалтад 54 гишүүн оролцож, 9 гишүүн зөвшөөрч, 16,7 хувийн саналаар Байнгын хорооны санал дэмжигдсэнгүй. Ажлын хэсгийн санал дэмжигдэж байна.

 Одоо их аюултай санал байна. Жишээлбэл, Засгийн газраас өргөн мэдүүлсэн төсвийн тодотголыг буцаах гэдэг санал байна. Тэгээд энэ босвол өдөржингөө санал хураасны хэрэг гарахгүй.

 Одоо ингээд зогсох уу?

 -Өнөөдрийн хурал дууслаа. Маргааш өглөө дэмжээгүй саналын 3-аас эхэлж санал хураана.

 **Соронзон хальснаас буулгасан:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ